
celor care mi-au spus că le-a plăcut 
volumul anterior, Morți până la apus. 
Le mulțumesc tuturor pentru încurajare. 


Mulţumirile mele lui Patsy Asher, 
proprietara librăriei „Remember the Alibi” 
din San Antonio, Texas, şi lui Chloe Vert din 
Dallas; de asemenea, prietenilor minunaţi pe 
care i-am cunoscut pe site-ul DorothyL şi 
care au răspuns cu plăcere şi entuziasm 
întrebărilor mele. Am cea mai grozavă 
meserie din lume. 


Capitolul 1 


Andy Bellefleur era beat criţă. Nu-i stătea deloc 
în caracter acest lucru - credeţi-mă, fiindcă îi 
cunosc pe majoritatea beţivilor din Bon Temps. De- 
a lungul anilor în care am lucrat în barul Merlotte's 
am avut ocazia să-i întâlnesc pe cei mai mulţi 
dintre ei. Dar Andy Bellefleur, localnic de-al nostru 
şi detectiv în cadrul forţelor de poliţie - deloc 
numeroase - din Bon Temps, nu mai fusese văzut 
niciodată beat în Merlotte's. Eram nespus de 
curioasă să ştiu de ce făcuse o excepţie în seara 
aceea. 

Eu şi Andy nu ne puteam considera nici pe 
departe prieteni, aşa că nu-mi permiteam să-l 
întreb de ce era necăjit. Aveam însă la dispoziţie 
un alt mijloc să aflu, aşa că m-am hotărât să 
apelez la el. Chiar dacă încerc să mă folosesc cât 
mai puţin de acest handicap, sau dar, sau cum s-o 
fi numind, pentru a descoperi lucruri care m-ar 
putea influenţa ori care i-ar afecta pe cunoscuţii 
mei, curiozitatea iese uneori învingătoare. 

Mi-am coborât bariera mentală şi i-am citit 
gândurile. Mi-a părut rău. 

Dimineaţă, Andy arestase un bărbat acuzat de 
răpire. Individul o luase pe fetiţa în vârstă de 
numai zece ani a vecinului său, o dusese undeva în 
pădure şi o violase. Fata era în spital iar bărbatul în 
închisoare, dar răul făcut era ireparabil. M-am 
simţit foarte tristă şi gata-gata să plâng. Era o 
ticăloşie care semăna destul de mult cu un 

eveniment din trecutul meu. L-am apreciat pe 
Andy puţin mai mult pentru depresia prin care 
trecea. 

— Andy Bellefleur, te rog să-mi dai cheile de la 
maşină, i-am zis. 

Complet rupt de realitate, Andy şi-a ridicat spre 
mine chipul lătăreţ. După o pauză îndelungată, 
timp în care, prin aburii alcoolului ce-i invadaseră 
creierul, a izbutit să priceapă înţelesul vorbelor 
mele, s-a scotocit într-unul din buzunarele 
pantalonilor kaki şi mi-a dat un mănunchi greu de 
chei. l-am pus în faţă un pahar de whisky şi coca- 
cola. 

— Din partea casei, i-am zis, după care am 
pornit spre telefonul din celălalt capăt al barului şi 
am sunat-o pe sora lui, Portia. 

Cei doi locuiau într-o clădire antebelică, 
degradată, cu două etaje, aflată pe cea mai 
frumoasă stradă, în cel mai elegant cartier din Bon 
Temps, odinioară un loc de mare atracţie turistică. 
Pe Magnolia Creek Road casele erau înşirate cu 
faţa spre zona parcului străbătută de râu, 
traversată ici şi colo de podeţe ornamentate, doar 
pentru pietoni, şi cu alei pe ambele maluri. Mai 
existau câteva cămine vechi pe Magnolia Creek 
Road, însă toate erau într-o stare mai bună decât 
Belle Rive, locuinţa familiei Bellefleur - o reşedinţă 
mult prea costisitoare pentru Portia, avocată de 
profesie, şi Andy, poliţist de meserie, mai ales că-şi 
cheltuiseră de mult economiile pe întreţinerea 
casei şi terenului. Bunica lor, Caroline, refuza cu 
încăpățânare să vândă casa. 

Portia mi-a răspuns după al doilea ţărâit. 

— Bună, Portia, la telefon Sookie Stackhouse, 
am salutat-o, ridicând vocea ca să acopăr 
zgomotul din bar. 

— Eşti la muncă, nu? 

— Da. Este şi Andy aici, şi e beat turtă. l-am luat 
însă cheile de la maşină. Poţi să vii să-l iei acasă? 

— S-a îmbătat Andy? | se-ntâmplă foarte rar. În 
regulă, vin în zece minute, mi-a promis ea, după 
care a închis. 

— Sookie, eşti o fată foarte drăguță, s-a trezit 
Andy pe neaşteptate. 

Terminase băutura pe care i-o oferisem. l-am 
luat paharul din faţă, sperând să nu-mi ceară încă 
unul. 

— Mersi, Andy, i-am zis. Şi tu eşti un tip de 
treabă. 

— Unde ţi-e... prietenul? 

— Chiar aici, s-a auzit o voce fermă şi, în 
aceeaşi clipă, Bill Compton a apărut în spatele lui 
Andy. 

l-am zâmbit peste creştetul poliţistului, care de- 
abia-şi ţinea capul să nu-i cadă pe masă. Bill avea 
cam un metru optzeci înălţime, ochi şi păr negru, 
umeri laţi şi braţe vânjoase, ca ale unui bărbat 
care muncise din greu ani de zile. Impreună cu 
tatăl lui pusese pe picioare o fermă, pe care o 
îngrijise apoi singur, până când plecase să lupte în 
război. Mai precis, în Războiul de Secesiune. 

— Bună, V.B.! i-a strigat Micah, soţul lui Charlsie 
Tooten. 

Bill i-a făcut semn cu mâna drept răspuns, după 

care Jason, fratele meu, l-a salutat cât se poate de 
respectuos: 

— Bună seara, Vampire Bill. 

Jason, care nu-l primise pe Bill cu inima 
deschisă în cercul micii noastre familii, începuse de 
câtva timp o viaţă cu totul diferită, iar eu aşteptam 
cu interes să văd dacă noul lui comportament era 
sau nu trecător. 

— Bill, să ştii că eşti un vampir de treabă, i s-a 
adresat Andy, întorcându-se spre Bill pe taburetul 
rotativ din faţa barului. 

Mi-am schimbat în bine părerea privind starea 
în care se afla Andy, din moment ce nu-l văzusem 
niciodată acceptând cu atâta entuziasm că 
vampirii făceau parte din societatea americană. 

— Mersi, i-a răspuns rece Bill. Nici tu nu eşti o 
persoană rea, pentru un Bellefleur. 

Bill s-a aplecat peste tejghea şi m-a sărutat. 
Buzele îi erau la fel de reci ca şi glasul, dar mă 
obişnuisem. Tot aşa cum nu mi se mai părea deloc 
ciudat atunci când, odihnindu-mi capul pe pieptul 
lui, nu-i auzeam bătăile inimii. 

— Bună seara, draga mea, m-a întâmpinat el pe 
acelaşi ton grav. 

I-am împins pe masă un pahar cu sânge sintetic 
japonez, B-minus, pe care l-a sorbit dintr-o 
înghiţitură, apoi şi-a lins buzele, îmbujorându-se 
imediat. 

— lubitule, cum a fost la şedinţă? l-am întrebat. 

Bill stătuse câteva ore în Shreveport. 

— Îţi spun mai târziu. 

Speram că poveştile lui de la serviciu erau mai 

puţin tulburătoare decât ale lui Andy. 

— Bine. Ți-aş fi recunoscătoare dacă ai ajuta-o 
pe Portia să-l ducă pe Andy până la maşină. Uite că 
tocmai intră, i-am spus, arătându-i cu capul spre 
uşă. 

Portia, în sfârşit renunţase la uniforma 
profesională, formată din fustă, dres, cămaşă, 
jachetă şi pantofi cu toc jos. Se schimbase cu blugi 
şi o flanelă cam uzată, cu însemnele colegiului 
Sophie Newcomb. Era la fel de corpolentă şi de 
solidă ca şi fratele ei, cu diferenţa că părul ei 
castaniu era lung şi bogat. Faptul că şi-l îngrijea cu 
atenţie era un semn că Portia încă nu renunţase la 
speranţa de a-şi găsi pe cineva. Sigură pe ea, s-a 
strecurat prin mulţimea de clienţi gălăgioşi. 

— E clar, s-a afumat rău de tot, ne-a zis, 
privindu-şi fratele şi încercând să-l ignore pe Bill, 
care părea s-o tulbure serios. Nu se întâmplă prea 
des, dar şi când se hotărăşte să se îmbete, o face 
lată. 

— Portia, o să-l ducă Bill la maşină, i-am zis. 

Andy, mai înalt şi mai solid decât Portia, era 
evident o povară prea grea pentru sora lui. 

— Nu, lasă că mă descurc şi singură, mi-a 
răspuns cu fermitate, fără să privească spre Bill, 
care s-a uitat imediat la mine ridicând mirat din 
sprâncene. 

Am lăsat-o aşadar să-l cuprindă de subsuori şi 
să încerce să-l urnească de pe scaun. Andy nici 
măcar nu s-a clintit. Portia l-a căutat din priviri pe 
proprietarul barului, Sam Merlotte, slăbuţ şi scund 
în aparenţă, dar în realitate un bărbat foarte 

puternic. 

— Sam serveşte băuturile la o petrecere 
aniversară la clubul country, i-am spus. Mai bine îl 
laşi pe Bill să te ajute. 

— Bine, a consimţit băţoasă avocata, fixându-şi 
privirea în luciul pardoselii barului. Mulţumesc 
mult. 

Bill l-a ridicat pe Andy şi l-a dus în doar câteva 
secunde la ieşire, fără să-l împiedice cu nimic 
faptul că tipul nu se mai putea ţine deloc pe 
picioare. Micah Tooten a sărit de pe scaun şi le-a 
deschis imediat uşa, iar Bill l-a purtat pe Andy 
direct în parcare. 

— Îţi mulţumesc, Sookie, a repetat Portia. Şi-a 
achitat nota de plată? 

Am dat afirmativ din cap. 

— Bun, a zis ea, bătând uşor cu palma în 
tejgheaua barului şi arătându-mi astfel că nu avea 
de gând să mai zăbovească. 

Până la uşa din faţă a barului Merlotte's, pe 
unde ieşise şi Bill, a trebuit să asculte şi câteva 
sfaturi bine intenţionate ale mai multor clienţi. 

Aşa a ajuns vechiul Buick al detectivului Andy 
Bellefleur să rămână toată noaptea în parcare la 
Merlotte's. Ulterior, Andy avea să jure că, atunci 
când venise la bar, maşina fusese goală. De 
asemenea, avea să declare că fusese atât de 
tulburat, încât uitase să-şi încuie maşina. 

A doua zi, între opt şi zece dimineaţa, când 
Andy ar fi trebuit să revină în parcare, iar eu 
sosisem să ajut la pregătirile pentru deschiderea 
barului, în maşina lui Andy stătea un pasager. 

Unul care avea să-i facă poliţistului probleme 
considerabile, fiindcă, sărmanul, era mort de-a 
binelea. 


N-ar fi trebuit să fiu acolo. Lucrasem până târziu 
în noaptea precedentă şi ar fi urmat să lucrez tot în 
schimbul de seară. Dar Bill mă rugase să încerc să 
fac schimb de tură cu una dintre colegele mele, 
pentru că avea nevoie să-l însoțesc în Shreveport, 
iar Sam nu obiectase. Am întrebat-o pe Arlene 
dacă vrea să-mi ţină locul. Chiar dacă era ziua ei 
liberă, s-a arătat foarte dornică să aibă parte de 
bacşişurile generoase pe care le primeam în 
schimbul de seară şi a fost imediat de acord să 
vină la cinci după-amiază. 

Andy, fără nici o îndoială, ar fi trebuit să-şi ia 
maşina de dimineaţă, dar mahmureala fusese 
probabil prea teribilă ca să mai încerce s-o 
convingă pe sora lui să-l ducă până la barul 
Merlotte's, aflat mult mai departe decât secţia de 
poliţie. Portia i-a spus că va trece să-l ia înainte de 
amiază, după care vor lua împreună masa de prânz 
şi apoi îşi va putea recupera şi maşina. 

Aşa că Buick-ul şi pasagerul lui tăcut au 
aşteptat să fie descoperiţi mult mai târziu decât ar 
fi trebuit. 

Cu o noapte în urmă dormisem cam şase ore şi 
pot spune că mă simţeam destul de bine. Unei 
persoane obişnuite să fie activă ziua, aşa cum sunt 
eu, relaţia cu un vampir îi poate deregla foarte 
uşor echilibrul. Am ajutat la închiderea barului şi, 
pe la ora unu noaptea, am plecat acasă cu Bill. Am 

făcut amândoi o baie fierbinte, dar şi alte chestii, 
după care m-am dus la culcare puţin după ora 
două şi am dormit buştean până aproape de ora 
nouă dimineaţa. Bill intrase de mult în pământ. 

La micul dejun am băut foarte multă apă şi suc 
de portocale, am luat multivitamine şi suplimente 
de fier, respectând astfel dieta pe care o 
adoptasem de când Bill apăruse în viaţa mea şi 
adusese (pe lângă dragoste, aventură şi 
imprevizibil) ameninţarea constantă a anemiei. 
Vremea, slavă Domnului, se mai răcise puţin şi, 
prin urmare, am lenevit pe veranda din faţa casei 
lui Bill îmbrăcată într-o jachetă tricotată şi 
pantaloni negri din stofa, pe care îi purtam şi la 
Merlotte's când era prea rece ca să purtăm 
pantaloni scurţi. Cămaşa albă pe care o 
îmbrăcasem avea brodată în dreptul sânului stâng 
cuvintele MERLOTTE'S BAR. 

În timp ce răsfoiam ziarul de dimineaţă, mi-am 
dat seama că iarba nu mai creştea în acelaşi ritm 
şi unele firişoare începuseră deja să se ofilească. 
Pe stadionul de fotbal al liceului, atmosfera avea să 
fie potrivită pentru meciul din seara de vineri. 

Vara se desparte foarte greu de Louisiana, chiar 
şi de nordul Louisianei. Toamna intră cu multă 
nesiguranţă în scenă, ca şi cum ar fi pregătită să 
dispară într-o clipă şi să lase locul arşiţei 
înăbuşitoare a lunii iulie. Însă, în această 
dimineaţă, am fost foarte atentă şi am observat 
semnele. Toamna şi iarna înseamnă pentru mine 
nopţi mai lungi, mai mult timp petrecut în 
compania lui Bill şi mai multe ore de somn. 

În această stare de bună dispoziţie, am plecat la 
lucru. Văzând Buick-ul parcat în faţa barului mi-am 
amintit de cheful straşnic şi neobişnuit pe care-l 
trăsese Andy în noaptea trecută. Trebuie să 
recunosc, am zâmbit gândindu-mă cum avea să se 
simtă azi. În dreptul maşinii lui Andy, înainte s-o 
ocolesc şi să parchez în spatele barului, pe unul din 
locurile rezervate angajaţilor, am observat că 
portiera din spate nu era bine închisă. Asta 
însemna că becul din habitaclu era aprins, nu ? Şi 
că bateria maşinii se descărcase. Andy s-ar fi 
înfuriat şi ar fi fost nevoit să vină în bar să 
telefoneze să vină cineva să-l remorcheze, ori să 
roage pe cineva să-i dea curent... Aşa că, dorind 
să-l ajut, am oprit şi m-am dat repede jos, lăsând 
motorul să meargă. Dar s-a dovedit că nu 
avusesem deloc dreptate. 

Am împins portiera, dar n-am izbutit s-o mişc 
nici măcar cu un milimetru. Am forţat uşa cu 
umărul, gândindu-mă că până la urmă se va 
închide şi îmi voi putea vedea de treburile mele. 
Dar tot n-am auzit cheul mecanismului de 
închidere. lritată, am deschis larg portiera, să văd 
ce-i bloca închiderea şi, deodată, m-a izbit un 
miros îngrozitor, o duhoare ce părea să fi cuprins 
întreaga parcare. Înspăimântată, am simţit că mi 
se taie răsuflarea, deoarece izul nu-mi era 
necunoscut. Mi-am acoperit gura cu palma - deşi 
nu m-a ajutat prea mult în privinţa mirosului - şi m- 
am uitat pe bancheta din spate. 

— Oh, fir-ar să fie, am şoptit. La naiba! 

Lafayette, unul dintre bucătarii barului, zăcea 

pe banchetă. Era gol-goluţ. Laba piciorului său 
uscăţiv şi cafeniu, ale cărui unghii şi le vopsise în 
roşu-aprins, împiedicase portiera să se închidă, iar 
cadavrul lui putea de la o poştă. 

M-am retras în grabă, m-am suit la volan şi, 
claxonând puternic, am accelerat, am dat colţul şi 
am oprit în spatele barului. Sam, cu un şorţ legat în 
jurul taliei, a ieşit imediat pe uşă. Am oprit motorul 
şi, zbughind-o de pe scaun cu aşa o viteză că nici 
nu-mi dădeam seama ce fac, m-am lipit strâns de 
Sam. 

— Ce s-a întâmplat? m-a întrebat Sam. 

M-am dat în spate să-l privesc şi, întrucât Sam 
este cam scund de statură, n-am fost nevoită să-mi 
ridic prea mult privirea. Părul blond-roşcat îi 
strălucea în razele soarelui de dimineaţă, iar ochii 
albaştri larg deschişi mă priveau neliniştiţi. 

— Lafayette..., i-am zis, izbucnind în lacrimi. Mă 
comportam ridicol şi prosteşte, ceea ce nu ajuta la 
nimic, dar nu m-am putut abtine. E mort, în maşina 
lui Andy Bellefleur. 

Sam şi-a încordat braţele şi m-a strâns din nou 
la pieptul său. 

— Sookie, îmi pare rău c-ai văzut una ca asta, 
mi-a spus el. Trebuie să sunăm la poliţie. Sărmanul 
Lafayette! 

Bucătarii care lucrau la Merlotte's nu aveau 
nevoie de abilităţi culinare extraordinare, deoarece 
Sam le oferă clienţilor doar sendvişuri şi cartofi 
prăjiţi, fapt pentru care fluctuaţia de personal e 
semnificativă. Însă Lafayette, spre surprinderea 
mea, rezistase în acest post mai mult decât toţi 

ceilalţi. Era homosexual, şi chiar unul extravagant, 
în genul acelora care se fardează şi îşi pun unghii 
false. Locuitorii din nordul Louisianei nu sunt la fel 
de toleranţi ca orăşenii din New Orleans şi mă 
aşteptasem ca Lafayette, un bărbat de culoare, să 
aibă mari probleme în acest sens. Dar, în pofida 
dificultăţilor - sau poate tocmai datorită acestora -, 
era întotdeauna vesel şi sarcastic, volubil, isteţ, dar 
şi un bucătar priceput. Pregătea pentru 
hamburgeri un sos special, iar clienţii comandau cu 
regularitate „burger Lafayette”. 

— Avea familie? l-am întrebat pe Sam. 

Ne-am dezlipit stângaci din îmbrăţişare şi am 
intrat în clădire, în biroul lui. 

— Parcă avea un văr, mi-a răspuns el, apăsând 
tastele 9-I-l. Vă rog să veniţi la Merlotte's, pe 
Hummingbird Road, i se adresă el dispecerei. E un 
bărbat mort într-o maşină. Da, în parcare, chiar în 
faţa localului. Ah, şi poate c-ar trebui să-l informaţi 
şi pe Andy Bellefleur de acest lucru. E maşina lui. 

De unde mă aflam, am auzit la celălalt capăt al 
firului un strigăt de uimire. 

Danielle Gray şi Holly Cleary, cele două 
chelneriţe din schimbul de dimineaţă, tocmai 
intrau râzând pe uşa din spate. Femei divorţate, în 
vârstă de vreo douăzeci şi cinci de ani, erau 
prietene dintotdeauna şi păreau destul de 
mulţumite de slujba pe care o aveau, atâta timp 
cât erau împreună. Holly avea un băiat în vârstă de 
cinci ani, care mergea la grădiniţă, iar Danielle o 
fată de şapte ani şi un băiat prea mic pentru a 
merge la şcoală şi de care îngrijea mama ei, în 

orele în care aceasta muncea la Merlotte's. N-aş fi 
putut niciodată să fiu mai apropiată de ele - deşi, 
în definitiv, eram de seama lor -, întrucât păreau 
foarte atente să-şi apere prietenia. 

— Ce s-a întâmplat? m-a întrebat Danielle când 
m-a văzut cum arăt. Şi brusc, pe chipul ei uscăţiv şi 
pistruiat a apărut îngrijorarea. 

— De ce e maşina lui Andy afară? a întrebat şi 
Holly. 

Mi-am amintit că, pentru o perioadă de timp, se 
întâlnise cu Andy Bellefleur. 

Holly avea cel mai frumos ten pe care l-am 
văzut vreodată, iar părul blond, tuns scurt, îi 
încadra plăcut ovalul feţei. 

— A dormit toată noaptea în maşină? a adăugat 


ea. 
— Nu el, i-am răspuns, ci altcineva. 
— Cine? 
— Lafayette. 


— L-a lăsat Andy pe negrul ăla pervers să 
doarmă în maşina lui? 

Aşa era Holly: directă şi necioplită. 

— Ce-a păţit? a întrebat Danielle. 

Ea era mai isteaţă, dintre cele două. 

— Încă nu ştim, a intervenit Sam. Poliţiştii 
trebuie să apară. 

— De fapt, a zis Danielle încet, prevăzătoare, 
vreţi să spuneţi că e mort. 

— Da, i-am răspuns. Exact asta am vrut să 
spunem. 

— Ei bine, într-o oră trebuie să deschidem barul, 
a spus Holly, punându-şi mâinile în şolduri. Ce 

facem? Dacă poliţiştii ne dau voie să deschidem 
localul, cine va pregăti mâncarea? Clienţii vor veni 
să-şi ia prânzul. 

— Ar fi bine să ne pregătim, pentru orice 
eventualitate, a spus Sam. Deşi presimt că nu vom 
deschide până după-amiază. 

Apoi a intrat în birou să telefoneze după 
bucătari. 

Mi s-a părut ciudat să ne vedem de treabă şi să 
deschidem ca-n zilele obişnuite, de parcă Lafayette 
ar fi putut să intre pe uşă dintr-un minut într-altul 
şi să înceapă să ne povestească despre cine ştie ce 
petrecere la care participase, aşa cum făcuse cu 
doar câteva zile în urmă. In scurt timp, pe şoseaua 
care trecea prin faţa localului s-au auzit ţiuind 
sirenele. Maşinile de poliţie s-au oprit în parcarea 
cu prundiş a lui Sam. Tocmai terminaserăm de 
aşezat scaunele şi mesele, înfășuraserăm în 
şerveţele câteva seturi suplimentare de tacâmuri şi 
ne pregăteam să le înlocuim pe cele folosite, când 
poliţiştii au intrat. 

Barul Merlotte's este situat în afara oraşului, aşa 
că orice eveniment petrecut aici intră în jurisdicţia 
şerifului districtului, Bud Dearborn. Bun prieten al 
tatălui meu, Bud Dearborn avea de-acum părul 
cărunt. Avea o faţă turtită, ca de pechinez, şi ochi 
căprui, opaci. In timp ce se-ndrepta spre uşa din 
faţă a barului, am observat că purta bocanci înalţi 
şi o şapcă cu emblema echipei Saints. Venise 
probabil direct de la ferma sa. Alături de Bud era 
Alcee Beck, singurul detectiv afro-american din 
forţele poliţieneşti ale districtului. Alcee era atât de 

negru, încât cămaşa albă pe care o purta părea să 
strălucească. Nodul cravatei era perfect, costumul, 
impecabil. Pantofii îi erau lustruiţi şi luceau de-ţi 
luau ochii. 

Bud şi Alcee se ocupau împreună de districtul 
nostru... sau, cel puţin, erau responsabili de acele 
elemente importante care-l mențineau în bună 
funcţionare. Mike Spencer, directorul unei case de 
pompe funebre şi judecător de instrucţie în 
districtul nostru, avea un cuvânt greu de spus în 
treburile districtuale şi, în plus, era bun prieten cu 
Bud. Eram însă convinsă că Mike se afla deja în 
parcare şi constata decesul sărmanului Lafayette. 

— Cine-a găsit cadavrul? a întrebat Bud. 

— Eu. 

Bud şi Alcee şi-au schimbat uşor direcţia şi s-au 
îndreptat spre mine. 

— Sam, ne dai voie să stăm puţin în biroul tău? i 
s-a adresat Bud şi, fără să mai aştepte răspunsul, 
mi-a făcut semn din cap să pornesc într-acolo. 

— Bineînţeles, chiar vă rog, îl invită sec şeful 
meu. Sookie, eşti bine? 

— Sunt bine, Sam. 

Nu eram convinsă că era aşa, dar Sam oricum 
nu ar fi avut ce să-mi facă fără să intre în bucluc, 
iar asta n-ar fi folosit la nimic. Când Bud mi-a făcut 
semn să mă aşez am negat din cap şi cei doi s-au 
instalat comod pe scaunele de la birou. Bud, 
fireşte, a ales scaunul în care obişnuia să stea 
Sam, în vreme ce Alcee a trebuit să se 
mulţumească cu un scaun oarecare, din a cărui 
tapiţerie nu mai rămăsese mare lucru. 

— Spune-ne când l-ai văzut ultima oară pe 
Lafayette în viaţă, a început Bud. 

Am stat şi m-am gândit un pic. 

— Noaptea trecută nu a lucrat, am spus. A fost 
de serviciu Anthony, Anthony Bolivar. 

— Cine e? îşi încreţi Alcee fruntea lată. Nu-l 
recunosc după nume. 

— Este prieten cu Bill. A trecut întâmplător prin 
oraş, avea nevoie de-o slujbă. Are experienţă în 
domeniu. 

Lucrase într-un vagon-restaurant în timpul marii 
crize economice. 

— Vrei să spui că bucătarul care pregăteşte 
gustările la Merlotte's este vampir? 

— Şi ce? am întrebat. 

Am simţit cum mi se crispează gura, mi-am 
încruntat sprâncenele şi am ştiut că pe chip mi se 
vedea furia. 

Mă străduiam să nu le citesc gândurile şi să 
stau în banca mea, dar îmi era foarte greu. Bud 
Dearborn făcea parte din categoria oamenilor 
obişnuiţi; în schimb, Alcee îşi transmitea gândurile 
la fel de clar precum semnalele luminoase ale unui 
far. Şi, în acele momente, transmitea numai 
dezgust şi teamă. 

Inainte să-l cunosc pe Bill şi să descopăr că el 
aprecia acest handicap - sau har, cum îi spunea - 
al meu, făcusem tot posibilul să mă autoconving şi 
să le arăt şi celorlalţi că nu eram cu-adevărat 
capabilă să citesc gândurile. Însă din momentul în 
care el mă eliberase din mica închisoare pe care 
mi-o  construisem singură, la  încurajările şi 

îndemnurile lui începusem să-mi dezvolt această 
aptitudine şi s-o  experimentez. Pentru Bill 
transpusesem în cuvinte sentimente pe care le 
trăiam de ani de zile. Unii oameni, printre care şi 
Alcee, îşi transmit foarte intens gândurile, în vreme 
ce majoritatea, aşa cum este cazul lui Bud 
Dearborn, au o activitate mentală mai domoală. 
Recepţionarea gândurilor depinde în mare măsură 
de intensitatea emoţiilor subiecţilor, de limpezimea 
minţii şi chiar de condiţiile meteorologice. Unele 
persoane sunt atât de întunecate lăuntric, încât îmi 
este imposibil să aflu ce gândesc. Acestora nu 
reuşesc să le desluşesc decât cel mult dispoziţia în 
care se află, nimic mai mult. 

Ştiam că, dacă-i atingeam pe oameni în timp ce 
încercam să le citesc gândurile, tabloul era mult 
mai limpede - era ca şi cum ai trece la televiziunea 
prin cablu, după ce nu avuseseși altceva decât o 
antenă. De asemenea, descoperisem că dacă-i 
transmiteam persoanei respective imagini 
relaxante, îmi puteam face mult mai uşor loc în 
mintea ei. 

Nu-mi doream nimic mai puţin decât să pătrund 
în mintea lui Alcee Beck. Dar, absolut involuntar, i- 
am surprins reacţia lăuntrică plină de prejudecăţi 
în legătură cu faptul că la Merlotte's lucra un 
vampir, repulsia să descopere că eu eram femeia 
despre care auzise că avea un prieten vampir, 
convingerea profundă că Lafayette, un homosexual 
ce-şi etala fără nici o jenă orientarea sexuală, 
reprezenta o adevărată ruşine pentru comunitatea 
negrilor. Alcee era sigur că Andy Bellefleur avea un 

duşman care dorise să se răzbune pe el, punându-i 
în maşină cadavrul homosexualului negru. Se 
întreba dacă Lafayette avusese SIDA şi cât de 
mare era riscul să se infesteze bancheta maşinii lui 
Andy. Oricum, el ar fi vândut-o imediat, dacă ar fi 
fost în locul lui Andy. 

Dacă l-aş fi atins în acel moment pe Alcee, i-aş 
fi aflat până şi numărul de telefon sau mărimea pe 
care o poartă nevastă-sa la sutien. 

Bud Dearborn începuse să mă privească destul 
de ciudat. 

— Aţi spus ceva? l-am întrebat. 

— Da. Voiam să ştiu dacă Lafayette a trecut 
aseară pe la bar. A venit cumva să bea un păhărel? 

— Eu nu l-am văzut, i-am răspuns. 

Dacă stăteam să mă gândesc bine, nu-l 
văzusem niciodată pe Lafayette să bea alcool. 
Pentru prima dată mi-am dat seama că, deşi la 
orele prânzului clienţii erau de toate felurile, 
noaptea, clientela era formată exclusiv din albi. 

— Unde-şi petrecea timpul liber? 

— Habar n-am. 

Şi chiar nu ştiam, pentru că Lafayette, în toate 
povestirile sale, schimba numele locurilor şi 
personajelor, probabil pentru a-i proteja pe cei 
nevinovaţi. Mă rog, de fapt, pe vinovaţi. 

— Când l-ai văzut ultima oară? 

— Putin mai devreme. Mort, în maşină. 

Bud a clătinat din cap, exasperat. 

— În viaţă, Sookie. 

— Hmmm, cred că... în urmă cu trei zile. Când 
am intrat în tură, el încă nu plecase şi ne-am 

salutat. Ah, şi mi-a povestit despre petrecerea la 
care fusese... M-am oprit pentru a-mi aminti exact 
cuvintele lui. Spunea că a fost invitat într-o casă 
unde a participat la tot felul de partide sexuale 
extreme. 

Cei doi poliţişti au făcut ochii mari. 

— Exact aşa mi-a spus! Nu ştiu dacă vorbea 
serios sau nu. 

Parcă-l şi vedeam pe Lafayette cum îmi 
destăinuia aceste lucruri şi îşi ducea sfios degetul 
la gură, pentru a-mi arăta că nu avea de gând să- 
mi dezvăluie locul sau identitatea partenerilor. 

— Şi nu te-ai gândit că ar trebui să ştie şi alţii 
de această aventură? m-a întrebat Bud Dearborn, 
de-a dreptul uimit. 

— Era o petrecere privată. De ce-ar fi trebuit să 
spun şi altcuiva despre acest lucru? 

Insă ştiam bine că acest gen de petreceri erau 
interzise în districtul nostru. Ambii bărbaţi mă 
priveau  încruntaţi şi Bud şi-a continuat 
interogatoriul, printre dinţi: 

— Ţi-a zis cumva Lafayette dacă au consumat şi 
droguri la această întrunire amicală? 

— Nu-mi amintesc să-mi fi spus aşa ceva. 

— Petrecerea a avut loc acasă la o persoană de 
culoare, ori la un alb? 

— La un alb, i-am spus, deşi ar fi fost mai bine 
să par complet ignorantă. 

Lafayette fusese cu adevărat impresionat de 
reşedinţa respectivă, dar nu datorită dimensiunilor 
sau luxului ei. De ce fusese el aşa de impresionat? 
Nu ştiam precis ce însemna un lucru impresionant 

pentru Lafayette, care crescuse în sărăcie şi 
rămăsese în continuare sărac, dar ştiam că făcuse 
referire la casa unui alb, deoarece îmi spusese: „Pe 
toţi pereţii erau tablouri cu mutre albe ca petalele 
de crini şi zâmbete ca de aligator.” Nu le-am 
relatat poliţiştilor acest comentariu şi nici ei n-au 
mai insistat cu întrebările. 

Am ieşit din biroul lui Sam - după ce le-am 
explicat poliţiştilor de ce îşi lăsase Andy maşina în 
parcare - şi m-am dus în spatele tejghelei. Nu 
voiam să văd forfota din parcare, şi nici nu aveam 
clienţi care să aştepte să fie serviţi, întrucât 
poliţiştii blocaseră intrarea în bar. 

Sam aranja sticlele în spatele barului, ştergând 
şi praful totodată; Holly şi Danielle stăteau la una 
dintre mesele de fumători, iar Danielle îşi 
aprinsese o ţigară. 

— Cum a mers? m-a întrebat Sam. 

— N-a fost mare lucru. Nu le-a plăcut să audă că 
Anthony lucrează aici şi nu s-au arătat deloc 
mulţumiţi când le-am povestit despre petrecerea 
cu care se lăuda Lafayette zilele trecute. L-ai auzit 
şi tu când mi-a povestit? Despre orgia la care-a 
fost? 

— Da, mi-a spus şi mie câte ceva. Trebuie să fi 
fost o noapte importantă pentru el. Dacă 
petrecerea a avut loc cu adevărat. 

— Crezi c-a născocit totul? 

— Nu cred să existe în Bon Temps prea multe 
petreceri interrasiale, cu bisexuali. 

— Asta pentru că n-ai fost şi tu invitat la vreuna, 
i-am răspuns la obiect, întrebându-mă dacă ştiam 

cu adevărat tot ce se petrecea în orăşelul nostru. 

Dintre toţi locuitorii din Bon Temps, eu ar fi 
trebuit să cunosc cel mai bine secretele oamenilor, 
din moment ce informaţiile îmi erau în mai mică 
sau mai mare măsură accesibile, în funcţie de cât 
de mult îmi dădeam silinţa să le aflu. 

— Sau, cel puţin, presupun că n-ai fost invitat la 
nici una, nu? am continuat. 

— Exact, mi-a zâmbit Sam, în timp ce ştergea 
de praf o sticlă de whisky. 

— Se pare că şi invitaţia mea s-a pierdut pe 
undeva pe la poştă. 

— Crezi că Lafayette ar fi vrut să vină ieri- 
noapte la bar, să ne mai povestească din 
aventurile sale la petrecere? 

Am ridicat din umeri: 

— Poate că-şi dăduse întâlnire cu cineva în 
parcare. In definitiv, toţi ştiu unde este situat 
Merlotte's. Şi-a luat salariul? l-am întrebat, 
amintindu-mi că Sam ne plătea pe toţi la fiecare 
sfârşit de săptămână. 

— Nu. Poate chiar de-asta venise, dar oricum i l- 
aş fi dat a doua zi, când era de serviciu, adică azi. 

— Mă întreb cine l-a invitat pe Lafayette la 
petrecere. 

— Bună întrebare. 

— Doar nu te gândeşti că a fost atât de stupid 
încât să şantajeze pe cineva. 

Sam a luat o cârpă curată şi a început să 
lustruiască tejgheaua din imitație de lemn. Barul 
arăta lună, dar lui Sam, din câte observasem, îi 
plăcea să aibă permanent o ocupaţie. 

— Nu cred una ca asta, mi-a răspuns el după ce 
a reflectat puţin. Nu, cu siguranţă că au greşit 
persoana. Ştii cât era de indiscret Lafayette. Nu 
numai că ne-a povestit că a fost la o asemenea 
petrecere - unde pun pariu că nu l-a invitat nimeni 
-, ci este posibil să-şi fi manifestat intenţia de a 
stabili o relaţie de amiciţie cu ceilalţi participanţi, o 
legătură pe care nu ar fi agreat-o nici unul dintre 
ei. 

— Adică să ţină legătura cu ei ori să le facă cu 
ochiul în public? 

— Da, ceva de genul ăsta. 

— Când faci sex cu cineva sau când te uiţi la un 
act sexual, începi să te consideri egalul lor. 

Am şovăit când am spus acest lucru, pentru că 
nu am mai deloc experienţă în acest domeniu, dar 
Sam m-a aprobat dând din cap. 

— Mai mult decât orice altceva, Lafayette îşi 
dorea să fie acceptat aşa cum era, mi-a zis el, şi a 
trebuit să-i dau dreptate. 

Capitolul 2 


Am deschis barul la patru şi jumătate după- 
amiază, când deja eram cu toţii plictisiţi de moarte. 
Mi-era ruşine de asta, deoarece, în definitiv, eram 
acolo pentru că un tip pe care-l cunoşteam murise, 
dar la fel de incontestabil era şi faptul că, după ce 
făcuserăm ordine în toată magazia barului şi în 
biroul lui Sam şi jucaserăm câteva partide de 
bourré - pe parcursul cărora Sam câştigase cinci 
dolari şi ceva mărunţiş -, aşteptam cu toţii să 
vedem pe cineva nou. Ceea ce s-a şi întâmplat, 
când pe uşa din spate a intrat vărul lui Andy, Terry 
Bellefleur, bucătar sau barman de ocazie la 
Merlotte's. 

Cred că Terry avea aproape şaizeci de ani. 
Luptase în Vietnam şi fusese prizonier de război 
cam un an şi jumătate. Avea pe faţă câteva 
cicatrici care-ţi săreau în ochi, iar prietena mea, 
Arlene, mi-a spus că urmele de răni de pe corp 
erau şi mai şi. Terry era roşcat, însă, din câte 
observam, încărunţea de la lună la lună tot mai 
mult. 

Terry îmi era simpatic dintotdeauna, probabil şi 
pentru că făcea tot posibilul să fie drăguţ cu mine - 
mai puţin când era prost dispus. Toată lumea ştia 
că nu trebuie să-l scoată din sărite pe Terry 
Bellefleur când era în pasă proastă. Zilele lui negre 

erau precedate de coşmaruri dintre cele mai 
cumplite, după cum spuneau vecinii lui. Îl auziseră 
urlând îngrozitor în nopţile sale de spaimă. 

Nu am pătruns niciodată, dar niciodată, în 
mintea lui Terry. 

Astăzi însă Terry arăta foarte bine. Avea umerii 
relaxaţi şi nu privea neliniştit în toate părţile. 

— Eşti bine, dulceaţă? m-a întrebat «el, 
atingându-mi braţul prieteneşte. 

— Da, Terry, n-am nimic. Numai că-mi pare rău 
pentru Lafayette. 

— Mda, nu era un tip rău - ceea ce, din partea 
lui Terry, era un semn de adevărată apreciere. Îşi 
făcea bine treaba, venea întotdeauna la timp. 
Curăţa bine bucătăria. Nu spunea nimănui lucruri 
urâte. 

Un asemenea comportament era cea mai mare 
ambiţie a lui Terry. 

— Ca acum să sfârşească mort în Buick-ul lui 
Andy, a continuat el. 

— Mi-e teamă că maşina lui Andy este..., m-am 
oprit, încercând să găsesc un termen cât mai puţin 
tulburător. 

— Poate fi curățată, a zis Terry, nerăbdător să 
închidem subiectul. 

— Ţi-a spus cumva ce se bănuieşte că s-a 
întâmplat cu Lafayette? 

— Andy zice că pare să aibă gâtul rupt. Şi, de 
asemenea, sunt câteva probe care... îi cam fac 
necazuri. 

Ochii săi căprui au scânteiat, arătând că se 
simţea  inconfortabil. Pentru Terry, „necazurile” 

însemnau întotdeauna ceva violent şi legat de sex. 

— Oh, dar e îngrozitor! 

Danielle şi Holly apăruseră în spatele meu, 
împreună cu Sam, care se oprise puţin în drumul 
său spre lada de gunoi din spate, unde căra din 
nou un sac plin cu tot felul de nimicuri. 

— Doar nu vrei să spui că arăta... adică, maşina 
era atât de... 

— Mânjită? 

— Da. 

— Andy crede că a fost ucis în altă parte. 

— Ce scârboşenie, a zis Holly. Nici nu vreau s- 
aud. E deja prea mult pentru mine. 

Terry s-a uitat la cele două femei peste umărul 
meu. Nu le prea îndrăgea pe Danielle şi pe Holly, 
dar nu ştiam din ce motiv, şi nici nu-mi dădusem 
silinţa să aflu. Nu doream să mă amestec în viaţa 
privată a celor din jurul meu, în special acum, când 
reuşisem să-mi controlez mult mai bine abilitatea. 
Le-am auzit pe cele două îndepărtându-se, dar 
numai după ce Terry le fixase cu privirea câteva 
secunde. 

— A venit ieri-seară Portia şi l-a dus pe Andy 
acasă? a întrebat el. 

— Da, am sunat-o eu, pentru că el nu mai era în 
stare să conducă. Sunt convinsă că acum îşi 
doreşte mai mult decât orice să-l fi lăsat să plece 
singur. 

După o asemenea ispravă ştiam că nu voi 
ajunge niciodată printre persoanele pe care le 
simpatizează Andy Bellefleur. 

— N-a avut probleme să-l ducă până la maşină? 

— A ajutat-o Bill. 

— Bill, vampirul? Prietenul tău? 

— Îhî. 

— Sper că n-a speriat-o prea tare, a comentat 
Terry, de parcă nici nu m-aş fi aflat în faţa lui. 

M-am strâmbat la auzul vorbelor sale. 

—- Pentru nimic în lume n-ar avea Bill de ce s-o 
sperie pe Portia Bellefleur, i-am zis, accentuând 
cuvintele în aşa fel, încât semnificaţia lor să 
răzbească instantaneu prin ceața gândurilor lui 
Terry. 

— Portia nu-i deloc o persoană atât de dură cum 
o cred toţi, mi-a spus Terry. Tu, pe de altă parte, 
eşti ca un ecler dulce şi apetisant la exterior, dar 
înăuntru se ascunde un pitbull. 

— Nu ştiu dacă ar trebui să mă simt flatată ori 
să-ţi trag una direct în nas. 

— Eşti invitata mea. Câte femei - sau, de fapt, 
chiar şi bărbaţi - ar avea curajul să-i spună aşa 
ceva unui nebun ca mine? 

Terry mi-a zâmbit ca o fantomă. Nu ştiusem 
până în acel moment că Terry era atât de conştient 
de reputaţia pe care-o avea. 

Dorind să-i arăt că nu mă temeam de el, m-am 
ridicat pe vârful picioarelor, l-am sărutat pe obrazul 
cu cicatrice şi, când am revenit cu talpa întreagă 
pe podea, mi-am dat seama că acest lucru nu era 
câtuşi de puţin adevărat. In anumite circumstanţe, 
nu numai că m-aş fi simţit cât se poate de 
circumspectă în prezenţa acestui bărbat cu 
tulburări mintale, ci aş fi putut să mă simt 
înspăimântată de-a binelea. 

Terry şi-a legat la spate şnururile unui şorţ alb şi 
a intrat în bucătărie, iar noi ne-am văzut de-ale 
noastre. Nu aveam să petrec prea multă vreme la 
muncă din moment ce trebuia să plec la şase seara 
şi să mă pregătesc să merg cu Bill în Shreveport. 
Nu-mi făcea deloc plăcere să ştiu că Sam trebuia 
să mă plătească pentru orele în care pierdusem 
vremea prin local şi aşteptasem să încep munca, 
dar curăţarea biroului şi magaziei lui Sam 
compensa timpul de inactivitate. 

Odată ce poliţia a permis accesul în parcare, 
clienţii au început să curgă în valuri. De fapt, 
numai atât cât era posibil într-un orăşel cum este 
Bon Temps. Andy şi Portia au fost printre primii şi, 
imediat ce-au intrat, l-am observat pe Terry 
privindu-i prin ferestruica bucătăriei. Cei doi l-au 
salutat cu mâna, iar el le-a răspuns ridicând 
simbolic o spatulă. M-am întrebat cât de apropiat 
era Terry de ei, ca văr. Ştiam bine că nu era văr 
primar cu ei. Deşi, la noi, poţi oricui să-i spui văr, 
nepot, unchi sau mătuşă, fără să ai vreo legătură 
de rudenie cu persoana respectivă. De pildă, după 
ce mama şi tatăl meu au decedat într-o inundație 
iscată din senin, potop care le-a spulberat maşina 
de pe un pod, prietena cea mai bună a mamei 
mele a început să mă viziteze la bunica mea, 
săptămânal sau de două ori pe lună, şi-mi aducea 
de fiecare dată câte o mică atenţie; şi de-atunci, i- 
am spus „mătuşa Patty”. 

Am răspuns amabilă la întrebările clienţilor, 
atunci când am avut timp, şi am servit apoi la 
mese hamburgeri, salate şi bucăţi de piept de pui, 

dar şi bere, până când am simţit că ameţesc. Când 
m-am uitat la ceas, sosise deja vremea să plec. In 
toaleta rezervată femeilor am găsit-o pe prietena 
mea, Arlene, care urma să-mi ţină locul în schimbul 
de seară. Părul ei roşcat-aprins - cu două nuanţe 
mai închis în această lună - îi cădea în şuviţe 
cârlionţate pe umeri, iar pantalonii strâmţi pe care- 
i purta arătau lumii întregi că slăbise trei 
kilograme. Arlene fusese căsătorită de patru ori şi 
acum era în căutarea celui de-al cincilea partener 
de viaţă. 

Am discutat câteva minute despre moartea 
colegului nostru şi i-am explicat succint situaţia de 
la mese, după care mi-am luat poşeta din biroul lui 
Sam şi am şters-o pe uşa din spate. Nu se 
înnoptase când am ajuns acasă - stăteam la vreo 
patru sute de metri dincolo de pădurea străbătută 
de un drum comunal rareori circulat. Deşi foarte 
veche - unele anexe ale clădirii aveau o vechime 
de peste o sută patruzeci de ani -, casa fusese 
renovată şi modificată de atâtea ori, încât nu o 
consideram o clădire antebelică. Oricum, arăta ca 
o veche locuinţă dintr-o fermă. Bunica mea, Adele 
Hale Stackhouse, îmi lăsase moştenire acest 
cămin, pe care îl preţuiam foarte mult. Bill îmi 
ceruse să mă mut la el, într-o casă situată pe un 
mic deal, dincolo de cimitirul din apropierea 
locuinţei mele, însă nu mă lăsase inima să-mi 
părăsesc căminul. 

Mi-am dat jos hainele de ospătăriţă şi am 
deschis  şifonierul. Trebuia să mergem în 
Shreveport să ne întâlnim cu alţi vampiri, ocazie cu 

care Bill mă rugase să mă aranjez puţin. Nu prea 
înţelegeam de ce-mi ceruse acest lucru, din 
moment ce nu dorea să-mi facă nimeni avansuri; 
dar voia să fiu foarte frumoasă de fiecare dată 
când mergeam la Fangtasia, un bar deţinut de 
vampiri şi frecventat îndeosebi de turişti. 

Bărbaţii ăştia! 

N-am putut să mă hotărăsc, aşa că am intrat la 
duş. Mă neliniştea întrucâtva gândul că eram 
nevoită să merg la Fangtasia. Proprietarii barului 
făceau parte din structura politică a societăţii 
vampirilor şi, odată ce aflaseră că posedam o 
aptitudine rar întâlnită la ceilalți oameni, 
devenisem pentru ei o persoană foarte dorită. 
Siguranţa însă mi-a redat-o Bill, care intrase în 
sistemul lor politic autonom şi îmi permisese astfel 
să trăiesc acolo unde doream şi să-mi păstrez 
slujba care îmi plăcea. Şi totuşi, în schimbul acestei 
protecţii, de fiecare dată când mă chemau, trebuia 
să mă prezint în localul lor şi să le pun la dispoziţie 
abilitatea mea telepatică. Vampirii actuali apelau la 
măsuri mai puţin drastice decât cele pe care le 
folosiseră anterior, respectiv tortura şi teroarea. 
Apa fierbinte mi-a redat imediat buna dispoziţie şi 
m-am relaxat în răpăitul picăturilor ce-mi cădeau 
pe spate. 

— N-ai vrea să-ţi ţin companie? 

— Bill, dă-o naibii de treabă! 

Inima îmi bătea nebuneşte şi m-am rezemat cu 
spatele de perete. 

— lartă-mă, draga mea. N-ai auzit când am 
deschis uşa de la baie? 

— Nu, fir-ar să fie! De ce nu strigi şi tu ceva de 
genul „lubito, am sosit”? 

— Imi pare rău, s-a scuzat el, nu foarte sincer. 
Nu vrei să te spăl pe spate? 

— Nu, mersi, i-am şuierat printre dinţi. N-am 
chef acum de spălat pe spate. 

Bill a rânjit - dorind probabil să-mi arate că avea 
caninii retraşi - şi a tras perdeaua la loc. 

Când am ieşit din baie, înfăşurată mai mult sau 
mai puţin decent într-un prosop, Bill stătea întins 
pe patul meu, în vreme ce pantofii îi erau aşezaţi 
ordonat pe covoraşul din faţa noptierei. Era 
îmbrăcat într-o pereche de pantaloni kaki, cămaşă 
bleumarin cu mâneci lungi şi şosete care se 
asortau cu nuanţa cămăşii şi mocasinilor lustruiţi. 

Părul negru îi era pieptănat îngrijit pe spate şi 
purta perciuni lungi, retro. 

Ei bine, erau într-adevăr retro, dar mult mai 
demodaţi decât şi-ar putea imagina cineva. 

Sprâncenele îi erau înalte şi arcuite, iar nasul 
drept. Gura lui semăna cu cele ale statuilor 
greceşti, sculpturi pe care, ce-i drept, nu le-am 
văzut decât în poze. Murise la câţiva ani după 
terminarea Războiului de Secesiune - sau războiul 
de agresiune al nordiştilor, după cum îl numea 
bunica mea. 

— Ce program avem pentru această noapte? |- 
am întrebat. Mergem cu treburi sau de plăcere? 

— Sunt întotdeauna încântat să mă aflu în 
prezenţa ta, mi-a răspuns Bill. 

— Care este motivul pentru care mergem în 
Shreveport? am insistat, ştiind bine să recunosc un 

răspuns evaziv. 

— Am fost chemaţi. 

— De cine? 

— De Eric, fireşte. 

Odată ce candidase şi acceptase funcţia de 
inspector al Districtului 5, Bill se afla de-acum la 
cheremul lui Eric, dar şi sub protecţia acestuia - 
ceea ce însemna că, după cum îmi explicase Bill, în 
cazul unui atac asupra lui, agresorul va trebui să 
răspundă în faţa lui Eric. De asemenea, bunurile lui 
Bill - printre care mă număram şi eu - erau de- 
acum sfinte pentru Eric. Nu-mi plăcea deloc ideea 
să fiu considerată una din proprietăţile sale, dar 
era o soluţie mai bună decât celelalte posibile. 

M-am uitat în oglindă şi m-am strâmbat. 

— Sookie, ai făcut o înţelegere cu Eric. 

— Da, aşa e, am recunoscut. 

— Şi trebuie să-ţi ţii cuvântul. 

— Nici nu intenţionez altceva. 

— Imbracă-te cu blugii ăia strâmţi, cu şireturi 
împletite pe părţi, mi-a sugerat Bill. 

Nu erau blugi, ci nişte pantaloni din material 
elastic, cu talie joasă, care-i plăceau atât de mult 
lui Bill, încât mă întrebasem în repetate rânduri 
dacă nu cumva nutrea o atracţie secretă faţă de 
Britney Spears. Ştiam însă că arătam bine în 
pantalonii aceia, aşa că i-am îmbrăcat şi i-am 
asortat cu o bluză în carouri alb-albastre, cu 
mâneci scurte şi nasturi în faţă, care se opreau 
cam la cinci centimetri mai jos de sutien. Dorind 
să-i arăt că eram totuşi independentă - în definitiv, 
trebuia să-şi amintească din când în când că eram 

o femeie liberă -, mi-am pieptănat părul şi l-am 
strâns în coadă, prinzându-l în creştetul capului cu 
o bandă elastică, peste care mi-am pus o fundiţă 
albastră, şi am început să mă fardez. Bill s-a uitat 
de câteva ori la ceas, dar nu m-am grăbit. Trebuia 
să mă aştepte, din moment ce-l îngrijora atât de 
mult impresia pe care o voi lăsa celorlalţi vampiri. 

— Am început o nouă afacere, mi-a zis el după 
ce ne-am urcat în maşină şi am pornit spre 
Shreveport. 

Sincer vorbind, chiar mă întrebasem de unde 
avea Bill bani, fiindcă, deşi nu părea foarte bogat, 
nici sărac nu era. Şi, de asemenea, nu ştiam să 
aibă un serviciu. Asta dacă nu cumva lucra în 
nopţile în care nu stăteam împreună. 

Eram întrucâtva nedumerită de faptul că 
vampirii se puteau îmbogăţi foarte uşor, asta 
numai dacă-şi puneau mintea la contribuţie. În 
definitiv, când poţi controla într-o anumită măsură 
minţile oamenilor, nu este deloc dificil să-i convingi 
să-ţi doneze bani ori să-ţi dezvăluie ponturi despre 
acţiunile tranzacţionate la bursele de valori, sau 
despre oportunităţile de afaceri. În plus, înainte de 
a-şi câştiga dreptul de a exista legal, vampirii nu 
fuseseră nevoiţi să plătească taxe şi impozite. 
Până şi guvernul Statelor Unite recunoscuse că nu-i 
putea impozita pe morţi. Membrii Congresului 
înţeleseseră însă că obligaţia de a plăti impozite 
putea fi impusă odată cu acordarea unor drepturi 
cetăţeneşti, inclusiv a dreptului de vot. 

Când japonezii descoperiseră sângele artificial, 
o substanţă care le permitea vampirilor să 

„trăiască” fără să bea sânge de om, vampirii 
ieşiseră din coşciuge şi începuseră să trăiască în 
societate, putând afirma pe bună dreptate: „lată, 
pentru a exista nu este nevoie să facem din 
oameni nişte victime. Nu reprezentăm un pericol 
pentru omenire.” 

În ceea ce mă priveşte, ştiu bine cât fusese Bill 
de pătimaş atunci când băuse pentru prima dată 
din sângele meu. Chiar dacă urma o dietă 
constantă cu Seva Vieţii - cel mai popular produs 
din gama ofertelor de sânge artificial -, o 
muşcătură în gâtul meu reprezenta întotdeauna o 
variantă incomparabil mai bună. Putea să bea o 
sticlă întreagă de sânge A-pozitiv într-un bar plin 
de oameni, însă când intenţiona să deguste din 
sângele lui Sookie Stackhouse, trebuia neapărat să 
facem acest lucru în intimitate, întrucât efectele 
erau complet diferite. Un pahar de Seva Vieţii nu-i 
provoca lui Bill nici cel mai mic fior erotic. 

— Şi... ce afacere ai început? l-am întrebat. 

— Am cumpărat câteva magazine în apropierea 
autostrăzii, acolo unde este şi LaLaurie's. 

— De la cine? 

— Terenul a fost al familiei Bellefleur. Aceştia l- 
au angajat pe Sid Matt Lancaster să dezvolte 
afacerea pe care am achiziţionat-o eu. 

Sid Matt Lancaster, avocat de profesie, locuia 
parcă de secole în oraşul nostru, era mult mai 
influent decât Portia şi, nu cu mult timp în urmă, îl 
apărase şi pe fratele meu. 

— Este foarte bine pentru familia Bellefleur. Ştiu 
că tot încearcă de vreo doi ani să-şi vândă 

proprietatea, pentru că au urgent nevoie de bani. 
Ai cumpărat şi terenul? Ce suprafaţă are? 

— Nu-i decât un pogon, dar poziţia este foarte 
bună, mi-a răspuns Bill ca un adevărat om de 
afaceri, aşa cum nu-l mai auzisem niciodată până 
atunci. 

— Te referi la zona comercială în care se află un 
salon de coafură, LaLaurie's şi Tara's Togs? 

În zona orăşelului Bon Temps, lăsând la o parte 
clubul country, LaLaurie's este singurul restaurant 
cât de cât luxos - un local unde îţi poţi duce soţia 
cu ocazia aniversării nunţii de argint, ori îi poţi face 
cinste şefului cu o cină atunci când aştepţi o 
promovare, ori poţi să mergi cu prietena când 
doreşti cu adevărat s-o impresionezi. Insă, din câte 
auzisem, restaurantul nu aducea profit. 

Nu aveam nici cea mai vagă idee cum se 
conduce o afacere sau cum ar fi trebuit să mă 
comport la o întâlnire de afaceri, pentru că 
întreaga mea viaţă trăisem doar cu puţin deasupra 
nivelului sărăciei. Dacă părinţii mei nu ar fi avut 
norocul să descopere pe proprietatea lor un mic 
zăcământ de petrol şi să economisească banii 
înainte ca petrolul să se termine, Jason, Buni şi cu 
mine am fi trăit în sărăcie lucie. În perioada în care 
ne-a crescut Buni, deoarece nu puteam plăti taxele 
şi întreţinerea casei bunicii, ajunseserăm de cel 
puţin două ori în situaţia să vindem proprietatea 
părinţilor. 

— Şi, cum merge chestia asta? Eşti proprietarul 
clădirii unde funcţionează cele trei afaceri şi 
patronii îţi plătesc chirie? 

Bill a confirmat dând din cap: 

— Aşadar, de-acum înainte, dacă vrei să-ți 
aranjezi părul, te poţi duce oricând la „Tunde şi 
ondulează”. 

Nu fusesem la coafor decât o singură dată în 
viaţa mea. De obicei, când mi se toceau vârfurile 
părului, apelam la Arlene, care mă tundea în rulota 
ei. 

— Crezi că ar trebui să mă coafez? l-am 
întrebat, simţindu-mă uşor nesigură pe mine. 

— Nu, ai un păr minunat, mi-a răspuns Bill, 
redându-mi încrederea. Dar, dacă simţi nevoia să 
încerci şi altceva, acolo ai la dispoziție 
manichiuriste şi o mulţime de loţiuni cosmetice. 

N-am putut să-mi rețin un zâmbet când l-am 
auzit rostind cuvintele „loţiuni cosmetice” de parcă 
ar fi fost într-o limbă străină. 

— Şi, a continuat el, la LaLaurie's poţi să mergi 
cu oricine doreşti, fără să fii nevoită să plăteşti 
nimic din ce consumi. 

M-am răsucit pe scaun şi m-am holbat la el. 

— lar Tara va trece în contul meu toate hainele 
pe care doreşti să le cumperi din magazinul ei. 

Simţeam că-mi pierd cumpătul şi răbufnesc, dar 
Bill, din nefericire, nu observase nimic. 

— Aşadar, i-am spus mulţumită de calmul vocii 
mele, cu alte cuvinte, acum ştiu toţi că amanta 
şefului trebuie răsfăţată. 

Bill şi-a dat în sfârşit seama că făcuse o 
greşeală. 

— lartă-mă, Sookie..., a început el. 

Dar eu îmi pierdusem deja răbdarea. Orgoliul 

meu se revoltase. Nu-mi stătea în fire să mă 
enervez, dar şi când o făceam, îmi sărea serios 
tandăra. 

— De ce naiba nu-mi cumperi nişte flori, aşa 
cum ar face orice alt bărbat? Sau bomboane, 
fiindcă îmi plac foarte mult bomboanele. Ori ai 
putea să-mi trimiţi o felicitare Hallmark. Sau ai 
putea să-mi iei o pisicuță ori o eșarfă! 

— Am crezut că şi aceste cadouri sunt la fel de 
potrivite, mi-a răspuns el precaut. 

— M-ai făcut să mă simt ca o femeie întreţinută 
şi, în plus, le-ai dat această impresie şi oamenilor 
care lucrează acolo. 

Atât cât am putut să-l observ în lumina difuză 
răspândită de cadranele de la bordul maşinii, părea 
că încearcă să priceapă care era diferenţa. Când 
tocmai trecuserăm de bifurcaţie şi o luaserăm spre 
lacul Mimosa, unde am zărit în lumina farurilor 
pădurea deasă de pe marginea drumului - pe 
partea pe care se întindea apa -, spre marea mea 
surprindere, motorul s-a înecat şi maşina a 
încremenit locului. Am considerat că era un semn. 

Bill ar fi blocat cu siguranţă portierele dacă ar fi 
ştiut ce aveam de gând să fac, deoarece a părut 
foarte mirat când am sărit din maşină şi am pornit 
iritată spre copacii de pe marginea şoselei. 

— Sookie, vino imediat înapoi! m-a strigat, 
înfuriat de-a binelea. 

Dumnezeule, mult îi mai trebuise să-şi iasă din 
pepeni! 

Drept răspuns, i-am arătat degetul mijlociu şi 
am intrat în pădure. 

Din moment ce era de vreo douăzeci de ori mai 
puternic şi mai rapid decât mine, ştiam că Bill m-ar 
fi putut aduce imediat în maşină, dacă voia acest 
lucru. După ce-am petrecut câteva clipe în beznă 
aproape că mi-am dorit ca el să fi venit după mine. 
Dar asta numai până când orgoliul meu s-a 
răzvrătit din nou şi am fost convinsă că alesesem 
cea mai bună soluţie. Natura relaţiei noastre părea 
să-l cam buimăcească pe Bill, însă ţineam să-i intre 
bine-n cap tot ce nu-mi convenea în atitudinea lui. 
Şi, din partea mea, era liber să plece singur în 
Shreveport şi să-i explice superiorului său, Eric, 
motivul pentru care nu-l însoţisem. Dumnezeule, 
să se-nveţe minte! 

— Sookie, m-a strigat Bill de pe şosea, mă duc 
la cel mai apropiat atelier auto, să caut un 
mecanic. 

— Drum bun, am bombănit în barbă. Unde avea 
el impresia că o să găsească deschis un service 
auto în toiul nopţii? Bill credea probabil că trăieşte 
în continuare în anii '50. 

— Sookie, te porţi ca un copil, a adăugat Bill. Aş 
putea veni să te iau de-acolo, dar nu vreau să 
pierdem timpul. Când te linişteşti, te rog să urci în 
maşină şi să încui uşile. Gata, am plecat. 

Bill avea şi el orgoliul lui. 

Spre uşurarea şi, totodată, îngrijorarea mea, i- 
am auzit paşii îndepărtându-se cu repeziciune pe 
caldarâm, ceea ce însemna că Bill fugea cu viteza 
uluitoare a unui vampir şi mă lăsase într-adevăr 
singură. 

Credea probabil că îmi dădea o lecţie. De fapt, 

lucrurile stăteau exact invers. Mi-am tot repetat 
acest fapt, gândindu-mă că, în definitiv, se va 
întoarce în numai câteva minute. Eram sigură de 
acest lucru. Tot ce trebuia să fac era să nu mă 
îndepărtez prea mult şi să fiu atentă la 
povârnişurile de pe care aş fi putut cădea direct în 
lac. 

Era întuneric beznă printre copaci. 

Cu toate că cerul nopţii era senin, în lipsa lunii 
pline, bezna de sub coroanele pinilor era de 
nepătruns, comparativ cu penumbrele reci şi 
distante din luminişuri. 

Am reuşit să ajung din nou la şosea, unde am 
răsuflat adânc şi am pornit înapoi spre Bon Temps, 
în direcţia opusă maşinii lui Bill. M-am întrebat câţi 
kilometri parcurseserăm înainte de a începe să 
discutăm. Nu prea mulţi, m-am liniştit pe mine 
însămi, şi m-am felicitat pentru faptul că alesesem 
să port pantofi sport şi nu sandale cu tocuri înalte. 
Nu-mi luasem cu mine un jerseu şi simţeam 
înţepătura frigului pe corp, în zona mijlocului, 
deasupra taliei joase a pantalonilor şi în zona 
decolteului. Coborând panta, am grăbit pasul. 
Şoseaua nu era luminată şi aş fi avut probleme 
serioase dacă n-ar fi fost lumina lunii. 

Exact în momentul în care mi-am adus aminte 
de criminalul lui Lafayette, care se afla în libertate, 
am auzit paşi printre copacii ce se înşirau paralel 
cu drumul. 

Imediat ce m-am oprit, au contenit şi paşii. 

Trebuia să ştiu ce se întâmplă. 

— Cine-i acolo? am strigat. Dacă ai de gând să 


44 


mă mănânci, hai să isprăvim odată jocul ăsta. 

Din pădure a ieşit o femeie, alături de care 
păşea un porc-spinos cu nişte colţi ce luceau în 
întuneric. În mâna stângă, femeia ţinea un fel de 
toiag, la capătul căruia era un mănunchi de ceva. 

— Minunat, mi-am şoptit. Asta-mi mai trebuia. 

Străina arăta la fel de înspăimântător ca şi 
mistrețul. Eram sigură că nu era vampir, deoarece 
îi percepeam vag activitatea minţii; însă era cu 
siguranţă o fiinţă supranaturală, pentru că nu 
transmitea gânduri prea clare. Izbutind să disting 
sensul ideilor ei, mi-am dat seama că era amuzată. 

Nu putea fi deloc un semn bun. 

Speram ca mistrețul să fie mai prietenos. 
Rareori mai pot fi văzute astfel de exemplare în 
pădurile din jurul orăşelului Bon Temps, dar sunt 
vânători care susţin că au mai zărit câte unul, chiar 
dacă mult mai rar se întâmplă să îi şi prindă. Era 
un tablou ce merita imortalizat. 

Nu ştiam cui să mă adresez. Mistreţul, care 
emana un miros puternic şi respingător, putea să 
nu fie cu adevărat un animal, ci putea foarte bine 
să fie o fiinţă capabilă să-şi schimbe forma 
corpului. Acesta a fost unul din lucrurile pe care le 
învăţasem în ultimele luni. Din moment ce vampirii 
existau în realitate, deşi fuseseră multă vreme 
incluşi în categoria închipuirilor înspăimântătoare, 
la fel de bine puteau să fie reale şi celelalte 
creaturi pe care încă le consideram simple 
plăsmuiri fascinante. 

Încercând să-mi ascund neliniştea lăuntrică, am 
zâmbit. 

Femeia avea părul lung şi încâlcit, de culoare 
închisă, dar pe care nu am putut s-o disting în 
întunericul care ne înconjura, şi era aproape 
despuiată. Purta un fel de cămaşă zdrenţuită şi 
murdară, iar în picioare nu avea nimic. Mi-a 
zâmbit. Decât să ţip, am considerat că era mai 
înţelept să-i zâmbesc şi mai larg. 

— Nu am nici o intenţie să te mănânc, mi-a zis 
ea. 

— Mă bucur să aud asta. Dar prietenul tău? 

— Ah, porcuşorul, a răspuns, de parcă atunci l- 
ar fi observat, şi şi-a întins mâna să-l scarpine pe 
grumaz, de parc-ar fi fost un căţeluş prietenos. 
Colţii fioroşi ai animalului se mişcară de câteva ori 
în sus şi-n jos. 

— Nu face decât ce-i spun eu, a adăugat ea 
indiferentă. 

N-aveam nevoie să-mi tălmăcească cineva 
pericolul. Am încercat să par cât mai calmă şi am 
aruncat o scurtă privire în jurul meu, în speranţa că 
voi zări un copac în care să mă caţăr la nevoie. 
Însă trunchiurile arborilor din apropiere n-aveau 
ramuri joase; erau pini tămâioşi, sădiţi cu sutele de 
mii în regiunea noastră pentru lemnul lor; crengile 
începeau de-abia de la vreo cinci metri înălţime. 

Am înţeles imediat un lucru la care ar fi trebuit 
să mă gândesc mai devreme: nu fusese deloc 
întâmplător faptul că maşina lui Bill se oprise şi, 
foarte probabil, nici micul nostru conflict nu fusese 
accidental. 

— Vrei să-mi spui ceva? am întrebat-o, 
întorcându-mă spre ea şi observând că se 

apropiase câţiva paşi. 

Acum puteam să-i văd mai bine chipul, dar nu 
eram deloc mai liniştită. În jurul gurii era murdară, 
iar când a deschis gura să-mi vorbească, am 
observat că marginile dinţilor îi erau negre. 
Misterioasa domnişoară mâncase un mamifer crud. 

— Se pare că ai luat deja cina, i-am spus 
agitată, simțind că aş fi făcut mai bine dacă mi-aş 
fi tras o palmă peste faţă. 

— Hmmm, a făcut ea. Tu eşti păpuşa lui Bill? 

— Da, i-am răspuns. Aveam obiecţii în ceea ce 
priveşte termenul folosit de ea, dar nu mă aflam în 
poziţia în care să pot să iau atitudine. Bill se va 
înfuria nespus de rău dacă mi se-ntâmplă ceva. 

— De parcă furia unui vampir ar însemna ceva 
pentru mine, a răspuns ea ofensată. 

— Scuză-mă, domniţă, dar ce eşti tu? Dacă nu 
te deranjează întrebarea. 

Când mi-a zâmbit din nou, m-am cutremurat. 

— Nicidecum. Sunt o menadă?. 

Termenul îmi părea mitologic. Nu ştiam cu 
exactitate ce înseamnă, dar, dacă nu mă înşela 
memoria, se referea la femeile dezmăţate care 
trăiau în sălbăticie. 

— Foarte interesant, i-am spus, rânjind. Şi cărui 
motiv îi datorez această întâlnire? 

— Vreau să-i transmiţi un mesaj lui Eric 
Northman, mi-a zis ea, apropiindu-se şi mai mult 
de mine. 

În acel moment, mi-am dat imediat seama că 
minţea. Porcul a fornăit în apropierea ei, părând să 

fie legat de aceasta. Mirosea îngrozitor, iar coada 
mică şi sârmoasă i se tot mişca tremurând într-o 
parte şi-n alta. 

— Ce mesaj? am întrebat-o, ridicându-mi 
privirea spre ea, moment în care m-am întors 
brusc şi am luat-o la fugă. 

Dacă n-aş fi băut puţin sânge de vampir la 
începutul verii, nu m-aş fi putut răsuci la timp şi, în 
loc să primesc lovitura în spate, aş fi primit-o direct 
în piept sau în figură. M-am simţit de parcă cineva 
foarte puternic m-ar fi pocnit în spate cu o greblă 
uriaşă, ai cărei dinţi mi-au străpuns şi mi-au sfâşiat 
pielea. 

N-am putut să mă mai ţin pe picioare, m-am 
dezechilibrat şi am aterizat pe burtă. Am auzit în 
spate râsul ei batjocoritor şi grohăitul mistreţului, 
după care mi-am dat seama că se îndepărtaseră 
amândoi. Am rămas întinsă pe jos câteva minute şi 
am plâns. Am încercat să nu ţip şi m-am trezit 
gemând ca o femeie în chinurile facerii, încercând 
să-mi stăpânesc durerea. Spatele mă durea 
cumplit. 

Cu puţina energie care-mi mai rămăsese, eram 
foarte furioasă. Pentru menada aia, sau ce naiba o 
fi fost, nu eram decât o banală pancartă de 
avertizare. M-am târât tot mai nervoasă pe solul 
zgrunţuros, prin praf şi printre crenguţele şi acele 
pinilor. Tremurând de nervi şi durere, am continuat 
să mă târăsc până când am simţit că nimeni nu şi- 
ar mai fi dat silinţa să mă omoare, într-atât arătam 
de rău. M-am îndreptat spre maşină, intenţionând 
să rămân într-un loc în care Bill să mă poată vedea 

foarte uşor, dar când am ajuns în apropierea 
vehiculului m-am mai gândit dacă era bine să 
rămân într-un loc deschis. 

Presupusesem că şoseaua reprezenta un loc 
sigur, dar, evident, nu era deloc aşa. Cu numai 
câteva minute înainte, simţisem pe propria piele 
faptul că nu toţi străinii sunt gata să-ţi sară în 
ajutor. Dacă se întâmpla ca de această dată să 
întâlnesc o creatură diferită şi mult mai 
înfometată? Mirosul sângelui putea să fi atras deja 
pe urmele mele cine ştie ce animal de pradă. Se 
spune că rechinii pot să depisteze în apă chiar şi 
cele mai mici particule de sânge şi, ca o 
comparaţie, vampirii reprezintă echivalentul 
rechinilor pe uscat. 

Am preferat să nu rămân pe şosea şi am ales să 
mă retrag în spatele copacilor de pe marginea 
drumului. Nu era un loc care să confere demnitate 
morţii. Nu era nici Alamo, nici Termopile. Era doar 
un loc banal, plin de vegetaţie, pe marginea unui 
drum din nordul Louisianei. Nimerisem probabil şi 
într-o iederă otrăvitoare. Existau toate şansele să 
nu supraviețuiesc. 

Aşteptam din clipă în clipă ca durerea să scadă, 
în schimb, se intensifica. Nu mi-am putut opri 
lacrimile ce-mi şiroiau pe obraji, dar am reuşit să- 
mi înăbuş suspinele, aşa încât să nu atrag şi mai 
mult atenţia. Îmi era însă imposibil să rămân 
complet nemişcată. 

Eram atât de concentrată să nu fac zgomot, 
încât era cât pe ce să nu-l observ pe Bill, care 
mergea atent pe marginea drumului şi privea spre 

pădure. După felul în care păşea, mi-am dat 
imediat seama că simţise pericolul. Ştia că este 
ceva în neregulă. 

— Bill, am spus încet, ştiind că o şoaptă suna ca 
un strigăt, pentru auzul fin al unui vampir. 

Bill s-a opri instantaneu şi a scrutat întunericul. 

— Aici sunt, am murmurat, stăpânindu-mi un 
suspin. Să fii atent, am adăugat, gândindu-mă că 
putea fi o capcană. 

La lumina lunii i-am văzut chipul complet 
impasibil, dar ştiam că analiza precaut riscurile, 
aşa cum făceam şi eu în acel moment. Unul din noi 
trebuia să facă o mişcare şi mi-am dat seama că 
era mai bine să ies în licărul lunii, aşa încât Bill să 
poată preîntâmpina un eventual atac. 

Am întins braţele, mi-am încleştat mâinile pe 
două smocuri de iarbă şi am început să mă târăsc. 
Nu puteam să mă sprijin pe genunchi, aşa că 
înaintam foarte încet. M-am ajutat împingându-mă 
uşor cu picioarele, dar încordarea muşchilor 
spatelui mi-a produs o durere sfâşietoare. N-am 
vrut să-l privesc pe Bill în momentul în care m-am 
apropiat, întrucât nu voiam să mă pierd la vederea 
furiei sale. Devenise aproape palpabilă. 

— Cine ţi-a făcut aşa ceva, Sookie? m-a întrebat 
el încet. 

— Du-mă la maşină. Te rog, ia-mă odată de-aici, 
i-am spus, făcând tot posibilul să mă stăpânesc. 
Dacă mai facem mult zgomot, ar putea să apară 
iarăşi nebuna aia, am adăugat, tremurând la acest 
gând. Hai să mergem la Eric, i-am zis, încercând 
să-mi păstrez calmul vocii. A zis că ăsta este un 

mesaj pentru Eric Northman. 

Bill s-a ghemuit lângă mine. 

— Trebuie să te ridic. 

Of, nu! 

— Trebuie să mai existe şi o altă modalitate, am 
început eu să-i spun, deşi ştiam că nu era aşa. Bill 
ştia mai bine că nu trebuie să ezite. Înainte de a 
apuca eu să anticipez intensitatea durerii, şi-a 
strecurat un braţ pe sub mine, cu mâna cealaltă m- 
a apucat printre picioare şi m-a ridicat dintr-o 
mişcare direct pe umăr. 

Am tipat puternic. M-am străduit apoi să nu 
suspin, aşa încât să-i permit lui Bill să audă 
sunetele unui eventual atac, dar nu prea am reuşit. 
Bill a alergat până la maşină. Motorul era deja 
pornit, torcea lin. A deschis larg portiera şi m-a 
aşezat rapid, dar cu blândeţe, pe bancheta din 
spate a Cadillacului. Era imposibil să nu-mi 
provoace şi mai multă durere, dar şi-a dat silinţa. 

— Ea a fost, i-am zis, când am simţit că mă pot 
exprima coerent. Ea a oprit maşina şi m-a obligat 
să fug în pădure, am adăugat, gândindu-mă că era 
foarte posibil ca tot ea să fi provocat şi cearta 
dintre noi. 

— Vorbim puţin mai târziu despre asta, mi-a zis 
el, accelerând spre Shreveport, în timp ce eu n-am 
făcut altceva decât să strâng puternic husa de pe 
banchetă, în încercarea de a-mi păstra controlul. 

Tot ce-mi mai amintesc din acea călătorie este 
că a durat parcă o veşnicie. 

Bill a intrat în barul Fangtasia pe uşa din spate, 
pe care a deschis-o izbind-o puternic cu piciorul, 

atrăgând atenţia asupra noastră. 

— Ce este? a întrebat Pam ostilă. Era o femeie- 
vampir blondă, drăguță, pe care o mai întâlnisem 
de vreo două ori, genul de persoană sensibilă şi cu 
un foarte dezvoltat simţ pentru afaceri. Vai, Bill, ce 
s-a întâmplat? Ah, ia te uită, miam... sângerează... 

— Cheamă-l pe Eric, i-a răspuns Bill. 

— Vă aşteaptă la..., a început Pam, dar n-a mai 
apucat să termine, pentru că Bill a trecut val-vârtej 
pe lângă ea, zdruncinându-mă pe umăr ca şi cum 
ar fi cărat o tolbă însângerată. 

In momentele acelea, eram atât de pierdută, 
încât nu mi-ar fi păsat nici dacă mă ducea direct pe 
ringul de dans; în schimb, copleşit de durere şi 
furie, Bill a năvălit în biroul lui Eric. 

— Asta e numai din cauza ta, a răbufnit Bill, 
făcându-mă să gem în clipa în care m-a zdruncinat 
în faţa lui Eric, dorind pesemne să-i atragă atenţia 
asupra mea. 

Imi era imposibil să cred că i-ar fi fost greu lui 
Eric să mă observe, din moment ce eram o femeie 
în toată firea şi, evident, singura persoană 
însângerată din biroul lui. 

Mi-ar fi plăcut la nebunie să-mi pierd cunoştinţa, 
să leşin chiar în faţa lui. Insă n-am făcut-o, ci m-am 
încovoiat de durere pe umărul lui Bill. 

— Să te ia naiba! am bombănit. 

— Ce-ai spus, draga mea? 

— Du-te naibii! 

— Trebuie s-o aşezăm pe burtă, pe canapea, l- 
am auzit pe Eric. Stai puţin, lasă-mă să te-ajut... 

Am simţit două mâini care m-au apucat de 

picioare şi Bill s-a răsucit uşor sub mine, după care 
m-au aşezat amândoi cu grijă pe canapeaua 
masivă din biroul lui Eric. Canapeaua era din piele 
şi mirosea a nou. Holbându-mă de la nici un 
centimetru la pielea canapelei, mă gândeam că era 
bine că nu alesese una cu tapiţerie din material 
textil. 

— Pam, cheamă doctorul. 

S-au auzit imediat paşi ieşind din cameră, după 
care Eric s-a ghemuit lângă mine şi m-a privit. Era 
o poziţie chiar incomodă pentru el, un vampir înalt 
şi solid, care arăta exact ca un fost viking, ceea ce 
Şi fusese. 

— Ce s-a întâmplat? m-a întrebat. 

L-am privit atât de înfuriată, încât de-abia am 
mai putut să-i vorbesc. 

— Am un mesaj pentru tine, i-am şoptit. O 
femeie i-a oprit maşina lui Bill, cred că tot ea ne-a 
făcut să ne certăm şi m-a urmărit apoi cu un porc 
prin pădure. 

— Un porc? s-a mirat Eric, de parcă i-aş fi spus 
că mergea cu un papagal pe vârful nasului. 

— Da, unul sălbatic, un mistreţ care face guit- 
guit. Mi-a spus că vrea să-ţi transmită un mesaj. 
Am reuşit să mă întorc la timp, aşa încât să nu mă 
nimerească în faţă, după care s-a făcut nevăzută. 

— A intenţionat să te lovească în faţă, a zis Bill, 
încleştându-şi pumnii şi începând să se învârtă 
nervos prin cameră. Eric, văd că rănile nu-i sunt 
foarte adânci. Ce-i în neregulă cu ea? 

— Sookie, a continuat Eric cu blândeţe, cum 
arăta femeia de care vorbeşti? 

Chipul lui era atât de aproape de-al meu, încât 
câteva din şuviţele sale de păr blond şi bogat 
aproape că-mi atingeau faţa. 

— Arăta ca o nebună, ca o descreierată şi ţi-a 
spus Eric Northman. 

— Asta e numele pe care îl folosesc în relaţiile 
cu oamenii. Dar ce vrei să spui... cum adică arăta 
ca o nebună? 

— Avea pe ea doar o cămaşă zdrenţuită, dinţii şi 
gura îi erau murdare de sânge, de parcă ar fi 
mâncat carne crudă, şi ţinea în mână un fel de 
baston, cu ceva în capăt. Părul îi era lung şi 
încâlcit. .. ah, şi fiindcă tot veni vorba de păr, al 
meu mi s-a lipit de spate, i-am rostit pe 
nerăsuflate. 

— Da, văd. 

Eric începu să-mi dezlipească de pe răni 
şuviţele lungi, în locurile unde sângele închegat 
acţionase ca un adeziv. 

Pam a intrat împreună cu medicul. Aveam să fiu 
din nou profund dezamăgită, dacă m-aş fi aşteptat 
cumva ca Eric să fi făcut referire la un medic 
obişnuit, cu stetoscop şi spatulă pentru limbă. 
Doctoriţa era atât de mică, încât nici nu trebuia să- 
şi îndoaie genunchii ca să mă privească în ochi. 
Când ea a început să-mi examineze rănile, Bill, 
foarte încordat, s-a aplecat deasupra noastră. 
Femeia purta tunică şi pantaloni albi, la fel ca 
doctorii din spitale; de fapt, aşa cum obişnuiau să 
poarte doctorii în spitale înainte să adopte acel stil 
de combinezoane verzi, albastre sau cine ştie ce 
alte nuanţe nefireşti le-or mai trece prin minte. 

Tenul îi era măsliniu, iar nasul părea să-i acopere 
întreaga faţă. Părul blond-castaniu, incredibil de 
stufos, îi era aspru, ondulat şi îl purta tuns foarte 
scurt. Aspectul femeii m-a dus cu gândul la un 
hobbit?. Şi, într-adevăr, e posibil să fi fost un 
hobbit. În ultimele luni, modul în care percepeam 
realitatea suferise câteva transformări serioase. 

— Ce fel de medic eşti? am întrebat-o, deşi îmi 
luase ceva timp până să-mi mai liniştesc gândurile. 

— Unul care tămăduieşte, mi-a răspuns ea cu o 
voce surprinzător de groasă. Ai fost otrăvită. 

— inseamnă că de-asta mă tot gândesc la 
moarte, am bombiănit eu. 

— Ceea ce s-ar şi putea întâmpla, destul de 
curând, mi-a zis ea. 

— Ah, mulţumesc mult. Şi nu se mai poate face 
nimic? 

— Nu avem prea multe opţiuni. Este o otravă 
puternică. Ai auzit de varanii din insula Komodo? Ei 
bine, rănile provocate de menadă au acelaşi grad 
de toxicitate ca şi bacteriile din fălcile unui varan. 
Dacă ai cumva ghinionul să te muşte o astfel de 
şopârlă uriaşă, fiara te va urmări ore întregi şi va 
aştepta până când te vor omori bacteriile. Pentru o 
menadă, întârzierea morţii este o simplă distracţie. 
Pentru varani, cine ştie? 

Mda, mersi pentru informaţia concisă de pe 


3 Fiinţă umanoidă imaginară inventată de scriitorul J.R.R. 
Tolkien (1892-1973), cunoscut mai ales ca autor al 
romanului Hobbitul/ şi al continuării acestuia, trilogia 
Stăpânul Inelelor. 

National Geographic. 

— Cum mă poţi ajuta? am întrebat-o scrâşnind 
din dinţi. 

— Îți pot închide rănile exterioare, dar pentru că 
sângele ţi-a fost deja infectat, trebuie neapărat să-l 
înlocuim, iar asta este treaba vampirilor. 

Doctorita s-a întors către grupul de vampiri, 
arătându-se foarte optimistă şi încrezătoare să 
lucreze în echipă. Eu fiind cobaiul. 

— Dacă i-ar lua sângele numai unul din voi, 
respectivul s-ar simţi îngrozitor, pentru că în atacul 
unei menade intervine şi elementul magiei. În 
schimb, băieţi, dacă v-ar muşca un varan, asta n-ar 
reprezenta nici o problemă pentru voi, li s-a 
adresat ea, râzând cu poftă. 

Incepeam deja s-o urăsc, dar nu-mi dădeau 
pace durerea şi lacrimile care mi se prelingeau pe 
obraji. 

— Aşadar, a continuat ea, odată ce-am 
terminat, îi veţi bea pe rând din sânge, nu prea 
mult, după care îi vom face o transfuzie. 

— Numai cu sânge de om, am intervenit, dorind 
să-mi exprim cât se poate de clar punctul de 
vedere. 

Fusesem nevoită să beau din sângele lui Bill, o 
dată pentru a supravieţui unor răni foarte grave şi, 
apoi, pentru a face faţă unei aşa-zise examinări, iar 
cu altă ocazie, băusem din greşeală - oricât ar 
părea de neobişnuit - din sângele altui vampir. 
Văzusem schimbările din mine după primele guri 
de sânge - schimbări pe care nu doream să le 
amplific printr-o ingestie suplimentară de sânge. 

Sângele de vampir era drogul pe care îl preferau 
toţi cei cu dare de mână şi, din partea mea, sunt 
liberi să bea ce doresc. 

— Asta dacă-şi foloseşte Eric relaţiile şi reuşeşte 
să-ţi facă rost de sânge de om, mi-a răspuns 
doctoriţa. Oricum, jumătate din transfuzie poate fi 
făcută cu sânge sintetic. Nu m-am prezentat: eu 
sunt dr. Ludwig. 

— Da, pot să-i fac rost de sânge şi suntem 
datori s-o vindecăm, l-am auzit pe Eric, spre 
uşurarea mea, deşi îmi doream în acele momente 
să-l văd pe Bill. Sookie, ce grupă ai? 

— O-pozitiv, i-am zis, mulţumită că aveam o 
grupă de sânge întâlnită la majoritatea oamenilor. 

— Înseamnă că nu vom avea nici o problemă, a 
continuat Eric. Pam, n-ai vrea să te ocupi tu de 
chestia asta? 

În cameră s-au auzit din nou mişcări, iar o clipă 
mai târziu, dr. Ludwig s-a aplecat şi a început să-mi 
lingă spatele. N-am putut să-mi rețin un țipăt. 

— Ea este doctorul, Sookie, mi-a zis Bill. Numai 
aşa poate să te vindece. 

— Dar se va otrăvi, i-am zis, încercând să 
găsesc o obiecţie care să nu mă facă să par că fac 
o discriminare sau că sunt homofobă. Sincer, nu 
voiam să-mi lingă nimeni spatele, indiferent că era 
o femeie pitică sau un vampir vânjos. 

— Este vindecătoare şi trebuie să-i accepţi 
tratamentul, a intervenit Eric pe un ton oarecum 
dojenitor. 

— Ah, bine, i-am spus, fără să-mi pese cât de 
ursuză păream. Apropo, încă n-am auzit din partea 

ta un „Îmi pare rău”, am adăugat, simțind cum 
mila pentru propria persoană îmi  copleşea 
instinctul de autoconservare. 

— Îmi pare tare rău că ai fost atacată de 
menada aia. 

L-am privit cu asprime. 

— Nu-i suficient, i-am zis, făcând tot posibilul să 
mă agăț de această conversaţie. 

— Sookie, înger şi imagine a frumuseţii şi iubirii, 
sunt realmente şocat de faptul că ticăloasa aia de 
menadă ţi-a atacat trupul gingaş şi voluptuos, din 
dorinţa de a-mi transmite un mesaj. 

— Eh, aşa mai merge. 

Cuvintele lui Eric mi-ar fi produs şi mai multă 
încântare, dacă în momentul imediat următor nu 
m-ar fi străbătut o durere sfâşietoare. (Tratamentul 
doctoriţei nu era tocmai inofensiv.) Scuzele fie vin 
din inimă, fie sunt formale, iar din moment ce Eric 
nu avea o inimă - sau, cel puţin, nu una pe care s-o 
fi remarcat şi eu -, putea foarte bine să mă înşele 
cu vorbele lui. 

— Să-nţeleg că mesajul ăsta vrea să-nsemne că 
vrea un război cu tine? l-am întrebat, încercând să 
ignor ce făcea doctoriţa Ludwig. 

Transpirasem toată. Durerea din spate era 
atroce. Simţeam cum lacrimile îmi curg pe obraji. 
În cameră părea să se lase o ceaţă gălbuie şi 
atmosfera devenea tot mai morbidă. 

Eric s-a arătat uşor surprins. 

— Nu chiar, mi-a răspuns el precaut. Pam? 

— E pe drum, a spus ea. Nu arată bine deloc. 

— Gata, daţi-i drumul, a zis Bill alarmat. Începe 

să-şi schimbe culoarea. 

Mă întrebam, absolut fără nici o noimă, în ce 
nuanţă începusem să mă colorez. Nu-mi mai 
puteam ţine capul ridicat, aşa cum încercasem 
până mai devreme, în speranţa că arătam puţin 
mai prezentă. Mi-am lăsat obrazul pe canapea şi 
sudoarea m-a lipit instantaneu de pielea banchetei. 
Arsura puternică provocată de zgărieturile de pe 
spate îmi străpungea tot corpul şi devenise atât de 
intensă, încât n-am putut să mă abţin să nu ţip din 
nou. Doctoriţa pitică a sărit de pe canapea şi s-a 
aplecat să-mi examineze ochii, după care a dat 
uşor din cap, spunând: 

— Dacă există o speranţă cât de mică..., dar 
glasul ei mi se părea tot mai îndepărtat. 

Ţinea în mână o seringă. Ultima imagine pe 
care am perceput-o a fost chipul lui Eric 
apropiindu-se tot mai mult de al meu şi am avut 
impresia că mi-a făcut cu ochiul. 

Capitolul 3 


Am deschis ochii fără nici o tragere de inimă. 
Mă simţeam de parcă aş fi dormit în maşină, ori pe 
un scaun cu spătar de lemn; în orice caz, cert era 
că aţipisem într-un loc impropriu şi incomod. Eram 
ameţită şi mă durea tot corpul. La nici un metru 
distanţă, Pam şedea pe podea şi mă privea cu ochii 
ei albaştri, deschişi larg. 

— A mers, a comentat ea. A avut dreptate dr. 
Ludwig. 

— Mă bucur. 

— Da, pentru că ar fi fost păcat să te pierdem 
înainte de a te folosi cât putem de mult, a răspuns 
Pam, şocant de pragmatică. Mai ales că avem 
legături cu mulţi oameni, iar menada ar fi putut să 
se lege de oricare dintre aceste persoane de care 
ne putem dispensa fără nici o părere de rău. 

— Pam, mersi pentru aceste încurajări calde, 
am  mormăit, simţindu-mă în ultimul hal de 
murdară, de parcă aş fi fost cufundată într-un butoi 
plin de sudoare şi apoi tăvălită prin ţărână. 

Îmi simţeam până şi dinţii plini de zgură. 

— Pentru puţin, mi-a răspuns ea, schiţând un 
vag surâs. 

Aşadar, Pam chiar avea simţul umorului, 
trăsătură nu foarte des întâlnită în rândul 
vampirilor. MNu auzise nimeni de vampiri 
comedianţi, iar glumele oamenilor îi lăsau cu totul 
reci. (Deşi stilul /or de a glumi îţi poate da 

coşmaruri nopţi în şir.) 

— Ce s-a întâmplat? 

Pam şi-a încleştat din nou degetele pe 
genunchi: 

— Am făcut exact ce ne-a spus dr. Ludwig. Eu, 
Bill, Eric şi Chow am băut din tine pe rând şi ţi-am 
făcut apoi transfuzia. 

Bucuroasă că-mi pierdusem cunoştinţa înainte 
de a apuca să înţeleg ceva din procedura pe care o 
urmaseră, am reflectat pentru câteva clipe la 
vorbele ei. Bill obişnuia să deguste din sângele 
meu de fiecare dată când făceam dragoste, ceea 
ce însemna că tocmai avuseseră parte de-o 
activitate erotică destul de intensă. M-aş fi simţit 
foarte stânjenită să particip conştientă, ca să spun 
aşa, la actul de a-mi dona sângele atât de multor 
persoane. 

— Cine-i Chow? am întrebat. 

— Vezi dacă poţi să te ridici, mi-a sugerat Pam. 
Chow este noul nostru barman. Unul foarte 
excentric. 

— Da? 

— E plin de tatuaje, a continuat Pam, având un 
timbru aproape uman în voce. E destul de înalt 
pentru un asiatic şi are un set uluitor de... tatuaje. 

Am încercat să par interesată. Am dat să mă 
ridic, dar moliciunea pe care am simţit-o brusc în 
tot corpul m-a obligat să fiu mai precaută. Parcă 
spatele mi-ar fi fost plin de răni care tocmai se 
închiseseră, dar care se puteau deschide dacă nu 
mă mişcăm cu atenţie. Şi chiar aşa şi stăteau 
lucrurile, mi-a confirmat Pam. 

De asemenea, nu mai aveam bluza pe mine. Şi 
nici altceva - deasupra taliei. In jos, blugii mei erau 
intacţi, dar îngrozitor de murdari. 

— Bluza era atât de zdrenţuită, încât a trebuit s- 
o scoatem de pe tine, m-a lămurit Pam, zâmbindu- 
mi larg. Te-am ţinut cu rândul pe genunchi şi te-am 
admirat foarte mult. Bill însă a fost foarte furios. 

— Du-te naibii, a fost singurul răspuns care mi-a 
trecut prin minte. 

— Ei bine, cât despre asta, cine ştie? a zis Pam 
ridicând din umeri. Am vrut să-ţi fac un 
compliment. Se pare că eşti o femeie modestă. 

S-a ridicat şi a deschis uşa unui dulap plin de 
cămăşi atârnate pe umeraşe; era probabil 
garderoba suplimentară a lui Eric. Pam a luat o 
cămaşă şi mi-a aruncat-o. Când m-am întins s-o 
prind, mişcarea nu mi-a pricinuit prea multă 
durere. 

— Pam, aveţi pe-aici un duş? am întrebat-o, 
pentru că voiam să mă spăl înainte de a-mbrăca o 
cămaşă curată. 

— Da, în magazie. Lângă toaleta angajaţilor. 

La duş - care era cât se poate de rudimentar - 
erau totuşi săpun, prosop. Era amplasat chiar la 
intrarea în magazie, ceea ce era perfect în regulă 
pentru vampiri, din moment ce ruşinea nu 
reprezenta pentru ei o problemă. După ce Pam m-a 
asigurat că nu va lăsa pe nimeni să intre, am 
rugat-o să mă ajute să-mi scot pantalonii şi să-mi 
dau jos încălţările şi ciorapii. Proces pe care l-a 
savurat mai mult decât ar fi trebuit. 

A fost însă cel mai plăcut duş pe care l-am făcut 

vreodată. 

A trebuit să mă mişc încet şi cu grijă, întrucât 
mă simţeam foarte slăbită, ca şi cum de-abia mi-aş 
fi revenit în urma unei boli grave, cum ar fi 
pneumonia sau o formă virulentă de gripă. Ceea ce 
se şi întâmplase, probabil. Pam a întredeschis uşa 
atât cât să-mi strecoare o pereche de chiloti, 
reuşind astfel să mă surprindă plăcut. Asta până 
când m-am şters şi am început să mă chinui să-i 
îmbrac. Chiloţii din dantelă erau atât de mici, încât 
cu greu puteau fi numiţi chiloţi. Cel puţin erau albi. 
Mi-am dat seama că începeam să mă simt mai bine 
când m-am trezit că-mi doream să mă uit în 
oglindă, să văd cum arăâtam. Chiloţii şi cămaşa 
erau singurele obiecte pe care suportam să le 
îmbrac. Când am ieşit desculţă de la duş am văzut 
că Pam îmi strânsese pantalonii şi celelalte lucruri 
şi le pusese într-o pungă de plastic, să le duc 
acasă, la spălat. Bronzul pielii arăta extrem de 
arămiu în contrast cu albul ca de nea al cămăşii. M- 
am întors foarte încet în biroul lui Eric şi mi-am luat 
peria din poşetă. Imediat ce-am început să-mi 
descurc părul, Bill a intrat în cameră şi mi-a luat 
peria. 

— Draga mea, lasă-mă pe mine, mi-a zis el, cu 
tandreţe. Cum te simţi? Dă-ţi puţin cămaşa la o 
parte, să-ţi văd spatele. 

Sperând să nu fie în birou camere de luat 
vederi, m-am conformat uşor neliniştită. Deşi 
puteam să stau foarte calmă, având în vedere felul 
în care era Pam îmbrăcată. 

— Cum arată? l-am întrebat peste umăr. 

— Îţi vor rămâne semne, mi-a răspuns el scurt. 

— Bănuiam eu. 

Mai bine pe spate decât pe faţă. Şi decât să 
mor, mai bine câteva cicatrice pe spinare. 

Mi-am tras cămaşa pe umeri şi Bill a început să- 
mi pieptene părul, îndeletnicire care îi plăcea 
foarte mult. Obosind destul de repede, m-am 
aşezat pe scaunul lui Eric, în timp ce Bill a rămas în 
picioare în spatele meu. 

— De ce m-a atacat menada tocmai pe mine? 

— S-ar putea să fi stat în aşteptarea unui 
vampir. Faptul că erai cu mine - şi-i era mult mai 
uşor să te rănească - a fost un bonus pentru ea. 

— Ea a provocat cearta noastră? 

— Nu, cred că a fost doar pură coincidenţă. Eu 
însă tot nu înţeleg de ce te-ai enervat atât de rău. 

— Bill, sunt prea obosită ca să-ţi explic. Vorbim 
mâine despre asta, bine? 

Eric a intrat şi el, însoţit de un vampir, care, 
după cum arăta, nu putea fi altul decât Chow. Mi- 
am dat pe loc seama de motivul datorită căruia 
Chow reprezenta o atracţie pentru clientela 
barului. Era primul vampir asiatic pe care-l vedeam 
şi era extrem de atrăgător. De asemenea, avea pe 
corp - cel puţin în porțiunile expuse vederii - tot 
felul de tatuaje complicate, în genul celor despre 
care auzisem că sunt preferate de membrii mafiei 
Yakuza. Nu ştiu dacă Chow fusese sau nu gangster 
în anii în care trăise ca fiinţă umană, dar acum 
arăta într-adevăr înfiorător. Un minut mai târziu a 
intrat şi Pam, care ne-a anunţat: 

— Gata, am închis. Dr. Ludwig a plecat şi ea. 

Aşadar, barul Fangtasia îşi închisese porţile 
pentru restul nopţii. Ceea ce însemna că se făcuse 
deja ora două. În timp ce stăteam pe scaunul de la 
birou şi Bill continua să-mi perie părul, îmi ţineam 
palmele pe coapse, pe deplin conştientă de 
vestimentația mea sumară. Dar, dacă stăteam bine 
să mă gândesc, Eric era atât de înalt, încât cămaşa 
lui îmi acoperea atât bustul, cât şi mare parte din 
şolduri, ascunzând astfel privirilor indiscrete bikinii 
franţuzeşti pe care-i îmbrăcasem şi care mă 
intimidau foarte mult. De asemenea, nu aveam nici 
sutien. Fără acest accesoriu ieşeam întotdeauna în 
evidenţă, având în vedere că Dumnezeu fusese 
foarte generos cu mine în privinţa sânilor. 

Chiar dacă hainele nu-mi acopereau corpul atât 
cât mi-aş fi dorit şi indiferent dacă persoanele din 
birou îmi văzuseră sânii mai mult decât o puteau 
face acum, n-am putut totuşi să uit de bunele 
maniere. 

— Vă mulţumesc tuturor pentru că mi-aţi salvat 
viaţa, le-am zis, fără să izbutesc să par prea 
cordială, deşi speram să-mi sesizeze sinceritatea 
din glas. 

— Pentru mine a fost o adevărată plăcere, mi-a 
zis Chow pe un ton evident lasciv. Accentul îi era 
uşor diferit, dar, cum nu aveam suficient de multe 
cunoştinţe în ceea ce priveşte multitudinea 
trăsăturilor asiaticilor, n-aş fi putut spune de unde 
era originar. Deşi toţi îi spuneau Chow, eram 
convinsă că nu acesta era numele său complet. 

— Experienţa ar fi fost mult mai plăcută dacă nu 
era otrava, a adăugat el. 

ÎI simţeam pe Bill încordat, în spatele meu. Şi-a 
aşezat palmele pe umerii mei, iar eu mi-am pus 
palmele peste-ale lui. 

— A meritat să-ţi ingerăm otrava, mi s-a adresat 
Eric, ridicându-şi degetele în dreptul buzelor şi 
sărutându-le, ca şi cum ar fi savurat buchetul 
sângelui meu. 

Ce scârboşenie! Pam însă a zâmbit: 

— Sookie, oricând doreşti, îţi stau la dispoziţie. 

Ah, era nemaipomenit! 

— Bill, acum e rândul tău, i-am spus, lăsându-mi 
capul pe spate şi atingându-i abdomenul. 

— A fost o adevărată onoare pentru mine, mi-a 
zis el, controlându-şi cu greu nervii. 

— Sookie spunea că v-aţi certat înainte de a se- 
ntâlni cu menada, aşa e? a întrebat Eric. 

— Asta-i doar treaba noastră, m-am răţoit la el, 
făcându-i pe cei trei vampiri să-şi zâmbească unul 
altuia. 

Ceea ce nu-mi plăcea deloc. 

— Apropo, de ce ne-ai chemat astă-seară aici? |- 
am întrebat, sperând să închei subiectul referitor la 
mine şi Bill. 

— Sookie, îţi aminteşti ce mi-ai promis, şi 
anume că-ţi vei folosi abilitatea mentală şi mă vei 
ajuta la nevoie, atâta vreme cât îi las în viaţă pe 
oamenii implicaţi? 

— Bineînţeles, i-am răspuns. 

Nu sunt genul de persoană care să uite o 
promisiune, îndeosebi una făcută unui vampir. 

— Din ziua în care Bill a fost numit inspector în 
Districtul 5, nu am mai avut multe probleme în 

regiunea noastră, dar cei din Districtul 6, în Texas, 
au nevoie de abilitatea ta specială. Aşa că te-am 
împrumutat lor. 

lată că ajunsesem să fiu şi închiriată, ca un 
gater sau un excavator. M-am întrebat dacă 
vampirii din Dallas depuseseră şi o garanţie 
bănească, în eventualitatea producerii unor 
stricăciuni. 

— Nu merg fără Bill, i-am răspuns privindu-l fără 
să clipesc şi simțind degetele lui Bill strângându-mi 
uşor umerii, ceea ce însemna că procedasem 
corect. 

— Va fi şi el acolo, pentru că ne-am tocmit la 
sânge, mi-a zis Eric, al cărui zâmbet larg mă 
tulburase serios, deoarece colții îi coborâseră şi 
părea foarte bine dispus. Ne-a fost teamă că vor 
încerca să te reţină acolo, ori să te omoare, aşa că, 
pe tot parcursul târguielii, nici nu s-a pus problema 
să mergi neînsoţită. Şi cine ar fi fost mai potrivit 
decât Bill? Dacă se va întâmpla ceva cu Bill şi nu te 
mai poate apăra, atunci vom trimite deîndată pe 
altcineva să te păzească. În plus, vampirii din 
Dallas au acceptat să-ţi pună la dispoziţie o maşină 
cu şofer, îţi vor asigura gratuit cazarea şi masa şi, 
bineînţeles, te vor plăti destul de bine. Bill va primi 
şi el un procentaj din această sumă. 

Aş fi vrut să-l întreb când trebuia să încep 
lucrul, însă Eric a adăugat încet: 

— Va trebui să stabileşti cu Bill valoarea acestui 
procent, dar sunt convins că te vor recompensa 
îndeajuns pentru zilele în care nu vei lucra la bar. 

Oare Ann Landers abordase şi subiectul „Când 

jumătatea ta ajunge să-ţi fie şef? 

— De ce o menadă? m-am trezit întrebând, 
uimindu-i pe toţi şi sperând că am pronunţat 
cuvântul corect. Naiadele sunt nimfele apelor şi 
driadele ale pădurilor, corect? Aşadar, ce căuta o 
menadă în pădurea aceea? Nu sunt menadele 
femei pe care zeul Bahus le aduce în pragul 
nebuniei şi exaltării? 

— Sookie, eşti neaşteptat de perspicace, a 
răspuns Eric după o pauză apreciabilă. 

Nu i-am mai spus că aflasem dintr-o carte 
mystery despre aceste personaje mitologice. L-am 
lăsat să creadă că citisem literatură greacă în 
original. N-avea cu ce să strice. 

— Zeul de care vorbeşti, a intervenit Chow, le-a 
posedat atât de complet pe unele dintre 
însoţitoarele sale, încât acestea au devenit 
nemuritoare sau aproape nemuritoare. Bahus a 
fost zeul vinului şi, evident, barurile sunt foarte 
atrăgătoare pentru menade. De fapt, aceste 
localuri le fascinează atât de mult, încât nu suportă 
să fie în stăpânirea altor creaturi ale întunericului. 
Menadele consideră că le aparţin de drept 
violențele iscate în urma consumului de alcool, 
pentru că, din moment ce nu le mai venerează 
nimeni zeul, acum nu se mai hrănesc decât din 
astfel de izbucniri. Şi, de asemenea, sunt foarte 
atrase de mândrie. 

Asta chiar mi-a dat de gândit. Eu şi Bill ne 
exteriorizaserăm din plin mândria în acea seară. 

— Auzisem zvonuri cum că ar exista o menadă 
în regiunea noastră, a zis Eric. Dar nu am crezut, 

până nu te-a adus Bill rănită. 

— Şi ce avertisment a vrut să vă dea? Ce vrea 
de la voi? 

— Să-i plătim tribut, a răspuns Pam. Sau, cel 
puţin, aşa credem. 

— Ce tribut? 

Pam a ridicat din umeri. Se părea că nu voi 
primi un răspuns mai concludent. 

— Dacă nu, ce se întâmplă? am continuat şi, 
văzând că mă privesc nedumeriţi, am suspinat 
exasperată. Ce vă poate face dacă nu-i plătiţi 
tribut? 

— Îşi va revărsa nebunia, a răspuns Bill 
îngrijorat. 

— În bar? Chiar şi la Merlotte's? am întrebat, 
chiar dacă ştiam că mai erau şi alte baruri în zonă. 

Vampirii s-au privit în tăcere. 

— Ori într-unul din noi, a zis Chow. S-a mai 
întâmplat acest lucru şi mai demult, de pildă 
masacrul de Halloween din anul 1876, în Sankt 
Petersburg. 

Ceilalţi i-au confirmat vorbele dând cu 
solemnitate din cap. 

— Am fost şi eu acolo, a spus Eric. A trebuit să 
ne strângem douăzeci de vampiri ca să restabilim 
ordinea şi să-l înjunghiem pe Gregory. lar menada 
care a provocat nebunia, Phryne, şi-a primit 
imediat tributul mult dorit. 

Lucrurile trebuie să fi fost foarte grave din 
moment ce vampirii fuseseră nevoiţi să înjunghie 
un semen de-al lor. Eric omorâse un vampir care-i 
furase din bani, iar Bill mi-a spus că Eric plătise o 

amendă semnificativă. Bill nu mi-a zis cui anume şi 
nici eu nu l-am întrebat. Sunt unele chestiuni pe 
care nu ţin neapărat să le cunosc şi fără de care 
pot trăi bine mersi. 

— Îi veţi plăti menadei tribut? 

Se vedea că reflectau la această opţiune. 

— Da, a zis Eric. Aşa e cel mai bine. 

— Menadele sunt foarte greu de omorât, a 
adăugat Bill, pe un ton uşor nesigur. 

— Da, aşa este, extrem de greu, a confirmat 
Eric înfiorat. 


În drum spre Bon Temps, eu şi Bill n-am scos 
nici un cuvânt. Aveam o mulţime de întrebări în 
legătură cu evenimentele petrecute în noaptea 
aceea, dar mă simţeam mult prea extenuată ca să 
mai caut răspunsurile. 

— Ar trebui să-i spunem şi lui Sam despre acest 
lucru, i-am zis, odată ajunşi la mine acasă. 

Bill a ocolit maşina şi a venit să-mi deschidă 
portiera. 

— De ce, Sookie? a întrebat el, dându-mi mâna 
şi ajutându-mă să cobor, ştiind bine că de-abia mă 
puteam ţine pe picioare. 

— Pentru că..., m-am oprit brusc, fără să mai 
continui. 

Bill ştia că Sam era o fiinţă supranaturală, însă 
nu voiam să-i reamintesc acest lucru. Sam era 
proprietar de bar, iar când mă atacase menada, 
eram mai aproape de Bon Temps decât de 
Shreveport. 

— Nu cred că va avea vreo problemă, chiar 

dacă deţine barul unde lucrezi, mi-a zis Bill 
raţional. In plus, menada a spus clar că mesajul îi 
era adresat lui Eric. 

Avea dreptate. 

— Te gândeşti prea mult la Sam şi nu-mi place 
acest lucru, a continuat Bill, obligându-mă să mă 
holbez mirată la el. 

— Eşti cumva gelos? 

Bill devenea foarte iritat în momentele în care 
mă admirau alţi vampiri, dar bănuiam că aceasta 
era o simplă reacţie în faţa încălcării teritoriului 
său. Nu ştiam ce să cred despre acest lucru, 
deoarece nu cunoscusem pe nimeni care să fie 
gelos pe micile atenţii pe care le primeam din 
partea altor bărbaţi. 

Bill a preferat să nu-mi răspundă, deşi părea să 
spumege de furie. 

— Hmmm, am îngânat gânditoare. Ei, ca să 
vezi! 

Zâmbind în sinea mea, l-am lăsat pe Bill să mă 
ajute să urc treptele de la intrarea în vechea mea 
casă şi să mă ducă până în dormitor. Camera 
fusese a bunicii mele, dar acum pereţii erau 
zugrăviți în galben-deschis, iar tâmplăria era albă, 
la fel ca şi perdelele cu motive florale vii. 
Cuvertura patului se încadra perfect în această 
mică armonie de culori. 

Am intrat în baie să mă spăl pe dinţi şi să-mi fac 
toaleta, după care am ieşit îmbrăcată tot în 
cămaşa lui Eric. 

— Dă-o imediat jos, mi-a zis Bill. 

— Bill, uite ce e, în mod normal, îmi face mare 

plăcere să petrecem împreună clipe fierbinţi, dar în 
noaptea asta... 

— Nu suport să te văd în cămaşa lui. 

Ei, ja te uităl Aş putea să mă obişnuiesc cu 
acest stil, dar, pe de altă parte, dacă începea să 
întreacă măsura, putea deveni foarte enervant. 

— Ah, bine, i-am zis, oftând atât de tare, încât 
mi-ar fi putut auzi suspinul de la zeci de metri 
distanţi. Gata, hai că scap de vechitura asta. 

Am început să-mi deschei nasturii încet, ştiind 
bine că Bill îmi urmărea mişcările degetelor ce 
coborau spre talie şi desfăceau fără grabă 
marginile cămăşii. Mi-am scos în cele din urmă 
cămaşa şi am rămas în chiloţii albi pe care mi-i 
dăduse Pam. 

— Oh! a gemut Bill. 

Ceea ce pentru mine însemna foarte mult. 

Menade afurisite, eu mă simt ca o adevărată 
zeiță doar văzând privirea admirativă a lui Bill. 

In următoarea mea zi liberă, aveam de gând să 
fac o vizită la magazinul Foxy Femme Lingerie, în 
Ruston, sau, de ce nu, posibil să găsesc articole de 
lenjerie intimă în magazinul de îmbrăcăminte 
recent achiziţionat de Bill. 


Nu mi-a fost uşor să-i explic lui Sam motivul 
pentru care trebuia neapărat să plec la Dallas. Sam 
se purtase cu mine admirabil în perioada în care 
îmi pierdusem bunica şi îl privisem întotdeauna ca 
pe un bun prieten, un şef minunat şi (din când în 
când) o fantezie sexuală. l-am zis lui Sam că voiam 
să-mi iau o minivacanţă; Dumnezeu ştie că nu-i 

cerusem niciodată o astfel de favoare. El însă şi-a 
cam dat seama despre ce era vorba şi nu i-a plăcut 
deloc. Ochii albaştri strălucitori i s-au aprins, părul 
său blond-roşcat parcă începuse să sfârâie şi chipul 
i-a împietrit brusc. Chiar dacă şi-a reţinut imboldul 
de a-şi vărsa oful, Sam era convins că Bill nu era 
de acord cu plecarea mea. Sam nu cunoştea toate 
detaliile relaţiilor mele cu vampirii. Aşa cum, din 
toţi vampirii pe care-i ştiam, numai Bill îşi dăduse 
seama că Sam era o fiinţă capabilă să-şi modifice 
forma fizică. Fapt pe care am încercat să nu i-l 
reamintesc lui Bill, întrucât nu doream să se 
gândească la Sam mai mult decât ar fi trebuit. Bill 
ar fi putut la un moment dat să-l considere pe Sam 
un potenţial rival şi nu voiam să ajungem la o 
asemenea stare de lucruri, mai ales că Bill putea fi 
un duşman teribil. 

După ani de zile în care recepţionasem fără să 
vreau tot felul de nimicuri din minţile oamenilor, 
mă pricepeam foarte bine să păstrez un secret şi 
să-mi păstrez chipul impasibil, deşi, trebuie să 
recunosc, îmi consuma foarte multă energie 
alternarea între Bill şi Sam. 

Odată ce şi-a dat acordul să-mi iau liber, Sam s- 
a lăsat pe spătarul scaunului. Era îmbrăcat într-un 
tricou larg,  albastru-deschis, pe care scria 
„Merlotte's Bar”; purta o pereche de blugi vechi, 
dar curaţi, şi ghete îmbătrânite de vreme, cu talpă 
groasă. Eu şedeam pe marginea scaunului din faţa 
biroului, a cărui uşă era închisă în spatele meu. 
Ştiam că nu ascultă nimeni la uşă; în definitiv, în 
bar, atmosfera era la fel de zgomotoasă ca 

întotdeauna - tonomatul se tânguia în acordurile 
unei melodii tradiţionale zydeco, pe fundalul 
vocilor gălăgioase ale clienţilor care consumaseră 
deja câteva păhărele în plus. Şi totuşi, când îi 
vorbeşti cuiva despre o menadă, trebuie neapărat 
să-ţi cobori glasul, drept pentru care m-am aplecat 
deasupra biroului. 

Sam mi-a imitat în mod automat poziţia şi i-am 
pus mâna pe braţ, şoptindu-i încet: 

— Sam, a apărut o menadă în zona şoselei ce 
duce spre Shreveport. 

Chipul i-a împietrit pentru o secundă, după care 
Sam a izbucnit în râs şi nu s-a mai oprit cel puţin 
trei minute, timp în care am simţit că mă enervez 
la culme. 

— lartă-mă, mi-a spus el la un moment dat şi a 
răbufnit într-o nouă serie de hohote. 

Ştiţi cât de iritantă poate fi o asemenea 
izbucnire, mai ales atunci când tu eşti cel care o 
stârneşte? 

Sam a ocolit biroul, străduindu-se totodată să-şi 
înăbuşe chicotelile. M-am ridicat şi eu, clocotind 
cumplit în sinea mea. 

— Sookie, îmi cer scuze, a repetat el, apucându- 
mă de umeri. Eu n-am văzut niciodată aşa ceva, 
dar am auzit că sunt foarte rele. Te deranjează cu 
ceva menada de care vorbeşti? 

— Uite că mă deranjează, fiindcă este foarte 
nervoasă şi n-ai mai râde dacă ai vedea ce mi-a 
făcut pe spate, m-am răstit la el, moment în care 
mimica i s-a schimbat brusc. 

— Te-a rănit? Cum de s-a întâmplat una ca 

asta? 

Aşa că a trebuit să-i povestesc toată 
întâmplarea, încercând să omit unele scene mai 
dramatice, inclusiv procesul de vindecare pus în 
practică de vampirii din Shreveport. Sam a vrut 
totuşi să-mi vadă rănile. M-am întors şi el mi-a 
ridicat tricoul, dar fără să treacă de breteaua 
sutienului. N-a scos un sunet, însă i-am simţit 
atingerea pe spate şi mi-am dat brusc seama că 
mă sărutase. Am tresărit uşor. Sam mi-a coborât 
bluza peste cicatrice şi m-a întors cu faţa spre el. 

— Îmi pare tare rău, mi-a zis el, cu toată 
sinceritatea. 

De această dată, nici gând să mai râdă. Stătea 
atât de aproape de mine, încât i-am simţit căldura 
trupului şi chiar descărcările electrostatice de pe 
firişoarele de păr de pe braţe. 

Am inspirat adânc. 

— Mi-e teamă că şi-ar putea îndrepta atenţia 
asupra ta, i-am zis. Sam, ce tribut cer menadele? 

— Mama obişnuia să-i spună tatălui meu că 
menadele sunt foarte atrase de bărbaţii arătoşi, 
mi-a zis el, dându-mi pentru o clipă impresia că 
voia să mă tachineze, dar, când i-am privit chipul, 
mi-am dat seama că mă înşelasem. Menadelor le 
place la nebunie să-i căsăpească pe bărbaţii 
arătoşi. Şi nu glumesc. 

— Dezgustător, i-am zis. Ce altceva le mai 
satisface? 

— Să vâneze animale mari - urşi, tigri şi aşa mai 
departe. 

— Greu de găsit un tigru în Louisiana. S-ar 

putea să mai găsim câte un urs, dar cum l-am 
putea aduce în teritoriul menadei? i-am zis, 
reflectând câteva clipe la această întrebare. 

Şi, fără să ajung la vreun răspuns, am continuat 
pe acelaşi ton interogativ: 

— Deoarece, presupun... îl vrea viu, nu? 

In tot acest răstimp, Sam, în loc să se 
gândească la o variantă de acţiune, nu-şi dezlipise 
ochii de la mine şi doar a dat din cap, după care s- 
a aplecat şi m-a sărutat pe buze. 

Ar fi trebuit să prevăd acest lucru. 

In comparaţie cu Bill, al cărui trup nu se 
înfierbânta niciodată, ci doar se încălzea puţin, 
Sam era chiar fierbinte. Buzele îi frigeau, la fel ca şi 
limba. Sărutul, profund, intens şi neaşteptat, mi-a 
provocat aceeaşi emoție ca şi atunci când primeşti 
un cadou pe care nu ştiai că ţi-l doreşti cu 
adevărat. Ne-am îmbrăţişat cu pasiune şi ne-am 
dat frâu liber sentimentelor, până când am revenit 
brusc cu picioarele pe pământ. 

M-am retras puţin şi Sam şi-a îndreptat încet 
capul. 

— Pentru o vreme trebuie să plec din oraş, i-am 
zis. 

— Imi pare rău, Sookie, dar aşteptam de ani de 
zile acest moment. 

Existau o mulţime de variante prin care să-i 
potolesc avântul, dar mi-am făcut curaj şi am spus 
lucrurilor pe nume. 


— Sam, ştii că... 
— „Îl iubeşti pe Bill, mi-a completat el 
răspunsul. 

Nu eram pe deplin convinsă că-l iubeam pe Bill, 
dar ţineam la el şi îi promisesem că voi fi numai a 
lui. Aşa că, pentru a simplifica lucrurile, am dat 
doar din cap în semn de aprobare. 

Nu-i puteam citi gândurile clar, pentru că şi Sam 
era o fiinţă supranaturală, dar aş fi fost complet 
nătângă, o telepată incapabilă, dacă nu aş fi simţit 
valurile de frustrare şi atracţie intensă ce radiau 
din toată fiinţa lui. 

— De fapt, i-am zis un minut mai târziu, după ce 
ne-am retras mâinile şi ne-am îndepărtat unul de 
celălalt, am vrut să-ţi spun că, din moment ce 
menada este foarte atrasă de baruri, ştii bine că 
nici acest local nu este condus de o fiinţă umană 
ca oricare alta, la fel ca şi barul lui Eric, în 
Shreveport. De aceea, m-am gândit că trebuie să 
te atenţionez. 

Avertismentul părea să-l fi încurajat pe Sam şi 
chiar să-i fi dat speranţe suplimentare. 

— Îţi mulţumesc că mi-ai spus, Sookie. Data 
viitoare când mă transform, o să am mare grijă în 
pădure. 

Nu mă gândisem la posibilitatea ca Sam s-o 
întâlnească pe menadă într-una din aventurile lui 
din nopţile cu lună plină şi m-am prăbuşit pe scaun 
imediat ce mi-a trecut prin minte această 
eventualitate. 

— Ah, nu, i-am spus categoric. Nu te mai 
transforma deloc. 

— Peste patru zile va fi lună plină, mi-a răspuns 
el, uitându-se rapid în calendar. Nu pot să nu mă 
transform şi, în plus, am aranjat deja cu Terry să- 

mi ţină locul în noaptea aceea. 

— Şi ce-i spui? 

— Că mă întâlnesc cu o prietenă. Până acum nu 
s-a uitat niciodată în calendar, să observe că-l rog 
să lucreze numai în nopţile cu lună plină. 

— Interesant. Ai mai aflat ceva de la poliţie în 
legătură cu Lafayette? 

— Nu, a zis clătinând din cap. În schimb, l-am 
angajat pe unul dintre prietenii lui Lafayette, pe 
nume Khan. 

— Seamănă cumva cu tigrul Shere Khan’? 

— Nu, mai repede cu Chaka Khan”. 

— Inţeleg. Ştie măcar să gătească? 

— Tocmai a fost concediat de la Shrimp Boat. 

— Din ce motiv? 

— Are un temperament mai artistic, presupun, 
mi-a zis Sam pe un ton sec. 

— Aici nu prea avem nevoie de-aşa ceva, am 
remarcat, apucând clanţa uşii. 

Acum, după ce mai discutasem puţin cu Sam, 
eram mai liniştită, astfel că mai dispăruse 
tensiunea acumulată în urma situaţiei create mai 
devreme. La muncă nu ne îmbrăţişaserăm 
niciodată. De fapt, ne sărutaserăm o singură dată, 
cu luni bune în urmă, când Sam mă condusese 
acasă, la finele singurei noastre întâlniri. În 
definitiv, Sam era şeful meu şi nu era o idee tocmai 
bună să-ţi dai întâlniri cu patronul pentru care 


+ Fiorosul tigru din Cartea junglei a lui Rudyard Kipling. 
> Cântăreaţă americană (n. 1953), care a fost numită şi 
„cântăreaţa cu păr sălbatic”. 

lucrezi. În plus, o altă idee complet nepotrivită, 
probabil chiar fatală, este să începi o relaţie cu 
şeful pentru care lucrezi şi să ai în acelaşi timp un 
prieten vampir. Sam trebuia să-şi găsească o 
parteneră. Şi asta cât mai repede posibil. 

Când sunt nervoasă, zâmbesc. La fel, şi acum. 

— Gata, am plecat la treabă, i-am spus, după 
care am ieşit şi am trântit uşa în urma mea. 

Mă simțeam copleşită de o mulţime de 
sentimente contradictorii, legate de cele petrecute 
în biroul lui Sam, dar am lăsat totul deoparte şi m- 
am pregătit să-mi servesc clienţii. 

Atmosfera din bar nu se deosebea cu nimic de 
celelalte seri. Hoyt Fortenberry, prietenul fratelui 
meu, stătea la masă cu unul dintre amicii săi 
apropiaţi, Kevin Prior, pe care nu-l vedeam de 
obicei decât în uniforma de serviciu. Kevin nu arăta 
deloc bine dispus şi părea să-şi dorească să fie mai 
degrabă în maşina de patrulare, alături de colega 
sa, Kenya. Fratele meu, Jason, tocmai intrase cu Liz 
Barrett, în compania căreia îl vedeam tot mai des. 
Liz se arăta întotdeauna bucuroasă să mă vadă, 
dar nu încercase niciodată să intre pe sub pielea 
mea, ceea ce-i adusese multe bile albe din partea 
mea. Bunica noastră ar fi fost foarte bucuroasă să 
ştie că Jason se întâlnea tot mai des cu Liz. Mai 
ales că Jason jucase ani de zile rolul principal pe 
scena relaţiilor amoroase, iar scenariul începea să 
devină tot mai plictisitor. În definitiv, puietul 
feminin din Bon Temps şi împrejurimi era destul de 
limitat, iar Jason pescuise cu succes ani de zile în 
acest heleşteu şi, din câte se părea, venise vremea 

ca balta să fie repopulată. 

De asemenea, Liz trecea cu vederea micile 
probleme pe care le avusese Jason cu poliţia. 

— Surioară! m-a salutat Jason. Te rog, adu-ne 
câte un Seven-and-Seven. 

— Imediat, i-am răspuns zâmbind şi, lăsându- 
mă purtată de un val de optimism, am ascultat-o o 
clipă pe Liz, care spera ca Jason s-o ceară cât de 
curând în căsătorie. 

Cu cât mai repede, cu atât mai bine, se gândea 
ea, fiindcă era mai mult decât sigură că era 
însărcinată. 

Norocul meu că aveam o experienţă 
îndelungată în a-mi ascunde gândurile şi trăirile. 

Le-am adus băuturile şi, prevăzătoare, mi-am 
ascuns gândurile rătăcite şi am încercat să mă 
concentrez la ce aş putea face. Acesta este unul 
din cele mai mari dezavantaje pe care le are un 
telepat, şi anume faptul că lucrurile pe care le 
gândesc şi despre care nu vorbesc oamenii sunt 
chestiuni pe care alţii - cum de pildă sunt şi eu - 
nu vor să le cunoască, ori nu ar trebui să le 
cunoască. Am auzit suficient de multe secrete cât 
să împovăreze şi un elefant şi, credeţi-mă, nici unul 
dintre acestea nu îmi folosise la nimic. 

Dacă Liz era într-adevăr însărcinată, în nici un 
caz nu trebuia să consume alcool, indiferent cine 
ar fi fost tatăl copilului. 

Am urmărit-o cu atenţie şi am văzut-o sorbind 
foarte puţin din băutură, după care a acoperit 
parţial paharul între palme, ascunzându-l astfel de 
privirile celorlalţi. Ea a discutat un minut cu Jason, 

după care Hoyt l-a strigat pe fratele meu şi acesta 
s-a întors pe taburetul înalt de la tejgheaua barului 
să-şi salute vechiul prieten din liceu. Liz s-a holbat 
la pahar atât de insistent, încât ai fi zis că voia să-l 
golească dintr-o  înghiţitură. l-am luat iute 
cocktailul din faţă şi l-am înlocuit cu un pahar 
similar, plin cu 7UP. 

Liz şi-a ridicat spre mine ochii mari, căprui şi 
rotunzi. 

— Nu-ţi face bine, i-am spus în şoaptă, în timp 
ce tenul măsliniu al fetei s-a albit ca varul. Eşti o 
fată isteaţă şi poţi rezolva totul cu bine, am 
adăugat, încercând să explic motivul pentru care 
intervenisem, mai ales că nu-mi stătea în obicei să 
acţionez când descopeream astfel de lucruri. 

Exact în momentul în care s-a întors Jason, mi s- 
a făcut semn să duc o halbă de bere la una dintre 
mesele sectorului meu şi am plecat de la bar 
pentru a răspunde apelului. La intrare, Portia 
Bellefleur scruta interiorul localului, ca şi cum ar fi 
căutat pe cineva. ŞI, într-adevăr, spre uimirea mea, 
acel cineva eram chiar eu. 

— Sookie, poţi să-mi acorzi un minut? m-a 
întrebat ea. 

Puteam număra pe degetele de la o mână - ori 
chiar pe un singur deget - discuţiile pe care le 
avusesem până atunci cu Portia şi chiar nu-mi 
imaginam ce voia să vorbim. 

— Da, uite, aşază-te acolo, i-am spus, arătându- 
i din cap o masă liberă. Vin numaidecât. 

— Ah, bine, atunci cred că nu mi-ar prinde rău şi 
un pahar de vin. Merlot. 

— ŢI-l aduc imediat. 

l-am umplut un pahar şi l-am aşezat pe tavă, m- 
am uitat spre clienţii mei, să văd dacă mai doreau 
ceva, şi am pornit spre masa Porţiei, unde m-am 
aşezat în faţa ei, pe marginea scaunului, aşa încât 
clienţii care-şi goleau paharele să vadă că eram 
pregătită să mă ridic şi să-i servesc la primul semn. 

— Cu ce-ţi pot fi de folos? am întrebat-o 
zâmbind, verificând totodată dacă părul în coadă 
încă era suficient de strâns. 

Portia şi-a îndreptat atenţia spre pahar. L-a 
răsucit între degete, a luat o înghiţitură şi l-a 
aşezat exact în centrul suportului pentru pahar. 

— Aş vrea să te rog ceva, mi-a zis ea. 

Ei, ca să vezi, Sherlock! Era la mintea cocoşului 
că dorea ceva de la mine, din moment ce 
conversațiile noastre nu conţineau niciodată mai 
mult de două propoziţii. 

— Dă-mi voie să ghicesc. Te-a rugat fratele tău 
să mă întrebi dacă pot să-l ajut. Vrea probabil să 
citesc gândurile clienţilor şi să aflu tot ce pot 
despre orgia la care a participat şi Lafayette. 

Prevăzusem acest lucru. Portia, deşi arăta 
stânjenită, era hotărâtă să nu renunţe. 

— Sookie, să ştii că nu ti-ar fi cerut ajutorul, 
dacă nu avea probleme atât de grave. 

— Nu mi-ar fi cerut ajutorul pentru că nu poate 
să mă sufere. Deşi am fost tot timpul cât se poate 
de drăguță cu el! lar acum, ia te uită, poate să 
renunţe la prejudecăţi, pentru că are cu adevărat 
nevoie de mine. 

Portia a devenit brusc jenant de roşie la faţă. 

Ştiam că nu era frumos din partea mea să căşunez 
pe ea pentru problemele fratelui ei, dar, în 
definitiv, consimţise să-i fie sol. Şi, evident, ştim cu 
toţii ce păţesc mesagerii. Acest gând mi-a amintit 
de rolul meu de vestitor, cu o noapte în urmă, şi n- 
am putut să nu mă întreb dacă trebuia să mă 
consider norocoasă. 

— Eu n-am vrut chestia asta, a bombănit Portia, 
rănită în mândria ei, pentru că era nevoită să ceară 
ajutorul unei barmaniţe; care, pe deasupra, era şi o 
Stackhouse. 

Nu-i plăcea nimănui faptul că aveam un har, şi 
nimeni nu voia să-l folosesc asupra lui. Insă toţi 
voiau să aflu ceva în avantajul lor, indiferent cât de 
rău m-aş fi simţit în urma procesului de sortare şi 
analiză a gândurilor - majoritatea repulsive şi 
irelevante - clienţilor din bar, încercând să aflu o 
mică informaţie cât de cât pertinentă. 

— Ai uitat probabil că, destul de recent, Andy l-a 
arestat pe fratele meu pentru crimă? 

In cele din urmă, fireşte, Andy fusese nevoit să-i 
dea drumul, dar, chiar şi-aşa, nu putusem să-i uit 
înverşunarea. 

Dacă s-ar mai fi înroşit mult, Portia ar fi început 
să ardă, cu siguranţă. 

— Bine, atunci nu te mai osteni, mi-a răspuns, 
adunându-şi ultimele fărâme de demnitate. 
Oricum, n-avem nevoie de ajutorul unei ciudate ca 
tine. 

Îmi era clar că o lovisem într-un punct sensibil, 
deoarece Portia fusese întotdeauna politicoasă sau 
chiar amabilă cu mine. 

— Ascultă-mă bine, Portia Bellefleur. O să încerc 
să aflu ceva, dar nicidecum pentru fratele tău, ci 
numai pentru Lafayette. El chiar mi-a fost prieten 
şi s-a comportat faţă de mine mult mai frumos 
decât ai făcut-o tu sau Andy. 

— Nu te plac! 

— Nu-mi pasă. 

— lubito, e vreo problemă? s-a auzit un glas 
calm în spatele meu. 

Bill. Mi-am deschis imediat mintea şi am simţit 
instantaneu spaţiul gol şi relaxant din spatele meu. 
Celelalte minţi băzâiau întotdeauna ca nişte albine 
închise într-un borcan, în timp ce mintea lui Bill 
semăna mai degrabă cu o sferă complet goală. 
Pentru mine era minunat, dar nu şi pentru Portia, 
care s-a ridicat atât de nervoasă, încât era să 
trântească scaunul. În preajma lui Bill se simţea 
mereu de parcă ar fi avut în faţă un şarpe veninos. 

— Portia m-a rugat s-o ajut într-o problemă, i- 
am spus încet, dându-mi seama că micul nostru 
trio atrăsese deja atenţia câtorva clienţi. 

— Doar atât, în schimbul nenumăratelor favoruri 
pe care ţi le-a făcut familia Bellefleur? a întrebat 
Bill. 

Portia a pufnit zeflemitoare. Ne-a întors spatele 
şi a pornit furioasă spre ieşire. Bill - cu cea mai 
ciudată expresie de mulţumire pe chip - s-a uitat 
după ea cum pleacă. 

— Acum trebuie să aflu despre ce era vorba, i- 
am spus, lăsându-mă pe spate, spre el. 

Trăgându-mă şi mai aproape, i-am simţit braţele 
înconjurându-mă ca ramurile unui copac. 

— Vampirii din Dallas au terminat pregătirile, 
mi-a răspuns Bill. Poţi pleca mâine seară? 

— Şi tu? 

— Eu voi călători în sicriu, dar numai dacă eşti 
absolut sigură că nu uiţi să mă iei de la aeroport. 
lar după aceea, avem toată noaptea la dispoziţie 
să aflăm ce vor de la noi vampirii din Dallas. 

— Şi trebuie să te car de la aeroport într-un 
dric? 

— Nicidecum, iubito. Tu nu trebuie decât să fii 
prezentă acolo. Există un serviciu special care se 
ocupă de aceste treburi. 

— Sunt firme care transportă vampiri în timpul 
zilei? 

— Da, firme care au licenţă şi care oferă 
asigurări substanţiale. 

Am reflectat puţin la această informaţie. 

— Vrei să bei ceva? Sam a pus la încălzit mai 
multe sortimente. 

— Da, chiar te rog, aş vrea nişte O-pozitiv. Exact 
grupa mea sanguină. Un gest foarte drăguţ din 
partea lui. Nu mi-am arborat rânjetul protocolar, ci 
i-am zâmbit din suflet, fiindcă mă simţeam foarte 
fericită alături de el, indiferent de problemele pe 
care le aveam amândoi. Nu puteam accepta faptul 
că mă sărutasem cu altcineva şi mi-am alungat 
imediat din minte acest gând. 

Bill mi-a zâmbit şi el. Nu era una dintre 
imaginile sale cele mai liniştitoare, dar ştiam că 
era foarte bucuros că mă vede. 

— Când termini aici? m-a întrebat el, aplecându- 
se spre mine. 

— Într-o jumătate de oră, i-am promis. 

— Bine, te aştept, a adăugat, aşezându-se la 
masa pe care o eliberase Portia, după care i-am 
adus tout de suite sângele comandat. 

Kevin s-a apropiat să-i spună ceva şi a sfârşit 
prin a se aşeza la masă. Trecând de două ori prin 
apropierea mesei, am prins câteva fragmente din 
conversaţia lor; discuţii referitoare la crimele 
petrecute în orăşelul nostru, despre preţul benzinei 
şi despre potenţialul câştigător al postului de şerif 
la viitoarele alegeri locale. Totul decurgea atât de 
firesc! Acest lucru m-a încântat nespus. Nu cu mult 
timp în urmă, în serile în care Bill începuse să vină 
regulat la  Merlotte's, atmosfera era foarte 
încărcată. Acum, clienţii vorbeau cu Bill, ori doar îl 
salutau din cap, dar fără să facă prea mult caz de 
prezenţa lui. Existau deja suficient de multe 
probleme în privinţa legalităţii vampirilor, ca să nu 
mai amintesc de dificultăţile sociale. 

In drum spre casă, Bill a fost foarte bucuros. Nu 
bănuiam din ce motiv, dar mi-am dat seama că-l 
încânta călătoria la Dallas. 

— iți place aşa de mult să călătoreşti? l-am 
întrebat curioasă şi deloc încântată de acest apetit 
neaşteptat pentru călătorii. 

— Am călătorit ani de zile. M-am simţit minunat 
în aceste ultime luni pe care le-am petrecut în Bon 
Temps, mi-a răspuns, întinzând mâna şi 
mângâindu-mă pe braţ, dar îmi place totodată să 
mă întâlnesc şi cu alţi semeni de-ai mei. Vampirii 
din Shreveport sunt prea autoritari pentru gustul 
meu. Nu mă pot relaxa în prezenţa lor. 

— Aţi fost la fel de bine organizaţi şi înainte de a 
fi acceptaţi legal? 

Eram foarte curioasă de răspuns, deşi am 
încercat să nu fac referire directă la societatea 
vampirilor, deoarece nu ştiam cum ar fi reacţionat 
Bill. 

— Nu chiar, mi-a răspuns el evaziv. 

Nu mi-am putut înfrâna un uşor suspin, deşi 
ştiam bine că nu aveam cum să primesc un 
răspuns mai edificator din partea domnului Mister. 
Vampirii continuau să-şi păzească foarte bine 
secretele. Ei ceruseră în mod expres să nu li se 
permită medicilor să-i consulte, să nu fie obligaţi 
să se înroleze în armată şi, în schimbul multor 
concesiuni legale, americanii  insistaseră ca 
vampirii care lucrau ca doctori sau asistenţi - şi nu 
erau deloc puţini - să renunţe la această profesie, 
deoarece oamenii nu aveau încredere într-un 
medic ahtiat după sânge. Şi totuşi, după cum ştiam 
cu toţii, vampirismul nu era altceva decât o alergie 
extremă la diverse combinaţii de elemente, 
incluzând printre acestea usturoiul şi razele 
soarelui. 

Cu toate că eram şi eu tot o fiinţă umană - şi 
chiar una destul de ciudată -, ştiam mai bine cum 
stăteau lucrurile, întrucât fusesem mult mai fericită 
în perioada în care, la fel ca toţi ceilalţi, credeam 
că Bill suferea de o boală cauzată de un virus. Insă 
de-acum, îmi era clar că fiinţele pe care le 
împinsesem pe tărâmul miturilor şi legendelor se 
tot încăpăţânau să-şi demonstreze realitatea. De 
pildă, menada. Cine şi-ar fi putut închipui că un 

personaj mitologic grecesc putea hoinări cu 
adevărat prin pădurile din nordul Louisianei? 

Şi, cine ştie, poate chiar existau zâne în fundul 
grădinii, după cum spunea un refren dintr-un 
cântec fredonat de bunica în timp ce atârna rufele 
la uscat. 

— Sookie? 

Glasul lui Bill era blând, dar ferm. 

— Da? 

— La ce te gândeşti atât de profund? 

— Ah, mă gândeam la viitor, i-am răspuns 
evaziv. Şi la zborul de mâine, pentru că vreau să- 
mi dai toate datele, să-mi spui când trebuie să 
ajung la aeroport şi, de asemenea, ce haine să-mi 
iau la mine. 

Oprind maşina în faţa casei mele, Bill a început 
să cugete la dorinţa mea, pe care ştiam bine că o 
va trata cu cea mai mare seriozitate. Aceasta fiind 
doar una dintre calităţile sale. 

— Inainte de a-ţi face bagajele, mi-a spus, 
privindu-mă foarte serios pe sub sprâncene, 
trebuie să mai discutăm despre ceva. 

— Despre ce? l-am întrebat, înregistrând sensul 
cuvintelor sale de-abia după ce m-am postat în 
mijlocul dormitorului şi am început să mă holbez la 
hainele din şifonier. 

— Tehnici de relaxare. 

M-am întors brusc, punându-mi mâinile în 
şolduri. 

— Despre ce naiba vorbeşti? 

— Uite despre ce, mi-a zis, strângându-mă la 
piept, într-o poziţie devenită clasică datorită lui 


88 


Rhett Butler. 

Chiar dacă eram îmbrăcată în pantaloni şi nu 
într-o rochie lungă şi roşie - ori să fi fost un furou? 
-, Bill a reuşit să mă facă să mă simt la fel de 
frumoasă ca Scarlett O'Hara. De asemenea, nici 
Bill n-a fost nevoit să se chinuie să mă urce în 
braţe pe scări, pentru că patul era foarte aproape. 

În majoritatea serilor, Bill se mişca foarte încet 
şi era atât de lent, încât îmi venea să urlu până 
când trecea la subiect, ca să zic aşa. Dar în seara 
aceasta, stimulat de călătoria, de voiajul iminent 
pe care urma să-l facem, ritmul său devenise 
rapid. După ce-am ajuns împreună la capătul 
tunelului, în timp ce savuram întinşi pe spate 
ultimele convulsii ale amorului împlinit, am început 
să mă întreb cum vor vedea relaţia noastră 
vampirii din Dallas. 

Nu mai fusesem la Dallas decât o dată, într-o 
excursie cu colegii de liceu, la sfârşit de an, în 
parcul de distracţii „Şase steaguri” şi nu mă 
simţisem prea bine. Pe-atunci nu mă pricepeam 
mai deloc să-mi blochez în minte gândurile 
difuzate fără încetare de creierele celorlalţi; nu 
bănuiam că prietena mea cea mai bună, Marianne, 
se împerechease cu un coleg de clasă, Dennis 
Engelbright; şi, în plus, nu călătorisem niciodată 
atât de departe de casă. 

De această dată, lucrurile vor fi complet diferite, 
mi-am spus hotărâtă. În definitiv, mergeam acolo 
la invitaţia vampirilor din Dallas; nu era grozav? 
Ştiam că le eram utilă numai prin abilitatea mea 
specială. Trebuia să fiu atentă să nu-mi mai 

consider talentul ca fiind un handicap, învăţasem 
deja să-mi controlez puterile telepatice, cel puţin 
atât cât să am mai multă precizie şi putere de 
anticipare. Aveam alături un bărbat numai al meu. 
Ştiam că nu voi fi abandonată. 

Şi totuşi, trebuie să recunosc că, înainte de a 
adormi, am vărsat câteva lacrimi pentru durerea 
pe care mi-o rezervase soarta. 

Capitolul 4 


În Dallas era atât de cald, în special pe trotuarul 
de la aeroport, încât mă simţeam de parcă aş fi 
nimerit direct în focul gheenei. Arşiţa verii revenise 
după numai câteva zile tomnatice. Zgomotele şi 
mirosurile aeroportului Forth Worth din Dallas - 
zumzetele micilor vehicule de tractare şi vuietul 
motoarelor aeronavelor, damful carburanţilor şi al 
încărcăturilor  - erau purtate de rafale 
incandescente de aer, care păreau să se strângă 
grămadă în jurul rampei de descărcare, în 
apropierea căreia aşteptam. Eu zburasem cu un 
avion de linie, dar Bill fusese transportat cu un 
avion special. 

Tocmai îmi desfăceam larg reverele jachetei, ca 
să mă mai răcoresc puţin, când am observat că un 
preot catolic se apropia de mine. 

Iniţial, din respect pentru veşmintele clericale, 
n-am obiectat când m-a abordat, deşi nu doream 
să vorbesc cu nimeni. Tocmai ieşisem cu bine 
dintr-o experienţă absolut inedită şi mai aveam de 
trecut peste câteva obstacole similare. 

— Te pot ajuta cu ceva? Nu vreau să deranjez, 
dar n-am putut să nu observ situaţia în care te afli, 
mi-a zis preotul. 

Mic de statură, bărbatul era îmbrăcat în negru 
din cap şi până-n picioare, iar glasul îi era plin de 
compasiune. Mai mult decât atât, manifesta 
încrederea unei persoane obişnuită să abordeze 

străini şi să fie întâmpinată cu politeţe. Însă, la o 
privire superficială, observasem că-şi purta părul 
într-o frizură destul de rar întâlnită în rândul 
clericilor - părul şaten îi era lung, nepieptănat, şi 
purta mustață. 

— Situaţia în care mă aflu? am întrebat, fără să 
dau cu adevărat atenţie cuvintelor, pentru că 
tocmai zărisem în cala avionului un sicriu din lemn 
lustruit. 

Bill prefera să respecte tradiţia, deşi ar fi putut 
foarte bine să opteze pentru un coşciug din metal, 
mult mai practic în condiţii de călătorie. Câţiva 
muncitori în uniforme au deplasat cu uşurinţă 
sicriul la capătul rampei, ceea ce însemna că-l 
transportau pe un cărucior sau ceva similar. Firma 
îl asigurase pe Bill că va ajunge la destinaţie fără 
să capete măcar o zgârietură şi, în plus, gărzile 
înarmate din spatele meu constituiau o garanţie 
suplimentară împotriva unor eventuali fanatici care 
să încerce să deschidă capacul coşciugului. 
Aceasta reprezenta una dintre ofertele adiţionale 
ale companiei Anubis Air. În urma indicaţiilor pe 
care mi le dăduse Bill, specificasem ca sicriul lui să 
fie coborât primul din avion. 

Până acum, toate bune. 

Am aruncat o privire spre cerul în amurg. 
Luminile din jurul pistei se aprinseseră de minute 
bune, iar capul şacalului negru desenat pe coada 
avionului arăta fioros în strălucirea luminii ce 
plăsmuia umbre dense, inexistente cu puţin timp în 


s Denumirea în greacă a zeului egiptean cu cap de şacal, 
care ghida spiritele morţilor în lumea de dincolo. 

urmă. M-am uitat încă o dată la ceas. 

— Da. Îmi pare tare rău. 

Mi-am privit cu coada ochiului  însoţitorul 
nepoftit, întrebându-mă dacă luase avionul odată 
cu mine, în Baton Rouge. Nu-mi aminteam să-l fi 
văzut, dar, în definitiv, fusesem destul de agitată 
pe tot parcursul zborului. 

— Pentru ce-ţi pare rău? l-am întrebat. S-a 
întâmplat ceva? 

Surprinderea ce-i apăru pe chip părea îndelung 
exersată. 

— Ei bine, îmi zise el, arătând din cap spre 
sicriul care rula deja pe rolele rampei de 
descărcare. Da, pentru pierderea suferită. E cineva 
drag? întrebă el, apropiindu-se şi mai mult. 

— Bineînţeles, altfel de ce-aş fi venit aici? i-am 
răspuns, ezitând între confuzie şi iritare. 

Dar ce căuta el aici? Puțin probabil să fi fost 
angajaţi în aeroport preoţi care să-i consoleze pe 
toţi călătorii ce veneau însoţiţi de un coşciug. Cu 
atât mai puţin când firma aeriană purta numele de 
Anubis Air. 

Începusem să intru la bănuieli. 

Încet, foarte precaută, mi-am coborât scutul 
mental şi am început să-l examinez pe individul de 
lângă mine. Da, ştiu, ştiu: este o încălcare a 
intimităţii. Însă nu eram răspunzătoare doar de 
securitatea mea, ci şi de a lui Bill. 

Preotul, care era întâmplător şi un foarte 
puternic emiţător, se gândea la venirea nopţii cu 
aceeaşi concentrare ca şi mine, dar mult mai 
temător. Spera totuşi ca prietenii săi să fie acolo 

unde stabiliseră. 

Mi-am ridicat din nou privirea spre cer, 
încercând să nu-mi dau de gol starea de nelinişte 
ce devenea tot mai intensă. În profunzimea 
asfinţitului, pe cerul Texasului mai rămăsese o 
vagă urmă de lumină. 

— Soţul tău, poate? întrebă el, prinzându-mă 
uşor de braţ. 

să fi fost pervers, ori nebun? 

M-am uitat la el şi i-am văzut privirea aţintită 
către muncitorii perfect vizibili în cala avionului, 
îmbrăcaţi cu toţii în combinezoane negre-argintii, 
cu emblema firmei Anubis în partea stângă a 
pieptului. Ochii i-au coborât spre lucrătorul de la 
sol care se pregătea să împingă sicriul pe 
căruciorul de la capătul rampei. Preotul continua 
să aştepte ceva... dar ce anume? Aştepta ca 
lucrătorii să nu mai privească spre noi, să-şi 
găsească altceva de făcut şi să nu vadă ce avea el 
de gând. 

— Nu, prietenul meu, i-am zis, doar pentru a 
continua jocul bunelor maniere. 

Bunica mă crescuse în spiritul politeţii, dar nu-şi 
dorise nici o clipă să aibă o nepoată stupidă ori 
credulă. Mi-am deschis pe furiş poşeta şi am scos 
dinăuntru spray-ul cu piper pe care mi-l dăduse Bill 
pentru situaţii de urgenţă. Am ascuns micul 
cilindru în dreptul coapsei şi am dat să mă 
îndepărtez de falsul preot, ca să scap de intenţiile 
incerte ale acestuia şi de mâna cu care mă 
strângea de braţ, când capacul coşciugului s-a 
deschis brusc. 

Cei doi muncitori din avion au sărit la sol şi s-au 
închinat cu capetele plecate. Cel care ghidase 
sicriul pe cărucior strigase „La naiba!” înainte de a 
se apleca şi el (era probabil un angajat nou). 
Această mică scenă de servilism făcea parte tot 
din serviciile oferite de compania aviatică, dar mi 
s-a părut destul de deplasată. 

— Doamne, ajută-mă! a strigat preotul dar, în 
loc să îngenuncheze, a sărit în dreapta mea, m-a 
apucat de braţul în care ţineam spray-ul şi a 
început să mă zgâlţăie. 

La început, am crezut că intenţiona să mă 
protejeze de pericolul provocat de deschiderea 
coşciugului şi dorea probabil să mă ducă undeva la 
adăpost. Şi, din câte am presupus, acelaşi lucru îl 
credeau şi angajaţii responsabili cu bagajele, 
preocupaţi să-şi îndeplinească rolul de slujitori ai 
firmei Anubis Air. Rezultatul a fost că n-au sărit în 
ajutorul meu, deşi am urlat cât m-au ţinut plămânii 
să-mi dea drumul. „Preotul” mă tot trăgea de braţ 
şi încerca să mă oblige să-l urmez, în vreme ce mă 
smuceam în spate, opintindu-mă în pavaj cu 
tocurile de cinci centimetri ale pantofilor. L-am 
lovit de câteva ori cu braţul care-mi rămăsese 
liber. Nu permit nimănui să mă forţeze să merg 
undeva fără voia mea. Sau, cel puţin, nu fără să 
opun o rezistenţă serioasă. 

— Bill! am strigat foarte înfricoşată. 

Tipul nu era masiv, dar era mai înalt şi mai solid 
decât mine, şi cel puţin la fel de înverşunat. Chiar 
dacă încercam să-i îngreunez misiunea cât puteam 
de mult, reuşea să mă apropie puţin câte puţin de 

uşa terminalului rezervată angajaţilor. Deodată, ca 
din senin, s-a stârnit un vânt uscat şi fierbinte, care 
mi-ar fi pulverizat în faţă jetul de chimicale din 
spray dacă aş fi încercat să-l folosesc. 

Ocupantul sicriului s-a ridicat încet şi, 
deschizându-şi larg ochii negri, a analizat scena din 
jurul său, după care l-am surprins cu coada 
ochiului trecându-şi o mână peste părul lucios 
şaten-închis. 

Odată ce s-a deschis uşa rezervată personalului, 
mi-am dat seama că mai era cineva înăuntru. 
Posibil să fi fost chiar ajutoarele preotului. 

— Bill! 

Imediat ce s-a auzit un şuierat în aer, preotul m- 
a eliberat din strânsoare şi a zbughit-o pe uşă ca 
un iepure fugărit de ogari. Am simţit cum mi se 
împleticesc picioarele şi, dacă nu m-ar fi prins Bill, 
cu siguranţă că aş fi căzut direct în fund. 

— Bună, iubitule, i-am spus pe deplin uşurată, 
aranjându-mi taiorul de la costumul meu gri, nou, 
mulţumită în sinea mea că-mi dădusem cu ruj şi 
după aterizarea avionului. 

— Chestia asta a fost tare ciudată, am adăugat, 
privind în direcţia în care dispăruse preotul şi 
punându-mi în poşetă spray-ul cu piper. 

— Sookie, eşti bine? m-a întrebat Bill, 
aplecându-se să mă sărute şi ignorând şuşotelile 
câtorva lucrători care descărcau bagaje dintr-un 
charter aflat în apropierea terminalului Anubis. 

Chiar dacă omenirea aflase încă din urmă cu doi 
ani că vampirii nu erau doar personaje de legendă 
sau din filme de groază, ci erau fiinţe care trăiseră 

de sute de ani printre noi, mulţi oameni nu 
văzuseră niciodată un vampir în realitate. 

Bill i-a ignorat pe cei din jur. El se pricepe foarte 
bine să nu dea atenţie lucrurilor care nu merită 
băgate în seamă. 

— Da, n-am nimic, i-am răspuns uşor ameţită. 
Nu pot să înţeleg de ce s-a luat de mine. 

— Să fi înţeles greşit relaţia noastră? 

— Nu cred. Am totuşi impresia că ştia că te 
aştept şi dorea să mă ia de-acolo înainte să te 


trezeşti. 
— Va trebui să analizăm mai târziu acest 
incident, zise Bill, un adevărat maestru al 


moderaţiei. Lăsând deoparte acest bizar episod, 
cum ţi-ai petrecut seara? 

— Zborul a decurs în regulă, i-am răspuns, 
încercând să-mi păstrez calmul. 

— N-a mai apărut nimic anormal? m-a întrebat 
el pe un ton uşor sec, pe deplin conştient de faptul 
că mă consideram victimizată. 

— Nu ştiu ce înseamnă normalitatea în cazul 
unei călătorii cu avionul, fiindcă n-am mai avut 
niciodată parte de un asemenea voiaj, i-am zis 
ţâfnoasă, dar aş putea spune că lucrurile au decurs 
bine până la apariţia preotului. 

Bill, în stilu-i caracteristic, a ridicat mirat din 
sprânceană, aşa că a trebuit să-i dau lămuriri: 

— Nu cred că tipul ăla era cu adevărat preot. De 
ce a venit totuşi la avion? Şi pentru ce-a intrat în 
vorbă cu mine, aşteptând apoi să nu mai privească 
spre noi nici unul dintre lucrătorii care se ocupau 
cu descărcarea bagajelor? 

— O să vorbim despre asta într-un loc mai ferit, 
mi-a răspuns vampirul meu, privindu-i fugitiv pe 
bărbaţii şi femeile care începuseră să se apropie în 
speranţa că aveau să desluşească motivele 
vociferărilor noastre. 

Bill s-a dus apoi la muncitorii îmbrăcaţi în 
uniformele firmei Anubis şi, fără să ridice glasul, i-a 
muştruluit pentru că nu îmi săriseră în ajutor. De 
fapt, după felul în care angajaţii s-au albit brusc la 
faţă şi au început să se bâlbâie, doar am presupus 
că acesta era subiectul monologului său. Bill şi-a 
strecurat apoi un braţ pe după mijlocul meu şi am 
pornit agale spre terminal. 

— Trimiteţi coşciugul la adresa de pe capac, 
hotelul Silent Shore”, le-a strigat el peste umăr. 

In împrejurimile Dallasului, Silent Shore era 
singurul hotel care trecuse prin modernizările 
necesare găzduirii clienţilor vampiri. Era unul 
dintre grandioasele hoteluri din vechiul centru 
comercial al oraşului. Aflasem acest lucru din 
broşura de prezentare, şi nu pentru că aş fi fost 
vreodată în centrul Dallasului, ori în vreunul dintre 
hotelurile impozante ale acestuia. 

Ne-am oprit în dreptul unor trepte mici şi 
murdare, care duceau spre sala principală a 
aeroportului. 

— Hai, spune-mi tot, mi-a cerut Bill. Relatându-i 
de la cap la coadă incidentul, l-am privit atentă şi 
am văzut că era foarte alb la faţă. Ştiam că trebuie 
să-i fi fost foame. Sprâncenele păreau foarte 
negre, în contrast cu paloarea tenului, iar căpruiul 

ochilor arăta mult mai închis ca de obicei. 

Mi-a deschis amabil uşa şi am intrat direct în 
agitația şi învălmăşeala unuia dintre cele mai mari 
aeroporturi din lume. 

— De ce nu i-ai ascultat gândurile? m-a întrebat 
Bill. 

— Mi-am ecranat puternic mintea încă din 
avion, i-am răspuns. Până când am devenit cu 
adevărat neliniştită şi am încercat să-l ascult, tu 
ieșiseși deja din coşciug şi el a luat-o la goană. Am 
avut însă un sentiment foarte ciudat, înainte să 
fugă... 

Ezitând, n-am mai continuat, fiindcă simţeam că 
aş fi putut exagera. Bill însă aştepta să închei. Nu 
este genul care să irosească vorbele şi mă lasă 
întotdeauna să termin ce am de spus. Ne-am oprit 
pentru o clipă în dreptul unui zid. 

— Am simţit că avea de gând să mă răpească, i- 
am zis. Ştiu că pare o nebunie. Cine mi-ar fi putut 
cunoaşte identitatea aici, în Dallas? Cine să fi ştiut 
de întâlnirea noastră la aeroport? Oricum, aşa am 
avut eu impresia. 

Bill mi-a luat mâinile calde în palmele sale reci 
şi mi-am ridicat privirea spre el. Chiar dacă nu sunt 
scundă, iar el nu este foarte înalt, tot trebuie să 
ridic puţin capul. De fiecare dată când ne privim, 
trăiesc un sentiment de mândrie că mă pot uita în 
ochii lui fără să mă farmece, deşi îmi doresc uneori 
ca Bill să fi putut să-mi implementeze noi amintiri. 
Pentru că, de exemplu, nu m-ar deranja deloc să 
uit complet de întâlnirea cu menada. Dar acest 
lucru îi este imposibil. 

— Aşadar, ai avut parte de un zbor plictisitor? 
m-a întrebat el, după ce a reflectat puţin la vorbele 
mele, catalogându-le pentru o reflecţie viitoare. 

— Nu, de fapt, a fost chiar interesant, i-am 
mărturisit. După ce m-am asigurat că lucrătorii de 
la Anubis te-au depozitat în cala avionului, m-am 
urcat în celălalt avion, unde am avut loc pe unul 
dintre scaunele de pe rândul cel mai apropiat de 
ieşirea de urgenţă. La un moment dat, una dintre 
însoţitoarele de zbor ne-a arătat ce trebuie să 
facem în caz că ne prăbuşim şi ne-a spus că putem 
schimba locurile între noi, dacă simţim că nu ne 
putem descurca într-o astfel de situaţie. Însă nu m- 
am mutat, întrucât sunt convinsă că pot face faţă 
oricărei urgenţe, nu? Apoi, aceeaşi femeie mi-a 
adus ceva de băut şi o revistă. 

Chiar mi-a făcut plăcere faptul că m-a servit, 
mai ales că eu, având - aş putea spune - profesia 
de chelneriţă, arareori ajung în postura de a fi 
servită. 

— Sunt sigur că te poţi descurca în orice 
situaţie, Sookie. Nu ţi-a fost frică la decolare? 

— Nu. În afară de faptul că am fost puţin 
îngrijorată în privinţa acestei seri, totul a decurs 
perfect. 

— Îmi pare rău că nu te-am putut însoţi, a 
murmurat el atât de calm şi de fluid, încât simţeam 
pur şi simplu că mă scald în glasul său. 

M-a strâns uşor la piept. 

— Nu-i nimic, i-am spus cu toată seriozitatea, 
deşi stăteam cu faţa lipită de cămaşa lui. A fost 
prima oară când am zburat cu avionul şi am fost 

destul de neliniştită, dar totul a decurs perfect. 
Până la aterizare. 

Oricât m-aş fi plâns, eram totuşi bucuroasă că 
Bill se trezise la timp, aşa încât să mă însoţească în 
aeroport, pentru că începeam să mă simt din ce în 
ce mai mult ca o fetiţă de la ţară. 

N-am mai discutat despre preot, dar ştiam bine 
că Bill nu trecuse cu vederea incidentul. Bill m-a 
condus apoi la bagaje, după care am pornit în 
căutarea unui mijloc de transport. În mod normal, 
m-ar fi lăsat undeva şi ar fi aranjat el totul, numai 
că, aşa cum îmi reamintea adeseori, trebuia să 
învăţ să mă descurc singură, fiindcă exista 
posibilitatea ca problemele personale să ne poarte 
uneori în locuri unde nu puteam ajunge decât în 
timpul zilei. 

In pofida faptului că aeroportul era nespus de 
aglomerat, plin de oameni ce păreau cu toţii 
nefericiţi şi împovăraţi, ajutată şi de câteva 
ghionturi sugestive din partea lui Bill, am reuşit să 
urmez cu uşurinţă indicatoarele, dar numai după 
ce mi-am întărit scutul mental. Chiar şi fără să aud 
lamentările călătorilor, problemele şi oboseala 
acestora făceau ca atmosfera să fie foarte 
apăsătoare. L-am dirijat spre staţia de taxiuri pe 
hamalul care ne ducea bagajele - pe care Bill le-ar 
fi putut duce fără nici o problemă sub braţ - şi, în 
mai puţin de patruzeci de minute de la trezirea lui 
Bill, am pornit amândoi spre hotel. Lucrătorii de la 
Anubis şi-au luat ferm angajamentul că vor trimite 
coşciugul în cel mult trei ore. 

Vom vedea. Dacă nu reuşeau să-şi ţină 

promisiunea, primeam din partea companiei un 
zbor gratuit. 

Uitasem cât este de întins Dallasul, pentru că 
ultima oară fusesem aici în urmă cu şapte ani, 
imediat după terminarea liceului. Luminile şi 
agitația din oraş erau uimitoare. Tot drumul n-am 
făcut decât să mă uit pe fereastră, la toate 
magazinele şi clădirile prin dreptul cărora treceam, 
în timp ce Bill îmi zâmbea cu o bunăvoință iritantă. 

— Sookie, te-ai aranjat foarte frumos. Ţi-ai ales 
hainele cele mai potrivite. 

— Mersi, i-am spus, uşurată şi mulţumită. 

Bill insistase să arăt ca o profesionistă, iar când 
îl întrebasem mirată „Ce profesionistă?!”, mă 
privise cu subiînţeles, pe sub sprâncene. Aşa că 
alesesem o cămăşuţă albă, un taior gri, cercei cu 
perle, o poşetă neagră şi pantofi cu toc. Îmi 
pieptănasem părul pe spate şi-l împletisem cu 
ajutorul unui set hairagami pe care îl comandasem 
de la televizor. Mă ajutase şi prietena mea Arlene 
şi, în cele din urmă, într-adevăr, reuşisem se pare 
să arăt ca o profesionistă - deşi, mai degrabă, 
semănăm cu o antreprenoare din branşa pompelor 
funebre -, iar Bill se  arătase mulţumit. 
Contravaloarea vestimentaţiei o trecusem în contul 
lui, la Tara's Togs, întrucât reprezenta o cheltuială 
legitimă, aşa că nu mă puteam plânge de preţ. 

M-aş fi simţit mult mai comod în hainele mele 
de ospătăriţă. In locul rochiei şi ciorapilor lungi, 
prefer oricând o pereche de pantaloni scurţi şi un 
tricou. Am oftat la gândul că, în loc să port aceşti 
blestemaţi de pantofi cu toc, aş fi putut foarte bine 

să vin în adidaşi şi în uniforma mea de chelneriţă. 

Taxiul a oprit în faţa hotelului şi şoferul a 
coborât să ne dea jos bagajele, suficiente pentru 
trei zile. Dacă vampirii din Dallas îmi respectau 
indicaţiile, aş fi terminat totul foarte repede şi 
puteam reveni chiar în noaptea următoare în Bon 
Temps, unde trăim feriţi de primejdii şi unde nu ni 
se cere implicarea în afacerile şi treburile 
vampirilor. Asta, bineînţeles, numai până când 
primeşte Bill un telefon. În orice caz, decât să ne 
bizuim pe o şedere scurtă, era mai bine să aducem 
cu noi haine suplimentare. 

M-am târât pe bancheta maşinii şi am ieşit după 
Bill, care tocmai îl plătea pe taximetrist. Un angajat 
al hotelului a apărut imediat lângă bagaje şi a 
început să le încarce într-un cărucior cu rotile, 
moment în care şi-a întors spre Bill chipul uscăţiv şi 
i s-a adresat: 

— Domnule, bun venit la hotelul Silent Shore! 
Numele meu este Barry şi... 

În clipa în care Bill a făcut un pas în faţă, 
luminile de la intrarea în holul hotelului i-au dat la 
iveală paloarea chipului. 

— „eu VOI avea grijă de bagajele 
dumneavoastră, încheie băiatul speriat. 

— Mulţumim, i-am răspuns, dându-i tânărului, 
care nu părea să aibă mai mult de optsprezece ani, 
un scurt răgaz în care să-şi revină. 

Observând că mâinile îi tremurau uşor, am 
încercat să recepţionez sursa tulburării sale şi, spre 
surprinderea mea - după o scurtă analiză a minţii 
lui Barry -, am descoperit că era telepat, la fel ca şi 

mine! Se afla însă la un nivel de organizare şi 
dezvoltare prin care eu trecusem, dacă nu mă 
înşel, pe la vârsta de doisprezece ani. Sărmanul 
băiat trăia un adevărat calvar. Nu se putea 
controla absolut deloc, iar scutul mental îi era 
complet ineficient. Îşi nega puternic aptitudinea, în 
vreme ce eu nu ştiam dacă să pornesc spre el şi 
să-l îmbrăţişez, ori să-l mângâi pe creştet. Insă mi- 
am dat imediat seama că nu eram în măsură să-i 
deconspir secretul, aşa că am privit în altă direcţie 
şi am început să-mi plimb greutatea de pe un 
picior pe altul, ca şi cum începusem deja să mă 
plictisesc. 

— Eu vă urmez cu bagajele, a bombănit Barry. 

Bill i-a zâmbit amabil, iar Barry i-a întors fâstăcit 
surâsul, după care şi-a îndreptat atenţia asupra 
căruciorului cu bagaje. Barry se speriase de 
înfăţişarea lui Bill, dar şi de faptul că nu-i putea citi 
gândurile - aceasta fiind şi fascinația pe care o 
exercitau morţii vii asupra persoanelor ca mine. 
Barry, din moment ce acceptase să lucreze în 
cadrul unui hotel ce găzduia vampiri, trebuia să 
înveţe să se relaxeze în preajma clienţilor săi. 

Unii consideră că toţi vampirii arată 
înspăimântător, dar, pentru mine, depinde de 
fiecare vampir în parte. Ţin minte că, atunci când îl 
văzusem prima oară pe Bill, mi se păruse complet 
diferit de ceilalţi şi nu mă simţisem nicidecum 
înfricoşată. 

Fiinţa care ne aştepta în holul hotelului Silent 
Shore era într-adevăr înfiorătoare. Barry mai mult 
ca sigur îşi udase deja pantalonii. Femeia-vampir s- 

a apropiat după ce ne-am înregistrat la recepţie, 
când Bill tocmai îşi punea în portofel cartea de 
credit - pe care o obținuse numai după ce trecuse 
printr-o procedură de coşmar, şi asta doar din 
simplul motiv că avea o sută şaizeci de ani. 
Imediat ce l-a plătit pe Barry, m-am apropiat şi mai 
mult de Bill, sperând totodată ca femeia-vampir să 
nu-mi remarce mişcarea. 

— Bill Compton? Detectivul din Louisiana? 

Glasul îi era la fel de calm şi de distant ca al lui 
Bill, dar cu mult mai puţine inflexiuni. Se vedea că 
murise cu foarte multă vreme în urmă, pentru că 
era albă ca varul şi dreaptă ca o scândură, paloare 
şi inflexibilitate accentuate de o rochie subţire, 
albastru-aurie, lungă până la glezne. Părul şaten- 
deschis - împletit în cozi şi lung până mai jos de 
mijloc - şi ochii verzi scânteietori o făceau să iasă 
şi mai mult în evidenţă. 

— Da. 

Vampirii nu au obiceiul să dea mâna, aşa că cei 
doi s-au privit reciproc şi s-au salutat scurt din cap. 

— Ea e femeia? 

Am prins cu coada ochiului o mişcare 
înceţoşată, ceea ce însemna că probabil 
gesticulase spre mine - una dintre mişcările lor 
fulgerătoare. 

— Ea este partenera şi colaboratoarea mea, 
Sookie Stackhouse, i-a răspuns Bill. 

A înclinat din cap o clipă mai târziu, arătându-ne 
că înţelesese aluzia: 

— Numele meu este Isabel Beaumont, s-a 
prezentat ea. După ce despachetaţi şi vă instalaţi 

în cameră, veniţi amândoi cu mine. 

— Trebuie mai întâi să mă hrănesc, i-a zis Bill. 

Isabel m-a privit scurt, gânditoare, întrebându- 
se probabil de ce nu-i ofeream din sângele meu. 
Dar acest lucru nu era treaba ei. 

— Ai în acest caz opţiunea de a solicita telefonic 
pe cineva, i-a răspuns ea. 


x 


Sărmana de mine, o muritoare de rând, nu 
aveam decât posibilitatea să comand ceva din 
meniul restaurantului. Când însă am luat în calcul 
răstimpul pe care-l mai aveam la dispoziţie, m-am 
gândit că era mai bine să mănânc de-abia după ce 
terminam treaba pe seara aceasta. 

După ce ne-au fost aduse bagajele în dormitor - 
suficient de spaţios pentru un coşciug şi un pat -, 
tăcerea din mica sufragerie a apartamentului a 
devenit dintr-odată foarte apăsătoare. In cameră 
aveam un frigider mic, plin cu sânge îmbuteliat, 
dar Bill voia ceva natural. 

— Sookie, trebuie să dau acest telefon, mi-a 
reamintit Bill de hotărârea pe care o luaserăm 
amândoi, de comun acord, încă dinainte de 
călătorie. 

— Bineînţeles, i-am răspuns. 

Fără să-l privesc, m-am retras în dormitor şi am 
închis uşa. Era nevoit să se hrănească din 
altcineva, aşa încât să-mi pot păstra energia 
pentru ceea ce aveam de rezolvat aici, dar asta nu 
însemna că-mi plăcea acest lucru, ori că trebuia să 
stau lângă el şi să-l privesc. Câteva minute mai 

târziu, s-a auzit o ciocănitură în uşa dinspre hol şi |- 
am auzit pe Bill poftindu-şi înăuntru cina 
ambulantă, după care au urmat câteva murmure, 
încheiate cu un geamăt grav. 

Din nefericire pentru nivelul tensiunii mele, 
aveam destul bun-simţ ca să nu încep să-mi 
trântesc de podea peria de păr, ori să arunc prin 
cameră unul dintre afurisiţii ăia de pantofi cu toc 
cui. Posibil ca la această înfrânare să fi contribuit 
demnitatea personală, dar şi instinctul de 
conservare, întrucât nu ştiam în ce măsură ar fi 
putut tolera Bill o persoană atât de 
temperamentală. Aşa că m-am mulţumit să 
despachetez, după care mi-am aşezat articolele de 
toaletă şi am folosit baia. Ştiam că toaletele sunt 
dependinţe opţionale pentru vampiri şi, chiar dacă 
în locuinţele lor există astfel de încăperi, pe deplin 
funcţionale, vampirii uită adeseori să-şi 
aprovizioneze cămara cu hârtie igienică. 

După ce-am auzit uşa de la ieşire deschizându- 
se şi închizându-se la loc, Bill a ciocănit uşor 
înainte de a intra în dormitor. Obrajii i se 
rumeniseră puţin şi chipul îi arăta mult mai 
sănătos. 

— Eşti pregătită? m-a întrebat el. Deodată, m-a 
izbit şi m-a înspăimântat faptul că acceptasem să 
lucrez cu adevărat pentru vampiri. Ştiam că, dacă 
nu rezolvam această sarcină, viaţa îmi va fi pusă în 
primejdie, iar Bill putea muri de-a binelea. Am 
confirmat printr-o mişcare uşoară a capului, în timp 
ce spaima îmi uscase efectiv gâtul. 

— Nu-ţi lua poşeta. 

— De ce? l-am întrebat privind mirată în jos, la 
micul accesoriu. Cine ar obiecta la aşa ceva? 

În poşete pot fi ascunse multe lucruri, cum ar fi 
ţepuşe în miniatură, m-am gândit eu. 

— Pune-ţi cheia de la cameră în... fusta nu are 
buzunar? 

— Nu. 

— Atunci strecoar-o în lenjeria intimă. Mi-am 
ridicat fusta, aşa încât Bill să vadă exact în ce tip 
de lenjerie aş putea să ascund ceva. Expresia 
chipului său mi-a făcut însă deosebită plăcere. 

— Ce sunt ăştia... să fie cumva chiloţi tanga? m- 
a întrebat Bill, arătându-se dintr-odată foarte 
interesat. 

— Cam aşa ceva. N-am considerat că trebuie să 
fiu protocolară până la piele. 

— Şi ce piele, murmură Bill. Atât de minunat 
bronzată, atât de... catifelată. 

— Da, tocmai de aceea m-am gândit că n-am 


nevoie nici de ciorapi, i-am zis, prinzând 
dreptunghiul de plastic - „cheia” - sub elasticul de 
pe şold. 


— Ah, nu cred că va sta acolo, zise el, în timp ce 
ochii îi deveneau tot mai mari şi mai lucitori. S-ar 
putea să ne separăm şi trebuie neapărat să ţii 
cheia la tine. Încearcă alt loc. 

M-am conformat şi am mutat-o în altă parte. 

— Vai, Sookie. De-acolo nu o vei putea scoate la 
timp. Hai, că trebuie... of a venit vremea să 
plecăm, mi-a zis Bill, forţându-se parcă să-şi 
recapete luciditatea. 

— Bine, dacă insişti, i-am spus, netezindu-mi 

fusta costumului peste „lenjeria intimă”. 

Bill m-a privit intens cu ochii săi negri şi, la fel 
ca orice bărbat, şi-a verificat buzunarele, pentru a 
fi sigur că nu uitase nimic. Era un gest neobişnuit 
de omenesc. Un gest care m-a impresionat nespus. 
Ne-am încurajat reciproc şi am pornit pe hol, spre 
ascensor. Isabel Beaumont ne aştepta de ceva 
timp şi presimţeam că nu era deloc obişnuită să 
facă asta. 

Femeia-vampir se afla exact în locul în care o 
lăsasem şi, deşi arăta la vreo treizeci şi cinci de 
ani, bănuiam că trebuie să fi avut o existenţă de 
sute de ani. Din câte se părea, în hotelul Silent 
Shore, Isabel nu se sfia să-şi manifeste pe deplin 
firea de vampir, incluzând în aceasta şi îndelungi 
pauze de imobilitate. Spre deosebire de oameni, 
care au obiceiul să se agite în permanenţă, să-şi 
găsească mereu câte ceva de făcut, vampirii pot 
ocupa un spaţiu fără să se simtă nevoiţi să-şi 
justifice prezenţa. Când am ieşit din lift, Isabel 
arăta exact ca o statuie, ori mai degrabă ca un 
umeraş de care ţi-ai fi putut atârna pălăria, deşi ai 
regreta amarnic un asemenea gest. 

Odată ajunşi la mai puţin de doi metri de ea, un 
fel de sistem de avertizare a înştiinţat-o că ne 
apropiam şi, ca la comandă, Isabel a privit brusc în 
direcţia noastră, după care ne-a făcut semn cu 
braţul drept. 

— Urmaţi-mă, ne-a spus ea, ieşind rapid pe uşa 
principală. 

-Barry de-abia a izbutit să-i deschidă uşa la timp. 
In momentul în care a trecut pe lângă el, am 

observat că a ştiut să-şi ţină privirea în pământ. 
Pentru că, într-adevăr, tot ce se spune despre 
privirea unui vampir este pe deplin adevărat. 

Previzibil, limuzina Isabelei era un Lexus negru 
dotat cu toate opţiunile posibile. N-ai să vezi un 
vampir care să conducă un Geo. Răbdătoare, 
Isabel a aşteptat să-mi pun centura de siguranţă - 
pe care ea şi Bill nu s-au obosit să o folosească - şi, 
destul de surprinzător, a pornit în trombă de lângă 
bordură, după care am străbătut Dallasul şi am 
continuat pe o arteră foarte circulată. Isabel părea 
genul de persoană taciturnă, dar, după nici cinci 
minute de mers, i-am surprins o vagă tresărire a 
capului, de parcă şi-ar fi amintit că avea de 
îndeplinit ordine foarte precise. 

Am continuat cu o curbă la stânga, unde am 
văzut o zonă cu iarbă şi contururile estompate ale 
unei clădiri ce părea un fel de reper istoric. Isabel 
şi-a ridicat un deget lung şi osos şi a arătat spre 
dreapta: 

— Arhiva Manualelor Statului Texas$, mi-a spus 
ea, simțindu-se probabil obligată să-mi dea şi 
câteva informaţii de interes turistic. 

Posibil să fi fost clar instruită în acest sens, ceea 
ce era şi mai interesant. Am privit cu interes în 
direcţia degetului ei arătător şi, încercând să rețin 
vizual cât mai mult din vechea clădire de 
cărămidă, am fost oarecum mirată că nu arăta mai 
impunătoare. 


3 Texas School Book Depository, clădire din care se 
presupune că, în noiembrie 1963, s-a tras asupra 
preşedintelui american J.F. Kennedy. 

— Aia e colina de unde s-au tras celelalte 
focuri? am întrebat într-un suflet, emoţionată şi 
impresionată, ca şi cum aş fi descoperit indicii 
despre prăbuşirea zepelinului Hindenburg? sau cine 
ştie ce alt artefact legendar. 

Isabel a confirmat aproape imperceptibil, dând 
uşor din cap, iar eu am reuşit să-i observ răspunsul 
doar datorită mişcărilor vagi ale şuviţelor de păr. 

— În vechea parte a arhivei funcţionează acum 
un muzeu, mi-a spus ea. 

Era interesant şi speram să-l vizitez în timpul 
zilei. Dacă mai rămâneam ceva timp în Dallas, în 
orele pe care Bill şi le petrecea în coşciug, aş fi 
putut să merg pe jos până la muzeu ori să iau un 
taxi. 

Bill mi-a zâmbit peste umăr. Reuşea deja să-mi 
prindă chiar şi cele mai vagi stări, ceea ce mă 
satisfăcea în procent de optzeci la sută. 

Am continuat să mergem încă vreo douăzeci de 
minute, părăsind centrul comercial şi intrând în 
zona rezidenţială. Primele clădiri erau modeste, 
pătrăţoase; apoi, deşi majoritatea caselor nu 
păreau mult mai mari, unele dintre ele începeau să 
arate de parcă ar fi fost îndopate cu steroizi. 
Destinația finală a reprezentat-o o casă uriaşă, 
înghesuită pe o parcelă mică de pământ. Terenul 
denivelat din jurul clădirii o făcea să arate ridicol, 
chiar şi pe întuneric. 


° Cel mai mare dirijabil construit vreodată, mândria 
Germaniei naziste. În anul 1937, acesta a luat foc în timp 
ce încerca să aterizeze la Lakenhurst, New Jersey, făcând 
numeroase victime. 

Nu mi-ar fi displăcut să mai întârziem şi să ne 
mai plimbăm puţin cu maşina. 

Am parcat pe stradă, în faţa vilei, întrucât asta 
mi s-a părut a fi. Bill mi-a deschis portiera, iar eu 
am ezitat puţin, refractară la perspectiva 
începerii... lucrului. Ştiam că erau vampiri înăuntru, 
chiar foarte mulţi. Simţeam acest lucru în aceeaşi 
măsură în care puteam să-mi dau seama dacă m- 
ar fi aşteptat acolo şi fiinţe umane. Şi totuşi, în 
locul valurilor de gânduri care să-mi indice 
prezenţa oamenilor, am recepționat imagini 
mentale de... cum să mă exprim? In atmosfera din 
casă am perceput o mulţime de goluri, iar fiecare 
gol, ştiam bine, reprezenta un vampir. Am parcurs 
câţiva paşi pe trotuarul îngust, până la uşa din 
faţă, unde am reuşit, în sfârşit, să captez mental 
prezenţa unui om. 

Lumina era aprinsă deasupra uşii, fapt care mi-a 
permis să văd mai bine exteriorul casei, construită 
din cărămizi bej, cu contururi albe. Lumina, 
evident, fusese aprinsă spre beneficiul meu, pentru 
că văzul unui vampir întrece cu mult chiar şi cea 
mai ageră privire umană. Isabel ne-a condus la 
intrarea încadrată de arcade construite din acelaşi 
tip de cărămidă. Pe uşă atârna o ghirlandă de viță- 
de-vie şi flori uscate, care aproape că masca 
vizorul. Era un mod foarte isteţ de socializare, 
întrucât exteriorul casei nu era cu nimic ieşit din 
comun faţă de celelalte locuinţe 
supradimensionate prin dreptul cărora trecuserăm 
şi nu prezenta nici un indiciu care să dea de bănuit 
că înăuntru locuiau vampiri. 

Însă vampirii chiar îşi făcuseră cuib acolo. Şi în 
număr mare. Urmând-o pe Isabel înăuntru, am 
numărat patru în camera principală, spre care 
dădea uşa de la intrare, doi în hol şi cel puţin şase 
în bucătăria spațioasă a casei, unde s-ar fi putut 
hrăni pe puţin douăzeci de persoane. Mi-am dat 
imediat seama că locuinţa fusese cumpărată şi nu 
construită de vampiri, deoarece vampirii preferă ca 
bucătăriile să fie mici, ori chiar să lipsească cu 
desăvârşire. Au nevoie doar de un frigider, pentru 
păstrarea sângelui sintetic, şi un cuptor cu 
microunde, pentru a-l încălzi. În definitiv, ce ar 
putea să gătească? 

La chiuvetă, un bărbat înalt şi deşirat spăla 
câteva farfurii. Asta însemna că stăteau acolo şi 
oameni. S-a întors pe jumătate în momentul când 
am trecut pe lângă el şi m-a salutat din cap. Purta 
ochelari şi avea mânecile cămăşii suflecate. N-am 
avut ocazia să-i vorbesc, fiindcă Isabel ne-a zorit să 
intrăm în ceea ce părea a fi camera de zi. 

Simţeam că Bill era încordat. Deşi nu-i puteam 
citi gândurile, îl cunoşteam suficient de bine cât să- 
i interpretez poziţia umerilor. Nici un vampir nu 
este în apele lui în momentele în care se află pe 
teritoriul unui semen de-al său. La fel ca în orice 
altă societate, vampirii au şi ei o mulţime de legi şi 
norme de conduită. Doar că, spre deosebire de noi, 
încearcă să le păstreze secret. Insă, încet-încet, le 
descopeream şi singură. 

L-am remarcat imediat şi pe conducătorul 
vampirilor, care stătea în capul mesei lungi din 
sufrageria la fel de spațioasă a casei şi care arăta 

ca un ciudat. Asta a fost prima mea impresie, 
pentru că mi-am dat imediat seama că, de fapt, 
dorea să pară un ciudat - în realitate era... complet 
diferit. Părul gălbui şi lucios îi era pieptănat pe 
spate, statura firavă şi neimpresionantă, ochelarii 
cu rame negre îi purta numai pentru a-şi camufla 
privirea, iar cămaşa din bumbac cu capse îi era 
îndesată într-o pereche de pantaloni din bumbac şi 
poliester. Chipul îi era palid - cum de altfel ar fi şi 
trebuit să fie - şi pistruiat, cu gene aproape 
invizibile şi sprâncene aidoma. 

— Bill Compton, spuse ciudatul. 

— Stan Davis, a zis Bill. 

— Mda, bun venit în oraş! 

De îndată ce-am distins în vocea vampirului o 
vagă urmă de accent străin, mi-a apărut în minte 
gândul că fusese cândva Stanislaus Davidowitz - 
şi, în momentul imediat următor, mintea mi s-a 
limpezit instantaneu. Dacă afla vreunul dintre ei că 
reuşeam din când în când să recepţionez din 
tăcerea minţii lor chiar şi o frântură de idee, m-ar fi 
lăsat fără suflare înainte să ating podeaua. 

Nici măcar Bill nu ştia acest lucru. 

Mi-am ferecat teama într-unul din cotloanele 
minţii, în timp ce vampirul, cu privirea lui palidă, 
îmi examina atent fiecare trăsătură. 

— Are o înfăţişare agreabilă, îi spuse lui Bill, 
ceea ce s-ar fi dorit un compliment, un fel de 
încurajare bărbătească pentru Bill. 

Bill i-a răspuns înclinându-şi uşor capul. 

Vampirii nu-şi pierdeau vremea sporovăind fel 
de fel de lucruri pe care oamenii şi le spun 

adeseori în circumstanţe similare. O fiinţă umană 
superioară ierarhic l-ar fi întrebat pe Bill ce mai 
face şeful său, Eric; l-ar fi ameninţat cu subtilitate, 
în caz că nu voiam să-i ajut, şi, foarte probabil, ne- 
ar fi făcut cunoştinţă cu cele mai importante 
personaje prezente în încăpere. Dar nu şi Stan 
Davis, şeful vampirilor. A ridicat brusc mâna şi un 
vampir hispanic, tânăr, cu păr negru şi sârmos, a 
ieşit iute din cameră şi a revenit aducând cu el o 
tânără. Imediat ce m-a văzut, fata a ţipat şi s-a 
smucit în faţă, încercând să-şi elibereze braţul din 
strânsoarea vampirului. 

— Ajută-mă! a strigat ea. Trebuie să mă ajuţi! 
= Mi-am dat imediat seama că era cam prostuţă. 
In definitiv, cum aş fi putut s-o ajut într-o casă plină 
de vampiri? Rugămintea ei era chiar ridicolă. Mi- 
am repetat de câteva ori acest lucru, foarte rapid, 
aşa încât să termin cât mai repede ce aveam de 
rezolvat. 

M-am uitat fix în ochii ei şi am ridicat un deget, 
sugerându-i să păstreze tăcerea. Fata s-a 
conformat de îndată ce m-a privit şi am stabilit 
amândouă o legătură. Spre deosebire de vampiri, 
nu am o privire hipnotică, şi nici nu arăt la fel de 
amenințătoare, ci sunt la fel ca orice fată simplă, 
care munceşte într-un loc prost plătit, aşa cum pot 
fi întâlnite în mai toate oraşele din sudul Statelor 
Unite: blondă, pieptoasă, bronzată şi tânără. De 
asemenea, foarte posibil să nu arăt nici prea 
isteaţă. Insă presupun că oamenii - şi vampirii - 
consideră că frumuseţea, părul blond şi munca 
într-un loc prost plătit implică totodată şi 

stupiditate. 

Liniştită că-l aveam pe Bill în spatele meu, m- 
am întors către Stan Davis. 

— Domnule Davis, vreau să vă spun că am 
nevoie de linişte pentru a o interoga pe această 
fată şi, de asemenea, vreau mai întâi să ştiu ce 
vreţi să aflaţi de la ea. 

Tânăra a început să suspine, încet şi 
înduioşător, dar şi incredibil de iritant într-o astfel 
de situaţie. 

Davis şi-a pironit ochii palizi asupra mea, dar nu 
pentru a încerca să mă farmece ori să mă domine, 
ci doar să mă analizeze. 

— Am înţeles că escorta ştie bine termenii 
învoielii mele cu şeful său, a zis Stan Davis. 

Îmi era mai mult decât limpede mesajul pe care 
mi-l transmitea. În definitiv, eram o fiinţă umană 
care nu merita nici cea mai mică atenţie. Faptul că 
mă adresasem lui Stan n-ar fi fost cu nimic diferit 
de încercarea unui pui de a le vorbi cumpărătorilor 
de la KFC. Şi totuşi, trebuia să aflu ce dorea de la 
tânăra de faţă. 

— Nu mă îndoiesc că îndepliniţi condiţiile 
agreate de şeful Districtului 5, i-am răspuns, 
încercând să-mi păstrez vocea cât mai uniformă. In 
ceea ce mă priveşte, îmi voi da toată silinţa să vă 
ajut, dar nu pot face absolut nimic, atâta vreme cât 
nu ştiu ce urmăresc. 

— Vrem să ştim unde este fratele nostru, mi s-a 
adresat el după o scurtă pauză. 

M-am străduit să nu arăt atât de surprinsă pe 
cât m-am simţit în sinea mea. 

După cum am mai spus, unii vampiri, cum este 
şi cazul lui Bill, trăiesc singuri. Alţii se simt mult 
mai în siguranţă în grupuri, numite şi cuiburi. 
Membrii unui astfel de grup se consideră fraţi şi 
surori, dar numai după ce-au stat vreme 
îndelungată în cuibul respectiv, iar unele cuiburi 
rămân intacte zeci de ani. In New Orleans, de 
pildă, este unul care există de două sute de ani. 
Înainte să plecăm din Louisiana, Bill îmi dezvăluise 
pe scurt faptul că vampirii din Dallas trăiesc într-un 
grup neobişnuit de mare. 

Chiar dacă nu cunosc eu prea multe, mi-am dat 
totuşi seama că, pentru un vampir atât de puternic 
cum este Stan, pierderea unuia dintre fraţii din 
grup nu reprezintă doar un fapt insolit, ci şi o 
umilinţă. 

lar vampirilor le place să fie umiliţi în aceeaşi 
măsură în care le place şi oamenilor. 

— Vă rog, explicaţi-mi situaţia, i-am spus pe un 
ton cât se poate de neutru. 

— Fratele meu, Farrell, nu s-a întors în cuib de 
cinci nopţi, mi-a răspuns Davis. 

Bănuiam că verificaseră deja locurile pe care 
obişnuia să le frecventeze Farrell şi îi întrebaseră 
pe toţi ceilalţi vampiri din Dallas când îl văzuseră 
ultima dată pe acesta. Totuşi, nu mi-am putut nega 
natura umană şi am dat să-l întreb şi acest lucru. 
Bill însă mi-a atins umărul şi l-am surprins cu coada 
ochiului clătinând foarte uşor din cap. Era clar că 
mi-aş fi insultat grav gazda printr-o astfel de 
întrebare. 

— Ce-i cu tânăra asta? l-am întrebat, privind-o 

pe fată, care tăcea mâlc şi tremura înfiorată, în 
vreme ce vampirul hispanic se străduia să o ţină în 
picioare. 

— Lucrează în clubul unde a fost văzut ultima 
dată. Este unul dintre localurile noastre, Bat's 
Wing. 

Barurile reprezintă afacerile cele mai căutate de 
vampiri, pentru că, evident, activitatea în astfel de 
localuri se desfăşoară în principal noaptea. Există 
bineînţeles şi vampiri care şi-au ales ca domeniu 
de activitate curăţătorii şi spălătorii nocturne, dar 
acestea nu au nici pe departe farmecul pe care-l 
exercită asupra oamenilor barurile luxoase 
deținute de vampiri. 

In ultimii doi ani, barurile vampirilor au animat 
semnificativ viața de noapte a oraşelor. Patetici, 
mulţi oameni - numiţi şi cocote - au devenit 
obsedaţi de vampiri şi au început să frecventeze 
barurile lor, înveşmântaţi în fel de fel de 
costumaţii, în speranţa să le atragă acestora 
atenţia, în timp ce turiştii vizitează localurile şi îi 
privesc cu gurile căscate pe vampiri şi cocote. Însă 
barurile de acest gen nu sunt localuri în care să 
poţi lucra în siguranţă. 

L-am privit fix în ochi pe vampirul hispanic şi i- 
am arătat spre unul dintre scaunele de lângă masa 
lungă, din apropierea mea. Vampirul a aşezat-o pe 
fată şi, pregătindu-mă să-i recepţionez gândurile, 
am privit-o pe tânără din picioare. Mintea fetei nu 
avea nici un fel de protecţie. Am închis ochii. 

O chema Bethany; avea douăzeci şi unu de ani 
şi se considera o fată sălbatică şi nonconformistă. 

Până în momentul de faţă, nici prin cap nu-i 
trecuse că va avea astfel de probleme. Angajarea 
în barul Bat's Wing fusese unul dintre gesturile ei 
rebele şi, din câte se părea, existau toate şansele 
ca această alegere să-i fie fatală. 

Mi-am întors privirea spre Stan Davis. 

— Dacă vă oferă informaţiile dorite, i-am spus, 
asumându-mi un mare risc, ştiţi că fata trebuie să 
plece de-aici liberă şi nevătămată. 

Stan îmi spusese că ştia bine termenii învoielii, 
dar l-am întrebat totuşi acest lucru, pentru a fi 
sigură. 

Bill a suspinat uşor în spatele meu. Nu era deloc 
într-o poziţie avantajoasă, mai ales că Stan Davis 
se înfuriase atât de rău, încât ochii îi sclipiseră 
puternic pentru o secundă. 

— Da, mi-a răspuns el printre dinţi, scoţându-şi 
colții pe jumătate. Sunt de acord. 

Ne-am privit pentru o clipă. Ştiam amândoi 
foarte bine că, în urmă cu nici doi ani, vampirii din 
Dallas ar fi răpit-o pe Bethany şi ar fi torturat-o 
până când le-ar fi spus tot ce ştia şi chiar mai mult 
de-atât. 

— Cum arată Farrell? 

— Ca un cowboy, mi-a răspuns Stan, fără nici 
cea mai mică urmă de umor. Obişnuieşte să poarte 
blugi, cravate-şnur şi cămăşi cu capse din perle 
false. 

Vampirii din Dallas nu păreau să apeleze la 
croitorii de lux, ceea ce însemna că, la urma 
urmelor, aş fi putut foarte bine să vin îmbrăcată în 
costumaţia mea de chelneriţă. 

— Ce culoare au ochii şi părul? 

— Are părul şaten-cărunt şi ochii căprui. Are 
maxilare late şi măsoară în înălţime cam... un 
metru nouăzeci, a continuat Stan, care părea să-i fi 
recalculat înălţimea dintr-o veche unitate de 
măsură. Este proaspăt bărbierit şi slăbuţ, în vârstă 
de aproximativ treizeci şi opt de ani. 

— Imi permiteţi s-o duc pe Bethany în altă 
parte? Într-o cameră mai mică şi mai puţin 
aglomerată? am întrebat, încercând să par mai 
simpatică, pentru că nu era deloc o idee rea. 

Stan a dat din mână atât de rapid, încât doar 
am dedus că făcuse un gest, şi, în clipa imediat 
următoare - fără nici o exagerare -, toţi vampirii au 
părăsit bucătăria, cu excepţia lui Stan şi a lui Bill. 
Deşi nu-l vedeam, ştiam că Bill aştepta lângă 
perete în spatele meu, pregătit pentru orice 
eventualitate. Am inspirat profund. Sosise vremea 
să acţionez. 

— Bethany, cum te simţi? am întrebat-o cu 
blândeţe. 

— Cum de ai aflat cum mă cheamă? m-a 
întrebat ea, agitându-se pe scaun. 

l-am întors scaunul pe rotile, din dreptul mesei, 
spre cel pe care mă aşezasem. Stan şedea în capul 
mesei, în spatele meu, undeva în stânga. 

— Pot să aflu multe alte lucruri despre tine, i-am 
zis, încercând să par cordială şi atotştiutoare, după 
care am început să-i culeg din aer gândurile, ca şi 
cum m-aş fi aflat în faţa unui pom plin cu mere. 
Când erai mică, ai avut un câine pe nume Woof, iar 
mama ta ştie să pregătească cea mai bună 

prăjitură cu nucă de cocos din lume. Mai demult, 
tatăl tău a pierdut mulţi bani la un joc de cărţi şi a 
trebuit să-ţi amanetezi videocasetofonul, pentru a-l 
ajuta să-şi plătească datoria fără să afle mama ta. 

Fata m-a privit cu gura căscată. Atât cât era 
posibil, uitase că se afla într-un mare pericol. 

— E uimitor! Eşti la fel de bună ca mediumul 
care-şi face reclamă la televizor. 

— Bethany, ei bine, nu sunt medium, i-am 
răspuns, pe un ton ceva mai aspru. Sunt telepată şi 
sunt capabilă să-ţi citesc gândurile, chiar şi pe 
acelea pe care nu le-ai conştientizat. Mai întâi, 
vreau să te relaxezi şi apoi vreau să-ţi aminteşti 
cât mai multe lucruri despre seara în care ai lucrat 
la bar, în urmă cu cinci zile, i-am spus privind scurt 
spre Stan, care m-a aprobat dând uşor din cap. 

— Dar nu m-am gândit nici o clipă la prăjitura 
mamei mele! zise la fel de uluită Bethany. 

Am încercat să-mi înăbuş un suspin. 

— Chiar dacă n-ai fost conştientă de acest gând, 
el ţi-a trecut totuşi prin minte, exact în momentul 
când i-ai văzut paloarea lui Isabel, al cărei chip alb 
ţi-a amintit de glazura prăjiturii mamei tale. lar de 
fostul tău câine ţi-ai adus aminte imediat ce te-ai 
gândit că părinţii trebuie să-ţi ducă tare mult dorul. 

Odată ce-am rostit aceste cuvinte, mi-am dat 
brusc seama că făcusem o greşeală, pentru că 
tânăra, amintindu-şi de situaţia în care ajunsese, a 
început din nou să plângă. 

— Atunci, pentru ce eşti aici? a întrebat ea 
printre suspine. 

— Vreau să te ajut să-ţi aminteşti. 

— Dar ai zis că nu eşti medium. 

— Într-adevăr, nu sunt. 

Sau eram? Aveam câteodată străfulgerări care 
interferau cu celălalt har al meu, de care auziseră 
deja vampirii şi pe care îl consideram mai degrabă 
un blestem, asta până să-l întâlnesc pe Bill. 

— Un medium este capabil să afle informaţii 
despre cineva prin atingerea unui obiect care-i 
aparţine persoanei respective. Unii pot avea viziuni 
despre evenimente trecute sau viitoare, iar alţii pot 
să comunice cu morţii. Spre deosebire de aceştia, 
eu sunt telepat sau, altfel spus, o persoană 
capabilă să recepţioneze gândurile celor din jur. 
Până în prezent, n-am încercat, dar s-ar putea să 
am capacitatea să şi transmit gânduri. 

Odată ce întâlnisem un alt telepat, o astfel de 
încercare devenea o posibilitate destul de 
tentantă; era o idee pe care intenţionam s-o 
explorez mai târziu în tihnă. Acum însă trebuia să 
mă concentrez la problema pe care o aveam de 
rezolvat. 

Şezând faţă-n faţă cu Bethany, am luat o serie 
de decizii. Imi era străină ideea de a-mi folosi 
capacitatea telepatică pentru a asculta pe cineva, 
deoarece am încercat întreaga viaţă să-mi înfrânez 
această abilitate. Acum, odată ce  fusesem 
angajată să-mi folosesc „auzul”, viaţa lui Bethany 
depindea probabil de acesta. Viaţa mea era deja în 
mâinile vampirilor. 

— Bethany, uite ce vom face. Tu îţi vei aminti 
tot ce s-a petrecut în noaptea aceea, iar eu voi 
analiza informaţiile, chiar în mintea ta. 

— O să mă doară? 

— Nu, absolut deloc. 

— Şi după aceea? 

— Eşti liberă să pleci. 

— Acasă? 

— Da, i-am zis, amintindu-mi că, în această 
seară, mulţumită unui anume vampir, nu va fi 
valabil şi pentru mine acelaşi lucru. 

— N-o să mă omoare? 

— Nici vorbă de-aşa ceva. 

— Promiţi? 

— Bineînţeles, i-am răspuns zâmbind. 

— Bine, mi-a spus şovăielnică, după care am 
mutat-o puţin, aşa încât să nu-l poată vedea pe 
Stan peste umărul meu. 

Habar n-aveam ce făcea Stan în spatele meu, 
dar simţeam că ea nu trebuia să-i vadă chipul alb, 
în timp ce-o ajutam să se liniştească. 

— Eşti drăguță, mi-a zis ea ca din senin. 

— Mulţumesc, hai să revenim la problema 
noastră. 

În circumstanţe mai favorabile, Bethany ar fi 
fost chiar drăguță. Avea gura puţin cam mică 
pentru chipul ei, dar aceasta este o trăsătură pe 
care unii bărbaţi o consideră atrăgătoare, mai ales 
că buzele îi erau şi uşor ţuguiate. Avea părul 
stufos, şaten-închis, foarte bogat şi cu firul gros, iar 
constituţia îi era slăbuţă, cu sâni mici. Văzând că 
este privită de altă femeie, Bethany a devenit 
dintr-odată îngrijorată de faptul că avea hainele 
şifonate şi machiajul i se ştersese. 

— Arăţi foarte bine, i-am spus încet, luându-i 

palmele între ale mele. Uite, o să ne ţinem de 
mâini pentru câteva momente şi îţi jur că nu încerc 
să mă dau la tine. 

Bethany a chicotit şi şi-a relaxat degetele, iar eu 
mi-am început discursul. 

Incepusem de la o vreme să adopt o nouă 
tactică şi, cu încurajările lui Bill, în loc să caut să 
evit utilizarea telepatiei, încercam să-mi dezvolt 
această capacitate, folosindu-i adeseori ca subiecţi 
de experimentare pe clienţii din barul Fangtasia. 
Aşa  descoperisem, aproape întâmplător, că îi 
puteam hipnotiza foarte uşor pe oameni. Desigur, 
nu eram efectiv capabilă să farmec pe cineva, ci 
doar  reuşeam să pătrund cu o uşurinţă 
extraordinară în mintea persoanei respective. 
Odată ce, analizându-i mintea, cunoşti bine modul 
de relaxare al unei persoane, îţi este foarte uşor 
să-i induci o stare de linişte hipnotică. 

— Ce-ţi place cel mai mult, Bethany? am 
întrebat-o. lţi place să mergi din când în când la un 
salon de masaj, ori să-ţi faci unghiile la 
manichiurist? 

Am pătruns cu delicateţe în mintea tinerei şi, 
pentru scopul urmărit, am ales cel mai bun canal 
posibil. 

— Ştiu că-ţi face întotdeauna plăcere să-ţi 
aranjezi părul la... Jerry, coaforul tău preferat, i-am 
spus pe un ton cald şi uniform. Aminteşte-ţi cum 
Jerry îţi piaptănă şi îţi descurcă părul... cum îţi 
desparte cu deosebită gingăşie şuviţele bogate. 
Chiar dacă îi ia mult timp să-ţi tundă vârfurile, de- 
abia aşteaptă să se ocupe de ele, pentru că ai un 

păr sănătos şi strălucitor. Acum, Jerry îţi ridică 
încetişor o buclă şi începe să-i îndrepte vârfurile... 
Odată cu zgomotul sec al foarfecii, un smoc mic de 
păr îţi cade pe capa de nailon şi alunecă pe podea. 
Îi simţi din nou degetele prin păr... Simţi cum îţi ia 
pe rând şuviţă cu şuviţă şi le tunde atent, după 
care le piaptănă, pentru a fi sigur că sunt perfect 
egale. Te relaxezi, aştepţi şi te simţi minunat când 
îţi aranjează cineva părul. Sunteţi singuri..., i-am 
zis încet, dându-mi imediat seama că mă pripisem, 
întrucât îi stârnisem un uşor sentiment de 
nelinişte. Mai sunt câţiva oameni în salon, dar sunt 
toţi la fel de preocupaţi ca Jerry, iar unul dintre ei a 
pornit un uscător de păr... Din compartimentul 
alăturat se aud şoapte şi Jerry îşi trece iarăşi 
degetele prin părul tău, îţi ia câte o şuviţă, o tunde, 
apoi te piaptănă şi trece la altă şuviţă... 

Nu ştiu cum ar privi un hipnotizator profesionist 
tehnica mea, dar metoda a dat roade. Creierul 
fetei intrase într-o stare de linişte şi inactivitate, 
aşteptând să primească o sarcină. 

— In timp ce-ţi aranjează părul, i-am spus cu 
aceeaşi voce monotonă, vei retrăi evenimentele 
din seara aceea, iar Jerry va continua să te tundă, 
bine? Poţi să începi din momentul în care te-ai 
pregătit să mergi la bar. Şi nu te gândi la mine, 
pentru că de-acum sunt ca o adiere ce unduieşte 
uşor peste umărul tău. Când îmi auzi vocea, 
imaginează-ţi că vine dintr-un alt compartiment al 
salonului de coafură şi, câtă vreme nu-ţi spun pe 
nume, nu vei auzi nimic din ce zic. 

L-am asigurat astfel pe Stan că putem discuta 

nestingheriţi, i-am redat apoi încrederea lui 
Bethany şi am pătruns adânc în mintea fetei. 
Bethany se afla în apartamentul ei - o locuinţă 
foarte mică, îngrijită şi curată - pe care îl împărțea 
cu o altă angajată a barului Bat's Wing, pe nume 
Desiree Dumas. După cum o vedea Bethany, 
Desiree Dumas arăta la fel cum îi spunea şi numele 
pe care singură şi-l inventase: o sirenă 
autoproclamată, puţin cam durdulie, mult prea 
blondă şi pe deplin convinsă de erotismul ei. 
Impresia pe care mi-a lăsat-o activitatea 
chelneriţei părea similară vizionării unui film foarte 
prost. Insă, ce-i drept, Bethany avea o memorie 
aproape incredibilă. Trecând peste câteva 
episoade plictisitoare - cum ar fi discuția 
contradictorie a fetelor, privitoare la calitățile 
relative a două mărci de rimeluri -, Bethany şi-a 
amintit următoarele: s-a pregătit pentru muncă şi a 
plecat apoi la bar împreună cu Desiree, care lucra 
la raionul de suveniruri al localului Bat's Wing, 
unde, purtând o bustieră roşie şi cizme negre, 
vindea la preţuri piperate suveniruri vampireşti. 
Când îşi punea şi colţi falşi, primea bacşişuri 
bunicele din partea turiştilor pentru a poza alături 
de ei. Bethany, osoasă şi timidă, era o chelneriţă 
modestă; aştepta de un an de zile eliberarea unui 
post la raionul mult mai plăcut de cadouri şi 
suveniruri, unde, chiar dacă n-ar fi primit bacşişuri 
mari, salariul de bază era cu mult mai mare şi, în 
plus, putea să stea pe scaun când nu avea clienţi. 
Bethany încă nu ajunsese acolo şi o invidia pe 
Desiree pentru locul în care lucra. Nerelevant, dar 

m-am trezit spunându-i totul lui Stan de parcă ar fi 
fost cine ştie ce informaţii cruciale. 

Nu pătrunsesem niciodată atât de adânc în 
mintea cuiva. Am încercat să elimin lucrurile 
neimportante, dar n-am reuşit şi, în cele din urmă, 
le-am lăsat aşa cum erau. Bethany, pe deplin 
relaxată, aştepta să-i fie aranjat părul. Tânăra avea 
o excelentă capacitate de rememorare vizuală şi, 
la fel ca şi mine, era pe deplin absorbită de 
activităţile din seara aceea. 

Mental, Bethany şi-a amintit că servise sânge 
sintetic la o masă ocupată de patru vampiri: unei 
femei-vampir roşcate; unei hispanice scunde şi 
îndesate, cu ochii negri ca smoala; unui adolescent 
blond plin de tatuaje antice şi unui bărbat şaten cu 
fălci proeminente şi cravată-şnur, prinsă într-o 
cataramă. El era! Imaginea lui Farrell i se întipărise 
chelneriţei în memorie. Mi-am înăbuşit 
surprinderea acestei descoperiri şi am încercat s-o 
canalizez pe Bethany cu mai multă atenţie. 

— Bethany, el este omul nostru, i-am şoptit. Ce- 
ti aminteşti despre el? 

— Ah, el, zise Bethany atât de strident, încât m- 
a speriat şi era cât pe ce să sar de pe scaun. 

Trăind în continuare scena mental, Bethany s-a 
întors şi l-a privit pe Farrell, despre care şi-a 
amintit că ceruse două pahare de sânge artificial 
O-pozitiv şi îi lăsase bacşiş. 

Bethany s-a încruntat uşor la sugestia mea de 
a-şi concentra atenţia asupra lui Farrell, semn că-şi 
dădea toată silinţa să-şi amintească. Fragmentele 
disparate ale evenimentelor din seara aceea au 

devenit mai compacte şi i-au permis să-şi aducă 
aminte de episoadele care conţineau informaţii 
despre vampirul şaten. 

— S-a dus cu blondul la toaleta din spate, ne-a 
zis ea, în timp ce i-am văzut în minte imaginea 
tânărului vampir, blond şi tatuat. 

Dacă aş fi avut talent la desen, aş fi putut chiar 
să-i fac portretul. 

— Este vorba de un vampir tânăr, în vârstă de 
aproximativ şaisprezece ani, blond şi tatuat, l-am 
informat pe Stan, care s-a arătat surprins. 

Chiar dacă i-am perceput vag această reacţie, 
întrucât trebuia să mă concentrez foarte profund - 
ca şi cum m-ar fi pus cineva să fac jonglerii -, sunt 
aproape convinsă că acesta a fost sentimentul care 
i s-a manifestat fulgerător pe chip. Aş putea spune 
că m-a uimit reacţia lui Stan. 

— Sigur era vampir? am întrebat-o pe fată. 

— A băut sânge, a răspuns ea sec. Avea chipul 
alb şi m-a înfiorat de cum l-am văzut. Da, sunt 
sigură că era vampir. 

Şi, în plus, intrase în toaletă cu Farrell - fapt 
destul de neobişnuit, pentru că un vampir nu intră 
într-o toaletă publică decât dacă este acolo o fiinţă 
umană cu care vrea să facă sex sau din care vrea 
să se hrănească; ori amândouă deodată -, ceea ce 
reprezintă preferința oricărui vampir. Am reintrat în 
amintirile lui Bethany şi am urmărit-o servindu-i pe 
alţi clienţi, pe care nu i-am recunoscut, deşi i-am 
examinat cât am putut de bine pe consumatorii din 
bar. Majoritatea păreau genul de turişti inofensivi. 
Unul dintre clienţi, un bărbat negricios, cu mustață 


128 


stufoasă, mi s-a părut totuşi cunoscut, aşa că am 
încercat să-i rețin şi pe prietenii cu care stătea la 
masă, respectiv un tip înalt şi uscăţiv, cu păr 
blond, lung până la umeri, şi o femeie îndesată, 
care avea una dintre cele mai groaznice tunsori pe 
care le văzusem în viaţa mea. 

Aveam să-i pun lui Stan câteva întrebări, dar 
mai întâi doream să termin cu Bethany. 

— Bethany, a mai ieşit de la toaletă vampirul 
care arăta ca un cowboy? 

— Nu ştiu, mi-a răspuns ea după o pauză 
semnificativă. Eu nu l-am mai văzut. 

l-am verificat cu atenţie zonele goale pe care le 
avea în minte; chiar dacă nu am capacitatea de a 
reface informaţiile şterse, mi-aş fi putut da imediat 
seama dacă îi fusese sau nu modificată memoria. 
N-am descoperit nimic concludent în acest sens. Şi, 
am văzut clar, tânăra încerca din răsputeri să-şi 
amintească măcar o vagă imagine legată de 
Farrell. Încordarea lăuntrică a fetei îmi arăta 
limpede că pierdeam controlul asupra gândurilor şi 
amintirilor ei. 

— Ce-a făcut tânărul blond, cel cu tatuaje? 

Bethany a reflectat puţin la întrebarea mea, 
ieşind pe jumătate din transă. 

— Nici pe el nu l-am mai văzut, mi-a răspuns ea, 
trecându-i în acel moment un nume prin minte. 

— Ce-a fost asta? am întrebat-o calm, în şoaptă. 

— Nimic! Nimic! 

Bethany a deschis larg ochii, iar tunsoarea luase 
sfârşit: o pierdusem. Capacitatea mea de control 
era departe de perfecţiune. 

Dorea să protejeze pe cineva; nu voia ca 
persoana respectivă să treacă prin acelaşi lucru ca 
şi ea. Însă nu şi-a putut înfrâna gândul care-i trăda 
numele individului. N-am înțeles de ce credea că 
bărbatul acela ar fi putut cunoaşte mai multe decât 
ea, dar aceasta era impresia ei. Ştiam că nu avea 
nici un sens să-i dau de înţeles că-i aflasem 
secretul, aşa că i-am zâmbit şi m-am adresat lui 
Stan, fără să mă întorc: 

— E liberă să plece. Am aflat tot ce aveam 
nevoie. 

Înainte de a mă întoarce spre Stan, n-am putut 
să nu observ pe chipul lui Bethany o expresie de 
uşurare. Eram însă convinsă că Stan îşi dăduse 
seama de faptul că aveam un as în mânecă, dar nu 
voia să spună nimic în acest sens. Simţeam că 
Stan mă înţelegea. 

Chiar dacă Stan nu vorbise cu voce tare, în 
cameră a apărut o femeie-vampir tânără, care se 
transformase probabil pe când fusese de-o vârstă 
cu Bethany. Stan făcuse o alegere foarte bună. 
Tânăra s-a aplecat spre Bethany, a luat-o de mână, 
i-a zâmbit fără să-şi coboare caninii şi i-a spus: 

— Acum o să te ducem acasă, bine? 

— Ah, cât mă bucur! a zis Bethany, putându-i-se 
citi uşurarea pe chip. Minunat, a adăugat ea, dar 
mai puţin încrezătoare. Aăă, de fapt, mă duci la 
mine acasă, nu? Sau... 

Femeia-vampir a privit-o fix în ochi şi i-a 
răspuns: 

— Nu-ţi vei aminti nimic în legătură cu această 
seară, cu excepţia petrecerii. 

— Ce petrecere? a întrebat Bethany, cu glas 
molcom şi mult prea puţin contrariată. 

— Petrecerea de unde tocmai ai plecat, i-a 
răspuns femeia-vampir, conducând-o afară din 
cameră. Ai fost la o petrecere minunată, unde ai 
cunoscut un băiat foarte drăguţ şi v-aţi dat 
întâlnire, a continuat ea să-i şoptească lui Bethany, 
în timp ce ieşeau din cameră, iar eu speram să-i 
implementeze o amintire plăcută. 

— Ce-ai aflat? a întrebat Stan imediat ce s-a 
închis uşa în spatele celor două tinere. 

— Bethany crede că tipul de la pază ştie mai 
multe, pentru că l-a văzut pe acesta intrând în 
toaleta bărbaţilor la scurt timp după prietenul 
vostru Farrell şi vampirul pe care nu-l cunoaşteţi. 

Nu ştiam şi nici nu mă gândeam să-l întreb pe 
Stan dacă vampirii obişnuiesc să facă sex între ei. 
În sistemul social al vampirilor, sexul şi mâncarea 
sunt atât de strâns legate, încât nu-mi puteam 
imagina un vampir care să aibă o legătură sexuală 
cu o fiinţă non-umană sau, altfel spus, cu cineva de 
la care să nu poată bea sânge. Sau, în situaţii 
necritice, vampirii obişnuiau oare să-şi bea unul 
altuia sângele? Ştiam că în momentele de criză - 
ha-ha!, aveau şi ei aşa ceva -, când viata unui 
vampir era în pericol, un seamăn de-al lui îi putea 
dona acestuia sânge pentru a-l revigora, dar nu 
auzisem niciodată de o situaţie în care vampirii să 
facă benevol schimb de sânge. Nu-l puteam 
întreba aşa ceva pe Stan. Poate voi deschide 
subiectul cu Bill, după ce ne vom vedea ieşiţi din 
această casă. 

— Ai aflat din mintea ei că Farrell a fost la bar, 
unde s-a dus la toaletă împreună cu alt vampir, un 
tânăr blond şi tatuat, a sintetizat Stan. lar gorila 
clubului a intrat în toaletă imediat după ei. 

— Exact. 

A urmat o pauză considerabilă, răstimp în care 
Stan a reflectat probabil la ce avea de făcut în 
continuare. Am aşteptat tăcută, încântată de faptul 
că nu auzeam nici măcar o idee din frământările 
sale lăuntrice. N-am recepționat nici cea mai mică 
licărire sau străfulgerare. 

Recepţionam extrem de rar astfel de licăriri 
momentane în mintea unui vampir. De la Bill nu 
captasem niciodată asemenea străfulgerări, şi nici 
nu ştiusem că erau posibile până nu făcusem mai 
bine cunoştinţă cu lumea vampirilor. Prin urmare, 
compania lui este pentru mine o reală încântare, 
fiindcă reuşisem pentru prima dată în viaţa mea să 
am o relaţie normală cu un bărbat. Bineînţeles, nu 
era un bărbat viu, dar nimeni nu are tot ce-şi 
doreşte. 

De parcă ar fi ştiut că mă gândesc la el, Bill şi-a 
aşezat palma pe umărul meu. Mi-am pus mâna 
peste a lui, dorindu-mi să mă ridic şi să-l îmbrăţişez 
cu dragoste. N-ar fi fost însă un gest deloc potrivit 
în faţa lui Stan, căruia i s-ar fi putut face foarte 
foame când ne-ar fi văzut îmbrăţişaţi. 

— Nu-l cunoaştem pe vampirul cu care era 
Farrell, mi s-a adresat Stan, oferindu-mi un răspuns 
mult prea nesemnificativ, mai ales după atâta timp 
de gândire. 

Este posibil să fi intenţionat să-mi dea o 

explicaţie mai concretă, dar se gândise probabil că 
nu eram suficient de isteaţă cât să-i înţeleg 
răspunsul. Prefer oricând să fiu subestimată, decât 
supraapreciată. Şi, în plus, cu ce-ar fi schimbat 
asta lucrurile? Mi-am amânat însă întrebarea, 
pentru că aveam de aflat fapte mai concrete. 

— Cine este gorilă la Bat's Wing? 

— O cocotă, un tip pe nume Re-Bar, mi-a 
răspuns Stan uşor dezgustat. 

Aşadar, Re-Bar îşi găsise slujba de vis. Muncea 
printre vampiri, pentru vampiri şi stătea noapte de 
noapte în mijlocul lor. Pentru cineva fascinat de 
morţii vii, Re-Bar se putea considera un adevărat 
norocos. 

— Dar ce-ar fi putut face el în cazul unui vampir 
scandalagiu? am întrebat din pură curiozitate. 

— El nu era responsabil decât pentru beţivii 
umani. L-am ales numai după ce-am văzut că 
vampirii au tendinţa ca în acest post să abuzeze de 
forţa lor. 

— Este şi Re-Bar aici? l-am întrebat, nedorind să 
mă gândesc prea mult la informaţia sa. 

— Nu va dura mult să-l aducem, mi-a răspuns 
Stan, fără să se consulte cu cineva din anturajul 
său. 

Se părea că are cu aceştia un contact mental. 
Nu mai văzusem niciodată aşa ceva şi ştiam bine 
că Eric nu-l putea aborda telepatic pe Bill. Ceea ce 
însenina că Stan avea o abilitate specială. 

În timp ce aşteptam, Bill s-a aşezat pe un scaun 
în apropierea mea, după care m-a luat cu tandreţe 
de mână. Bill mi-a fost şi mai drag pentru acest 

gest foarte liniştitor. Mi-am menţinut mintea 
relaxată şi am căutat să-mi conserv energia pentru 
interogatoriul care avea să urmeze, dar începusem 
totuşi să-mi fac unele griji, chiar foarte serioase, în 
privinţa situaţiei vampirilor din Dallas. Și de 
asemenea, mă îngrijora străfulgerarea pe care o 
avusesem cu privire la clienţii localului, în special a 
bărbatului care mi se păruse cunoscut. 

— Ah, nu se poate, am răbufnit, amintindu-mi 
brusc de unde-l cunoşteam pe individul respectiv. 

Vampirii au devenit dintr-odată foarte atenţi. 

— Ce e, Sookie? m-a întrebat Bill. 

Stan arăta de parcă ar fi fost sculptat în gheaţă 
şi - nu mă înşelasem nici mai devreme - ochii verzi 
chiar îi străluceau puternic. 

Având intenţia de a-mi exprima cât mai repede 
gândul, cuvintele mi-au venit de-a valma: 

— Preotul, i-am spus lui Bill. În seara aceea, a 
fost la bar individul care fugise la aeroport şi care 
încercase să mă ia cu el. 

Hainele diferite pe care le purta şi atmosfera din 
local mă  păcăliseră în momentele în care 
pătrunsesem în mintea lui Bethany, dar acum 
eram absolut sigură. 

— Da, a spus Bill încet. 

Ştiam că Bill are o memorie aproape perfectă şi 
puteam fi sigură că-i reţinuse chipul bărbatului în 
cele mai mici amănunte. 

— Nici prima oară când l-am văzut n-am crezut 
că este preot, iar acum ştiu sigur că a fost în bar în 
noaptea în care a dispărut Farrell, le-am spus. De 
această dată, n-a mai venit în cămaşa neagră cu 

guler alb, ci s-a îmbrăcat în haine obişnuite. 

A urmat o pauză semnificativă, la finalul căreia 
Stan a spus cu delicateţe: 

— Dar tipul ăsta, preotul fals, n-ar fi putut să-l 
răpească pe Farrell nici cu ajutorul a doi sau trei 
oameni. 

Mi-am coborât privirea spre palme şi n-am scos 
un cuvânt. Nu doream să fiu eu cea care să spună 
acest lucru cu voce tare. Bill, la fel de chibzuit, a 
păstrat şi el tăcerea şi, într-un final, Stan Davis, 
şeful vampirilor din Dallas, a continuat: 

— Bethany şi-a amintit că Farrell a intrat în 
toaletă însoţit de un vampir, unul pe care nu-l 
cunoaştem. 

Am confirmat cu o mişcare a capului, dar 
privind în altă parte. 

— Inseamnă că vampirul respectiv l-a ajutat să-l 
răpească pe Farrell. 

— Farrell este cumva homosexual? am întrebat, 
încercând să par complet dezinteresată. 

— Da, preferă bărbaţii. Crezi cumva... 

— Eu nu cred nimic, l-am întrerupt, 
accentuându-mi spusele dând energic din cap. 

Bill mi-a strâns puternic degetele. Au! 

Tensiunea tăcerii s-a prelungit până la apariția 
femeii-vampir care arăta ca o adolescentă, însoțită 
de un bărbat vânjos, pe care-l văzusem şi în 
amintirile lui Bethany. Tipul nu arăta aşa cum îl 
văzuse Bethany, ci avea o constituţie mai robustă 
şi era mai puţin gras; era destul de atrăgător şi mai 
deloc şleampăt. Insă, fără nici un dubiu, era Re- 
Bar. 

Mi-am dat totuşi seama că era ceva în neregulă 
cu acest om, pentru că păşea cu dragă inimă în 
spatele tinerei femei-vampir şi le zâmbea tuturor 
celor prezenţi în cameră. Un gest puţin cam 
deplasat, nu? Pentru că nu cred să existe om care 
să nu-şi facă griji în momentul în care este implicat 
într-una din problemele vampirilor, indiferent cât 
de curată îi este conştiinţa. M-am ridicat şi m-am 
dus spre el. Bărbatul m-a privit cu bucurie şi 
optimism. 

— Bună, prietene, i-am spus dând mâna cu el, 
după care mi-am retras-o politicoasă, cât am putut 
de repede. 

Am făcut doi paşi înapoi, simțind nevoia să iau 
un calmant şi să mă aşez. 

— Ei bine, i-am zis lui Stan, e clar că are un gol 
în cap. 

Mirat, Stan a scrutat creierul bărbatului. 

— Lămureşte-ne, îi ceru el. 

— Domnule Stan, ce mai faceţi? l-a salutat Re- 
Bar. 

Eram convinsă că nu-i mai vorbise nimeni în 
acest fel lui Stan Davis; cel puţin, nu în ultimii cinci 
sute de ani. 

— Sunt bine, Re-Bar. Tu cum o mai duci? 

L-am admirat pe Stan pentru faptul că şi-a 
păstrat calmul şi respectul. 

— Ştiţi, la fel ca-ntotdeauna, mă simt excelent, 
i-a răspuns Re-Bar clătinând din cap de parcă nici 
lui nu-i venea să creadă. Sunt cel mai norocos 
nemernic de pe faţa Pământului. Să-mi scuze 
domniţa limbajul. 

Nici o problemă. 

A trebuit să fac un efort ca să vorbesc. 

— Sookie, ce i s-a întâmplat? m-a întrebat Bill. 

— Are efectiv un gol în minte, i-am răspuns. Nu 
ştiu cum să-ţi explic mai exact. Nu-ţi pot spune 
cum s-a ales cu aşa ceva, deoarece n-am mai 
văzut un asemenea lucru, dar când am privit în 
gândurile şi amintirile lui, n-am perceput decât o 
gaură mare, veche, neregulată. Este ca şi cum Re- 
Bar ar fi avut nevoie să i se înlăture o tumoare 
minusculă, iar chirurgul, pentru a fi sigur că nu dă 
greş, i-a extirpat totul, din zona splinei şi până la 
apendice. Când îi eliminaţi cuiva amintirile, 
presupun că le înlocuiţi cu altceva, nu? am 
întrebat, făcând cu mâna un gest larg spre toţi 
vampirii prezenţi. Ei bine, în cazul lui Re-Bar, 
cineva i-a înlăturat o mare porţiune din minte, fără 
să-i mai pună nimic în loc. A fost ceva în genul 
lobotomiei, am adăugat inspirată. 

Obişnuiesc să citesc foarte mult. Din cauza micii 
mele probleme, anii de şcoală fuseseră foarte grei 
pentru mine, dar lecturile particulare 
reprezentaseră mijlocul prin care să pot uita de 
situaţia în care mă aflam. Aşa că, aş putea spune 
că sunt autodidactă. 

— Prin urmare, s-a pierdut tot ce ştia Re-Bar 
despre dispariţia lui Farrell, a zis Stan. 

— Da, laolaltă cu unele componente ale 
personalităţii sale şi o mulţime de alte amintiri. 

— Mai este capabil să lucreze? 

— Ah, da, aşa cred, i-am răspuns, deşi nu mai 
întâlnisem niciodată o asemenea situaţie, şi nici nu 


137 


mă gândisem că era posibilă. Dar nu ştiu cât de 
eficient va fi ca paznic, am adăugat cu toată 
sinceritatea. 

— Deoarece a fost rănit în timp ce lucra pentru 
noi, vom căuta să avem grijă de el. Ar putea să se 
ocupe de curăţenia clubului, după închidere, a zis 
Stan, din a cărui voce mi-am dat seama că dorea 
să-mi  întipăresc bine în minte acest lucru, 
respectiv că şi vampirii pot da dovadă de 
compasiune, ori cel puţin pot fi corecţi. 

— Dumnezeule, ar fi extra! i-a zâmbit Re-Bar 
şefului său. Mersi mult, domnule Stan. 

— Du-l acasă, i s-a adresat domnul Stan micuţei 
sale subordonate, care s-a conformat imediat şi l-a 
condus spre ieşire pe bărbatul lobotomizat. 

— Cine ar fi fost capabil de-o asemenea 
cruzime? s-a întrebat Stan. 

Bill nu i-a răspuns, întrucât nu se afla acolo 
pentru a-şi vâri nasul în treburile lor, ci numai 
pentru a mă proteja şi pentru a interveni în 
rezolvarea cazului, atunci când ar fi fost nevoie de 
serviciile sale. O clipă mai târziu, a intrat în cameră 
femeia-vampir înaltă şi roşcată care fusese la bar 
în noaptea în care dispăruse Farrell. 

— Ai observat ceva neobişnuit în seara 
dispariţiei lui Farrell? am abordat-o direct, fără să 
mai ţin cont de etichetă, fapt pentru care femeia- 
vampir a hârâit la mine, arătându-şi colții albi ce 
contrastau puternic cu negrul limbii şi rujul strident 
al buzelor. 

— Cooperează, i-a ordonat Stan şi, dintr-odată, 
chipul femeii-vampir s-a liniştit, iar expresia de 


138 


furie a dispărut asemenea cutelor unui cearşaf 
netezit cu mâna. 

— Nu-mi amintesc, a răspuns ea într-un târziu, 
ceea ce însemna că era un har particular abilitatea 
lui Bill de a reţine o imagine în cele mai mici 
amănunte. Nu-mi aduc aminte să-l fi văzut pe 
Farrell mai mult de un minut sau două. 

— O poţi verifica pe Rachel la fel ca pe 
ospătăriţă? m-a întrebat Stan. 

— Nu, i-am răspuns aproape instantaneu, pe un 
ton puţin cam apăsat. Nu pot citi minţile 
vampirilor. Acestea sunt pentru mine ca nişte cărţi 
închise. 

— Nu-ţi aminteşti de un blond, unul de-al 
nostru, a intervenit Bill, care arată ca un 
adolescent de aproximativ şaisprezece ani? Un tip 
cu tatuaje albastre, antice, pe braţe şi pe piept? 

— Ah, desigur, a răspuns imediat roşcata. 
Tatuajele cred că le are de pe vremea romanilor. 
Arătau înfiorător, dar erau totuşi interesante. M-a 
mirat însă prezenţa lui, fiindcă nu l-am văzut 
venind aici, să-i ceară lui Stan permisiunea ori 
privilegiul de a vâna. 

Altfel spus, vampirii care intră pe teritoriul altor 
semeni de-ai lor trebuie neapărat să semneze 
prezenţa în cartea de oaspeţi. Am păstrat şi 
această informaţie pentru o referinţă viitoare. 

— Ştiu că venise cu o fiinţă umană, ori cel puţin 
avusese o conversaţie cu aceasta, a continuat 
femeia-vampir roşcată, îmbrăcată în blugi şi un 
pulover verde ce mi se părea extrem de călduros. 

Vampirii însă nu au nici un fel de griji în privinţa 

modificărilor de temperatură. Rachel l-a privit pe 
Stan, apoi pe Bill, care i-a făcut semn să continue 
şi să le dezvăluie tot ce-şi amintea. 

— Dacă nu mă înşală memoria, bărbatul avea 
păr negru şi mustață, a adăugat Rachel, 
gesticulând cu degetele, ca şi cum ar fi vrut să 
încheie: Toţi oamenii sunt o apă şi-un pământ! 

După ce Rachel a ieşit, Bill a întrebat dacă 
aveau un computer în casă. Stan i-a răspuns 
afirmativ şi l-a privit foarte mirat pe Bill când 
acesta i-a cerut permisiunea să-l folosească, 
scuzându-se totodată că nu-şi adusese laptopul cu 
el. Stan a încuviinţat din cap şi, exact în clipa în 
care Bill a dat să plece din cameră, a ezitat şi s-a 
întors spre mine, întrebându-mă: 

— Sookie, o să fii OK? 

Desigur. 

Am încercat să par convingătoare. 

___— Se află în perfectă siguranţă, l-a liniştit Stan. 
In plus, mai sunt câteva persoane pe care trebuie 
să le vadă. 

Am dat uşor din cap şi Bill a ieşit, după care i- 
am zâmbit lui Stan - aşa cum fac de fiecare dată 
când sunt tensionată. Nu era însă un surâs de 
fericire, dar, chiar şi aşa, era o alternativă mult mai 
bună decât să ţip. 

— De când sunteţi împreună, tu şi Bill? m-a 
întrebat Stan. 

— De câteva luni. 

Cu cât Stan va şti mai puţine despre noi, cu atât 
voi fi mai fericită. 

— Eşti mulţumită cu el? 

— Da. 

— Îl iubeşti? m-a întrebat amuzat Stan. 

— Asta nu e treaba dumneavoastră, i-am 
răspuns zâmbind. Aţi spus cumva că mai sunt şi 
alte persoane pe care trebuie să le verific? 

Urmând aceeaşi procedură folosită cu Bethany, 
am ţinut între palme mai multe perechi de mâini şi 
am scrutat câteva minţi plictisitoare. Bethany 
fusese cea mai atentă dintre toate persoanele 
prezente în bar în seara aceea. Ceilalţi oameni - o 
altă ospătăriţă, barmanul localului şi un client de-al 
casei, altfel zis, o cocotă, care ceruse din proprie 
iniţiativă să participe la anchetă - s-au dovedit 
foarte  plictisitori,  obtuzi şi incapabili să-şi 
amintească mare lucru. Am reuşit totuşi să aflu că 
barmanul  tăinuia lucruri furate din casele 
oamenilor, informaţie pe care i-am transmis-o lui 
Stan imediat după plecarea barmanului, sfătuindu-l 
totodată să angajeze pe altcineva, dacă nu doreşte 
să intre fără voia lui într-o investigaţie 
poliţienească. Chiar dacă Stan s-a arătat mult mai 
impresionat decât mă aşteptasem, nu doream să 
se îndrăgostească de serviciile mele. 

Odată ce-am terminat cu ultimul suspect, Bill a 
revenit puţin mai bucuros în cameră, fapt care m-a 
făcut să cred că aflase tot ce dorise. În ultima 
vreme, Bill îşi petrecea tot mai multe ore în faţa 
calculatorului, ceea ce nu era deloc o idee plăcută 
pentru mine. 

— Vampirul tatuat, ni s-a adresat Bill, când în 
cameră nu mai rămăseserăm decât Stan şi cu 
mine, se numeşte Godric, dar, în ultimul veac, şi-a 

spus Godfrey. Este un răzvrătit? 

Nu ştiu cum s-a simţit Stan, dar eu am fost de-a 
dreptul impresionată. După numai câteva minute 
petrecute la computer, Bill se descurcase ca un 
adevărat detectiv. 

Stan arăta realmente îngrozit, iar eu, din câte 
presupun, foarte uimită. 

— S-a aliat cu extremiştii umani şi intenţionează 
să se sinucidă, mi-a şoptit Bill, într-un moment în 
care Stan se lăsase acaparat de gânduri. Tipul 
ăsta, Godfrey, are de gând să se întâlnească cu 
razele soarelui. S-a săturat până peste cap de 
acest tip de existenţă. 

— Şi vrea să ia şi pe altcineva cu el? 

Oare Godfrey avea în plan să-l expună şi pe 
Farrell? 

— E clar: ne-a trădat în favoarea Frăției, a zis 
Stan. 

Trădare este un cuvânt cu multe implicaţii 
melodramatice, însă nici prin gând nu mi-a trecut 
să zâmbesc în momentul în care Stan îl rostise. 
Auzisem şi eu de Frăţie, dar nu întâlnisem pe 
nimeni care să facă parte din această organizaţie. 
Ceea ce era Ku Klux Klanul pentru afro-americani, 
pentru vampiri era Frăția Soarelui. Cultul cu cea 
mai rapidă dezvoltare în America. 

lată că, încă o dată, mă aventurasem în ape 
mult prea adânci pentru mine. 


Capitolul 5 

Multor oameni nu le plăcea deloc să-şi împartă 
planeta cu vampirii. Lăsând la o parte faptul că aşa 
fuseseră dintotdeauna - fără să aibă habar -, odată 
ce deveniseră convinşi că vampirii existau cu 
adevărat, acestor oameni le intrase în cap serios 
ideea de a-i distruge definitiv. Şi, la fel ca vampirii 
răzvrătiți, nu erau deloc mofturoşi în privinţa 
metodelor de exterminare la care recurgeau. 

Vampirii răzvrătiți se opuneau cu înverşunare 
progresului şi nu doreau să aibă de-a face cu 
oamenii, în aceeaşi măsură în care nici oamenii nu 
voiau să audă de ei. Răzvrătiţii refuzau să consume 
sânge artificial, o substanţă care reprezenta 
elementul principal în dieta vampirilor din zilele 
noastre. Răzvrătiţii considerau că vampirii nu vor 
avea nici un viitor atâta vreme cât nu rămâneau 
izolaţi şi invizibili.  Răzvrătiţii măcelăreau cu 
zâmbetul pe buze o fiinţă umană şi asta numai ca 
răspuns la persecuțiile de care avuseseră parte în 
trecut semenii lor. Acest grup de vampiri retrograzi 
căutau să-i convingă pe vampirii integrați în 
societate că singurătatea era unica modalitate prin 
care specia lor putea avea un viitor şi, de 
asemenea, că persecuția era o simplă formă de 
menţinere în frâu a populaţiei. 

Aflasem de la Bill că existau vampiri care, după 
o existenţă îndelungată, ajunseseră să fie copleșiți 
de remuşcări teribile ori intrau într-o stare de 
deprimare ireversibilă. Aceşti solitari aveau ca unic 
scop „întâlnirea cu razele soarelui”, o expresie 
care pentru vampiri înseamnă sinucidere prin 
aşteptarea zorilor. 

Dorinţa mea de a avea un prieten m-a condus 
încă o dată pe drumuri pe care nu le-aş fi străbătut 
niciodată de una singură. Dacă nu m-aş fi născut 
cu această calitate telepatică, nu aş fi fost nevoită 
să cunosc astfel de lucruri, şi nici prin gând nu mi- 
ar fi trecut să am un mort drept prieten. Dar, 
pentru băieţii umani eram ca o paria. Mi-a fost 
efectiv imposibil să mă împrietenesc cu cineva 
căruia îi puteam citi gândurile. Odată ce l-am 
cunoscut pe Bill, a început cea mai frumoasă 
perioadă a vieţii mele, dar, totodată, în lunile 
următoare am avut parte de atâtea probleme cât 
nu cunoscusem în toţi cei douăzeci şi cinci de ani 
de viaţă. 

— Consideraţi că Farrell este deja mort? am 
întrebat, impunându-mi să mă concentrez asupra 
problemei în cauză. 

Nu-mi făcea deloc plăcere această întrebare, 
dar trebuia să aflu răspunsul. 

— Posibil, mi-a răspuns Stan, după o pauză 
îndelungată. 

— Foarte probabil să-l ţină ascuns, a intervenit 
Bill. Ştim bine că au obiceiul să invite şi presa la 
astfel de... ceremonii. 

Stan a privit în gol o bună perioadă de timp, 
după care s-a ridicat. 

— Acelaşi bărbat a fost şi în bar, şi la aeroport, 
a zis el, ca pentru sine. 

Stan, ciudatul şef al vampirilor din Dallas, se 
învârtea foarte agitat prin cameră. Începuse să mă 
scoată din sărite, dar nici prin minte nu-mi trecea 
să-i spun acest lucru. În definitiv, era casa lui şi, în 

plus, unul din „fraţii” săi dispăruse fără urmă. Însă 
nu sunt genul de fată căreia să-i placă tăcerile 
îndelungate şi meditative. Mă simţeam deja 
obosită şi voiam să ajung cât mai repede în patul 
meu. 

— Aşadar, cum de-au aflat că voi fi la aeroport? 
am întrebat, încercând să par cât se poate de 
vioaie. 

Ce e mai groaznic decât un vampir care se 
holbează la tine? Doi vampiri care te fixează cu 
privirea. 

— Au ştiut din timp unde vei veni... ceea ce 
înseamnă că avem un trădător, a spus Stan, a 
cărui încordare făcea parcă să vibreze şi să 
trosnească aerul din cameră. 

Eu însă aveam o soluţie mai puţin dramatică. 
Am luat de pe masă un carneţel şi am scris: 

„POATE SUNTEŢI ASCULTAŢI”. Amândoi s-au 
zgâit la mine de parcă le-aş fi oferit un Big Mac. 
Vampirii, deşi au individual puteri diverse şi 
incredibile, uită adeseori faptul că şi oamenii şi-au 
dezvoltat unele capacităţi proprii. Cei doi bărbaţi s- 
au privit gânditori, fără ca vreunul dintre ei să 
propună o soluţie practică. 

La naiba cu ei! Nu văzusem astfel de intruziuni 
decât în filme, dar cine intrase în cuibul vampirilor 
o făcuse în mare grabă şi fusese cu siguranţă 
înfricoşat de moarte. Presupunere care m-a condus 
la ideea că trebuie să fi pus microfonul undeva în 
apropiere şi să nu-l fi ascuns prea bine. Mi-am dat 
jos jacheta gri şi apoi m-am descălţat. Din moment 
ce eram o biată fiinţă umană şi nu aveam cum să- 

mi pierd şi mai mult demnitatea în faţa lui Stan, m- 
am lăsat în genunchi şi am intrat sub masă, după 
care am mers de-a buşilea în lungimea acesteia, 
împingând şi verificând scaunele cu rotile, în timp 
ce înaintam. Cred că era a mia oară când îmi 
doream să mă fi îmbrăcat în pantaloni. 

Ajunsă la aproximativ doi metri de picioarele lui 
Stan, am observat dedesubtul lemnului gălbui al 
mesei o umflătură neobişnuită, închisă la culoare, 
pe care am examinat-o cât am putut de 
îndeaproape. N-aveam la îndemână o lanternă, 
însă mi-am dat seama că nu era nicidecum o 
bucată de gumă de mestecat. 

Descoperisem micul dispozitiv electronic, dar nu 
ştiam ce-aş fi putut face în continuare, aşa că am 
ieşit prăfuită de sub masă şi m-am trezit chiar la 
picioarele lui Stan. Acesta mi-a întins mâna şi i-am 
prins-o fără nici o tragere de inimă. Stan m-a 
ridicat încet, ori cel puţin aşa mi s-a părut mie, iar 
în clipa următoare eram deja în picioare, chiar în 
faţa lui. Stan nu era foarte înalt şi, privindu-l în ochi 
mai mult decât mi-aş fi dorit, am ridicat un deget, 
pentru a fi sigură că-mi dă atenţie, şi i-am arătat 
sub masă. 

Bill a ieşit numaidecât din cameră, iar chipul lui 
Stan s-a albit de-a binelea. În timp ce ochii îi 
aruncau văpăi, am căutat să privesc în orice altă 
direcţie, numai spre el nu. Nu voiam să aibă sub 
priviri imaginea mea, în timp ce rumega faptul că 
cineva ascunsese un microfon în camera de 
audieri. Fusese într-adevăr trădat, dar nu cum se 
aşteptase. 

Am căutat în minte ceva util de făcut. Am 
schiţat un zâmbet spre Stan şi, ridicându-mi 
instinctiv mâinile să-mi aranjez părul, mi-am dat 
seama că, deşi se lăsase puţin, coada îşi păstrase 
destul de bine ruloul împletit. Am hotărât să-mi fac 
de lucru cu el şi să am astfel un bun pretext de a- 
mi cobori privirea. 

Am răsuflat uşurată în momentul în care Bill a 
revenit în cameră, împreună cu Isabel şi individul 
care spăla vase şi care ţinea în mâini un bol cu 
apă. 

— Stan, îmi pare rău, i-a zis Bill. Mi-e teamă că 
Farrell este deja mort, dacă luăm în calcul tot ce- 
am aflat în această seară. Dacă nu mai aveţi 
nevoie de noi, eu şi Sookie ne vom întoarce mâine 
în Louisiana. 

Isabel îi arătă spre masă, iar bărbatul se 
conformă şi aşeză bolul acolo unde i se indicase. 

— Puteţi pleca, i-a răspuns Stan glacial, dar nu 
înainte de a-mi trimite nota de plată. Şeful tău, 
Eric, a fost foarte categoric în această privinţă. Va 
trebui să mă întâlnesc şi cu el într-o bună zi, a 
adăugat el pe un ton ce dădea de înţeles că nu va 
fi deloc o întâlnire plăcută pentru Eric. 

— Bărbat prost ce eşti! a răbufnit Isabel. Vezi că 
mi-ai vărsat băutura! 

În acel moment, Bill s-a aplecat rapid şi a 
dezlipit microfonul de sub masă, după care i-a dat 
drumul în bolul cu apă. Isabel a ieşit din cameră 
mergând foarte lin, aşa încât să nu verse apa peste 
marginile vasului. Bărbatul însă nu a plecat odată 
cu ea. 

Scăpaseră destul de uşor de microfon şi exista 
posibilitatea ca izbucnirea lui Isabel să-i fi păcălit 
pe cei care ne ascultau. Odată eliminat microfonul, 
ne-am liniştit cu toţii. Nici măcar Stan nu mai arăta 
prea înfricoşător. 

— Mi-a zis Isabel că aveţi motive care vă 
determină să credeţi că Farrell ar fi fost răpit de 
membrii Frăției, a spus bărbatul. Poate n-ar strica 
să fac o vizită la Centrul Frăției, împreună cu 
domnişoara de faţă, unde să încercăm să aflăm 
dacă plănuiesc desfăşurarea unei ceremonii. 

Bill şi Stan l-au privit gânditori. 

— O idee foarte bună, a răspuns Stan. Un cuplu 
nu le-ar atrage prea mult atenţia. 

— Sookie? a întrebat Bill. 

— Evident, nici unul dintre voi nu poate intra 
acolo, le-am spus. Am putea în acest fel să aflăm la 
faţa locului cum stau lucrurile, dacă tot sunteţi 
convinşi că există posibilitatea ca Farrell să fie 
reţinut acolo. 

Dacă puteam să aflu informaţii suplimentare la 
sediul Frăției, aveam poate să reuşesc să-i 
împiedic pe vampiri să treacă la ofensivă, deoarece 
era cert că nu se vor duce la poliţie să anunţe 
dispariţia unei persoane şi să ceară 
percheziţionarea clădirii Frăției. Indiferent cât de 
mult doreau vampirii din Dallas să respecte legile 
oamenilor, ca să beneficieze de toate drepturile 
integrării în societate, ştiam că era suficient ca un 
singur vampir din Dallas să fie ţinut captiv de 
membrii Frăției, pentru ca oamenii să înceapă să 
moară pe capete, în stânga şi-n dreapta. Aşa că, 

localizându-l pe Farrell, puteam totodată să 
împiedic o posibilă vărsare de sânge. 

— Dacă vampirul tatuat este cu adevărat un 
solitar şi intenţionează să-l ducă şi pe Farrell la 
întâlnirea cu soarele, iar dacă toate aceste lucruri 
au fost aranjate prin intermediul Frăției, atunci, 
aşa-zisul preot care a încercat să te răpească la 
aeroport lucrează pentru această organizaţie. Ceea 
ce înseamnă că te cunosc cu toţii foarte bine, a 
explicat Bill. Aşadar, va trebui să porţi perucă, a 
încheiat el zâmbind mulţumit. 

Intr-o regiune atât de călduroasă, lui Bill nu-i 
venise altă idee decât să port perucă, fir-ar să fie 
de treabă. Am încercat totuşi să nu-mi pierd 
calmul. In definitiv, prefer să mi se irite pielea 
capului decât să fiu recunoscută în Centrul Frăției 
Soarelui drept prietena vampirilor. 

— Da, este mult mai chibzuit să merg însoţită 
de o altă fiinţă umană, am recunoscut, regretând 
totodată că puneam şi pe altcineva în pericol. 

— El este bărbatul actual al lui Isabel, a zis 
Stan, rămânând tăcut pentru un minut, răstimp în 
care probabil că îi trimitea semnale lui Isabel, ori 
cine ştie cum altfel îşi contacta el subalternii. 

Şi, după cum era de aşteptat, Isabel îşi făcu 
numaidecât apariţia în cameră. Trebuie să fie 
foarte practic să poţi chema pe cineva în acest fel. 
Nici nu-ţi mai trebuie telefon sau interfon. N-am 
putut să nu mă întreb care era distanţa maximă de 
la care vampirii puteau să-i  recepţioneze 
semnalele. Eram însă mulţumită că Bill nu mă 
putea chema decât prin intermediul cuvintelor, 

pentru că altminteri m-aş fi simţit ca o sclavă. Să fi 
fost Stan capabil să-i apeleze şi pe oameni în 
acelaşi mod în care le comanda vampirilor? Era 
totuşi o întrebare la care nu cred că mi-aş fi dorit 
să aflu răspunsul. 

La apariţia lui Isabel, bărbatul reacţionă 
asemenea unui prepelicar ce simte prezenţa unei 
potârnichi. Sau, mai degrabă, ca un om hămsesit, 
căruia i se pune în faţă o friptură şi trebuie să 
aştepte până la terminarea rugăciunii pentru 
masă. Mai-mai că începuse să saliveze. Speram ca 
eu să nu-i semăn, atunci când mă aflam în preajma 
lui Bill. 

— Isabel, bărbatul tău s-a oferit s-o însoţească 
pe Sookie în Centrul Frăției Soarelui. Este 
convingător în ipostaza de potenţial convertit? 

— Da, aşa cred, i-a răspuns ea, privind intens în 
ochii bărbatului. 

— Inainte de a pleca, spune-mi, avem vreun 
oaspete în această seară? 

— Da, unul singur, din California. 

— Unde este? 

— Aşteaptă în salon. 

— A intrat şi în această cameră? 

Stan, evident, ar fi fost încântat peste măsură 
să afle că individul care îi plantase microfonul era 
un vampir sau un om pe care nu-l cunoştea. 

— Da. 

— Pofteşte-l înăuntru. 

Cinci minute mai târziu, Isabel a revenit urmată 
de un vampir înalt şi blond. Bărbatul, care trebuie 
să fi avut un metru nouăzeci şi cinci, dacă nu chiar 

mai mult, era solid, bărbierit ireproşabil şi avea o 
chică de culoarea spicelor de grâu. Imediat ce l-am 
simţit pe Bill încremenind, mi-am coborât privirea 
în pământ. 

— El este Leif, l-a prezentat Isabel. 

— Leif, l-a întâmpinat Stan mieros, bun venit în 
cuibul meu. Astă-seară avem o mică problemă. 

Am continuat să-mi privesc degetele de la 
picioare, dorindu-mi mai mult decât orice să rămân 
măcar două minute singură cu Bill şi să aflu ce 
naiba se întâmplă, pentru că vampirul vizitator nu 
era nicidecum „Leif” şi nu venea în nici un caz din 
California. 

Era Eric. 

Braţul lui Bill a intrat în raza mea vizuală şi s-a 
apropiat de mine, după care Bill mi-a strâns 
degetele foarte uşor şi grijuliu, iar eu i-am răspuns 
întocmai. Şi-a strecurat apoi mâna pe după mijlocul 
meu şi m-am sprijinit de el. Simţeam neapărat 
nevoia să mă liniştesc, fir-ar să fie. 

— Cum v-aş putea ajuta? a întrebat politicos 
Eric, adică Leif, pentru moment. 

— Se pare că am avut parte de un intrus care 
ne-a spionat în această cameră. 

Era o tactică bine aleasă. Stan dorea să 
păstreze deocamdată secret faptul că fusese 
ascuns un microfon în încăpere şi, având în vedere 
că, în mod sigur, exista un trădător printre ei, era o 
idee chiar foarte bună. 

— Sunt un simplu oaspete al cuibului vostru şi 
nu am nimic de împărţit cu tine ori cu vreunul din 
oamenii tăi. 

Calmul şi sinceritatea cu care Leif a negat orice 
implicare au fost de-a dreptul impresionante, dat 
fiind faptul că identitatea acestuia era o impostură 
ce trebuia să servească unui scop numai de el 
ştiut. 

— Scuzaţi-mă, am intervenit pe un ton cât se 
poate de fragil şi de omenesc. 

Stan s-a arătat foarte iritat de această 
întrerupere, dar puţin îmi păsa. 

— Aăă... obiectul respectiv trebuie să fi fost pus 
aici cu mai multe zile în urmă, am continuat, 
încercând să-i dau impresia că ştiam că Stan avea 
deja în vedere acest lucru. Pentru că altfel nu s-ar 
fi aflat detaliile sosirii noastre la aeroport. 

Stan mă privea complet inexpresiv şi, din 
moment ce intrasem în horă şi trebuia să joc, am 
adăugat: 

— Vă rog să mă scuzaţi, dar sunt foarte obosită. 
Îi permiteţi lui Bill să mă ducă la hotel? 

— Voi aranja să te conducă Isabel, mi-a spus 
Stan categoric. 

— Nu, domnule. 

Stan şi-a ridicat mirat sprâncenele spălăcite, 
mascate de rama ochelarilor falşi. 

— Nu? a zis el, de parcă n-ar fi auzit niciodată 
acest cuvânt. 

— Conform termenilor din contract, nu plec 
nicăieri fără un vampir din regiunea mea. Bill este 
acest vampir şi, noaptea, nu merg nicăieri fără el. 

Stan m-a privit încă o dată, lung. Bine că 
descoperisem microfonul şi mă făcusem utilă, 
pentru că altfel nu cred c-aş fi avut nici cea mai 

mică şansă în bârlogul lui Stan. 

— Bine, mergeţi, ne-a zis el. 

Eu şi Bill n-am mai pierdut vremea. Oricum nu l- 
am fi putut ajuta pe Eric, în cazul în care Stan i-ar fi 
descoperit adevărata identitate; şi, de asemenea, 
exista posibilitatea să-l dăm chiar noi de gol. Eu aş 
fi fost mai mult ca sigur prima care l-ar fi demascat 
printr-un gest ori printr-un cuvânt, având în vedere 
că Stan mă supraveghea permanent. Vampirii îi 
studiaseră secole întregi pe oameni, în acelaşi mod 
în care animalele de pradă află cât se poate de 
multe despre vânatul lor. 

Isabel a ieşit odată cu noi şi ne-a condus la 
maşină, după care ne-a dus cu acelaşi Lexus la 
hotelul Silent Shore. Străzile Dallasului, deşi nu 
erau pustii, erau totuşi mult mai liniştite decât 
atunci când sosiserăm la club, cu multe ceasuri în 
urmă. După cum estimasem, rămăseseră mai puţin 
de două ore până la venirea zorilor. 

— Vă mulţumesc, i-am spus politicoasă, imediat 
ce ne-am oprit sub porticul hotelului. 

— Omul meu va veni să te ia la trei după- 
amiază, mi-a zis Isabel. 

Înăbușindu-mi imboldul de a-i spune „Am 
înţeles, doamnă!” şi de a-mi apropia soldăţeşte 
călcâiele, i-am zis că este în regulă, după care am 
întrebat-o: 

— Cum îl cheamă? 

— Hugo Ayres, mi-a răspuns ea. 

— Bun, i-am zis, ştiind deja că era un bărbat 
isteţ, cu idei practice. 

Am plecat spre holul hotelului, unde l-am 

aşteptat pe Bill; a sosit la câteva secunde după 
mine, după care ne-am îndreptat tăcuţi spre lift. 

— Mai ai cheia? m-a întrebat el în faţa uşii. 

— De ce, n-ai şi tu cheie? i-am zis pe jumătate 
adormită, fără prea multă delicateţe. 

— Ba da, însă vreau să văd de unde o scoţi, mi- 
a răspuns el, redându-mi brusc tonusul. 

— Poate ai vrea s-o găseşti tu, i-am sugerat. 

Un vampir cu păr negru, lung până la brâu, a 
apărut pe hol ţinând de mijloc o tânără durdulie, cu 
păr roşcat şi ondulat. După ce-au intrat în cameră, 
în celălalt capăt al holului, Bill a început să-mi 
caute cheia. Şi a găsit-o destul de repede. 

Odată intraţi în cameră, Bill m-a luat în braţe şi 
a început să mă sărute cu pasiune. Trebuia să 
discutăm despre tot ce se petrecuse în această 
noapte, dar nici eu, şi nici el nu aveam chef de 
conversații. 

Din ce descoperisem, un lucru practic în privinţa 
fustelor îl reprezenta uşurinţa cu care puteau fi 
scoase; iar când mai porţi pe dedesubt doar o 
pereche de chiloţi tanga, te poţi debarasa de 
ambele articole într-o clipită. Jacheta gri zăcea pe 
podea, cămăşuţa albă la fel, iar braţele mi se 
încolăciseră strâns de gâtul lui Bill. 

În timp ce mă încovrigasem toată în jurul lui, Bill 
s-a sprijinit de peretele camerei de zi şi a început 
să-şi descheie grăbit pantalonii, când, deodată, s-a 
auzit o bătaie în uşă. 

— Fir-ar să fie! mi-a şoptit el la ureche. Pleacă, 
a adăugat Bill puţin mai tare. 

L-am îmbrăţişat şi mai strâns. l-am simţit 

respiraţia tot mai precipitată. Bill mi-a scos 
agrafele şi clemele hairagami, lăsându-mi astfel 
părul liber pe spate. 

— Am ceva de vorbit cu tine, s-a auzit o voce 
familiară, estompată de grosimea uşii. 

— Nu se poate, am murmurat. Să nu-mi spui că- 
i Eric, unica persoană din lume căreia eram obligați 
să-i deschidem. 

— Sunt Eric, s-a auzit din nou vocea. 

Mi-am desfăcut picioarele din jurul taliei lui Bill 
şi el m-a lăsat încetişor pe podea, după care am 
zbughit-o în dormitor, să-mi pun pe mine halatul de 
baie, fiindcă mi-ar fi luat o veşnicie să-mi îmbrac la 
loc hainele aruncate prin cameră. 

Am revenit în încăpere exact în momentul în 
care Eric îi spunea lui Bill că se descurcase foarte 
bine în această seară. 

— Şi, bineînţeles, Sookie, ai fost minunată, mi-a 
spus Eric, privindu-mi pe îndelete halatul scurt şi 
roz. 

Mi-am ridicat - şi mi-am tot ridicat - ochii spre 
figura lui, dorindu-mi în sinea mea să-l văd pe 
fundul oceanului, cu zâmbetul şi părul lui auriu cu 
tot. 

— Ah, i-am răspuns cu ostilitate, mersi că te-ai 
deranjat să vii până aici doar pentru atâta lucru. 
Într-adevăr, nu puteam merge liniştiţi în pat, fără 
această încurajare din partea ta. 

Eric arăta nespus de încântat şi de prietenos. 

— Vai mie! a exclamat el. V-am întrerupt de la 
ceva? Sookie, ăsta îţi aparţine? a întrebat el 
ridicând de pe jos un şnur negru de la bikinii mei. 

— Într-un cuvânt, da, i-a răspuns Bill. Eric, mai 
doreşti să ne spui şi altceva? a adăugat el pe un 
ton atât de glacial, încât ar fi surprins-o până şi pe 
Regina Gheţurilor. 

— În noaptea asta nu mai avem timp, a 
continuat Eric uşor trist. Zorile se apropie şi mai 
am câteva lucruri de făcut înainte de a merge la 
culcare. Mâine-noapte însă trebuie neapărat să ne 
vedem. După ce aflaţi ce mai doreşte Stan de la 
voi, lăsaţi-mi un bilet la recepţie şi vom aranja apoi 
o întâlnire. 

Bill s-a arătat de acord. 

— Bine, la revedere, i-a spus el. 

— Nu bei şi tu un păhărel înainte de culcare? 
Sau preferi ceva călduţ, direct de la sursă? 

Se aştepta oare să-i oferim şi-o sticlă de sânge? 
Eric şi-a îndreptat privirea spre frigider şi apoi spre 
mine, făcându-mă să regret că alesesem un halat 
străveziu, din nailon, în locul unui capot gros şi cu 
cordon. 

Bill a păstrat o tăcere mormântală, iar Eric m-a 
fixat cu privirea până în ultima clipă, după care a 
ieşit, iar Bill a închis uşa după el. 

— Crezi că ascultă la uşă? l-am întrebat pe Bill, 
în timp ce-mi desfăcea halatul. 

— Nu-mi pasă, mi-a răspuns Bill, îndreptându-şi 
atenţia spre lucruri mai importante. 


Când m-am trezit, pe la ora unu după-amiază, în 
hotel era o tăcere funebră. Şi asta numai pentru 
că, fireşte, majoritatea oaspeților dormeau. 
Cameristele nu aveau voie să intre în camere în 

timpul zilei. Cu o noapte în urmă, observasem că 
paza era asigurată de vampiri. Pe parcursul zilei, 
evident, siguranţa era oferită prompt de personal 
uman, mai ales că oaspeţii hotelului plăteau 
generos pentru această protecţie. Am sunat pentru 
prima dată în viaţă  room-service-ul şi am 
comandat micul dejun. Deoarece nu mâncasem 
nimic noaptea trecută, mi-era o foame de lup. 
Chelnerul a bătut la uşă imediat ce-am ieşit de la 
duş şi mi-am luat halatul pe mine. l-am deschis şi l- 
am poftit înăuntru numai după ce m-am asigurat 
că era cine spunea. 

Din cauza încercării nereuşite de răpire, seara 
trecută, începusem să nu mai am încredere în 
nimeni. Mi-am ţinut permanent spray-ul cu piper în 
dreptul coapsei, în răstimpul în care tânărul mi-a 
adus mâncarea şi cafetiera, fiind hotărâtă să-l 
folosesc pe tot dacă ospătarul făcea un singur pas 
către uşa în spatele căreia Bill dormea în coşciug. 
Dar se vedea că tipul ăsta, Arturo, era foarte bine 
instruit, întrucât nu şi-a îndreptat nici măcar o 
singură dată privirea spre dormitor şi, de fapt, nici 
pe mine nu m-a privit în ochi, deşi i-au trecut prin 
minte unele gânduri care m-au făcut să-mi doresc 
să-mi fi pus şi sutienul înainte de a-i deschide. 

După ce-a ieşit - şi i-am adăugat, aşa cum mă 
sfătuise Bill, un bacşiş pe nota de plată -, am 
înfulecat tot ce îmi adusese: cârnăciori şi clătite, 
precum şi un castron plin cu bulete de pepene 
galben. Dumnezeule, au fost delicioase! Siropul era 
cu adevărat din arțar şi fructele erau coapte exact 
atât cât trebuie. Cârnăciorii au fost şi ei minunaţi şi 

chiar mi-a făcut plăcere faptul că Bill nu era lângă 
mine, aşa încât să mă intimideze, deoarece nu-i 
plăcea deloc să mă vadă mâncând usturoi, ba chiar 
îl ura. 

Venise deja timpul să fac o vizită Centrului 
Frăției, aşa că m-am spălat pe dinţi şi m-am 
pieptănat, după care m-am fardat. Mi-am aranjat 
părul, l-am prins în coc şi am scos apoi peruca din 
cutie. Crezusem că Bill îşi ieşise din minţi când îmi 
ceruse să iau cu mine această perucă - scurtă, 
şaten-închis şi cu nimic ieşită din comun - şi chiar 
mă întrebasem din ce motiv îi trecuse prin cap o 
asemenea idee, dar acum eram mulţumită c-o 
aveam. Mi-am pus apoi o pereche de ochelari 
destul de asemănători cu cei pe care-i purta Stan, 
cu acelaşi scop: de camuflare. Lentilele aveau 
totuşi două mici lupe în partea inferioară, ceea ce- 
mi permitea să pretind că erau ochelari pentru 
citit. 

Oare ce obişnuiau să poarte fanaticii la 
întrunirile lor? Din infima mea experienţă, trebuie 
să fi fost destul de conservatori în privinţa 
veşmintelor, fie pentru că dădeau importanţă altor 
probleme, fie pentru că vedeau îmbrăcămintea 
stilată ca pe un lucru diavolesc. Dacă aş fi fost 
acasă şi aş fi avut ceva bani, aş fi tras o fugă la 
Wal-Mart şi m-aş fi îmbrăcat de-acolo, dar eram în 
Silent Shore, un hotel fără ferestre şi foarte scump. 
In orice caz, Bill îmi spusese că pot suna la recepţie 
pentru orice-mi doresc. Și am sunat. 

— Cu ce vă pot ajuta? s-a auzit o voce de 
bărbat, care se străduia să imite glasul calm al 

unui vampir bătrân. 

Imi venea să-i spun să renunţe. Cui i-ar plăcea o 
imitație, când are la îndemână originalul? 

— Mă numesc Sookie Stackhouse şi sun din 
camera trei sute paisprezece. Aş dori să cumpăr o 
fustă de blugi albastră, lungă, măsura 36, şi o 
bluză, ori un jerseu cu flori pastelate. 

— Am înţeles, doamnă, răspunse bărbatul după 
o pauză cam lungă. Când doriţi să vi le aduc? 

— Cât mai curând, i-am zis, amuzată de această 
perspectivă. De fapt, cu cât mai repede, cu atât 
mai bine. 

Incepeam să mă obişnuiesc cu această ipostază 
şi chiar îmi plăcea să cumpăr pe banii altcuiva tot 
ce-mi doream. 

În timp ce aşteptam, am urmărit ştirile la 
televizor. Erau cele caracteristice oricărui oraş 
american: probleme de trafic, probleme regionale 
şi de criminalitate. 

— A fost identificat cadavrul descoperit noaptea 
trecută în lada de gunoi a unui hotel, s-a auzit 
vocea gravă a crainicului, care şi-a coborât 
colţurile gurii, pentru a părea şi mai îngrijorat. 
Trupul victimei, Bethany Rogers, de douăzeci şi 
unu de ani, a fost găsit în spatele hotelului Silent 
Shore, renumit pentru faptul că e primul hotel din 
Dallas care oferă servicii morţilor vii. Rogers a fost 
împuşcată în cap, iar anchetatorii au caracterizat 
crima ca fiind similară unei „execuţii”. Detectivul 
Tawny Kelner i-a declarat reporterului nostru că 
poliţia a început deja urmărirea mai multor 
suspecți. 

Imaginea de pe micul ecran a trecut de la chipul 
prefăcut revoltat al crainicului, la cel cu adevărat 
îndârjit al unei polițiste ce părea trecută de 
patruzeci de ani, destul de scundă şi cu păr lung, 
împletit într-o coadă. Cameramanul a lărgit cadrul, 
aşa încât să-l cuprindă şi pe reporter, un bărbat 
negricios şi mic de statură, cu un costum perfect 
ajustat pe trup. 

— Doamnă detectiv Kelner, este adevărat că 
Bethany Rogers lucra într-un bar de vampiri? 

Încruntarea poliţistei s-a accentuat. 

— Da, este adevărat, a răspuns ea. In orice caz, 
tânăra nu era angajată ca animatoare, ci doar ca 
ospătăriţă şi, în plus, nu lucra acolo decât de două 
luni. 

Oare ce rol să fi avut animatoarele în barul Bat's 
Wing? 

— Faptul că trupul a fost aruncat tocmai în acel 
loc nu semnalează o eventuală implicare a 
vampirilor? 

Reporterul era mult mai insistent decât aş fi fost 
eu în locul lui. 

— Dimpotrivă, consider că locul respectiv a fost 
ales pentru a le transmite vampirilor un mesaj, s-a 
scăpat Kelner, părând să-şi regrete de îndată 
cuvintele. Acum, vă rog să mă scuzati... 

— Desigur, doamnă detectiv, a spus reporterul, 
uşor uluit. Tom, a continuat el, întorcându-se cu 
faţa spre aparatul de filmat şi privindu-l de parcă 
ar fi putut vedea direct în studio, iată că situaţia nu 
este deloc liniştitoare. 

Ce?! 

Crainicul şi-a dat probabil seama că reporterul 
începea să bată câmpii şi a trecut imediat la alt 
subiect. 

Sărmana Bethany murise, iar eu nu aveam pe 
nimeni cu care să discut pe această temă. 
Simţeam însă că nu eram îndreptăţită să plâng 
pentru ea, aşa că mi-am stăpânit lacrimile. Însă n- 
am putut să nu mă întreb ce se întâmplase cu 
Bethany Rogers noaptea trecută, după ce plecase 
din cuibul vampirilor. Mai mult ca sigur nu fusese 
omorâtă de un vampir, dacă nu avea urme de 
muşcături, întrucât se întâmplă extrem de rar ca 
un vampir să scape ocazia de a bea sângele 
victimei. 

Smiorcăindu-mă ca urmare a lacrimilor 
înăbuşite, m-am aşezat demoralizată şi tristă pe 
canapea şi mi-am căutat în poşetă un pix. De 
îndată ce am găsit, am început să mă scarpin pe 
sub perucă. Incepuse să mă mănânce pielea 
capului, cu toată răcoarea împrăştiată de aparatul 
de aer condiţionat din cameră. Jumătate de oră 
mai târziu, s-a auzit o bătaie în uşă. M-am uitat 
foarte atentă pe vizor şi l-am văzut tot pe Arturo, 
care ţinea pe braţ câteva articole de îmbrăcăminte. 

— Le vom returna pe cele pe care nu le doriţi, 
mi-a zis el, înmânându-mi veşmintele şi încercând 
să nu se holbeze la părul meu. 

— Mulţumesc, i-am spus, dându-i din nou bacşiş 
şi simțind că m-aş putea obişnui foarte uşor cu 
această practică. 

Nu mai era mult până la ora întâlnirii cu Ayres, 
iepuraşul lui Isabel, aşa că mi-am dat jos halatul şi 

am privit veşmintele pe care mi le adusese Arturo. 
Bluza oranj-pal cu flori albe arăta bine, dar fusta... 
nu prea. Din câte se părea, Arturo nu găsise o 
fustă albastră, aşa că luase două kaki. Nemaiavând 
încotro, am probat una din ele, dar îmi venea prea 
mulată şi nu se potrivea cu înfăţişarea la care mă 
gândisem. Cealaltă avea o cu totul altă croială şi se 
încadra perfect imaginii pe care mi-o doream. M- 
am încălţat cu o pereche de sandale fără toc, mi- 
am pus în urechi cercei micuţi şi eram gata de 
plecare, însă nu înainte să-mi întregesc ţinuta cu o 
veche poşetă de paie. Din nefericire, era poşeta pe 
care obişnuiam s-o port zi de zi. Dar pentru că se 
asorta perfect vestimentaţiei, am scos dinăuntru 
tot ce-ar fi putut face trimitere la identitatea mea, 
gândindu-mă că ar fi trebuit să iau mai devreme în 
calcul acest accesoriu şi întrebându-mă totodată 
dacă nu mai uitasem cumva şi de alte măsuri de 
siguranţă esenţiale. 

Am ieşit în liniştea culoarului. Acesta arăta la fel 
ca noaptea trecută. Nu existau oglinzi şi nici 
ferestre, iar sentimentul de izolare totală nu era 
câtuşi de puţin diminuat de sângeriul mochetei şi 
tapetul cu azuriu, roşu şi crem. Uşile ascensorului 
s-au deschis imediat ce-am apăsat pe butonul de 
comandă şi am coborât singură la parter. Nici 
măcar în lift n-am avut parte de vreun acord 
muzical. Hotelul nu-şi dezminţea câtuşi de puţin 
numele. 

În hol, de-o parte şi de alta a liftului, câteva 
gărzi înarmate supravegheau intrarea principală. 
Uşile hotelului erau încuiate, iar deasupra acestora 

era instalat un monitor prin care se putea 
supraveghea trotuarul din faţa intrării. Un alt 
monitor prezenta o imagine panoramică a străzii. 

Am avut iniţial impresia unui atac iminent, gând 
care m-a țintuit pe loc şi mi-a ridicat instantaneu 
tensiunea, dar, după numai câteva secunde de 
linişte, mi-am dat seama că paznicii trebuie să fi 
stat tot timpul acolo. Acesta era de fapt şi motivul 
pentru care vampirii alegeau acest hotel şi altele 
similare lui. Nimeni nu putea să treacă de gărzi şi 
să urce în ascensor, pentru a avea acces la 
camerele unde dormeau neputincioşi vampirii. 
Tocmai de aceea şi preţurile erau exorbitante la 
acest hotel. Ambii bărbaţi care asigurau paza 
arătau ca doi uriaşi şi, evident, purtau aceleaşi 
uniforme negre ale hotelului. Incepea deja să nu 
mai aibă haz această impresie generală că vampirii 
erau obsedaţi de culoarea neagră. Armele pe care 
le aveau atârnate de umăr mi s-au părut realmente 
gigantice, dar numai pentru că, în definitiv, nu 
eram familiarizată cu asemenea obiecte. Paznicii 
m-au privit scurt, după care şi-au reluat activitatea 
plictisitoare de a se holba înspre ieşire. 

Până şi recepţionerii erau înarmaţi. În spatele 
tejghelei exista un stativ în care erau carabine, 
dispozitiv care m-a făcut să mă întreb cât de 
departe ar fi fost în stare să meargă pentru a-şi 
apăra clienţii. Ar fi fost în stare să tragă în intruși, 
în semeni de-ai lor? Şi cum s-ar fi rezolvat legal un 
asemenea incident? 

Pe unul dintre scaunele pluşate ce împodobeau 
podeaua de marmură a holului şedea un bărbat la 

vreo treizeci de ani, înalt şi deşirat, cu ochelari şi 
păr de culoarea nisipului. Purta un costum kaki, 
subţire, de vară, cravată tradiţională şi mocasini 
ieftini. Era cu siguranţă persoana care spăla vase. 

— Hugo Ayres? am întrebat. 

Bărbatul s-a ridicat şi mi-a strâns mâna. 

— Tu trebuie să fii Sookie, nu? Insă... noaptea 
trecută nu erai cumva blondă? 

— Şi sunt în continuare. Doar că port perucă. 

— Arată de parcă ar fi părul tău natural. 

— Bun. Mergem? 

— Maşina e parcată chiar în faţă. 

Mi-a atins uşor umărul şi m-a atenţionat unde 
era ieşirea, de parcă n-aş fi văzut şi singură uşile 
hotelului. l-am apreciat politeţea şi mai puţin 
sugestia, după care am încercat să-l cunosc mai 
bine pe Hugo Ayres, care nu era un bun 
transmiţător. 

— De când te cunoşti cu Isabel? l-am întrebat, 
în timp ce ne puneam centurile de siguranţă. 

— Păi, să tot fi trecut unsprezece luni, mi-a 
răspuns Hugo Ayres. 

Observându-i braţele vânjoase şi pline de 
pistrui, m-am întrebat mirată care o fi fost motivul 
pentru care nu locuia undeva la periferia oraşului, 
alături de-o nevastă cu păr vopsit şuviţe şi doi copii 
bălai. 

— Eşti divorţat? am continuat nechibzuită, 
regretând întrebarea imediat ce i-am văzut chipul 
cuprins de tristeţe. 

— Da, mi-a răspuns el. Destul de recent. 

— Îmi pare rău. 

Intenţionasem să-l întreb dacă avea copii, dar 
am renunţat, pentru că nu era treaba mea. În plus, 
îl citisem destul de bine şi aflasem că avea o fetiţă, 
însă fără să reuşesc să descopăr numele şi vârsta 
ei. 

— E adevărat că poţi să citeşti mintea 
oamenilor? m-a întrebat el. 

— Da. 

— Atunci nu-i de mirare că eşti atât de preţuită 
de ei. 

Hugo era incisiv. 

— Asta e probabil şi motivaţia raţionamentului 
lor, i-am zis, păstrându-mi vocea calmă şi 
invariabilă. Tu cu ce te ocupi? 

— Sunt avocat. 

— Atunci nu-i de mirare că le eşti de folos, i-am 
spus pe un ton cât de neutru posibil. 

— Da, merit această ripostă, a spus Hugo, după 
o tăcere îndelungată. 

— Hai mai bine să trecem peste asta şi să ne 
stabilim o identitate. 

— N-am putea fi frate şi soră? 

— Nu-i o idee rea. Am văzut echipe formate din 
fraţi şi surori care semănau chiar mai puţin decât 
ne asemănăm noi. Dar cred că este mai bine să le 
spunem că suntem prieteni, pentru că, în cazul în 
care ajungem să fim chestionaţi separat, vom 
putea astfel să  justificăm lipsa informaţiilor 
personale detaliate. Nu presimt că se va întâmpla 
un asemenea lucru şi chiar m-ar surprinde dacă s- 
ar întâmpla, însă ca frate şi soră ar trebui să ştim 
totul unul despre celălalt. 

— Aşa e. Ce-ar fi să le spunem că ne-am 
cunoscut la biserică? Te-ai mutat de curând în 
Dallas şi ne-am întâlnit la şcoala de duminică a 
bisericii metodiste Glen Craigie. Asta e de fapt 
biserica la care merg eu. 

— În regulă. Ce-ai spune ca eu să fiu managerul 
unui... restaurant? am sugerat, gândindu-mă că, 
datorită cunoştinţelor acumulate în localul lui Sam, 
aş putea fi convingătoare în acest rol, cu condiţia 
să nu mi se pună prea multe întrebări. 

Hugo s-a arătat uşor surprins. 

— Da, e o ocupaţie îndeajuns de diferită de 
profesiunea mea, pentru a ne potrivi ca pereche. 
Din păcate, eu nu prea am talente de actor, aşa că 
îmi voi păstra identitatea reală şi o să mă descurc 
foarte bine. 

— Cum ai cunoscut-o pe Isabel? am întrebat, 
nemaiputând să-mi rețin curiozitatea. 

— Ne-am întâlnit după ce l-am reprezentat pe 
Stan într-un proces intentat de vecinii lor, care 
voiau să-i izgonească pe vampiri din cartier. 
Reclamanţii au pierdut. 

Hugo avea sentimente confuze în privinţa 
relaţiei sale cu o femeie-vampir şi, de asemenea, 
nu era pe deplin împăcat cu ideea că trebuise să 
câştige procesul. De fapt, Hugo era foarte ambiguu 
faţă de Isabel, ceea ce făcea şi mai 
înspăimântătoare această misiune. 

— Nu s-a scris în ziare despre acel proces şi 
despre faptul că l-ai apărat pe Stan Davis? 

— Ba da, fir-ar să fie, mi-a răspuns el 
întristându-se subit. S-ar putea să-şi amintească 

vreunul de la Centru de numele meu, ori chiar să- 
mi recunoască figura din pozele apărute în ziare. 

— Nu e ceva atât de grav, întrucât le poţi spune 
că, după ce i-ai cunoscut mai bine pe vampiri, ţi-ai 
dat seama că nu acţionasei corect, şi ai regretat 
căile greşite pe care apucasei. 

Hugo a reflectat la această sugestie, mişcându- 
şi agitat mâinile pistruiate pe volanul maşinii. 

— În regulă, mi-a spuse el într-un târziu. După 
cum ţi-am zis, nu sunt un bun actor, dar cred că o 
să mă descurc totuşi în această privinţă. 

Eu, pe de altă parte, interpretam tot timpul câte 
un rol, aşa că nu-mi făceam griji. Când iei o 
comandă de la un client şi te comporţi ca şi cum n- 
ai şti că individul respectiv s-a întrebat dacă eşti 
blondă în totalitate, ei bine, asta reprezintă o 
excelentă pregătire actoricească. Nu-i poţi învinui 
pe oameni - mai cu seamă - pentru ce gândesc în 
sinea lor şi trebuie să înveţi să te ridici deasupra 
acestor opinii. 

l-am sugerat avocatului să mă ia de mână 
imediat ce simte că situaţia devine tensionată şi 
să-mi transmită gândurile care-l neliniştesc, aşa 
încât să ştiu cum să acţionez. Însă mi-a tăiat elanul 
ambiguitatea lui, incertitudinea care-i emana din 
toată fiinţa ca un parfum ieftin. Posibil să fi fost 
fascinat de Isabel din punct de vedere sexual şi 
poate chiar o iubea, atât pe ea, ca vampir, cât şi 
existenţa riscantă a acesteia, dar nu simţeam să-i 
fie dedicat trup şi suflet. 

Într-un neplăcut moment de introspecţie, m-am 
întrebat dacă la fel ar sta lucrurile şi în privinţa 

mea şi a lui Bill. Nu erau însă nici locul, şi nici 
momentul potrivit pentru astfel de reflecţii, mai 
ales că recepţionasem din mintea lui Hugo 
suficient de multe informaţii cât să mă facă să mă 
întreb dacă puteam avea încredere totală în el, 
pentru această misiune. Şi a fost doar un mic pas 
de aici şi până la a mă întreba dacă eram într- 
adevăr în siguranţă în compania lui. De asemenea, 
n-am putut să nu mă întreb cât de multe ştia 
despre mine Hugo Ayres, mai ales că nu stătuse 
noaptea trecută în camera unde lucrasem pentru 
vampiri. Isabel nu mi se păruse slobodă la gură, 
aşa că era posibil ca Hugo să nu fi ştiut prea multe. 

Şoseaua cu patru benzi trecea printr-o suburbie 
uriaşă şi era străjuită de-o parte şi de alta de 
obişnuitele localuri fast-food şi lanţuri de magazine 
de tot felul. Treptat, magazinele au început să lase 
locul reşedinţelor, iar betonul, spaţiilor verzi. 
Traficul însă părea cumplit. N-aş putea trăi 
niciodată într-o localitate atât de mare şi să fac zi 
de zi faţă unui asemenea calvar. 

Hugo a încetinit şi a semnalizat imediat ce-am 
intrat într-o intersecţie largă, unde trebuia să o 
cotim spre parcarea unei biserici impozante sau, 
mai bine zis, a unei clădiri care fusese cândva o 
biserică. Comparativ cu standardele din Bon 
Temps, edificiul era uriaş. În regiunea din care 
veneam, doar baptiştii ar fi putut conta pe un 
număr atât de mare de credincioşi adunaţi într-un 
loc, iar asta numai dacă se strângeau acolo toate 
congregaţiile districtului. Sanctuarul, înalt de două 
etaje, era flancat de două aripi lungi, cu un singur 

etaj. Clădirea era din cărămizi vopsite în alb şi 
toate ferestrele erau închise la culoare. Construcţia 
era înconjurată de-o parcare uriaşă şi de-o peluză 
de-un verde artificial. 

Pe peluza bine îngrijită era o pancartă pe care 
scria: CENTRUL FRAŢIEI SOARELUI - NUMAI IISUS A 
ÎNVIAT DIN MORŢI. 

Am pufnit imediat ce-am deschis portiera şi am 
dat să cobor din maşina lui Hugo: 

— Lozinca aia e falsă, i-am zis însoţitorului meu, 
arătându-i spre pancartă. Şi Lazăr s-a ridicat din 
morţi. Cretinii nici măcar nu ştiu să citească 
Scriptura. 

— Ai face bine să-ţi elimini din minte gândurile 
de acest gen, m-a avertizat Hugo, ieşind şi încuind 
maşina. Astfel de idei nu vor face decât să-ți 
distragă atenția. Oamenii ăştia sunt foarte 
periculoşi. Au recunoscut în mod public faptul că 
au transferat doi vampiri în mâinile Secatorilor, 
afirmând că umanitatea beneficiază enorm de pe 
urma morţii chiar şi a unui singur vampir. 

— Colaborează cu  Secatorii? am întrebat, 
simțind că mi se face rău. 

Secatorii au o îndeletnicire extrem de riscantă, 
pentru că obişnuiesc să le întindă capcane 
vampirilor şi să-i lege cu lanţuri de argint, după 
care îi secătuiesc de sânge pe care-l vând pe piaţa 
neagră. 

— Chiar au fost în stare să-i dea pe vampiri 
Secatorilor? 

— Asta a declarat într-un ziar unul dintre 
membrii lor. Bineînţeles, a doua zi a apărut la ştiri 

conducătorul lor, care a negat vehement 
afirmaţiile din acel interviu. Eu cred însă că n-au 
fost decât vorbe goale. Frăția caută să-i ucidă pe 
vampiri prin orice mijloc posibil, pentru că îi 
consideră făpturi păgâne, abominabile şi capabile 
de orice. lar dacă descoperă cumva că eşti 
prietenă cu vampirii, nici nu-ţi poţi imagina ce 
presiuni pot face asupra ta. Aşa că, de fiecare dată 
când deschizi gura, să nu uiţi o clipă acest lucru. 

— Şi tu, domnule Prevestitor de Rele. Ne-am 
îndreptat încet spre clădire, privind-o cu atenţie, pe 
măsură ce ne apropiam. In parcare mai erau cam 
zece maşini, variind de la modele vechi şi lovite, la 
exemplare nou-nouţe şi foarte luxoase. Preferata 
mea era un Lexus alb perlat, care arăta atât de 
grozav, încât ar fi putut foarte bine să aparţină 
unui vampir. 

— Se pare că unii o duc strălucit de pe urma 
promovării urii, a observat Hugo. 

— Cine este şeful aici? 

— Un tip pe nume Steve Newlin. 

— Pun pariu că asta-i maşina lui. 

— Presupun că ţi-ai dat seama după abţibildul 
de pe bara din spate. 

Am recunoscut dând uşor din cap şi l-am citit 
încă o dată: O VIAŢA FARA VAMPIRI. De oglinda 
retrovizoare atârna un obiect - un ţăruş în 
miniatură. 

Locul părea destul de aglomerat pentru o după- 
amiază de sâmbătă. In apropierea clădirii era un 
loc de joacă îngrădit, unde mai mulţi copii se 
dădeau în leagăne şi se căţărau pe tot felul de 

schelete şi construcţii miniaturale, supravegheați 
de un adolescent plictisit, care îşi rodea din când în 
când unghiile. Nu era o zi la fel de călduroasă ca 
precedenta - slavă Domnului, vara începea să-şi 
piardă semnificativ din putere - şi uşa clădirii 
fusese larg deschisă, pentru a beneficia de această 
minunată vreme moderată. 

Hugo m-a luat de mână, fapt care m-a făcut să 
tresar, dar numai până când mi-am dat seama că 
încerca de fapt să dea impresia că eram ca doi 
îndrăgostiţi. Nu-l atrăgeam deloc din punct de 
vedere fizic, ceea ce era perfect pentru mine. După 
ce ne-am revizuit rapid ţinuta, am reuşit să arătăm 
cât se poate de naturali. Contactul fizic i-a deschis 
şi mai mult mintea şi am simţit că Hugo, deşi 
hotărât, era totuşi destul de agitat şi se simţea 
dezgustat de faptul că mă atingea - un sentiment 
puţin cam supărător pentru mine. Lipsa atracției 
fizice nu mă deranja deloc, ba dimpotrivă; însă 
această aversiune chiar era neliniştitoare. În 
spatele sentimentului său se ascundea ceva, o 
atitudine esenţială... dar, pentru că ne apropiam 
de câteva persoane, mi-am îndreptat atenţia 
asupra sarcinii pe care o aveam de îndeplinit şi mi- 
am destins îndată buzele într-un surâs. 

Nu aveam de ce să-mi fac griji în privinţa 
mascării unor muşcături, pentru că noaptea 
trecută Bill avusese grijă să-mi lase gâtul în pace, 
iar acum, în această zi splendidă, în noua mea 
vestimentaţie mi-a fost foarte uşor să arăt pe 
deplin degajată în momentul când am salutat din 
cap un cuplu de vârstă mijlocie, care tocmai ieşea 

din clădire. 

Am intrat în clădirea slab luminată, în ceea ce 
trebuie să fi fost şcoala duminicală a bisericii. De-a 
lungul holului, pe uşile camerelor erau fixate 
plăcuţe lucioase pe care scria: Buget şi Finanţe, 
Serviciul de Publicitate şi, cel mai evident, Biroul 
de Relaţii Mass-Media. 

O femeie între două vârste a ieşit pe uşa unei 
camere din capătul holului şi a pornit spre noi. Era 
plăcută la vedere, chiar dulce, cu ten fin şi păr 
şaten, tuns scurt. Rujul roz i se asorta perfect cu 
lacul de unghii; buza de jos îi era uşor bosumflată 
şi îi dădea un surprinzător aer de senzualitate, ce 
se armoniza provocator cu rotunjimile atrăgătoare 
ale corpului. Fusta albastră din doc şi bluza 
tricotată băgată îngrijit în fustă păreau imitaţia 
perfectă a vestimentaţiei mele, fapt care m-a făcut 
să mă felicit în gând pentru îmbrăcămintea pe 
care-o alesesem. 

— Cu ce vă pot fi de folos? m-a întrebat ea, 
optimistă. 

— Dorim să cunoaştem mai multe despre Frăţie, 
i-a răspuns Hugo la fel de amabil şi de sincer 
precum fusese şi tonul noii noastre cunoştinţe, 
care am observat că purta în piept un ecuson pe 
care scria „S. Newlin”. 

— Ne bucură faptul că aţi venit la noi. Directorul 
organizaţiei este soţul meu, Steve Newlin, iar eu 
sunt Sarah, a zis ea, dând mâna cu Hugo, darnu şi 
cu mine, fapt care nu m-a îngrijorat câtuşi de 
puţin, întrucât unele persoane nu consideră firesc 
ca femeile să dea mâna între ele. 

După ce ne-am adresat formulele uzuale de 
politeţe, femeia şi-a ridicat elegant braţul şi ne-a 
arătat spre uşile duble de la capătul holului. 

— Dacă binevoiţi să mă urmaţi, vă voi arăta 
cum rezolvăm noi problemele, a continuat ea, 
râzând uşor, ca şi cum ar fi fost un pic ridicolă 
ideea de a-şi îndeplini ţelurile propuse. 

In hol, uşile camerelor erau deschise, iar 
activităţile din încăperi se desfăşurau în văzul 
tuturor. Dacă membrii organizaţiei lui Newlin 
răpeau oameni şi derulau operaţiuni ilegale, 
acestea erau cu siguranţă înfăptuite într-o altă 
parte a clădirii. Ferm hotărâtă să plec doldora de 
informaţii, am examinat cu mare atenţie tot ce-mi 
apărea în faţa ochilor, dar interiorul Frăției Soarelui 
arăta la fel de curat ca şi curtea exterioară, iar 
oamenii nu păreau nici pe departe siniştri sau 
prefăcuţi. 

Sarah se distanţase deja de noi, deşi mergea 
aparent domol. Strângând la piept câteva dosare, 
sporovăia cu noi peste umăr şi continua să 
înainteze într-un ritm ce părea relaxat, dar şi puţin 
provocator. Eu şi Hugo, renunțând să ne mai ţinem 
de mână, a trebuit să grăbim pasul pentru a nu 
rămâne prea mult în urma ei. 

Clădirea se dovedea mult mai întinsă decât 
estimasem. Am intrat prin capătul îndepărtat al 
aripii, după care am trecut prin sanctuarul spaţios 
al fostei biserici, aranjat pentru conferinţe şi 
întruniri la fel ca orice altă sală destinată acestui 
scop, şi am ajuns în cealaltă aripă, împărţită în 
încăperi mai puţine şi mai spaţioase, cea mai 

apropiată de sanctuar fiind probabil biroul fostului 
pastor, cameră pe a cărei uşă era o plăcuţă cu 
înscrisul: G. STEVEN NEWLIN, DIRECTOR. 

Era singura încăpere care avea uşa închisă. 

Sarah a ciocănit şi a aşteptat un moment 
înainte de a intra. Bărbatul deşirat din spatele 
biroului s-a ridicat şi ne-a zâmbit plăcut surprins. 
Raportat la corp, capul îi părea cam mic; albastrul 
ochilor era spălăcit, nasul îi era lung şi acvilin, iar 
părul avea cam aceeaşi culoare şaten-închis ca şi 
al soţiei, doar că începuse să încărunţească. Nu 
ştiu cum ar fi trebuit să arate un fanatic, dar 
individul de faţă nu era cu siguranţă aşa ceva, mai 
ales că părea şi uşor amuzat de viaţa pe care o 
ducea. 

Discutase până atunci cu o tipă înaltă, cu păr 
cenuşiu. Femeia purta bluză şi pantaloni largi, dar 
părea să se fi simţit mult mai bine într-un costum. 
Era incredibil de fandosită şi arăta foarte deranjată 
de ceva - poate chiar de apariţia noastră. 

— Cu ce vă pot ajuta? ni s-a adresat Steve 
Newlin, făcându-ne semn să ne aşezăm. 

Odată ce eu şi Hugo am ales fotoliile din piele 
verde poziţionate chiar în faţa biroului, Sarah, fără 
s-o invite nimeni, s-a aşezat şi ea pe un scăunel de 
lângă perete. 

— Steve, scuză-mă puţin, i-a zis ea soţului. Vreţi 
o cafea? Apă minerală? 

Eu şi Hugo ne-am uitat unul la altul şi am 
refuzat dând din cap. 

— Scumpii mei, vai... nici nu v-am întrebat cum 
vă numiţi, a continuat ea, privindu-ne fermecător 

de tristă. 

— Eu sunt Hugo Ayres, iar ea este prietena 
mea, Margareta. 

Margareta? A înnebunit? Am reuşit totuşi să-mi 
păstrez zâmbetul pe buze şi i-am înţeles alegerea 
pseudonimului de-abia după ce-am văzut o vază cu 
margarete pe măsuţa din apropierea locului unde 
şedea Sarah. Făcusem deja o greşeală gravă, pe 
care am fi putut-o preîntâmpina foarte uşor, dacă 
discutam despre ea înainte de a ajunge aici. Nu 
încăpea îndoială că membrii Frăției cunoşteau deja 
numele Sookie Stackhouse, dacă ei erau într- 
adevăr responsabili de instalarea microfonului. 
Slavă Domnului că Hugo îşi dăduse seama de acest 
lucru. 

— Sarah, nu cunoaştem şi noi un Hugo Ayres? 
întrebă Steve Newlin, încreţindu-şi uşor fruntea, 
ridicându-şi sprâncenele a mirare şi aplecându-şi 
capul într-o parte, mimând perfect nedumerirea. 

— Ayres? a repetat femeia căruntă. Fiindcă tot 
veni vorba, eu sunt Polly Blythe, responsabilă cu 
ceremoniile Frăției. 

— Vai, iartă-mă, Polly, m-am lăsat dusă de 
gânduri şi am uitat să te prezint, s-a scuzat Sarah, 
îndreptându-şi capul şi  încreţindu-şi imediat 
fruntea, după care chipul i s-a relaxat şi i-a zâmbit 
soţului ei: avocatul care i-a reprezentat pe vampiri 
în University Park n-a fost cumva unul pe nume 
Ayres? 

— El şi nimeni altul, a confirmat Steve, lăsându- 
se pe spătarul scaunului şi  încrucişându-şi 
picioarele interminabile, după care a salutat cu 

mâna pe cineva de pe coridor şi şi-a împreunat 
degetele pe unul dintre genunchi. 

— Ei bine, e foarte interesant că te-ai hotărât să 
ne faci o vizită, Hugo. Să înţelegem prin asta că ai 
văzut şi cealaltă faţetă a problemei pe care o 
reprezintă vampirii? a adăugat Steve Newlin atât 
de plin de el, încât duhnea asemenea unui sconcs. 

— Este firesc să începeţi în acest fel..., i-a zis 
Hugo. 

Dar Steve era de neoprit: 

— Ai văzut latura negativă şi asupritoare din 
existenţa vampirilor? Ai descoperit că vor să ne 
extermine, să ne subjuge prin stilul lor desfrânat şi 
promisiunile lor deşarte? 

Am făcut ochii mari. Sarah îl aproba dând 
gânditoare din cap, arătând la fel de dulce şi 
apetisantă ca o budincă de vanilie. Polly arăta de 
parcă ar fi avut parte de-un orgasm sinistru, iar 
Steve - fără să-şi înăbuşe zâmbetul - a continuat: 

— Este o idee atrăgătoare eternitatea unei vieţi 
pe acest pământ, dar îţi vei pierde sufletul şi, când 
te vom prinde în cele din urmă - poate nu eu, ci 
băiatul sau, cine ştie, chiar nepotul meu -, îţi vom 
înfige un ţăruş în inimă, te vom incinera şi atunci 
vei ajunge cu adevărat în infern. Amânarea morţii 
nu te va ajuta cu absolut nimic. Dumnezeu are un 
ungher aparte pentru vampirii care s-au folosit de 
oameni ca de o bucată de hârtie şi au tras apoi 
apa... 

Dezgustător mod de a privi lucrurile. Situaţia se 
înrăutăţea rapid şi nu recepţionasem de la Steve 
decât această interminabilă satisfacţie maliţioasă, 


176 


laolaltă cu o aprigă izbucnire a isteţimii. Nu 
aflasem nimic concret sau informativ. 

— Steve, scuză-mă, vrea să te vadă oaspetele 
nostru, s-a auzit o voce groasă. 

M-am răsucit pe scaun şi am văzut un bărbat 
drăguţ, brunet, musculos ca un culturist şi tuns ca 
un infanterist marin. Tânărul ne-a zâmbit tuturor 
cu aceeaşi amabilitate pe care o afişau cu toţii, 
bunăvoință care mă impresionase puţin mai 
devreme, dar pe care o consideram de-acum 
înfiorătoare. 

— Serios? În regulă, vin numaidecât. 

— Ar fi bine să vii chiar acum. Sunt convins că 
oaspeţii noştri nu vor fi deranjaţi dacă te vor 
aştepta puţin. 

Bărbatul brunet ne-a privit înduioşător, în timp 
ce Hugo se gândea la un loc bine tăinuit, 
străfulgerare care mi s-a părut foarte ciudată. 

— Gabe, voi veni imediat ce termin cu vizitatorii 
noştri, i-a spus categoric Steve. 

— Totuşi, Steve... 

Gabe nu părea să aibă de gând să renunţe atât 
de uşor, dar a priceput mesajul şi s-a conformat 
imediat ce Steve l-a privit fulgerător, îndreptându- 
şi spatele şi desfăcându-și picioarele. Gabe i-a 
aruncat o privire deloc indulgentă, după care a 
ieşit. 

Fusese promiţător acest scurt schimb de replici, 
răstimp în care m-am gândit dacă nu cumva Farrell 
era ascuns în vreuna dintre camerele încuiate ale 
acestei aripi şi mi-am imaginat totodată cum voi 
reveni în cuibul vampirilor din Dallas şi-i voi 

dezvălui lui Stan locul unde este ţinut captiv fratele 
lor, după care... 

Oho! După aceea, Stan va porni atacul 
împotriva Frăției Soarelui, îi va omori pe toţi 
membrii, îl va elibera pe Farrell şi... 

Ah, nu se poate! 


— Voiam să ştim dacă aveţi cumva în pregătire 
vreun eveniment la care să participăm, ca să ne 
facem o idee despre eficienţa şi  ţelurile 
programelor acestei organizaţii, a spus Hugo pe un 
ton care nu implica decât o uşoară curiozitate şi 
nimic mai mult. lar dacă tot am avut onoarea s-o 
întâlnim pe domnişoara Blythe, poate ne va lămuri 
dânsa în această chestiune. 

Înainte de a răspunde, Polly Blythe s-a uitat la 
Steve, pe care l-am observat rămânând perfect 
impasibil. Polly Blythe s-a arătat foarte mulţumită 
de rugămintea lui Hugo şi a părut încântată de 
faptul că eram interesaţi de Frăţie. 

— Avem într-adevăr câteva evenimente 
importante, a răspuns femeia căruntă. In seara 
aceasta, ţinem o întrunire nocturnă, pe care o vom 
încheia cu un ritual în zorii zilei de duminică. 

— Foarte interesant, i-am zis. Chiar la revărsatul 
zorilor? 

— Ah, desigur, pentru că sunăm în prealabil la 
serviciul de meteorologie şi ne interesăm de toate 
celelalte aspecte, mi-a răspuns râzând Sarah, 
completată imediat de Steve: 

— Dacă veţi participa, nu veţi uita niciodată un 
astfel de eveniment. Este ceva incredibil de 

înălţător. 

— Cum se... ce se va întâmpla, mai precis? a 
întrebat Hugo. 

— Veţi fi martorii puterii supreme a lui 
Dumnezeu, a zis Steve surâzător, pe un ton 
realmente apocaliptic. 

— Vai, Hugo, i-am zis. Este ceva formidabil, nu? 

— Bineînţeles. La ce oră începe întrunirea? 

— La şase şi jumătate. Vrem ca membrii noştri 
să se adune aici înainte de trezirea /or. 

Mi-am imaginat pentru o clipă o hoardă de 
balauri pregătiţi de asalt, deşi îmi dădusem seama 
că Steve se referise la faptul că membrii 
organizaţiei trebuiau să sosească înainte de 
trezirea vampirilor. 

— Şi când vor mai ajunge acasă membrii 
congregaţiei? am întrebat, fără să mă pot abţine. 

— Oh, drăguţo, se vede că n-ai participat 
niciodată la serate în adolescenţă! mi-a zis Sarah. 
O să ne distrăm de minune. Participanţii îşi aduc cu 
ei saci de dormit, după care vom cina împreună, 
vom participa la jocuri colective, vom citi din Biblie, 
vom avea parte şi de o predică şi vom sta întreaga 
noapte în biserică. 

După cum observasem clar în privirea femeii, 
Frăția era o biserică în toată regula, convingere 
care mă încredința că şi restul conducerii 
organizaţiei îi împărtăşea părerea. Şi, câtă vreme 
sediul acesteia arăta şi funcţiona ca o biserică, 
atunci era privită ca o biserică, indiferent de 
statutul legal şi financiar al asociaţiei. 

Fusesem în adolescenţă la vreo două serate şi 

ţin minte că de-abia îndurasem calvarul unei astfel 
de experienţe - o adunătură de puşti se închid 
toată noaptea într-o casă şi, supravegheați 
îndeaproape, au parte de tot felul de activităţi 
colective şi li se pun la dispoziţie o mulţime de 
videocasete cu filme, mâncare proastă şi sucuri. 
Cunoscusem suferinţa provocată de strigătele şi de 
nebunia generală a petrecăreţilor, precum şi 
bombardamentul mental al ideilor şi imaginilor 
alimentate de hormonii adolescenţei. 

Acum însă lucrurile trebuiau să stea cu totul 
diferit, mi-am spus, întrucât participanţii erau 
oameni în toată firea, adulţi cu capul pe umeri. Cu 
siguranţă, nu vor fi sute de pungi de cipsuri 
împrăştiate peste tot şi s-ar putea ca locurile de 
dormit să arate evident mai decent. Dacă veneam 
şi noi la întrunirea lor, ni se oferea astfel şansa de 
a-l căuta şi salva pe Farrell, deoarece aveam 
convingerea că el era cel care urma să întâmpine 
razele soarelui în zorii zilei de duminică, indiferent 
că ar fi dorit sau nu acest lucru. 

— Sunteţi bine-veniţi la întrunirea noastră, a 
spus Polly. Avem mâncare din belşug şi paturi de 
campanie pentru toţi participanţii. 

Eu şi Hugo ne-am privit cu îndoială. 

— Ce-aţi zice dacă aţi face un tur al clădirii şi v- 
aţi hotărî de-abia după ce vizitaţi tot complexul? 
ne-a sugerat Sarah. 

L-am luat pe Hugo de mână şi m-am simţit 
brusc asaltată de valul nesiguranţei, amplificată 
înfiorător de sentimentele contradictorii trăite de 
Hugo, care îmi transmitea speriat: Hai s-o ştergem 

cât mai repede. 

M-am debarasat imediat de planurile pe care mi 
le făcusem. Nu mai avea nici un rost să zăbovim, 
din moment ce Hugo devenise atât de tulburat. lar 
întrebările puteau aştepta până mai târziu. 

— lubitule, n-ar fi mai bine să mergem acasă şi 
să ne pregătim pernele şi sacii de dormit? i-am 
spus, inspirată. 

— Da, pentru că trebuie să-i dau şi pisicii de 
mâncare, mi-a răspuns Hugo. Oricum, ne vom 
întoarce la... şase şi jumătate, aţi spus, nu? 

— Vai, Steve, n-avem noi în magazie câţiva saci 
de dormit rămaşi de la celălalt cuplu pe care l-am 
găzduit o vreme? 

— Ne-ar face mare plăcere să rămâneţi până se 
adună toţi membrii, ne-a solicitat politicos Steve, 
afişând acelaşi zâmbet radios. 

Imi era clar că trebuia să plecăm de-acolo cât 
mai repede cu putinţă, căci ştiam bine că eram 
ameninţaţi, deşi tot ce recepţionam psihic din 
partea soţilor Newlin era zidul de neclintit al 
fermităţii. Polly Blythe arăta de parcă ar fi fost în 
culmea fericirii. Conştientă de faptul că le 
treziserăm suspiciuni, nu-mi mai făcea deloc 
plăcere să-i iscodesc şi, dacă aveam să scăpăm cât 
de curând din mâinile lor, îmi promisesem că nu 
mă voi mai întoarce niciodată aici, hotărâtă fiind să 
renunţ la activităţile mele de investigaţie pentru 
vampiri, să mă ocup numai de munca mea la bar şi 
să-mi petrec viaţa alături Bill. 

— Trebuie să plecăm, le-am spus categoric, dar 
politicoasă. Suntem cu adevărat impresionați de 

tot ce-am văzut aici şi dorim să participăm diseară 
la întrunire, dar mai avem până atunci timp să ne 
rezolvăm unele treburi. Ştiţi cum este să munceşti 
toată săptămâna şi să laşi să se adune de pe-o zi 
pe alta tot felul de mărunţişuri. 

— Puteţi sta fără grijă, fiindcă problemele nu vor 
pleca nicăieri până mâine, când se încheie 
întrunirea, mi-a dat răspunsul Steve. Trebuie să 
rămâneţi, amândoi. 

Nu vedeam nici o posibilitate prin care să 
plecăm fără să dăm cărţile pe faţă. Dar n-aveam 
de gând să fac acte de eroism, nu atâta timp cât 
mai exista o mică şansă de scăpare. În clădire erau 
destul de multe persoane. Odată ce-am ieşit din 
biroul lui Steve Newlin, am luat-o în stânga şi am 
continuat să înaintăm pe hol, însoţiţi agale de 
Steve în spatele nostru, Polly în dreapta noastră şi 
Sarah în faţă. De fiecare dată când treceam prin 
dreptul unei uşi deschise, cineva trebuia să-i strige 
dinăuntrul camerei: „Steve, vrei te rog să discutăm 
un minut?” sau „Steve, Ed spune că trebuie să 
reformulăm întregul discurs!” La aceste doleanţe, 
Steve Newlin nu le răspundea decât printr-un surâs 
vag tremurat, ori prin câte o privire fugară. 

Întrebându-mă care ar fi fost şansele ca acest 
cortegiu să mai continue în formula actuală, în 
situaţia în care Steve ar fi fost înlăturat, m-am 
surprins reproşându-mi faptul că, de fapt, doream 
ca Steve să fie mort. Intrucât atât Sarah, cât şi 
Polly păreau două femei ca de oţel, n-am putut să 
nu mă întreb dacă ar fi fost capabile să-i ia locul, 
bineînţeles, în cazul în care li se permitea acest 

lucru. 

Toate birourile aveau uşile deschise şi nu arătau 
cu nimic ieşite din comun, asta luând în 
considerare premisa că nu se ascundea nimic 
necurat în spatele ţelurilor organizaţiei. Incăperile 
nu se deosebeau cu nimic de spaţiile de lucru 
americane obişnuite, unde am observat că-şi 
desfăşurau activitatea chiar şi persoane care nu 
aparţineau rasei albe. 

Printre care şi o fiinţă care nu era om. 

Am trecut pe lângă o femeie hispanică scundă 
şi slăbuţă, în a cărei privire fugară am receptat o 
amprentă mentală pe care nu o mai simţisem 
decât o singură dată. Din partea lui Sam Merlotte. 
Şi ea, la fel ca Sam, era capabilă să-şi schimbe 
forma fizică. Ochii mari i s-au deschis larg imediat 
ce-a simţit că şi eu sunt „diferită”. Am încercat să-i 
fixez privirea şi ne-am holbat una la alta cam un 
minut, răstimp în care m-am străduit să-i transmit 
un mesaj, în vreme ce ea îşi dădea toată silinţa să 
nu-l primească. 

— Ştiaţi că prima biserică ridicată pe acest loc a 
fost construită la începutul anilor şaizeci? ne-a 
informat Sarah, în timp ce femeia micuță a grăbit 
pasul pe hol şi m-a privit peste umăr, moment în 
care i-am surprins din nou ochii, în a căror 
strălucire se putea citi spaima, în vreme ce ai mei 
strigau „Ajutor!”. 

— Nu, i-am răspuns, uimită de schimbarea 
bruscă a subiectului de conversaţie. 

— Mai avem puţintel, ne-a încredinţat ea 
copilăroasă. Şi aţi vizitat în acest fel toată biserica. 

Ajunseserăm în apropierea uşii din capătul 
holului. În cealaltă aripă, uşa corespondentă ducea 
spre exteriorul clădirii. Privite din afară, aripile 
bisericii arătau perfect egale. Observațiile mele 
fuseseră evident eronate, şi totuşi... 

— Este într-adevăr un loc impresionant, i-a spus 
amabil şi calm Hugo. 

Sentimentele de ambiguitate care-l bântuiseră 
până mai devreme păreau să se fi risipit complet. 
De fapt, Hugo nu mai era îngrijorat absolut deloc. 
Numai un om complet insensibil psihic ar fi putut 
să nu-şi facă probleme într-o astfel de situaţie. 

lar această persoană nu era alta decât Hugo. Nu 
dădea dovadă de nici cea mai mică fărâmă de 
intuiţie, ci s-a arătat interesat doar când Polly a 
deschis ultima uşă, uşa banală de la capătul 
holului, care ar fi trebuit să ne conducă afară. 

În schimb, ducea sub pământ. 


Capitolul 6 


— Ştiţi, eu sufăr de claustrofobie, le-am spus 
precipitat. Nu ştiam că multe dintre clădirile 
Dallasului au subsol, dar, trebuie să recunosc, nu- 
mi face plăcere să vizitez un asemenea loc. 

M-am agăţat de braţul lui Hugo şi am încercat 
să zâmbesc fermecător, dar şi autocritic. Inima lui 
Hugo bătea nebuneşte şi chipul îi arăta îngrozit de 
moarte. În faţa scărilor, calmul a început să-l 
părăsească. Ce se întâmpla cu el? In pofida fricii, 
m-a bătut încurajator pe umăr şi le-a zâmbit 
defensiv însoţitorilor noştri. 

— Poate-ar fi mai bine să-i ascultăm, mi-a şoptit 
el. 

— Trebuie neapărat să vedeţi adăpostul nostru 
antiaerian de la subsol, a zis Sarah, râzând 
amuzată. Este utilat cu toate cele necesare, nu-i 
aşa, Steve? 

— Da, avem acolo tot ce ne trebuie, a aprobat-o 
Steve, care arăta în continuare relaxat, binevoitor 
şi autoritar, caracteristici pe care nu le mai 
consideram deloc inofensive. 

Steve a păşit în faţă şi, din moment ce venea 
din spatele nostru, a trebuit să înaintez, ori să risc 
să mă atingă, alternativă pe care nu o doream sub 
nici o formă. N 

— Haideţi, ne-a îndemnat entuziastă Sarah. In 
timp ce noi vom vizita dependinţele subterane, 
Steve va discuta cu Gabe, care este şi el jos. 

Sarah a pornit pe scări la fel de iute cum 
parcursese şi holul, legănându-şi fundul bombat 
într-un mod pe care l-aş fi putut considera chiar 
nostim, dacă n-aş fi fost pe punctul de a mă lăsa 
copleşită de spaimă. 

Polly ne-a făcut semn să pornim înaintea ei şi 
ne-am început coborârea. Acceptasem această 
stare de lucruri în principal deoarece Hugo părea 
pe deplin încrezător că nu i se va întâmpla nimic 
rău. Recepţionam clar acest sentiment. Temerile 
sale anterioare dispăruseră cu desăvârşire. Se 
comporta de parcă l-ar fi programat cineva şi i-ar fi 
dizolvat complet îndoielile. Dorindu-mi zadarnic să 
fi fost o persoană mai uşor de citit, mi-am 
îndreptat atenţia asupra lui Steve Newlin, din 


185 


partea căruia n-am recepționat decât un val uriaş 
de automulţumire. 

In pofida faptului că paşii îmi încetiniseră şi se 
opuneau parcă înaintării, am continuat să coborâm 
pe scări. Simţeam că Hugo era pe deplin convins 
că va ajunge să şi urce scările; în definitiv, era o 
persoană educată. La fel ca şi însoțitorii noştri. 

Hugo refuza să-şi imagineze că i s-ar fi putut 
întâmpla ceva rău, deoarece era un american alb, 
de clasă mijlocie, cu studii universitare. Aşa cum 
erau şi persoanele care ne conduceau pe scări. 

Eu neavând însă o educaţie prea aleasă, nu-i 
împărtăşeam convingerea. 

Şi aceasta era o idee nouă, interesantă şi, la fel 
ca pe multe dintre gândurile pe care le avusesem 
în acea după-amiază, am reţinut-o într-un ungher 
al minţii, pentru a o examina în tihnă la o dată 
viitoare. Dacă urma să mai am vreodată parte de 
tinnă. 

Sarah a ciocănit cifrat la uşa din capătul 
scărilor: trei bătăi scurte, o pauză şi apoi încă de 
două ori rapid - din câte am reţinut -, moment în 
care s-au auzit câteva încuietori deschizându-se. 

In pragul uşii a apărut Gabe, individul cu părul 
tuns perie. 

— Hei, ia te uită, mi-aţi adus şi mie nişte 
oaspeţi, a spus el cu înflăcărare. Straşnic! 

Tricoul golf îi era îngrijit băgat în pantalonii cu 
pense, pantofii sport Nike erau noi, perfect curati, 
şi era bărbierit ireproşabil. Eram convinsă că făcea 
în fiecare dimineaţă cincizeci de flotări. În fiecare 
gest şi mişcare i se ghicea entuziasmul, se vedea 

clar că era nespus de bucuros. 

Am încercat să „scanez” împrejurimile după alte 
suflete, dar mă simţeam prea agitată pentru a mă 
putea concentra. 

— Steve, mă bucur că ai venit. Câtă vreme 
Sarah le arată vizitatorilor adăpostul, poate arunci 
şi tu o privire în camera musaâfirului nostru, i-a zis 
Gabe, arătându-i din cap spre uşa de pe partea 
dreaptă a coridorului îngust din beton, unde mai 
erau o uşă în capătul holului şi una în partea 
stângă. 

Nu suportam deloc acest loc. Invocasem ideea 
de claustrofobie în speranţa că nu voi ajunge aici, 
dar, odată ce fusesem forţată să cobor scările, 
descoperisem că într-adevăr aveam această 
slăbiciune. Mirosul de mucegai, strălucirea luminii 
artificiale şi sentimentul de izolare mă scoteau 
efectiv din sărite. Nu mai voiam să rămân o clipă 
acolo. Palmele au început subit să-mi transpire, iar 
tălpile parcă prinseseră rădăcini în duşumea. 

— Hugo, i-am şoptit, nu pot să mai stau aici. 

In disperarea ce-mi cuprinsese glasul nu mai 
exista nici urmă de prefăcătorie. Nici mie nu mi-a 
plăcut ce-am auzit, dar era adevărat. 

— Ne pare rău, dar prietena mea nu se simte 
deloc bine, a zis Hugo. Dacă nu vă deranjează, noi 
o să vă aşteptăm sus. 

M-am întors în speranţa că rugămintea lui va 
avea efect, dar m-am trezit faţă în faţă cu Steve, 
care, de această dată, nu mai zâmbea. 

— Ar fi mai bine ca voi doi să aşteptaţi în 
cealaltă cameră, până termin ce am de rezolvat. 

După aceea, voi discuta şi cu voi, ne-a zis el pe un 
ton categoric, în vreme ce Sarah deschidea uşa 
unei cămăruţe în care am întrezărit două scaune şi 
două paturi de campanie. 

— Nu, i-am spus. Nu pot face asta, am adăugat, 
împingându-l pe Steve cât am putut de tare. 

Întrucât am băut sânge de vampir sunt într- 
adevăr foarte puternică şi, în ciuda staturii lui 
Steve, am reuşit să-l dezechilibrez, după care am 
zbughit-o pe scări şi am urcat în mare viteză 
câteva trepte, până în momentul în care am simţit 
că m-a apucat cineva de gleznă şi m-am prăbuşit. 
M-am lovit îngrozitor de muchiile treptelor, julindu- 
mi obrazul stâng, pieptul, şoldurile şi genunchiul 
stâng. Durerea a fost atât de cumplită, încât am 
simţit că-mi pierd răsuflarea. 

— Gata, domniţă, a zis Gabe, punându-mă pe 
picioare. 

— Ce-ai făcut... cum de-ai fost în stare s-o 
răneşti în halul ăsta? a izbucnit Hugo, sincer 
revoltat. Aşa ne răsplătiți pentru faptul că am venit 
aici cu intenţia să ne alăturăm grupului vostru? 

— Hai, lasă mascarada, i-a răspuns Gabe, 
răsucindu-mi braţul la spate, înainte să apuc să-mi 
revin de pe urma căzăturii. 

Am icnit de durere, iar bărbatul m-a azvârlit cu 
forţă în cameră, înşfăcându-mi în ultima clipă 
peruca şi smulgându-mi-o de pe cap. Hugo a păşit 
imediat în urma mea şi, cu toate că m-am opus - 
gemând un Wu! anemic -, indivizii au trântit 
imediat uşa în spatele lui. 

I-am auzit apoi încuind-o. 

După care s-a aşternut tăcerea. 


* 

— Sookie, mi-a zis Hugo, să ştii că te-ai julit pe 
obraz. 

— Ei, nu mai spune, am bombănit, fără vlagă. 

— Eşti rănită grav? 

— Tu ce crezi? 

Hugo a perceput textual întrebarea mea. 

— Se pare că te-ai ales cu julituri şi chiar cu o 
contuzie, probabil. Ai cumva şi vreun os rupt? 

— Două-trei mi-au mai rămas întregi, i-am 
răspuns eu. 

— Se vede totuşi că nu te-ai lovit atât de rău, 
încât să nu mai ai chef să fii sarcastică, mi-a 
răspuns Hugo. 

Mi-am dat seama că se simţea foarte bine să-şi 
verse nervii pe mine şi nu ştiam de ce. Însă n-am 
stat prea mult pe gânduri în această privinţă, 
fiindcă eram destul de sigură de răspuns. 

Dorind să fiu lăsată în pace, aşa încât să mă pot 
concentra, m-am întins pe un pat şi mi-am acoperit 
ochii cu braţul. De pe coridorul exterior n-am auzit 
decât o singură dată o uşă deschizându-se şi 
câteva glasuri înfundate. Construite să reziste 
chiar şi la o explozie nucleară, zidurile adăpostului 
erau atât de groase, încât tăcerea era inevitabilă. 

— Ştii cât e ceasul? l-am întrebat. 

— Da, e cinci şi jumătate. 

Mai erau două ore până se trezeau vampirii, aşa 
că m-am lăsat învăluită de tăcere şi, imediat ce-am 
simţit că Hugo şi-a reluat şirul gândurilor, pe care 

până atunci nu i le putusem citi cu exactitate, mi- 
am deschis mintea şi l-am ascultat concentrată la 
maximum. 

Nu trebuia să iasă aşa, nu-mi place deloc, dar 
sper să se termine totul cu bine. Dacă îmi vine să 
merg la baie, nu pot să fac în fața ei. Poate că 
Isabel nu va afla. Ar fi trebuit să ştiu mai bine cum 
merg lucrurile, după ce s-a întâmplat cu fata aia, 
noaptea trecută. Cum voi ieşi din povestea asta 
fără să încalc legea? Dacă de mâine mă distanțez 
de ei, poate că mă vor lăsa în pace... 

Mi-am apăsat braţul suficient de tare pe ochi, 
aşa încât durerea să-mi înfrâneze impulsul de a 
sări din pat şi de a înhăţa un scaun cu care să-l 
snopesc în bătaie pe Hugo Ayres, deşi îmi era 
foarte clar că nu cunoştea ce înseamnă cu 
exactitate capacitatea mea telepatică, la fel ca şi 
membrii Frăției, de altfel; pentru că altminteri nu 
m-ar fi lăsat în preajma lui. Sau, foarte posibil, 
pentru ei, Hugo era un element la fel de 
dispensabil cum era şi pentru mine. Ştiam însă că, 
pentru vampiri, va fi cu siguranţă dispensabil şi de- 
abia aşteptam să-i spun lui Isabel că prietenul ei 
era trădător. 

Acest gând mi-a potolit subit pofta de sânge. 
Când mi-am dat seama cât de aprig s-ar răzbuna 
Isabel pe Hugo, am înţeles că nu mi-ar fi făcut nici 
o plăcere să fiu martoră la un asemenea lucru. De 
fapt, aşa ceva n-ar fi reuşit decât să mă 
înspăimânte şi să mă scârbească. 

O parte din mine considera că Hugo merita din 
plin o asemenea soartă. 

Oare cui îi jurase loialitate acest avocat 
făţarnic? 

Nu puteam să aflu decât printr-o singură 
modalitate. 

M-am ridicat cu grijă şi m-am sprijinit de perete. 
Ştiam că mă voi vindeca destul de repede - 
bineînţeles, tot datorită sângelui de vampir -, dar 
eram totuşi o fiinţă umană şi încă resimţeam 
durerea groaznică pe care mi-o provocase 
căzătura. Ştiam că eram julită rău pe faţă şi nu-mi 
dădea deloc pace ideea că era posibil să am 
maxilarul fracturat. Îmi simţeam partea stângă a 
feţei umflată îngrozitor. Dar n-aveam picioarele 
rupte şi aş fi putut alerga fără probleme, dacă s-ar 
fi ivit ocazia. Asta era cel mai important. 

Odată ce mi-am adunat puterile şi m-am aşezat 
cât am putut de confortabil, i-am zis: 

— Hugo, de când ai devenit trădător? 

— Faţă de cine? Faţă de Isabel, ori faţă de rasa 
umană? mi-a răspuns înroşindu-se ca un rac. 

— Faţă de cine vrei tu. 

— Am trădat rasa umană atunci când i-am 
reprezentat pe vampiri la tribunal. Dacă aş fi avut 
măcar o vagă idee despre natura lor reală... Am 
acceptat cazul fără nici un discernământ, deoarece 
am crezut că va fi o provocare juridică interesantă. 
Am profesat întotdeauna ca avocat al drepturilor 
civile şi chiar am fost convins că vampirii au 
aceleaşi drepturi ca toţi ceilalţi oameni. 

— Înţeleg, i-am zis. 

— Şi am considerat că este contrar spiritului şi 
legilor americane să le interzicem dreptul de a trăi 

oriunde îşi doresc, a continuat Hugo, amărât şi 
dezgustat. 

Posibil să-i arate vampirii, cât de curând, ce 
înseamnă cu adevărat o stare de amărăciune şi de 
chin. 

— Dar ştii ceva, Sookie? Vampirii nu sunt 
americani. Ei nu pot avea acelaşi statut ca negrii, 
asiaticii sau indienii; nu sunt baptişti, şi nici 
rotarieni, ci sunt doar nişte vampiri, atât şi nimic 
mai mult. Asta le este culoarea, religia şi 
naționalitatea. 

Ei bine, când o minoritate trăieşte de mii de ani 
în ilegalitate, este şi normal să se întâmple acest 
lucru. 

— Pe atunci credeam că Stan Davis, ca 
american, are tot dreptul să locuiască în Green 
Valley Road sau chiar în Pădurea Fermecată, dacă 
vrea el lucrul ăsta. Aşa că l-am apărat în procesul 
intentat de vecinii săi şi am câştigat. Am fost chiar 
mândru de mine. Apoi, am cunoscut-o pe Isabel şi 
m-am culcat cu ea, şi m-am simţit mare şi tare, 
considerându-mă un bărbat cult şi emancipat. 

L-am privit fix, fără să clipesc şi fără să scot un 
sunet. 

— După cum ştii, sexul cu ei este extraordinar, 
nici c-ar putea fi mai grozav. Mă simţeam fascinat 
de Isabel şi parcă nu mă mai săturam de ea. Astfel, 
încet-încet, am început să-mi neglijez profesia şi 
acceptam numai cazurile care erau judecate după- 
amiaza, pentru că nu mai puteam să mă trezesc 
dimineaţa. După lăsarea întunericului, nu mă mai 
dezlipeam o clipă de Isabel. 

Mie-mi părea povestirea jalnică a unui alcoolic. 
Hugo devenise dependent de sexul cu o femeie- 
vampir - un concept pe care-l consideram 
interesant şi dezgustător, deopotrivă. 

— Am consimţit apoi să fac tot felul de treburi 
mărunte, pe care mi le găsea Isabel. De pildă, în 
ultima lună, am locuit în casa în care ai fost aseară 
şi m-am ocupat de curăţenia locuinţei, şi asta 
numai pentru a sta în preajma lui Isabel. Când mi-a 
cerut să duc vasul cu apă în sufragerie, m-am 
simţit în al nouălea cer, dar nicidecum pentru 
îndeplinirea acelei sarcini de slugă - fiindcă sunt şi 
rămân avocat, pentru numele lui Dumnezeu! -, ci 
numai datorită faptului că puteam fi în sfârşit de 
folos Frăției. Cineva din cadrul organizaţiei mă 
sunase cu numai câteva zile în urmă şi mă 
întrebase dacă-i puteam ajuta cu unele informaţii 
în privinţa intenţiilor pe care le aveau vampirii. În 
ziua aceea, eram foarte supărat pe Isabel, întrucât 
ne certaserăm din pricina felului în care se 
comporta cu mine. Aşa că am fost dispus să le 
accept oferta. Într-una din zilele trecute, i-am auzit 
pe Stan şi pe Isabel vorbind despre tine şi am 
transmis imediat Frăției această informaţie. Au un 
om care lucrează pentru Anubis Air. Tipul respectiv 
le-a spus când soseşte avionul lui Bill, iar ei au 
hotărât să te prindă la aeroport, în speranţa că vor 
afla motivul pentru care te chemaseră vampirii. De 
asemenea, voiau totodată să vadă cât de mult 
doreau vampirii să te scape din mâinile lor. Când 
am intrat să aduc vasul cu apă şi l-am auzit pe 
Stan ori pe Bill rostindu-ţi numele, mi-am dat 

imediat seama că nu reuşiseră să te înhaţe la 
aeroport. Simţeam că trebuie să le dau ceva în 
schimbul microfonului pe care-l pierduseră şi pe 
care îl pusesem chiar eu sub masa din sufragerie. 

— Ai trădat-o pe Isabel, i-am zis. Şi m-ai trădat 
şi pe mine, deşi sunt o fiinţă umană, ca şi tine. 

— Da, mi-a răspuns fără să mă privească în 
ochi. 

— Ce s-a întâmplat cu Bethany Rogers? 

— Chelneriţa? 

— Ospătăriţa moartă, am subliniat, văzând că 
întârzie să-mi răspundă. 

— Ei au luat-o, mi-a zis el, clătinându-şi capul 
într-o parte şi alta, de parcă ar fi vrut să spună: 
„Nu, nu e posibil să-i fi făcut una ca asta.” Au 
prins-o chiar în seara aceea, dar nu ştiam ce aveau 
de gând cu ea. Tot ce ştiam era că-l văzuse pe 
Farrell cu Godfrey, informaţie pe care le-am 
transmis-o şi lor. Astăzi, când m-am trezit şi am 
auzit că a fost găsită moartă, pur şi simplu nu mi-a 
venit să cred. 

— Au răpit-o după ce le-ai spus că fata venise în 
casa lui Stan şi că era singurul martor pe care-l 
aveau vampirii. 

— Da, cam aşa ceva. 

— Şi i-ai sunat ieri-noapte. 

— Da. Am ieşit câteva clipe în curtea din spate 
şi i-am sunat de pe celular. Am riscat foarte mult, 
pentru că ştii foarte bine ce auz fin au vampirii. 
Însă am avut noroc. 

Hugo încerca să-şi impună gândul că dăduse 
dovadă de mult curaj, pentru faptul că telefonase 

chiar din casa vampirilor şi o deconspirase pe 
sărmana Bethany, care sfârşise împuşcată pe o 
alee lăturalnică. 

— Fata a fost împuşcată după ce-ai trădat-o şi 
pe ea. 

— Da, am... am auzit la ştiri. 

— Presupun că ştii cine-i răspunzător pentru 
asta. 

— Nu ştiu... chiar n-am habar. 

— Ba ştii foarte bine, Hugo. Tânăra a fost 
martor ocular, iar felul în care a sfârşit nu este 
decât o lecţie, o învățătură de minte adresată 
vampirilor, prin care li se transmite: „lată ce vor 
păţi toţi cei care se împotrivesc Frăției şi lucrează 
pentru voi, ori îşi câştigă existenţa de pe urma 
voastră.” lar ţie ce crezi că-ţi vor face, Hugo? 

— Eu chiar i-am ajutat, mi-a răspuns «el, 
surprins. 

— Cine mai ştie acest lucru? 

— Nimeni. 

— În cazul ăsta, cine crezi că va muri? Avocatul 
care l-a ajutat pe Stan Davis să locuiască acolo 
unde şi-a dorit. 

Hugo a amuţit. 

— Dacă eşti atât de al naibii de important 
pentru ei, cum de stai acum în aceeaşi cameră cu 
mine? 

— Pentru că, până mai devreme, nu ştiai nimic 
din ce-am făcut, m-a lămurit el. Până cu puţin timp 
în urmă, exista posibilitatea să-mi dezvălui şi alte 
informaţii pe care să le folosim împotriva 
vampirilor. 

— lar acum, odată ce-am aflat ce-ţi poate 
pielea, te vor scoate imediat de aici, nu? Ce-ar fi să 
le ceri chiar tu acest lucru? M-aş simţi mult mai 
bine să rămân singură. 

In acel moment, s-a deschis o vizetă. N-o 
observasem în răstimpul în care fusesem atât de 
preocupată, pe hol. In deschizătura de vreo 
douăzeci şi cinci de centimetri pe douăzeci şi cinci, 
a apărut un chip. 

Era un chip familiar. Gabe, rânjind. 

— Ce faceţi voi doi aici, ai? 

— Sookie are neapărată nevoie de un doctor, a 
zis Hugo. Nu s-a plâns, dar cred că i-ai rupt 
maxilarul. Cuvintele lui sunau ca un reproş. În plus, 
a aflat de înţelegerea mea cu Frăția, aşa că ai face 
bine să-mi dai drumul. 

Nu ştiam ce intenţionează Hugo să facă, dar am 
încercat să par destul de dărâmată. Nu mi-a fost 
deloc greu. 

— Să ştii că mi-ai dat o idee, a zis Gabe. M-am 
cam plictisit să stau aici singur şi nu cred că mă 
vor vizita prea curând Steve sau Sarah. Şi nici chiar 
baborniţa de Polly. Hugo, în camera cealaltă avem 
un captiv care s-ar arăta încântat să te revadă. Ti-l 
aminteşti pe Farrell? V-aţi cunoscut la reşedinţa 
diavolilor. 

— Da, a răspuns Hugo, nearătându-se câtuşi de 
puţin încântat de această turnură ivită în scurta lor 
conversaţie. 

— Să ştii că Farrell te va îndrăgi foarte mult. În 
plus, ţin să te anunţ că vampirul e pe invers; îi plac 
numai bărbaţii. Azi văd că s-a trezit mai devreme, 

probabil pentru că suntem adânc sub pământ. Aşa 
că m-am gândit să te duc în camera lui, iar eu o să 
mă distrez puţin cu trădătoarea asta. 

Şi Gabe mi-a zâmbit într-un asemenea mod, 
încât am simţit că mi se întoarce stomacul pe dos. 

Hugo încremenise. Chipul îi era ca o stană de 
piatră. Mi-au trecut prin minte o serie de replici 
pertinente. Mi-am înfrânat plăcerea îndoielnică de 
a le rosti. Era mai util să-mi conserv energia. 

În timp ce-i priveam chipul drăguţ, mi-a venit în 
gând una dintre maximele favorite ale bunicii 
mele: 

— Frumuseţea se judecă după fapte, nu după 
chip, am bombănit, începând procesul dureros de a 
mă ridica şi de a mă pregăti să mă apăr. 

Chiar dacă picioarele nu-mi erau rupte, 
genunchiul stâng nu era în cea mai bună formă, 
pentru că deja se umflase şi căpătase o nuanţă 
intens vineţie. 

M-am întrebat dacă eu şi Hugo am fi reuşit să-l 
doborâm împreună pe Gabe, în momentul când 
acesta ar fi deschis uşa. Dar am renunţat la acest 
gând imediat ce uşa s-a deschis larg spre exterior 
şi l-am văzut pe Gabe înarmat cu un pistol şi cu un 
obiect negru, ameninţător, ce părea un fel de armă 
cu electroşocuri. 

— Farrell! am strigat, gândindu-mă că trebuia 
să mă audă, din moment ce se trezise. În definitiv, 
la fel ca orice vampir, trebuia să aibă un auz 
perfect. 

Gabe a tresărit şi m-a privit alarmat. 

— Da? s-a auzit o voce gravă din camera de pe 

cealaltă parte a holului. Când vampirul s-a mişcat, 
am auzit zornăit de zale. Cu siguranţă, îl legaseră 
cu lanţuri de argint. Altminteri, ar fi putut scoate 
într-o clipită uşa din ţâţâni. 

— Stan ne-a trimis după tine! i-am urlat, 
moment în care Gabe m-a pocnit cu dosul palmei 
în care ţinea pistolul şi, fiind destul de aproape de 
zid, m-a izbit cu capul de perete. Am scos un 
zgomot îngrozitor, nu chiar un țipăt, dar şi prea 
puternic ca să fie un simplu scâncet. 

—-  Tacă-ţi gura, târfă! a  răcnit Gabe, 
îndreptându-şi pistolul spre Hugo şi ameninţându- 
mă îndeaproape cu arma cu şocuri electrice. 
Domnu' avocat, hai, ieşi pe hol şi stai departe de 
mine, ai priceput? 

Hugo, al cărui chip transpira abundent, s-a 
conformat şi a ieşit pe hol. Mi-a fost destul de greu 
să văd ce se întâmplă, dar am observat că, în 
spaţiul îngust în care trebuia să acţioneze, Gabe s- 
a apropiat foarte mult de Hugo, în drumul său spre 
celula lui Farrell. În momentul când mă gândeam 
că se depărtase suficient de mult pe hol, aşa încât 
să am timp să fug, Gabe i-a cerut lui Hugo să 
închidă uşa celulei şi Hugo s-a conformat îndată, în 
pofida semnelor disperate pe care i le-am făcut din 
cap să nu-l asculte. 

Cred însă că Hugo nici măcar nu m-a observat. 
Se  închisese complet în sine, gândurile îi 
deveniseră haotice şi totul se prăbuşea vertiginos 
în interiorul său. Spunându-i lui Farrell că venisem 
din partea lui Stan, făcusem tot posibilul să-l ajut şi 
să-i fac o favoare considerabilă, dar, din câte se 

părea, Hugo era mult prea înspăimântat, 
decepţionat sau chiar ruşinat, pentru a mai da 
dovadă de o cât de mică tărie de caracter. M-a 
surprins şi pe mine faptul că am încercat să-l ajut, 
având în vedere gravitatea trădării sale. Probabil 
că nu aş fi făcut-o, dacă nu l-aş fi ţinut de mână şi 
nu aş fi recepționat imaginile copiilor săi. 

— Hugo, hai că poţi trece şi peste asta, i-am 
spus. 

În dreptul vizetei încă deschise, i-am văzut 
pentru o clipă chipul alb şi răvăşit, după care 
acesta a dispărut. Am auzit o uşă deschizându-se 
şi zornăitul unui lanţ, apoi o uşă închizându-se. 

Gabe îl închisese cu forţa pe Hugo în celula lui 
Farrell. Am început să respir profund şi precipitat, 
până când am simţit că intru în hiperventilaţie. Am 
ridicat unul dintre cele două scaune de plastic, cu 
picioare de metal - similare celor întâlnite în 
biserici, în săli de întruniri şi în clasele de şcoală. 
Mi-am îndepărtat picioarele unul de altul, adoptând 
o postură asemănătoare unui dresor de lei. N-am 
ştiut ce altceva aş fi putut face. M-am gândit la Bill, 
dar imaginea lui mi-a provocat numai durere. Mi- 
am amintit de fratele meu, Jason, pe care l-aş fi 
dorit în aceste momente aproape de mine. Trecuse 
multă vreme de când nu mai nutrisem astfel de 
gânduri faţă de Jason. 

Când s-a deschis uşa, Gabe a intrat zâmbindu- 
mi atât de maliţios, încât i-au răbufnit prin ochi şi 
prin gură toată urâţenia şi răutatea din suflet. Se 
pare că aşa înţelegea el să se distreze. 

— Ai impresia că te va apăra scăunelul ăla? a 

întrebat el. 

N-aveam nici un chef de discuţii şi nu voiam să 
aud tertipurile care-i treceau prin minte. Aşa că m- 
am încurajat şi m-am pregătit sufleteşte. 

Gabe îşi pusese pistolul în toc, însă continua să 
ţină în mână arma cu electroşocuri. Fiind foarte 
sigur pe sine, a renunţat şi la ea, fixând-o la brâu 
într-un mic toc de piele, în partea stângă. A apucat 
în acel moment picioarele scaunului şi a început 
să-l zgâlţâie într-o parte şi alta. 

Fără să mai pierd timpul, l-am atacat violent şi 
era cât pe ce să-l scot pe uşă, atât de neaşteptată 
şi de puternică mi-a fost riposta, dar, în ultima 
clipă, a reuşit să răsucească într-o parte picioarele 
scaunului, aşa încât să nu pot să-l împing prin 
cadrul uşii. S-a oprit în dreptul peretelui, gâfâind, 
roşu la faţă. 

— Târfă, mi-a şuierat printre dinţi, repezindu-se 
din nou spre mine şi încercând de această dată să- 
mi smulgă scaunul din strânsoare. 

Sângele de vampir îmi dădea în continuare 
puteri nebănuite, aşa că nu l-am lăsat să-mi ia 
scaunul, şi nici prin gând nu-mi trecea să-l las să 
pună mâinile pe mine, dar, fără să-l observ, şi-a 
scos fulgerător arma cu şocuri electrice şi, cu 
aceeaşi iuţeală, s-a întins pe lângă scaun şi m-a 
electrocutat în umăr. 

Nu m-am prăbuşit, ceea ce probabil aştepta să 
se întâmple, ci doar am îngenuncheat, continuând 
să ţin strâns scaunul. In răstimpul scurt în care am 
încercat să-mi dau seama ce s-a întâmplat, a reuşit 
să-mi smulgă scaunul şi să mă doboare pe spate. 

Simţeam că nu mai pot să mă mişc şi, cu un 
ultim efort, am ţipat şi mi-am încrucişat picioarele. 

— Taci! a strigat atingându-mă, moment în care 
mi-am dat seama că mă dorea inconştientă şi că i- 
ar fi făcut mare plăcere să mă violeze în timp ce 
eram leşinată; de fapt, aceasta era preferința lui. 

— Nu-ţi place ca femeile să fie conştiente, nu? l- 
am întrebat răsunând din greu. 

Gabe şi-a vârât un braţ între noi şi mi-a desfăcut 
bluza cu brutalitate. 

L-am auzit pe Hugo urlând în cealaltă cameră, 
dar asta nu mă ajuta cu nimic. L-am muşcat pe 
Gabe de umăr. 

Strigându-mi din nou că sunt o târfă, ceea ce 
devenise deja un clişeu, s-a descheiat la pantaloni 
şi s-a chinuit să-mi ridice fusta. M-am bucurat 
pentru o clipă că avusesem inspiraţia să îmbrac 
una lungă. 

—Ţi-e teamă ca nu cumva să te 
compătimească dacă sunt treze, nu-i aşa? am 
răcnit la el. Dă-mi drumul, dă-te jos de pe mine! 
Dă-te jos, dă-te jos! 

Într-un târziu, am izbutit să-mi scot braţele de 
sub mine şi, simțind că şi-au revenit suficient de pe 
urma şocului electric, mi-am strâns palmele în 
formă de căuş. Urlând la el, l-am lovit năprasnic 
peste urechi. 

Gabe a răcnit şi şi-a acoperit urechile cu 
mâinile. Se înfuriase atât de rău, încât îi simţeam 
mânia revărsându-se asupra mea ca un potop. Am 
înţeles imediat că era în stare să mă ucidă, 
indiferent de consecinţele pe care le va suporta. 

Am dat să mă întorc într-o parte, dar mă ţinea atât 
de strâns între coapse, încât n-am izbutit. In acel 
moment, palma dreaptă i s-a strâns într-un pumn 
ce-mi părea cât un bolovan şi, copleşită de 
sentimentul fatalităţii, n-am mai reuşit decât să-i 
urmăresc arcul mişcării braţului ce se îndrepta 
vertiginos direct spre chipul meu, ştiind clar că 
lovitura mă va termina şi totul va lua sfârşit... 

Şi totuşi, inevitabilul nu s-a produs. 

Trezindu-se brusc luat pe sus, cu şliţul deschis 
şi membrul atârnându-i în afară, Gabe a lovit în gol 
şi s-a zbătut neputincios, lovindu-mi uşor picioarele 
cu vârful adidaşilor. 

Un bărbat scund îl ridicase pe Gabe în aer şi... la 
o privire mai atentă, am observat că nu era bărbat, 
ci adolescent. Unul care părea venit direct din 
Antichitate. 

Tânărul era blond, nu purta cămaşă, iar braţele 
şi pieptul îi erau pline de tatuaje albastre. Gabe 
continua să urle şi să se zvârcolească, în vreme ce 
puştiul aştepta calm şi impasibil, până când Gabe 
s-a liniştit. Odată ce Gabe a tăcut, băiatul l-a strâns 
puternic de mijloc şi el s-a încovoiat în faţă. 

Băiatul şi-a coborât indiferent privirea spre 
mine. Bluza îmi fusese sfâşiată, iar sutienul era 
rupt de la mijloc. 

— Eşti rănită grav? m-a întrebat el, fără nici o 
tragere de inimă. 

Aveam un salvator, dar unul deloc entuziast. 

Când am dat să mă ridic, am simţit că trec 
printr-un adevărat supliciu. Mi-a trebuit ceva timp. 
Tremuram violent din pricina şocului emoţional. 

Odată ce m-am ridicat, privirile ni s-au întâlnit. 
Măsurat în ani omeneşti, puştiul avusese mai mult 
de şaisprezece ani când devenise vampir. Nu ştiam 
cu câţi ani în urmă se petrecuse acest lucru, dar 
putea foarte bine să fie mult mai bătrân decât Stan 
sau Isabel. Vorbea fluent, dar avea un accent 
neobişnuit, pe care n-am putut să-l recunosc. 
Posibil ca limba sa maternă să nici nu mai fie 
vorbită în zilele noastre. Ce sentiment copleşitor de 
singurătate trebuie că trăia! 

— O să-mi revin, i-am spus. Mulţumesc. 

Am dat să-mi închei nasturii bluzei - din care nu 
mai rămăseseră prea mulţi -, dar mâinile îmi 
tremurau vizibil. Oricum, tânărul nu era interesat 
să se holbeze la goliciunea mea, care nu-l stârnea 
cu nimic. Privirea îi era complet apatică. 

— Godfrey, zise Gabe slăbit. Godfrey, fata 
încerca să fugă. 

Godfrey l-a zgâlţâit şi Gabe a tăcut. 

Aşadar, el era vampirul pe care-l văzusem prin 
ochii lui Bethany - singurii care îşi amintiseră de 
prezenţa lui Godfrey în seara aceea în barul Bat's 
Wing -, care de-acum nu mai puteau vedea nimic. 

— Ce-ai de gând? l-am întrebat, păstrându-mi 
vocea calmă şi uniformă. 

Ochii albaştri ai adolescentului au licărit. Nu ştia 
ce să facă. 

Tatuajele îi rămăseseră din perioada vieţii ca 
om şi arătau foarte ciudat; simboluri a căror 
semnificaţie se pierduse cu secole în urmă. Un 
cercetător ar fi dat probabil tot ce avea mai scump 
pentru a le examina. Eu, norocoasă cum sunt, le 

puteam privi pe gratis. 

— Te rog, lasă-mă să plec, i-am zis cu 
demnitate. Altfel, mă vor omori. 

— Asta numai pentru c-ai ales să fii de partea 
vampirilor, mi-a spus el. 

Am privit într-o parte şi alta, încercând să-i 
înţeleg mai bine răspunsul. 

— Ah, i-am spus şovăielnică, dar şi tu eşti 
vampir, nu? 

— Mâine voi ispăşi în mod public acest păcat, 
mi-a zis Godfrey. Mâine voi întâlni zorii şi, după o 
mie de ani, voi vedea încă o dată soarele. După 
aceea, voi ajunge în faţa Domnului. 

Era clar. 

— Deja ai ales, i-am spus. 

— Da. 

— Eu, nu. ŞI, cel mai important, nu vreau să 
mor. 

l-am aruncat o privire lui Gabe, al cărui chip se 
învineţise vizibil. Frământat de neliniştile sale 
lăuntrice, Godfrey îl strângea pe Gabe mult mai 
puternic decât ar fi trebuit. M-am întrebat dacă ar 
fi fost înţelept să-i atrag sau nu atenţia. 

— Tu ai ales cârdăşia vampirilor, mi-a zis 
Godfrey pe un ton acuzator, obligându-mă astfel 
să-mi îndrept privirea spre el şi să-mi impun să nu- 
mi mai pierd concentrarea. 

— Pentru că sunt îndrăgostită, i-am răspuns. 

— De un vampir. 

— Da. Bill Compton, pe numele său. 

— Toţi vampirii sunt blestemaţi şi ar trebui să se 
sacrifice cu toţii în faţa soarelui. Suntem o pată 

înjositoare pe faţa Pământului. 

— Godfrey, i-am spus, arătându-i în sus şi 
atrăgându-i astfel atenţia asupra membrilor Frăției, 
crezi că oamenii ăştia sunt mai buni? 

Vampirul arăta neliniştit şi trist. Se vedea clar 
că suferea cumplit de foame, pentru că obrajii îi 
deveniseră aproape concavi şi erau albi ca varul. 
Părul blond i se electrizase şi părea să-i plutească 
în jurul capului, iar albastrul marmorat al ochilor 
contrasta puternic cu paloarea chipului. 

— Cel puţin, ei sunt oameni şi reprezintă creaţia 
lui Dumnezeu, a răspuns el încet. Vampirii sunt 
nişte monştri. 

— Şi totuşi, tu ai fost mult mai drăguţ cu mine 
decât acest aşa-zis om. 

Coborându-mi scurt privirea spre chipul lui 
Gabe, mi-am dat seama că acesta deja murise. 
Înfrânându-mi un fior, mi-am focalizat atenţia 
asupra lui Godfrey, care era mult mai important 
pentru viitorul meu. 

— Noi însă luăm şi sângele inocenților, mi-a 
răspuns. 

Ochii lui bleu pal erau fixaţi asupra mea. 

— Cine-i inocent? am întrebat retoric, sperând 
să nu-i semăn lui Pontius Pilat, care cutezase să 
întrebe „Ce este adevărul?”, când ştia foarte bine 
răspunsul. 

— Ei bine, copiii sunt inocenți, mi-a dat Godfrey 
răspunsul. 

— Oh, ăăâă... te-ai hrănit din copii? am adăugat 
ducându-mi palma la gură. 

— Am ucis copii. 

O bună bucată de timp, n-am mai ştiut ce să-i 
răspund. Uitând complet de Gabe, al cărui trup 
continua să-l strângă între braţe, Godfrey 
încremenise locului şi mă privea trist. 

— Ce te-a oprit să mai faci aşa ceva? l-am 
întrebat. 

— Nimic nu mă va opri. Nimic, în afară de 
moartea mea. 

— Îmi pare tare rău, i-am spus complet 
neinspirată. 

Se vedea că suferă foarte mult şi chiar îmi 
părea rău pentru el. Dar, dacă ar fi fost om, i-aş fi 
spus fără să stau prea mult pe gânduri că merită 
să ajungă direct pe scaunul electric. 

— Mai e mult până se lasă întunericul? am 
întrebat, neştiind ce altceva i-aş fi putut spune. 

Evident, Godfrey nu purta ceas, dar bănuiam că 
se trezise numai datorită faptului că ne aflam sub 
pământ şi, de asemenea, pentru că era foarte 
bătrân. 

— Doar o oră, mi-a răspuns el. 

— Te rog, lasă-mă să plec. Aş putea scăpa de- 
aici cu ajutorul tău. 

— Dacă pleci, le vei spune vampirilor unde 
suntem şi ne vor ataca, iar pe mine mă vor 
împiedica să întâlnesc zorii. 

— De ce să mai aştepţi atunci până mâine- 
dimineaţă? i-am zis iritată brusc. Poţi ieşi chiar 
acum afară. 

A încremenit. l-a dat drumul lui Gabe, iar acesta 
a aterizat pe podea cu o bufnitură. Godfrey nu i-a 
aruncat nici măcar o privire 

— Ceremonia este planificată să aibă loc în zorii 
zilei de mâine, cu numeroşi credincioşi ca martori, 
m-a lămurit el. Va trebui să înfrunte şi Farrell 
soarele. 

— Şi ce rol joc eu în această chestiune? 

Godfrey a ridicat din umeri. 

— Sarah vrea să afle dacă vampirii vor accepta 
să te recupereze şi să ofere în schimbul tău un 
seamăn de-al lor. Steve are însă alte planuri şi 
intenţionează să te lege de Farrell, aşa încât să arzi 
odată cu el. 

Am rămas mută de uimire. Dar nu atât pentru 
intenţia lui Steve Newlin, cât mai ales pentru că 
acest scenariu avea să reprezinte punctul de 
atracţie pentru membrii congregaţiei. Newlin era, 
se pare, mult mai ţăcănit decât îmi dăduse mie 
impresia. 

— Consideri că ceilalţi oameni se vor bucura să 
vadă execuţia unei femei care nu a fost deloc 
judecată? Crezi că vor privi ritualul ca pe o 
ceremonie religioasă autentică? Ai cumva impresia 
că persoanele care au pus la cale uciderea mea 
sunt cu adevărat religioase? 

Pentru prima dată, Godfrey a părut uşor îndoit. 

— Într-adevăr, a consimţit el, chiar şi pentru 
oameni este un lucru cam extremist. Dar Steve 
consideră că va fi o declaraţie de mare efect. 

— Ei bine, aşa e, va fi o declaraţie care-i va 
impresiona pe mulţi. Va spune: „Sunt ţicnit de-a 
binelea!” Ştiu că există în lume o mulţime de 
oameni şi de vampiri răi, dar nu cred că 
majoritatea oamenilor din statul Texas, ca să nu 

mai vorbesc de restul ţării, se vor simţi înnobilaţi 
sufleteşte văzând imaginea unei femei ce urlă arsă 
de vie. 

Godfrey părea îndoit. Mi-am dat seama că 
exprimasem cu voce tare aceleaşi gânduri care-l 
încercau şi pe el, gânduri pe care se străduise să le 
înăbuşe. 

— Au chemat deja mass-media, a protestat el 
asemenea unei mirese care îşi dă seama în pragul 
măritişului că nu şi-l doreşte cu adevărat pe mire 
şi-i spune mamei: „Eh, acum, dacă tot am trimis 
invitaţiile...” 

— Sunt convinsă. Dar, ascultă-mă pe mine: prin 
aceasta, îşi vor distruge complet organizaţia. Şi, 
repet, dacă vrei cu adevărat să declari ceva în mod 
public şi doreşti să le strigi tuturor „Imi pare rău 
pentru tot ce-am făcut”, ai ocazia să ieşi chiar 
acum din biserică şi să te aşezi pe peluza din faţă. 
Şi, te asigur, Dumnezeu te va urmări cu mare 
atenţie. El este singurul în privinţa căruia ar trebui 
să-ţi faci griji. 

lnăuntrul său începuse un adevărat zbucium. 

— Mi-au croit o robă albă specială, pe care o voi 
purta mâine... („Mami, acum, dacă tot am 
cumpărat rochia de mireasă şi am aranjat cununia 
religioasă...”) 

— Mare lucru! Dacă începi să te cramponezi de 
haine, înseamnă că nu vrei cu adevărat să-ţi pui 
capăt zilelor. Fac pariu că mâine vei da înapoi. 

Pierdusem complet din vedere țelul pe care mi-l 
propusesem. Mi-am regretat cuvintele imediat ce 
mi-au ieşit de pe buze. 

— Vei vedea cu ochii tăi, mi-a zis categoric. 

— Dar nu vreau să văd, în special dacă voi fi 
legată de Farrell în acele momente. Nu sunt deloc 
o persoană rea şi nu vreau să mor. 

— Când ai fost ultima oară la biserică? a 
încercat el să-mi închidă gura. 

— În urmă cu o săptămână. Am participat şi la 
împărtăşanie. 

Nu merg întotdeauna cu bucurie la biserică, 
tocmai pentru că n-aş putea minţi în această 
privinţă. 

— Mda, spuse consternat Godfrey. 

— Vezi? i-am zis, simțind că micul meu 
argument i-a domolit toată semeţia lui deja 
ofensată, dar, fir-ar să fie, nu voiam să mor arsă de 
vie. 

ÎI doream pe Bill şi tânjeam după el cu atâta 
intensitate, că speram ca pasiunea să-i deschidă 
coşciugul într-o clipită. De-aş fi putut măcar să-i 
transmit ce se petrecea... 

— Hai, vino, mi-a zis el, întinzându-mi mâna. 

Nu doream să-i acord şansa de a-şi revizui 
poziţia, mai ales după dialogul sinuos de mai 
devreme, aşa că l-am luat de mână şi am păşit în 
hol peste corpul inert al lui Gabe. Lipsa 
îngrijorătoare a unui dialog între Farrell şi Hugo m- 
a împiedicat să întreb cu voce tare ce se întâmplă 
şi, drept să spun, mă simţeam mult prea speriată 
pentru a încerca un asemenea lucru. Mi-am 
imaginat că dac-aş fi scăpat eu, i-aş fi salvat 
oricum pe-amândoi. 

Adulmecându-mi sângele, pe chipul lui Godfrey 

a apărut subit pofta de a se hrăni. Cunoşteam bine 
acea privire. Insă era lipsită de voluptate. Nu-l 
atrăgeam câtuşi de puţin sexual. Ştiam că, pentru 
vampiri, sângele şi sexul sunt foarte strâns legate, 
aşa că m-am considerat nespus de norocoasă 
pentru faptul că eram deja adultă. Din politeţe, mi- 
am îndreptat uşor obrazul spre el şi, după o 
îndelungă ezitare, mi-a lins şuviţa de sânge ce se 
prelingea din rana de pe maxilar. A savurat gustul 
închizând ochii pentru o clipă, după care am pornit 
împreună spre scări. 

Cu ajutorul considerabil primit din partea lui 
Godfrey, am străbătut în mare viteză scările, dar 
nu înainte să-şi folosească braţul liber şi să 
deschidă uşa formând rapid codul încuietorii. 

— Am locuit o perioadă în camera din capătul 
coridorului, m-a lămurit el în şoaptă. 

Chiar dacă holul de sus era pustiu, ştiam că ar fi 
putut ieşi în orice moment cineva dintr-un birou. 
Godfrey nu părea să se teamă de acest lucru, ceea 
ce nu puteam spune şi despre mine, întrucât eu 
eram cea care îşi risca libertatea. Nu auzeam nici 
un fel de voci; din câte se părea, membrii 
organizaţiei plecaseră acasă, pentru a se pregăti 
de întrunire, iar oaspeţii încă nu-şi făcuseră 
apariţia. Lumina soarelui nu putea să pătrundă în 
hol decât prin ferestrele încăperilor, iar multe 
birouri aveau uşile închise. Godfrey n-a tresărit 
măcar o dată, ceea ce însenina că era suficient de 
întuneric pentru el, aşa încât lumina să nu-l 
deranjeze. În plus, de deasupra uşii biroului 
principal strălucea puternic lumina unui bec. 

Am grăbit pasul, ori cel puţin am încercat, 
pentru că piciorul stâng nu-mi prea asculta 
comenzile. Nu eram foarte sigură spre care uşă se 
îndrepta Godfrey, deşi era posibil să meargă spre 
uşile duble pe care le văzusem în partea din spate 
a sanctuarului. Dacă aş fi reuşit să ajung în 
siguranţă până acolo, n-aş mai fi fost nevoită să 
traversez şi cealaltă aripă a clădirii. N-aveam nici 
cea mai vagă idee ce voi face odată ajunsă afară, 
însă ştiam cu certitudine că mi-ar fi fost mult mai 
bine decât înăuntru. Imediat ce ne-am apropiat de 
penultimul birou de pe partea stângă, cel din care 
ieşise tânăra hispanică, s-a deschis brusc uşa 
biroului lui Steve şi am înmărmurit amândoi. 
Godfrey şi-a încordat braţul ca un cerc de metal în 
jurul meu. La nici doi metri de noi, Polly trecea 
pragul uşii privind spre interiorul încăperii. 

— ...un foc în aer liber, spunea ea. 

— Ah, cred că vor veni destul de mulţi, s-a auzit 
vocea dulce a Sarei. Am fi ştiut însă cu mai multă 
certitudine numărul participanţilor, dacă ne-ar fi 
răspuns invitaţiilor pe care le-am trimis. Nu-mi vine 
să cred cât de reticenţi sunt oamenii când trebuie 
să răspundă unei invitaţii. Noi facem tot posibilul 
să le înlesnim modalitatea prin care să ne 
informeze dacă participă sau nu, iar ei sunt 
complet nerecunoscători! 

Discutau probleme legate de etichetă. 
Dumnezeule, mi-aş fi dorit să apară zâna bunelor 
maniere, să-mi dea şi mie un sfat în această 
situaţie: Venisem ca un oaspete neinvitat şi 
părăseam biserica fără să-mi iau la revedere. Să 

mă fi simţit obligată să le scriu un bileţel de 
mulțumire, ori să le trimit ulterior un buchet de 
flori? 

Polly se întorcea încet şi, din clipă-n clipă, putea 
să mă zărească. Chiar în momentul în care mi-a 
venit acest gând, Godfrey m-a împins brusc în 
obscuritatea biroului gol. 

— Godfrey! Ce cauţi aici? 

Polly nu părea înfricoşată, dar nici mulţumită de 
această situaţie. Glasul îi sunase de parcă l-ar fi 
surprins pe grădinar în camera de zi, încercând să 
se simtă ca la el acasă. 

— Am vrut să văd dacă vă mai pot ajuta cu 
ceva. 

— Nu e cam devreme să te trezeşti la ora asta? 

— Sunt foarte bătrân, i-a răspuns el politicos, iar 
bătrânii nu au nevoie să doarmă la fel de mult ca 
tinerii. 

Polly râse: 

— Sarah, a spus ea veselă, Godfrey a urcat la 
noi! 

Glasul Sarei s-a auzit mai aproape: 

— Ei, ia te uită, Godfrey! a zis ea pe acelaşi ton 
de bună dispoziţie. Sunt convinsă că eşti foarte 
emoţionat, nu-i aşa? 

Vorbeau cu un vampir în vârstă de o mie de ani 
de parcă ar fi avut în faţă un băieţandru căruia îi 
pregăteau sărbătorirea zilei de naştere. 

— Ţi-am terminat roba, a continuat Sarah. Totul 
este pus la punct! 

— Şi dacă mă răzgândesc? a întrebat Godfrey. 

A urmat o tăcere îndelungată, răstimp în care 

m-am străduit să respir foarte încet. Cu cât mă 
adânceam mai mult în întuneric, cu atât simţeam 
că am şanse să scap de-aici. 

De-aş fi putut să telefonez... Am aruncat o 
privire spre biroul din încăpere şi am văzut acolo 
un telefon. Dar, un eventual apel ar fi aprins 
beculeţele telefoanelor în celelalte camere şi ar fi 
văzut cu toţii că cineva folosea linia telefonică. În 
plus, în momentul de faţă aş fi făcut prea mult 
zgomot. 

— Cum adică să te răzgândeşti? Nu-i posibil una 
ca asta, i-a zis înfuriată Polly. Ai uitat că tu ai venit 
la noi să ne ceri ajutorul? Ne-ai spus totul despre 
viaţa ta plină de păcate, ne-ai povestit cât de 
josnic te-ai simţit să ucizi copii şi... să faci tot felul 
de lucruri oribile. S-a schimbat ceva în această 
stare de lucruri? 

— Nu, i-a răspuns Godfrey, cu un aer mai 
gânditor ca oricând. Nu s-a schimbat nimic, dar nu 
văd să fie necesară implicarea altor oameni în 
sacrificiul meu. De fapt, consider că Farrell trebuie 
să-şi găsească singur pacea şi împăcarea cu 
Dumnezeu. Nu avem dreptul să-i impunem să se 
jertfească. 

— Trebuie să-l chemăm imediat pe Steve, a zis 
Polly pe un glas şoptit şi grav. 

Polly a continuat să vorbească, fapt care m-a 
condus la ipoteza că Sarah intrase în birou să-l 
sune pe Steve. 

Unul din beculeţele telefonului s-a aprins. Da, 
presupunerea mi s-a adeverit. Într-adevăr, dacă aş 
fi folosit telefonul, şi-ar fi dat seama. Poate într-un 

minut. 

Polly încerca de-acum să-l ia cu binişorul pe 
Godfrey, care nu se arăta prea vorbăreţ. Nu ştiam 
care-i erau cu adevărat intenţiile, aşa că am 
continuat să aştept neputincioasă, lipită cu spatele 
de perete, sperând că nu va intra nimeni în birou, 
nădăjduind că nu se va duce nimeni la subsol să 
dea alarma şi sperând că Godfrey nu-şi va schimba 
iarăşi părerea. 

Ajutor! am strigat în gând. Mi-ar fi prins foarte 
bine dacă aş fi putut cere ajutor folosindu-mă de 
simţul meu special! 

Deodată, mi-a venit o idee. Cu toate că 
picioarele încă îmi tremurau în urma şocului, iar 
genunchiul şi faţa mă dureau îngrozitor, m-am 
calmat şi m-am gândit că, de fapt, chiar aş fi putut 
chema pe cineva: Barry, băiatul de serviciu de la 
hotel, telepat ca şi mine. Era posibil să-mi audă 
chemarea, deşi nu ştiam ce şanse aş fi avut în 
această privinţă, pentru că nu mai întâlnisem alt 
telepat şi nu mai încercasem niciodată aşa ceva. 
Sperând că se află la serviciu, m-am concentrat 
intens şi am încercat să intru în legătură cu el. Cu 
o seară înainte, ajunsesem din Shreveport cam la 
aceeaşi oră, aşa că ar fi trebuit să fie la muncă. Mi- 
am amintit poziţia în care se afla biserica pe harta 
oraşului pe care o consultasem împreună cu Hugo 
- cu toate că ştiam de-acum că doar se prefăcuse 
atunci când pretinsese că nu ştia unde este Centrul 
Frăției - şi mi-am dat seama că mă aflam la sud- 
vest de hotelul Silent Shore. 

Intram într-un nou tărâm al minţii, aşa că mi-am 

adunat toată energia şi am condensat-o mental 
într-o sferă. Pentru o clipă, m-am simţit efectiv 
ridicol, dar când m-am gândit că trebuia neapărat 
să scap din acest loc şi de oamenii care-l populau, 
aş fi avut foarte puţin de câştigat dacă aş fi ales să 
nu mă simt caraghioasă. M-am gândit la Barry. Mi- 
e greu să explic cum am reuşit să-l contactez, dar 
am avut succes. Ajutată de faptul că-i ştiam 
numele, dar şi locul în care se afla.. 

Am hotărât să încep încet: Barry, Barry, Barry, 
Barry... 

Ce vrei? Mi-a răspuns îngrozit. Nu i se mai 
întâmplase niciodată. 

Nici eu n-am mai făcut lucrul ăsta, i-am 
transmis încercând să-i redau calmul. Am nevoie 
de ajutor. Sunt într-o mare încurcătură. 

Cine eşti? 

Ei da, Asta ar fi fost de ajutor. Fraiera de mine! 

Sunt Sookie, blonda care s-a cazat în hotel 
noaptea trecută, împreună cu un vampir şaten. In 
apartamentul de la etajul al treilea. 

Aia cu sânii mari? Ah, scuză-mă. 

Măcar şi-a cerut iertare. 

Da, aia cu sânii mari, dar care are şi iubit. 

Ce s-a întâmplat? 

Dialogul părea foarte limpede şi bine structurat, 
însă nu era constituit din cuvinte, ci, aş putea 
spune, semăna mai degrabă cu un schimb reciproc 
de imagini şi impresii emoţionale. 

Am încercat să mă gândesc cum să explic 
situaţia în care mă aflam. 

Contactează-l pe vampirul meu imediat ce se 

trezeşte. 

Și după aia? 

Spune-i că sunt într-un mare pericol. Pericol- 
pericol-pericol... 

Bine, gata, am înţeles. Unde eşti? 

Intr-o biserică. l-am răspuns aşa gândindu-mă 
că acesta putea fi echivalentul prescurtat al 
Centrului Frăției, denumire pe care nu ştiam cum i- 
aş fi putut-o transmite lui Barry. 

Stie unde e? 

Da. Şi mai spune-i că trebuie să coboare la 
subsol. 

Eşti într-adevăr cine spui că eşti? N-am ştiut 
până acum că mai există şi altcineva ca mine... 

Da, te rog, ajută-mă. 

Am simţit în mintea lui Barry un conglomerat de 
sentimente confuze. Era speriat că trebuia să-i 
vorbească unui vampir, se temea ca nu cumva 
colegii lui să afle că avea un „creier anormal”, se 
simţea destul de bucuros că mai exista cineva la 
fel ca el şi, în principal, era în continuare 
înspăimântat de această latură ascunsă, care-l 
uimise şi frământase de multă vreme. Eu, pe de 
altă parte, cunoşteam bine toate aceste trăiri 
lăuntrice. 

Nu e nimic nefiresc, i-am spus, şi te înțeleg 
foarte bine. Nu ţi-aş fi invadat intimitatea şi nu ti- 
aş fi cerut ajutorul dacă nu eram cu adevărat în 
pericol de moarte. 

Spaima l-a copleşit brusc; teama că avea o 
responsabilitate în această situaţie. N-ar fi trebuit 
probabil să adaug ultima propoziţie. 

Apoi, dintr-odată, Barry a ridicat între noi o 
barieră imaterială şi n-am mai putut recepționa ce 
avea de gând să facă. 

În răstimpul în care mă concentrasem asupra lui 
Barry, pe hol lucrurile evoluaseră. Imediat ce am 
început să trag cu urechea, i-am auzit glasul lui 
Steve, care se străduia să discute cu Godfrey 
raţional şi pozitiv. 

— Godfrey, îi spunea el, dacă nu doreai cu 
adevărat să faci acest lucru, trebuia să ne spui de 
la început. La fel ca noi toţi, ţi-ai luat angajamentul 
în acest sens şi am considerat că te vei ţine de 
cuvânt. Să ştii că vei dezamăgi o mulţime de 
oameni dacă nu vei mai dori să participi la 
ceremonie. 

— Ce veţi face cu Farrell, cu Hugo şi cu femeia 
blondă? 

— Farrell e vampir, i-a răspuns Steve pe acelaşi 
glas dulce al raţiunii. Hugo şi femeia sunt slugile 
vampirilor şi trebuie să înfrunte amândoi soarele, 
legaţi de un vampir. Din moment ce au ales să fie 
de partea vampirilor, trebuie să-i urmeze pe 
aceştia şi în moarte. 

— Eu ştiu de-acum că sunt un păcătos şi, după 
ce-mi voi găsi sfârşitul, ştiu că sufletul meu va 
ajunge la Dumnezeu, i-a zis Godfrey. Farrell însă 
nu ştie acest lucru şi, odată ce va muri, nu va avea 
nici o şansă de mântuire. Bărbatul şi femeia, de 
asemenea, n-au avut până acum ocazia să-şi 
regrete păcatele. Aşadar, este corect din partea 

noastră să-i ucidem şi să-i condamnăm pe vecie la 
chinurile iadului? 

— Ar fi mai bine să continuăm în biroul meu, i-a 
răspuns Steve categoric. 

Mi-am dat seama în acel moment că acesta era 
țelul pe care-l urmărise Godfrey încă de la început. 
S-au auzit câţiva paşi, după care Godfrey a insistat 
foarte politicos: 

— Vă rog, după dumneavoastră. 

Voia probabil să fie ultimul care intră, aşa încât 
să se asigure că închide bine uşa în spatele său. 

Eliberat de peruca sub care transpirase, părul 
mi se uscase în sfârşit şi atârna în şuviţe pe spate 
şi pe umeri, deoarece mi-l desfăcusem cu grijă în 
răstimpul conversaţiilor. Fusese probabil un lucru 
destul de prostesc din partea mea, având în 
vedere că ascultam o discuţie în urma căreia mi se 
stabilea soarta, dar simţisem că trebuia să am 
neapărat o ocupaţie. Mi-am pus precaută agrafele 
în buzunar, mi-am descurcat cu degetele şuviţele 
încâlcite şi m-am pregătit să mă furişez afară din 
biserică. 

Uitându-mă prevăzătoare din pragul uşii, am 
observat că, într-adevăr, uşa biroului lui Steve era 
închisă. Am ieşit în vârful picioarelor din întunericul 
încăperii, am luat-o la stânga şi am continuat să 
mă îndrept către uşa ce ducea spre sanctuar. Am 
răsucit foarte încet mânerul sferic al uşii, am 
deschis-o şi am păşit în sala întunecată. Prin 
vitraliile uriaşe ale încăperii pătrundea suficientă 
lumină cât să-mi permită să trec printre şirurile de 
bănci fără să mă împiedic. 

Deodată, am auzit tumultul unor voci 
apropiindu-se dinspre cealaltă aripă a clădirii. 
Luminile din sanctuar s-au aprins brusc şi am fost 
obligată să mă retrag pe un culoar şi să mă ascund 
sub o bancă. O familie numeroasă a intrat 
gălăgioasă în sală. Mezina familiei se tot plângea 
că fusese obligată să participe la nenorocita asta 
de întrunire şi să piardă astfel programul ei favorit 
la televizor. 

Remarca fetiţei i-a atras o palmă la fund, ori pe 
undeva pe-acolo, după care tatăl ei a dojenit-o 
părinteşte, spunându-i că ar fi trebuit să se simtă 
recunoscătoare că va vedea un act de mântuire şi 
va fi martora puterii extraordinare a Domnului. 

Deşi împrejurările de faţă nu-mi erau deloc 
prielnice, n-am putut fi de acord cu el şi m-am 
întrebat dacă acest părinte înţelegea cu adevărat 
faptul că liderul său religios intenţiona să arate 
congregaţiei cum ard de vii doi vampiri, unul dintre 
ei având legat de el un om, care va fi carbonizat 
odată cu acesta. N-am putut să nu mă întreb cum 
va fi afectată starea mintală a fetiţei după 
manifestarea „puterii extraordinare a Domnului”. 

Spre disperarea mea, continuând să vorbească, 
şi-au aranjat sacii de dormit lângă peretele din 
cealaltă parte a sanctuarului. Bine că măcar era o 
familie  comunicativă. În afară de fetița 
plângăcioasă, mai erau doi copii mai mari, un băiat 
şi o fată care păreau a se înţelege la fel de bine ca 
şoarecele cu pisica. 

Doi pantofiori roşii, fără toc, au tropăit la 
capătul şirului de bănci sub care mă ascunsesem şi 

au dispărut pe uşa ce ducea în aripa biroului lui 
Steve, în vreme ce mă întrebam dacă grupul din 
biroul acestuia mai continua oare dezbaterea. 

Picioruşele au trecut din nou pe la capătul 
băncilor, de această dată mergând foarte repede. 
M-am întrebat care să fi fost motivul grabei şi am 
mai aşteptat cinci minute, răstimp în care nu s-a 
mai întâmplat nimic. 

Ştiam că în curând avea să sosească tot mai 
multă lume. Era „acum sau niciodată”. M-am 
rostogolit de sub băncuţă şi m-am ridicat. Spre 
norocul meu, membrii familiei erau atenţi la 
aranjatul sacilor de dormit şi priveau cu toţii în jos 
imediat ce-am pornit iute spre uşile duble din 
spatele bisericii. Tăcerea subită ce s-a instalat 
înăuntru mi-a dat de înţeles că mă văzuseră. 

— Bună! mi-a strigat mama fetiţei, ridicându-se 
în picioare lângă un sac de dormit albastru-aprins. 

Curiozitatea i se citea limpede pe chip. 

— Trebuie să te fi înscris de curând în cadrul 
Frăției. Eu sunt Francie Polk. 

— Da, i-am răspuns, încercând să par voioasă. 
Mă cam grăbesc! Vorbim mai târziu! 

Femeia s-a apropiat de mine şi m-a întrebat: 

— Te-ai rănit? Scuză-mă, dar... arăţi foarte rău. 
Ala-i sânge? 

Mi-am privit bluza şi am văzut câteva mici pete 
pe piept. 

— Am căzut, i-am zis, căutând să par uşor 
necăjită. Trebuie să trag o fugă până acasă, să-mi 
pansez rana şi să-mi schimb hainele. Voi veni 
numaidecât înapoi. 

Pe chipul ei a apărut îndoiala: 

— Dar avem în birou o trusă de prim-ajutor. De 
ce nu o foloseşti? m-a îndemnat ea. 

Pentru că nu vreau. 

— Ştii, trebuie să-mi schimb neapărat bluza, i- 
am explicat, strâmbând din nas şi dându-i de 
înţeles că nici vorbă să stau toată seara îmbrăcată 
cu o bluză pătată. 

O altă femeie a intrat pe uşile pe care speram 
să ies cât de curând, s-a oprit şi a ascultat 
conversaţia, îndreptându-şi ochii când spre mine, 
când spre chipul ferm al interlocutoarei mele. 

— Bună, fetiţo! mi-a zis, cu un uşor accent, 
femeia hispanică, după care s-a apropiat şi m-a 
îmbrăţişat. 

Era aceeaşi tipă mărunţică pe care o văzusem 
pe hol şi pe care o simţisem că era capabilă să-şi 
metamorfozeze corpul. 

Făcând parte dintr-o societate în care 
îmbrăţişările erau la ordinea zilei, i-am răspuns 
automat în acelaşi mod şi, pe parcursul strânsorii 
noastre  prieteneşti, femeia m-a ciupit cu 
subinţeles. 

— A trecut ceva timp de când nu ne-am mai 
văzut. Ce mai faci? am întrebat-o voioasă. 

— Eh, ştii şi tu, aceleaşi lucruri zi de zi, mi-a 
răspuns ea, zâmbindu-mi vesel, în timp ce în ochii 
se citea nevoia de precauţie. 

Părul, deşi ar fi putut părea negru, îi era de fapt 
şaten foarte închis, aspru şi des. Tenul îi era de 
culoarea caramelului cu lapte şi avea câţiva pistrui 
negri. Îşi rujase buzele cărnoase într-un roşu- 

strident. Dinţii mari şi albi îi străluceau când zâmbi 
larg. Aruncând o scurtă privire spre picioarele 
femeii, am observat că purta o pereche de 
pantofiori roşii, fără toc. 

— Hai afară cu mine, să fumez şi eu o ţigară, 
mi-a spus ea. 

Francie Polk s-a arătat puţin mai mulţumită. 

— Luna, nu vezi că prietena ta trebuie să fie 
îngrijită de-un medic? i-a spus ea, pe bună 
dreptate. 

— Da, văd că te-ai ales cu nişte cucuie şi câteva 
julituri zdravene, a comentat Luna, examinându- 
mă îndeaproape. Fetiţo, iarăşi te-ai împiedicat şi ai 
căzut? 

— Ştii bine ce-mi spune mereu mami: 
Margareto, eşti la fel mototoală ca un elefant. 

— Mama ta chiar nu ştie ce vorbeşte, mi-a 
răspuns Luna, dând din cap dezaprobator. De 
parcă te-ar ajuta prin astfel de vorbe să fii mai 
puţin stângace! 

— Ce să-i faci, aşa e ea, i-am zis, ridicând din 
umeri. Francie, ne scuzi, te rog? 

— Ah, desigur, a zis ea. Atunci, ne vedem mai 
târziu. 

— Da, normal, a confirmat Luna. Nu vreau 
pentru nimic în lume să pierd ceremonia. 

Am ieşit împreună cu Luna din sala de întruniri 
a Frăției Soarelui, concentrându-mă intens să-mi 
menţin mersul egal, aşa încât să nu mă vadă 
Francie şchiopătând şi să-i trezesc şi mai multe 
suspiciuni. 

— Slavă Domnului, i-am zis, odată ce-am ajuns 

afară. 

— Mi-ai aflat identitatea imediat ce m-ai văzut, 
mi-a zis ea precipitat. Cum de-ai ştiut ce sunt cu 
adevărat? 

— Am un prieten capabil să se transforme. 

— Cine e? 

— Nu-i de-aici şi nu-ţi pot spune cum îl cheamă, 
fără consimţământul lui. 

Privindu-mă intens, masca prieteniei i-a dispărut 
brusc de pe chip. 

— Înţeleg şi îţi respect punctul de vedere, mi-a 
răspuns ea. De ce-ai venit aici? 

— Pentru ce te interesează? 

— Fiindcă tocmai ţi-am salvat pielea. 

Într-adevăr, un argument chiar foarte bun. 

— Ai dreptate. Sunt telepată şi am fost angajată 
de şeful vampirilor din această zonă să aflu ce s-a 
întâmplat cu vampirul care a dispărut dintre ei. 

— Eh, aşa-i mai bine. Insă ăla nu e conducătorul 
meu şi nu fac parte din tagma monstruoasă a 
vampirilor. Eu sunt o supra. Cu ce vampir ai 
discutat? 

— Nu-ţi pot da această informaţie. 

Femeia şi-a ridicat sprâncenele. 

— Pur şi simplu, nu pot. 

A deschis gura, pregătindu-se să ţipe la mine. 

— Poţi să ţipi cât vrei. Sunt unele lucruri pe care 
nu ţi le voi spune. Ce-i aia o supra? 

— O fiinţă supranaturală. Ascultă-mă bine, mi-a 
cerut Luna, după care am pornit împreună spre 
parcarea în care maşinile tocmai începuseră să 
sosească. 

Luna a zâmbit şi i-a salutat cu mâna pe câţiva 
dintre membri, iar eu m-am străduit să arăt măcar 
veselă, pentru că nu-mi mai puteam ascunde 
şchiopătatul, iar chipul mi se umflase oribil, după 
cum bine mi-ar fi spus Arlene. 

Dumnezeule, mi se făcuse brusc dor de casă, 
însă mi-am inhibat acest sentiment, pentru a-i 
acorda atenţie Lunei, care avea ceva să-mi 
transmită. 

— Spune-le vampirilor că noi avem în 
supraveghere acest loc... 

— Care noi? 

— Noi,  teriantropii din marea regiune a 
Dallasului. 

— Şi voi sunteţi organizaţi? Hei, dar e minunat! 
O să-i transmit şi lucrul ăsta... prietenului meu. 

Şi-a dat ochii peste cap, vădit neimpresionată 
de capacităţile mele intelectuale. 

— Domnişorică, bagă bine la cap şi spune-le 
vampirilor că Frăția, odată ce va afla de noi, se va 
năpusti şi asupra noastră, chiar dacă nu avem de 
gând să ne integrăm în societate şi dorim să trăim 
pentru totdeauna în umbră. Vampirii ăştia au 
rămas la fel de stupizi şi de ciudaţi. Deci, nu uita, 
noi continuăm să-i supraveghem pe membrii 
Frăției. 

— Dacă-i supravegheați atât de bine, cum se 
face că nu i-aţi înștiințat pe vampiri că Farrell este 
tinut captiv la subsol? Şi ce mai ziceţi de Godfrey? 

— Stai puţin, Godfrey doreşte să moară, iar asta 
nu ne interesează pe noi. S-a dus de bunăvoie la 
Frăţie; nu l-au chemat ei. Le-au tremurat şi 

nădragii când a venit la ei, dar s-au bucurat foarte 
mult, odată ce-au depăşit şocul că au stat în 
aceeaşi cameră cu unul dintre blestemaţi. 

— Cum rămâne cu Farrell? 

— Nu ştiam pe cine ţineau la subsol, recunoscu 
Luna. Auzisem că prinseseră pe cineva, însă n-am 
deocamdată acces în cercurile înalte, aşa că n-am 
putut să aflu cine era persoana respectivă. Am 
încercat să-l linguşesc până şi pe nemernicul ăla 
de Gabe, dar fără rezultat. 

— Gabe e mort. 

— Hei! îmi zâmbi ea pentru prima dată cu 
sinceritate. Asta-i chiar o veste bună. 

— Atunci, hai să ţi-o spun şi pe cealaltă. Imediat 
ce voi lua contact cu ei, vampirii vor veni negreşit 
să-l salveze pe Farrell. Aşa că, în locul tău n-aş mai 
reveni în seara asta la ceremonie. 

Işi muşcă uşor buzele şi reflectă un minut la 
sfatul meu, răstimp în care ajunsesem deja în 
celălalt capăt al parcării. 

— De fapt, i-am spus, ar fi perfect dacă m-ai 
duce şi la hotel. 

— Ei bine, află că n-am nici o intenţie să-ţi fac 
viaţa perfectă, s-a răstit ea la mine, amintindu-şi 
că nu trebuie să renunţe la caracterul ei 
insuportabil. Trebuie să mă întorc în biserică şi să 
iau câteva acte înainte ca nebunia să înceapă. Şi, 
gândeşte-te bine la asta, fetiţo: ce vor face 
vampirii cu Godfrey? Îl vor lăsa în viaţă? Tipul ăsta 
a molestat copii şi este un ucigaş în serie; nici 
măcar el nu mai ştie câţi oameni a omorât. Nu se 
poate opri şi ştie foarte bine acest lucru. 

Să fi avut biserica lor şi o latură bună... pentru 
că le oferea vampirilor de teapa lui Godfrey ocazia 
să se sinucidă în faţa tuturor? 

— Poate că n-ar fi rău să televizeze contra cost 
astfel de evenimente, i-am spus. 

— Ar face şi asta dacă ar putea, mi-a răspuns cu 
seriozitate Luna. Vampirii caută cu orice preţ să se 
integreze în societate şi sunt neîndurători cu 
oricine încearcă să le strice planurile. lar Godfrey 
nu-i nici pe departe întruchiparea nevinovăţiei. 

— Luna, apropo, numele meu este Sookie 
Stackhouse. Eu nu pot să le rezolv chiar toate 
problemele şi, de fapt, am făcut tot ce mi-a stat în 
putinţă. Mi-am terminat treaba pentru care am fost 
angajată, iar acum nu-mi mai rămâne de făcut 
decât să mă întorc la ei şi să le spun tot ce-am 
aflat. Godfrey fie trăieşte, fie moare. Părerea mea 
este că va muri. 

— Ar fi bine să ai dreptate, mi-a spus ea 
amenințătoare. 

Nu-mi dădeam seama de ce-aş fi fost eu 
vinovată dacă s-ar fi răzgândit Godfrey, pentru că 
nu făcusem decât să pun sub semnul întrebării 
modalitatea de sinucidere pe care o alesese. Dar 
poate că Luna avea dreptate şi chiar îmi revenea o 
oarecare responsabilitate în această situaţie. Insă 
trecusem deja prin prea multe. 

— La revedere, i-am spus, mergând de-a lungul 
parcării şi continuând să înaintez şchiopătând, 
paralel cu şoseaua. 

Nu mă îndepărtasem prea mult când, deodată, 
din biserică s-a auzit o zarvă generală, după care 

s-au aprins brusc şi orbitor toate luminile 
exterioare. 

— În definitiv, ar fi poate mai înţelept să nu mă 
mai întorc în Centrul Frăției, mi-a zis Luna de la 
fereastra unui Subaru Outback. 

Am urcat imediat pe scaunul din dreapta şi am 
demarat în trombă spre cea mai apropiată ieşire, 
către şoseaua cu patru benzi, şi, instinctiv, mi-am 
fixat centura de siguranţă. 

Deşi ne mişcaserăm foarte repede, ceilalţi 
acţionaseră mai iute decât noi, blocând deja cu 
maşinile toate ieşirile din parcare. 

— Fir-ar să fie, zise Luna, oprind maşina şi 
reflectând un minut, în timp ce motorul mergea la 
ralanti. 

— Chiar dacă te ascunzi undeva în spate, tot nu 
mă vor lăsa să plec. Nu mai am cum să te duc 
înapoi în biserică, pentru că de-acum ne pot 
depista foarte uşor în parcare. 

Gânditoare, Luna şi-a muşcat din nou buzele. 

— Eh, dă-o naibii de slujbă, a spus ea, băgând în 
viteză şi pornind încet, aşa încât să nu atragă 
atenţia. Oamenii ăştia n-ar înţelege ce înseamnă 
religia nici dacă le-ar apărea Dumnezeu în faţa 
ochilor. 

Luna porni înapoi spre biserică şi trecu peste 
bordura ce separa spaţiul parcării de peluza din 
faţă. Am înaintat apoi pe iarbă şi am ocolit zona de 
joacă pentru copii, împrejmuită de gard, moment 
în care m-am trezit râzând cu gura până la urechi, 
deşi mă durea foarte rău maxilarul. 

— lu-huuu! am strigat în clipa în care am lovit 

una dintre stropitorile de pe peluză. 

Am trecut destul de repede prin faţa bisericii şi, 
probabil din pricina buimăcelii, încă nu pornise 
nimeni pe urmele noastre. Eram însă convinsă că 
fanaticii aveau să se organizeze foarte rapid, iar 
membrii care nu îmbrăţişaseră măsurile extreme 
ale Frăției urmau să aibă o noapte de coşmar. 

— Au deblocat ieşirile şi, din câte se pare, ne 
urmăreşte deja cineva, a comentat Luna, privind în 
oglinda retrovizoare. 

Un cor de claxoane ne-a întâmpinat imediat ce- 
am ieşit în traficul intens al unei alte şosele cu 
patru benzi, ce trecea prin faţa bisericii. 

— La naiba, a zis Luna, încetinind până la o 
viteză rezonabilă şi privind în oglindă. E prea 
întuneric şi nu pot să-mi dau seama a cui e maşina. 

M-am întrebat dacă Barry îl avertizase pe Bill. 

— Ai telefon mobil? am întrebat-o. 

— Da, e lângă carnetul de conducere, în poşeta 
pe care-am uitat-o în biroul meu din biserică. Aşa 
am şi aflat că ai scăpat din mâinile lor. Când m-am 
dus în birou să-mi iau poşeta, ţi-am adulmecat 
mirosul şi mi-am dat seama că ai fost rănită. Am 
ieşit imediat afară şi m-am uitat puţin prin 
împrejurimi, iar când am văzut că nu te găsesc, am 
intrat din nou. Am avut mare noroc că mi-am ţinut 
în buzunar cheile de la maşină. 

Slavă Domnului că existau teriantropi! Mi-ar fi 
prins bine mobilul ei, dar acum nu mai aveam ce 
face. M-am întrebat unde-mi lăsasem poşeta şi mi- 
am amintit că rămăsese probabil în biroul Frăției 
Soarelui. Bine că măcar nu luasem la mine cartea 

de identitate. 

— Oprim la un telefon public sau mergem direct 
la poliţie? 

— Ce crezi că vor face poliţiştii dacă le spunem? 
m-a întrebat Luna pe tonul încurajator al unui adult 
ce-i dă poveţe unui copilaş. 

— Se vor duce la biserică. 

— Şi, după aceea? 

— Păi, îl vor întreba pe Steve de ce m-a răpit. 

— Da. lar el ce va răspunde? 

— Nu ştiu. 

— Îţi spun eu ce va zice: noi n-am răpit pe 
nimeni. Ea a venit singură aici şi a intrat în conflict 
cu angajatul nostru, Gabe, care a sfârşit mort. Pe 
ea ar trebui s-o arestaţi! 

— Ah, crezi tu asta? 

— Da, normal. 

— Atunci cum rămâne cu Farrell? 

— Dacă poliţiştii îi iau cumva la întrebări, poţi fi 
sigură că au pe cineva pregătit să coboare la 
subsol şi să-l înjunghie pe vampir. Şi, până când 
ajung poliţiştii acolo, nu va mai rămâne nici urmă 
din Farrell. Acelaşi lucru îl pot face şi cu Godfrey, 
dacă nu cooperează şi nu le susţine nevinovăția. 
Însă probabil că el va rămâne pe poziţie, pentru că, 
în definitiv, îşi doreşte să moară. 

— Dar Hugo? 

— Ai impresia că Hugo se va apuca să le explice 
motivul pentru care a ajuns închis în subsol? Nu 
ştiu ce-ar putea declara nemernicul ăla, dar în nici 
un caz nu va spune adevărul. De luni de zile duce o 
viaţă dublă şi nu cred că mai ştie ce înseamnă 

loialitatea. 

— Dacă nu putem suna la poliţie, pe cine să 
chemăm în ajutor? 

— Trebuie mai întâi să te duc la prietenii tăi. Pe- 
ai mei nu ai de ce să-i cunoşti, pentru că nu vor să 
fie cunoscuţi, înţelegi, nu? 

— Da, fireşte. 

— Şi tu trebuie să fii o ciudată, nu? Din moment 
ce ne poţi recunoaşte. 

— Da. 

— Ce eşti, de fapt? Fiindcă nu eşti vampir, şi nici 
una de-a noastră. 

— Sunt telepată. 

— Ei, ca să vezi! la te uită! Uuuu, uuuu, făcu 
Luna, imitând sunetul binecunoscut al fantomelor. 

— Nu sunt cu nimic mai uuuu decât voi, i-am 
răspuns, simțind că aş putea fi scuzată pentru 
iritarea uşoară din voce. 

— lartă-mă, a zis ea, fără să vorbească serios. 
Bun, uite ce-o să facem... 

N-am mai apucat să aflu ce plan avea, pentru 
că în momentul imediat următor am fost lovite 
puternic din spate. 


Când mi-am revenit, am observat că atârnam 
cu capul în jos, suspendată de centura de 
siguranţă, şi am văzut îndreptându-se spre mine o 
mână ale cărei unghii le-am recunoscut imediat: 
era Sarah. Am muşcat-o cu forţă. 

S-a auzit un țipăt, iar braţul s-a retras. 

— Se pare că încă nu şi-a revenit, am perceput 
glasul plăcut al Sarei, adresându-se probabil unui 

străin, unei persoane care nu avea legătură cu 
biserica, moment în care mi-am dat seama că 
trebuie să acţionez cumva. 

— Să n-o asculţi, am strigat. Ea ne-a lovit din 
spate. Să nu o laşi să se apropie de mine. 

Am privit-o pe Luna, al cărei păr atingea 
tavanul. Deşi conştientă, nu scotea un sunet, ci tot 
încerca să se răsucească într-o parte, străduindu- 
se probabil să-şi desfacă centura de siguranţă. 

În apropierea portierei, continuau discuţiile, 
majoritatea în contradictoriu. 

— Crede-mă, sunt sora ei şi ştiu bine că este 
beată, îi spunea Polly altcuiva. 

— Nu sunt deloc beată şi pot să trec chiar acum 
testul de alcoolemie, am intervenit cu toată 
demnitatea de care eram în stare, având în vedere 
că eram încă şocată şi atârnam cu capul în jos. 
Chemaţi imediat poliţia şi o ambulanţă! 

Sarah începu să sporovăiască, dar o voce 
masculină gravă a oprit-o brusc din trâăncăneală: 

— Domniţă, tânăra nu vrea să-i staţi prin 
preajmă şi, din câte se pare, are motive întemeiate 
să nu vă dorească aici. 

Chipul unui bărbat a apărut la geamul portierei. 
Bărbatul îngenunchease şi se aplecase într-o parte 
pentru a privi înăuntru. 

— Am sunat deja la serviciul de urgenţe, m-a 
liniştit el, cu aceeaşi voce groasă. 

Chiar dacă arăta ciufulit şi nebărbierit, mie mi s- 
a părut simpatic. 

— Te rog, stai aici până vine poliţia, l-am 
implorat. 

— Nu plec nicăieri, mi-a făgăduit el, după care a 
dispărut din geamul portierei. 

Deodată, am auzit şi alte voci. Sarah şi Polly 
deveneau tot mai gălăgioase. Era clar că ele ne 
loviseră maşina, pentru că mai multe persoane 
văzuseră acest lucru, iar faptul că pretindeau că 
suntem surori nu era deloc bine văzut de mulţimea 
strânsă la locul accidentului. Mi-am dat seama că 
erau cu ele şi doi bărbaţi, membri ai Frăției, care 
nu păreau nici ei prea îndrăgiţi de public. 

— Atunci noi plecăm, a spus Polly, înfuriată 
peste măsură. 

— Nu plecaţi nicăieri, a temperat-o binevoitorul 
şi vajnicul meu apărător. Trebuie mai întâi să faceţi 
schimb de asigurări. 

— Aşa e, s-a auzit o voce masculină mai tânără. 
Chiar dacă nu vreţi să le plătiţi reparația maşinii, 
ce se va întâmpla dacă sunt rănite grav? Nu doriţi 
să le plătiţi nici spitalizarea? 

Luna a izbutit să-şi desfacă centura de 
siguranţă şi s-a răsucit într-o parte imediat ce a 
aterizat pe tavanul maşinii, care devenise de-acum 
podeaua vehiculului. Cu o flexibilitate de invidiat, 
şi-a scos capul pe geamul portierei, după care s-a 
împins cu picioarele în tot ce-ar fi putut servi drept 
punct de sprijin şi, încet-încet, s-a strecurat pe 
fereastră. Unul dintre punctele de sprijin a fost 
chiar umărul meu, dar nici măcar n-am crâcnit, 
fiindcă îmi era limpede că una dintre noi trebuia să 
fie liberă. 

Odată ce Luna s-a ridicat lângă maşină, am 
auzit o serie de exclamaţii. 

— Care dintre voi două se afla la volan? le-a 
întrebat ea. 

Au intervenit câţiva martori, unii susţinând că 
Sarah conducea maşina, alţii că Polly, dar, cel mai 
important, ştiau cu toţii că Luna era victima, iar 
Sarah, Polly şi cei doi acoliţi erau vinovaţi de 
producerea accidentului. Se strânseseră între timp 
atât de mulţi oameni, încât nu mai aveau nici o 
posibilitate să se repeadă la noi, nici măcar atunci 
când sosise o altă maşină a Frăției, plină de 
bărbaţi. Dumnezeu să-i  binecuvânteze pe 
americanii curioşi, am gândit, lăsându-mă cuprinsă 
de un uşor sentimentalism. 

Paramedicul care a izbutit să mă scoată din 
maşină era cel mai frumos bărbat pe care-l 
văzusem vreodată. După cum citisem pe ecuson, îl 
chema Salazar, nume pe care l-am rostit atentă, cu 
voce tare, doar pentru a fi sigură că-l pronunţam 
corect. 

— Exact, eu şi nimeni altul, mi-a spus el, în timp 
ce-mi ridica pe rând pleoapele şi-mi examina ochii. 
Se pare că v-aţi lovit destul de rău. 

Începusem să-i spun că aveam câteva răni 
dinainte de producerea accidentului, dar Luna a 
intervenit şi a continuat în locul meu: 

— A izbit-o almanahul pe care-l ţineam pe bord. 

— Doamnă, pentru protecţia dumneavoastră, 
trebuie să nu puneţi nimic pe bord, s-a auzit o voce 
nazală, plată. 

— Am înţeles, domnule poliţist. 

Poliţist? Am încercat să întorc capul, dar am fost 
imediat muştruluită de Salazar: 

— Nu trebuie să vă mişcaţi până nu termin 
controlul, a spus el categoric. 

— Bine, i-am răspuns, adăugând imediat: A 
venit şi poliţia? 

— Da. Domnişoară, acum vreau să-mi spuneţi 
ce vă doare. 

Am parcurs apoi o listă lungă de întrebări şi am 
răspuns la majoritatea dintre ele. 

— Domnişoară, nu cred că veţi avea probleme, 
dar trebuie să mergeţi împreună cu prietena 
dumneavoastră la spital, să faceţi câteva analize 
suplimentare. 

Salazar şi colega lui, o anglo-americancă 
masivă, arătau foarte hotărâți în privinţa acestui 
lucru. 

— Eh, nu cred să fie necesar, nu-i aşa, Luna? 
am întrebat-o, uşor neliniştită. 

— Nici vorbă, mi-a răspuns ea foarte surprinsă. 
Scumpete, trebuie să faci câteva radiografii, pentru 
că rana de pe obraz nu arată deloc bine. 

— Ah, dacă zici tu, i-am răspuns, uluită întru 
câtva de turnura situaţiei. 

— Trebuie să mergem. 

Luna a pornit spre ambulanţă, iar eu am fost 
întinsă pe un pat şi vârătă în spatele salvării, după 
care maşina a demarat cu sirena pornită. Inainte 
ca Salazar să închidă uşile din spate, am apucat să 
le văd pe Sarah şi Polly discutând cu un poliţist 
foarte înalt. Păreau amândouă nespus de 
neliniştite, ceea ce era perfect. 

In spital, instituţie ce arăta la fel ca toate 
celelalte spitale, Luna nu s-a dezlipit o clipă de 

mine, iar odată ajunse în separeul delimitat printr- 
o perdea, a întâmpinat-o categorică pe asistenta 
care venise să ne completeze fişele medicale: 

— Spuneţi-i doctorului Josephus că au sosit aici 
Luna Garza şi sora ei. 

Asistenta, o afro-americancă tânără, s-a uitat 
bănuitoare la Luna, dar i-a ascultat rugămintea şi a 
ieşit imediat din cameră. 

— Cum de-ai reuşit? am întrebat-o. 

— Să o împiedic să ne completeze fişele? 
Trebuie să ştii că n-am ales întâmplător acest 
spital. Avem câte un om în fiecare spital din oraş, 
dar aici lucrează cel mai bun om al nostru. 

— Al nostru? 

— Al celor cu dublă-natură. 

— Ah, înţeleg. 

Făcea referire la teriantropi. De-abia aşteptam 
să-i povestesc lui Sam despre toate acestea. 

— Eu sunt dr. Josephus, s-a auzit o voce calmă. 

Am ridicat capul şi am văzut pe fundalul 
perdelei un bărbat uscăţiv, cu păr cărunt. Părul 
începuse să i se rărească, nasul îi era ascuţit şi 
sprijinea o pereche de ochelari cu rame foarte 
subţiri. Albastrul intens al ochilor era amplificat de 
lentilele ochelarilor. 

— Eu sunt Luna Garza, iar ea este prietena mea, 
Margareta, i-a zis Luna, de parcă ar fi fost o 
persoană complet diferită. 

De fapt, mi s-a părut atât de schimbată, încât 
chiar m-am uitat la ea, să văd dacă mai era sau nu 
aceeaşi Luna. 

— Sarcinile de serviciu ne-au pricinuit ceva 

ghinioane, a adăugat ea, în timp ce doctorul mă 
privea cu o oarecare îndoială. 

— Este de încredere, l-a asigurat ea, cu 
deosebită solemnitate. 

Nu voiam să stric acest moment printr-un 
chicotit, aşa că mi-am muşcat uşor buza. 

— Trebuie să faci o radiografie, mi-a spus 
doctorul, după ce mi-a cercetat rănile de pe faţă şi 
mi-a examinat genunchiul, umflat într-un mod 
aproape grotesc. 

Mai aveam câteva julituri şi vânătăi, dar nu 
acestea erau cele mai îngrijorătoare. 

— Aş vrea să terminăm totul foarte repede şi să 
plecăm de-aici în siguranţă, i-a zis Luna pe un ton 
ce nu suporta contrazicere. 

Nu cred să existe spital unde lucrurile să se 
mişte atât de rapid, fapt care m-a condus la 
concluzia că dr. Josephus trebuie să fi făcut parte şi 
din consiliul de conducere al instituţiei. Deşi era 
foarte posibil să fi fost chiar director. După ce mi-a 
adus la pat un aparat portabil pentru radiografii, 
dr. Josephus m-a informat că aveam la maxilar o 
fisură cât un fir de păr şi că fractura se va vindeca 
de la sine, adăugând că puteam apela şi la 
chirurgia plastică, odată ce mi se va dezumfla 
falca. Mi-a prescris câteva calmante, mi-a dat o 
mulţime de sfaturi, plus o pungă de gheaţă pentru 
faţă şi încă una pentru genunchi, despre care a 
spus că era „scrântit”. 

La mai puţin de zece minute după consultaţie, 
ne aflam deja în drum spre ieşirea din spital. Luna 
mă împingea într-un scaun cu rotile, iar dr. 

Josephus ne conducea printr-un fel de tunel de 
serviciu, unde am întâlnit câţiva angajaţi ce păreau 
amărâţi şi săraci, de genul celor care acceptă 
slujbe plătite prost, cum sunt cele de bucătărese şi 
oameni de serviciu. Mi-era greu să cred că dr. 
Josephus - care părea extrem de mulţumit de sine 
- trecuse vreodată prin acest pasaj, dar părea că-l 
cunoştea destul de bine, iar angajaţii care-l 
întâlneau nu se arătau deloc surprinşi de prezenţa 
lui. 

La capătul tunelului, ne-a deschis o uşă masivă 
din metal, iar Luna Garza şi-a aplecat respectuoasă 
capul, i-a zis „Mii de mulţumiri”, după care m-a 
împins în scaun în negura nopţii. Afară ne aştepta 
o maşină veche şi spațioasă, roşie sau maronie. 
Uitându-mă mai bine în jurul meu, mi-am dat 
seama că trebuia să ne aflăm pe o alee, pentru că, 
de-a lungul zidului, erau înşirate lăzi mari de gunoi, 
unde am văzut chiar şi o pisică sărind asupra unei 
prăzi - a cărei natură nu doream s-o aflu - între 
două cutii de gunoi. După închiderea pneumatică a 
uşii în spatele nostru, aleea se cufundă în tăcere şi, 
brusc, mi-a revenit teama. 

Mă săturasem până peste cap să-mi mai fie 
frică. 

Luna s-a dus la maşină, a deschis uşa din spate 
şi i-a spus ceva cuiva dinăuntru. Răspunsul se pare 
c-a înfuriat-o peste măsură, drept pentru care a 
protestat într-un limbaj ce-mi era complet străin. 

După alte câteva riposte, Luna a revenit la mine 
cu paşi apăsaţi. 

— Trebuie să te legăm la ochi, mi-a zis ea, 

convinsă fiind că mă voi simţi foarte ofensată. 

— Nici o problemă, i-am răspuns, vânturând un 
braţ în aer, aşa încât să-i arăt că nu mă deranja cu 
nimic o chestiune atât de lipsită de importanţă. 

— Nu te superi? 

— Nu. Vă înţeleg foarte bine, Luna. Tuturor ne 
place discreţia. 

— În regulă, a zis ea, ducându-se la maşină şi 
revenind cu o eşarfa de mătase vernil-azurie. A 
îndoit-o de câteva ori, ca şi cum ne-am fi pregătit 
să ne jucăm de-a baba oarba, după care mi-a pus-o 
la ochi şi a legat-o strâns. 

— Fii foarte atentă, mi-a şoptit la ureche, pentru 
că ăştia doi sunt foarte cruzi. Ai grijă. 

Era perfect, chiar îmi doream la nebunie să fiu 
şi mai înspăimântată. 

M-a împins până la maşină şi m-a ajutat apoi să 
urc, după care presupun că a dus scaunul la uşa pe 
care ieşiserăm, de unde urma probabil să fie luat 
de unul dintre angajaţii spitalului. Un minut mai 
târziu, Luna a revenit şi s-a urcat lângă mine, pe 
cealaltă uşă. 

Am simţit pe scaunele din faţă prezenţa a două 
persoane. Scrutându-le mental, cu delicateţe şi 
precauţie, am descoperit că erau amândouă 
capabile să se metamorfozeze sau, cel puţin, aşa 
mi s-a părut, pentru că prezentau mental aceeaşi 
încâlcitură, acelaşi amalgam semiobscur pe care îl 
recepţionasem la Sam şi Luna. Ştiind că şeful meu, 
Sam, obişnuieşte să se transforme într-un collie, m- 
am întrebat care era oare preferința Lunei. Mi-am 
îndreptat însă atenţia spre cei din faţa mea, pentru 

că-i simţeam oarecum diferiţi şi păreau apăsaţi, 
influenţaţi de ceva. Tiparul creierelor era uşor 
diferit şi nu părea în totalitate uman. 

Câteva minute am păstrat cu toţii tăcerea, 
răstimp în care maşina a părăsit aleea şi s-a 
pierdut în noapte. 

— Trebuie să ajungi la hotelul Silent Shore, 
corect? m-a întrebat şoferiţa, vorbind aproape 
mârâit. 

Deodată, mi-am dat seama că nu mai era mult 
până la apariţia lunii pline şi, fir-ar să fie, trebuiau 
neapărat să-şi schimbe forma. Probabil acesta şi 
fusese motivul pentru care se arătase Luna atât de 
arţăgoasă în parcarea bisericii Frăției. Era clar: o 
influenţase răsăritul lunii pline. 

— Da, vă mulţumesc, i-am răspuns politicoasă. 

— la te uită, hrana ştie să şi vorbească, a 
comentat pasagerul de lângă şoferiţă. Vocea lui 
semăna şi mai bine cu un mârâit. 

Remarca asta chiar nu-mi plăcuse, dar nu ştiam 
cum i-aş fi putut răspunde tipului. Din câte se 
părea, aveam multe de învăţat în privinţa acestor 
fiinţe, aproape la fel de multe cât aveam de învăţat 
despre vampiri. 

— Hai, terminaţi, le-a zis Luna. Este oaspetele 
meu. 

— Luna s-a împrietenit cu desertul, a continuat 
pasagerul, care începuse deja să mă scoată din 
sărite. 

— Mie-mi miroase ca un hamburger, a adăugat 
şoferiţa. 

— Să ştiţi că-i faceţi o foarte frumoasă impresie 

despre cât suntem de civilizaţi, i-a muştruluit Luna. 
Stăpâniţi-vă! A avut deja o seară foarte grea, de pe 
urma căreia s-a ales şi cu o fractură. 

lar noaptea nu ajunsese nici măcar la jumătate. 
Mi-am luat punga cu gheaţă de pe faţă, pentru că o 
temperatură atât de joasă nu poate fi suportată 
decât de cavitatea sinusurilor. 

— De ce i-o fi trimis Josephus pe ciudaţii ăştia 
de vârcolaci? mi-a şoptit la ureche Luna. 

Ştiam însă că o auziseră; întrucât şi Sam avea 
un auz foarte fin, deşi nu era la fel de puternic ca 
al unui vârcolac adevărat. Sau, cel puţin, aşa 
apreciam eu. De fapt, sincer vorbind, până în acel 
moment nu eram deloc convinsă de existenţa 
vârcolacilor. 

— Cred că s-a gândit la faptul că ar fi cei mai în 
măsură să ne apere, în caz că suntem atacate din 
nou, i-am răspuns cu diplomaţie, aşa încât să mă 
audă şi cei din faţă, pentru că-i simţisem ciulindu-şi 
urechile. 

— Dar ne descurcam foarte bine şi singure, mi-a 
zis ea, indignată, foindu-se şi agitându-se pe 
banchetă de parcă ar fi băut douăzeci de căni de 
cafea. 

— Luna, ţin să-ţi reamintesc faptul că ne-am 
răsturnat, iar maşina ţi-a fost distrusă aproape în 
întregime. Am trecut şi pe la serviciul de urgenţă. 
În ce sens ne descurcam „foarte bine”? am 
întrebat-o, răspunzându-mi singură câteva clipe 
mai târziu. 

— Îmi pare rău, Luna. Dacă nu mă salvai, poate 
că nu mai eram acum în viaţă. Nu e vina ta că ne- 

am dat peste cap, am spus eu. 

— Chiar aţi avut ceva probleme astă-seară, nu? 
a întrebat mult mai politicos personajul de lângă 
şoferiţă. 

Tipul părea să caute cearta cu lumânarea. Nu 
ştiam dacă toţi vârcolacii erau la fel de incisivi ca 
el, ori asta era firea lui. 

— Da, cu fanaticii din Frăţie, i-a explicat Luna, 
nespus de mândră. Au închis-o pe fetiţa asta într-o 
temniţă. 

— Serios? s-a mirat şoferiţa, în prezenţa căreia 
am simţit aceeaşi pulsaţie - sau i-aş putea spune 
foarte bine aură, în lipsa unui termen mai potrivit. 

— Foarte serios, i-am zis, categorică. Acasă, 
lucrez pentru un teriantrop, am adăugat, în 
speranţa că mai conversăm puţin. 

— l-auzi! Cu ce se ocupă? 

— Este proprietarul unui bar. 

— Şi eşti departe de casă? 

— Mult prea departe, i-am zis. 

— ŞI, ia zi, liliacul ăsta chiar ţi-a salvat viaţa? 

— Da, i-am răspuns cu absolută sinceritate. 
Luna mi-a salvat într-adevăr viaţa, am repetat, 
gândindu-mă dacă vorbiseră cu adevărat serios. 

Dumnezeule, oare Luna chiar se transforma în 
liliac? 

— Luna, tine-o tot aşa! s-a auzit mai respectuos 
mârâitul din dreapta. 

Lunei îi plăcuse lauda, aşa cum era de altfel şi 
normal, după care am bătut amândouă palma, 
prieteneşte, continuând apoi să mergem într-o 
tăcere mult mai agreabilă, până când, cinci minute 

mai târziu, şoferiţa a adăugat: 

— Suntem aproape de Silent Shore. 

Am răsuflat uşurată. 

— In faţa hotelului, aşteaptă un vampir. 

Cât pe ce să-mi smulg eşarfa de la ochi! Dar mi- 
am dat seama că ar fi fost un lucru necugetat din 
partea mea. 

— Cum arată? 

— Foarte înalt şi blond. Are un păr splendid. Îţi 
este prieten sau duşman? 

M-am gândit o clipă şi i-am răspuns cu multă 
siguranţă: 

— Prieten. 

— E-o adevărată bombonică, a zis şoferiţa. Se 
încrucişează şi cu alţii? 

— Nu ştiu. Vreţi să-l întreb? 

Luna şi celălalt pasager au râs pe înfundate. 

— Nu te poţi întâlni cu un mort! a obiectat Luna. 
Fii serioasă, Deb... ăăă, fato! 

— Da, bine, a spus şoferiţa. Dar unii dintre ei nu 
sunt atât de răi cum credem noi. Dinţişori de lapte, 
hai că te las chiar la trotuar. 

— Se referă la tine, mi-a şoptit Luna la ureche. 
Odată ce ne-am oprit, Luna s-a întins peste mine şi 
mi-a deschis uşa. Imediat ce-am coborât, am auzit 
pe cineva exclamând pe trotuar, după care Luna a 
trântit fulgerător portiera în spatele meu, iar 
maşina a pornit în trombă de lângă bordură. În 
negura nopţii, alături de scârţâitul roţilor, au 
răsunat şi câteva urlături. 

— Sookie? s-a auzit o voce cunoscută. 

— Eric? 

Încă bâjbâiam şi căutam să-mi dau jos eşarfa, 
dar Eric s-a dovedit mai rapid şi mi-a desfăcut 
numaidecât legătura de la ochi. Aşa m-am ales cu 
o eşarfă foarte frumoasă, dar cam murdară. 
Intrarea şi uşile masive ale hotelului străluceau 
puternic în bezna nopţii. Eric arăta extrem de palid 
şi, ca paloarea să-i fie şi mai pronunţată, alesese 
să poarte un costum bleumarin banal, cu dungi 
albe. 

Eram de fapt bucuroasă să-l văd. M-a apucat de 
braţ, aşa încât să nu mă mai clatin, şi m-a privit 
realmente impasibil, expresie pe care vampirii se 
pricepeau de minune s-o afişeze. 

— Ce-ai păţit? m-a întrebat el. 

— Păi... mi-e cam greu să-ţi explic pe scurt. 
Unde-i Bill? 

— Când a auzit ce s-a întâmplat, a plecat 
imediat spre Centrul Frăției. Dar, între timp, a aflat 
de la unul dintre poliţiştii noştri că ai fost implicată 
într-un accident şi că ai fost dusă la spital. Aşa că a 
pornit într-acolo, de unde a aflat că n-ai fost 
înregistrată ca pacient. Nimeni n-a vrut să-i dea 
măcar o singură informaţie şi n-a putut să-i 
amenințe pe angajaţi. 

Eric arăta foarte frustrat. Chiar dacă se bucura 
nespus de pe urma beneficiilor legilor umane, îl 
irita constant faptul că trebuia să trăiască în 
conformitate cu acestea. 

— În afară de faptul că portarul te-a auzit o 
singură dată, mental, nici urmă de tine. 

— Sărmanul Barry. A păţit ceva? 

— E mai bogat cu câteva sute de dolari şi pare 

foarte fericit, mi-a răspuns Eric sec. Acum, trebuie 
să-l aşteptăm pe Bill. Sookie, ne dai multă bătaie 
de cap, a adăugat el, scoțând din buzunar un 
telefon mobil şi formând un număr. După o 
aşteptare destul de lungă, cineva i-a răspuns. 

— Bill, Sookie e aici. Au adus-o câţiva 
teriantropi, l-a informat Eric, după care m-a studiat 
din cap şi până-n picioare. Arată cam dărâmată, 
dar încă se ţine pe picioare, a adăugat el, 
ascultându-şi apoi interlocutorul. Sookie, ai la tine 
cheia de la cameră? 

Mi-am pipăit buzunarul de la fustă, acolo unde- 
mi pusesem dreptunghiul de plastic, cu un milion 
de ani în urmă. 

— Da, i-am răspuns, nevenindu-mi să cred că 
mersese şi ceva bine. Ah, ia stai! L-au găsit pe 
Farrell? 

Eric şi-a ridicat mâna, făcându-mi semn să 
aştept o clipă. 

— Bill, o duc sus şi încep s-o doftoricesc... Eric 
s-a îndreptat de spate. Bill, a zis teribil de 
ameninţător. Bine, aşa rămâne. La revedere. 

Eric şi-a îndreptat din nou atenţia spre mine, de 
parcă n-ar fi existat nici o întrerupere. 

— Da, Farrell e în siguranţă. Au făcut o scurtă 
incursiune în clădirea Frăției. 

— ŞI... au fost răniţi mulţi oameni? 

— Celor mai mulţi dintre ei le-a fost prea frică 
să se apropie. Majoritatea s-au ascuns ori au plecat 
la casele lor. Farrell era într-o celulă subterană, 
împreună cu Hugo. 

— Ah, da, Hugo. Ce s-a întâmplat cu el? 

Eram probabil mult prea curioasă, pentru că 
Eric m-a privit pieziş, în drum spre ascensorul 
hotelului. Deşi şchiopătam foarte tare, Eric păşea 
răbdător în ritmul meu. 

— Vrei să te-ajut? m-a întrebat el. 

— Ah, nu. Din moment ce m-am descurcat până 
aici. 

Aş fi acceptat pe loc o ofertă similară venită din 
partea lui Bill. 

Barry m-a salutat discret cu mâna, aşteptând în 
dreptul clopoţelului de pe tejgheaua recepţiei. Ar fi 
venit cu siguranţă la mine, dacă n-aş fi fost însoţită 
de Eric. l-am răspuns prin ceea ce speram să fie o 
privire cu  subinţeles, transmiţându-i că vom 
discuta mai târziu, după care uşa liftului ne-a 
anunţat printr-un sunet că se deschide şi am păşit 
înăuntru. Eric a apăsat pe butonul etajului la care 
locuiam şi s-a sprijinit în cabină de peretele cu 
oglindă din faţa mea. Întorcându-mi privirea spre 
el, mi-am văzut şi propria imagine reflectată în 
oglindă. 

— Oh, nu se poate! am exclamat îngrozită. Nu 
pot să-mi cred ochilor! 

Peruca îmi turtise complet părul şi, după ce mă 
pieptănasem cu degetele, ieşise un adevărat 
dezastru. Mi-am ridicat neputincioasă şi îndurerată 
mâinile, să-l aranjez din nou, în timp ce lacrimile 
înăbuşite îmi luaseră de tot graiul. lar părul nu era 
totul. Aveam pe corp o mulţime de vânătăi, mai 
uşoare sau mai grave, iar asta era doar partea 
vizibilă a lucrurilor. Chipul îmi era umflat şi vânăt 
într-o parte, iar deasupra maxilarului, în centrul 


245 


vânătăii, trona o tăietură. Îmi căzuseră jumătate 
din nasturii de la bluză, iar fusta era zdrenţuită şi 
murdară. Braţul drept era plin de crestături şi de 
sânge. 

Am izbucnit în plâns. Arătam îngrozitor, iar 
acest lucru m-a dărâmat de tot. 

Spre norocul lui, Eric nici măcar n-a zâmbit, deşi 
ar fi vrut probabil să râdă în hohote. 

— Sookie, o să-ţi revii imediat ce faci o baie 
fierbinte şi te schimbi cu haine curate, m-a 
consolat el, de parcă i-ar fi vorbit unei fetiţe. 

Drept să spun, în acel moment, nici nu mă 
simţeam de vârsta pe care o aveam în realitate. 

— Şoferiţa-vârcolac zicea că eşti drăguţ, i-am 
spus printre suspine, după care am ieşit amândoi 
din lift. 

— Ce vârcolac? Sookie, în seara asta ai avut 
parte de-o mulţime de peripeții, mi-a zis Eric, 
ridicându-mă şi strângându-mă la piept, ca şi cum 
ar fi ţinut pe braţ un maldăr de haine, reuşind 
astfel să-mi permită să-i ud sacoul minunat şi să-i 
murdăresc albul imaculat al cămăşii. 

— Vai, îmi pare rău! i-am zis, dându-mă înapoi, 
privindu-l şi încercând totodată să-i curăţ costumul 
cu eşarfa. 

— Nu mai plânge, mi-a spus el precipitat, 
încearcă să nu izbucneşti iarăşi în plâns. Nu mă 
deranjează că va trebui să-mi duc costumul la 
curăţătorie şi, de fapt, nu mă interesează nici dacă 
voi fi nevoit să-mi cumpăr altul. Dar încetează 
odată să mai plângi. 

Era chiar nostim: Eric, cumplitul stăpân al 

vampirilor, se temea de femeile plângăcioase. 
Constatare în urma căreia nu mi-am putut reţine 
câteva chicoteli printre ultimele suspine. 

— E ceva amuzant? m-a întrebat el. 

Am negat dând din cap, după care am descuiat 
uşa apartamentului şi am intrat. 

— Sookie, dacă vrei, pot să te ajut să intri în 
cadă, s-a oferit Eric. 

— Ah, nu, mulţumesc. 

Nu-mi doream nimic mai mult decât să fac o 
baie şi să nu mă mai îmbrac niciodată cu hainele- 
astea; dar nici gând să intru la baie câtă vreme era 
şi Eric prin preajmă. 

— Sunt convins că arăţi de minune goală, a 
continuat el, pentru a-mi mai ridica puţin moralul. 

— Da, şi sunt la fel de gustoasă ca un ecler, i- 
am zis, aşezându-mă cu grijă într-un fotoliu. Însă, 
momentan, mă simt mai degrabă ca un cârnat 
„boudain” - ştii, genul ăla de cârnaţi specifici 
bucătăriei creole din Louisiana, preparaţi din tot 
felul de ingrediente deloc elegante. 

Eric mi-a ridicat piciorul rănit şi mi l-a aşezat pe 
un scaun, aşa încât să-mi relaxez genunchiul. Am 
pus pe el punga cu gheaţă şi am închis apoi ochii. 
Eric a sunat la recepţie şi a comandat câteva 
pensete, un castron, un unguent antiseptic şi un 
scaun cu rotile - produse care ne-au fost aduse în 
cameră în mai puţin de zece minute. Personalul 
hotelier era într-adevăr ireproşabil. 

Lângă perete, era un mic birou. Eric l-a mutat în 
partea dreaptă a fotoliului pe care stăteam şi mi-a 
aşezat braţul pe el. A aprins apoi lampa, mi-a 

umezit braţul cu o cârpă udă şi mi-a înlăturat 
cheagurile şi cioburile ce proveneau de la 
geamurile maşinii Lunei. 

— Dacă ai fi fost o fată obişnuită, te-aş fi 
fermecat şi n-ai fi simţit nimic, mi-a zis el. Aşa că, 
nu-ţi rămâne decât să rabzi, curajoasă. 

M-a durut îngrozitor şi, chiar dacă lacrimile mi- 
au şiroit pe tot parcursul intervenţiei sale, mi-am 
dat silinţa să nu scot nici un sunet. 

Într-un târziu, auzind o cheie în uşă, am deschis 
ochii. Bill s-a uitat la mine, a tresărit şi apoi şi-a 
îndreptat atenţia spre ce făcea Eric. L-a aprobat cu 
o mişcare uşoară din cap. 

— Cum de s-a întâmplat una ca asta? a întrebat 
el, atingându-mi aproape insesizabil faţa, după 
care, în vreme ce Eric îşi vedea în continuare de 
treabă, a tras aproape celălalt scaun şi s-a aşezat. 

Am început să-i povestesc totul. Mă simţeam 
însă atât de obosită, încât vocea mi-a tremurat 
serios de câteva ori. Când am ajuns la incidentul 
provocat de Gabe, n-am mai avut efectiv puterea 
să relatez calmă acel episod şi l-am văzut pe Bill 
străduindu-se din greu să-şi păstreze cumpătul. 
Ridicându-mi uşor bluza, s-a uitat la sutienul 
sfâşiat şi la rănile de pe piept, chiar dacă era şi Eric 
de faţă - care, evident, nu putea să nu tragă cu 
ochiul. 

— Ce s-a întâmplat cu Gabe ăsta? a întrebat Bill, 
foarte încet. 

— Ah, păi, e mort, i-am zis. L-a omorât Godfrey. 

— L-ai văzut pe Godfrey? a intervenit Eric 
aplecându-se în faţă. 

Nu spusese nimic până în acel moment. Tocmai 
îmi terminase de curăţat braţul. După aceea, m-a 
uns peste tot cu unguent antibiotic, de parcă aş fi 
fost un bebeluş pe care dorea să-l protejeze de 
iritarea provocată de scutece. 

— Bill, ai avut dreptate. El este cel care l-a răpit 
pe Farrell, însă n-am aflat cum a reuşit acest lucru. 
Godfrey l-a împiedicat pe Gabe să mă violeze. 
Deşi, trebuie să spun, i-am tras şi eu câteva lovituri 
zdravene. 

— Nu te mai lăuda, mi-a răspuns Bill, zâmbind 
scurt. Deci, tipul e mort, a adăugat el nu foarte 
mulţumit. 

— Godfrey s-a descurcat admirabil, pentru că l-a 
oprit pe Gabe şi m-a ajutat să scap de-acolo. E de 
apreciat cu atât mai mult cu cât intenţionează să 
întâlnească soarele. Nu l-aţi găsit acolo? 

— A dispărut în noapte imediat ce i-am atacat 
pe cei din Frăţie, ne-a explicat Bill. Nici unul dintre 
noi n-a putut să-l prindă. 

— Ce-aţi făcut în clădirea Frăției? 

— O să-ţi spun mai târziu, Sookie, în timp ce-ţi 
fac baie. Hai mai întâi să-i spunem noapte bună lui 
Eric. 

— Bine, am consimţit. Noapte bună, Eric. Mersi 
pentru acordarea primului ajutor. 

— Astea au fost lucrurile principale, îi spuse Bill. 
Dacă mai e vreo problemă, putem discuta mai 
târziu, la tine în cameră. 

— În regulă. 

Eric s-a uitat la mine cu ochii mijiţi. În răstimpul 
în care mă îngrijise, îmi linsese o dată sau de două 

ori braţul însângerat şi, din câte se părea, gustul 
era unul îmbătător pentru el. 

— Odihnă plăcută, Sookie. 

— Ah, le-am spus brusc, deschizând larg ochii. 
Ştiţi, le rămânem îndatoraţi vârcolacilor. 

Ambii vampiri m-au privit foarte miraţi. 

— Ei bine, poate că voi nu, dar eu le rămân 
datoare. 

— Stai fără grijă, pentru că-şi vor solicita singuri 
acest drept, mi-a răspuns prevestitor Eric. 
Teriantropii nu fac nimic pe gratis. Noapte bună, 
Sookie. Mă bucur că n-ai fost violată şi ucisă, a 
adăugat el, rânjind scurt şi semănând mult mai 
bine cu cel care era de fapt. 

— Vai, mersi mult, i-am zis, închizând din nou 
ochii. Noapte bună. 

Odată ce Eric a închis uşa, Bill m-a ridicat şi m-a 
dus în baie, încăpere care nu era mai spațioasă 
decât băile tipice din majoritatea hotelurilor, dar a 
cărei cadă era totuşi destul de încăpătoare. Bill a 
dat drumul la apa caldă şi a început să mă 
dezbrace cu mare atenţie. 

— Bill, aruncă-le, i-am zis. 

— Da, cred că ar fi cel mai bine, a recunoscut el, 
strângând din buze şi privindu-mi încă o dată 
rănile. 

— Pe unele le-am căpătat în urma căzăturii pe 
scări, iar altele mi-au fost provocate de accident, l- 
am lămurit. 

— Dacă n-ar fi fost deja mort, l-aş fi găsit şi l-aş 
fi omorât cu mâna mea, a spus Bill, mai mult 
pentru sine. Şi nu m-aş fi grăbit câtuşi de puţin, a 

adăugat el, luându-mă în braţe şi cufundân du-mă 
în apă cu aceeaşi uşurinţă cu care ar fi ridicat un 
bebeluş, după care a început să mă spele cu un 
burete şi o bucată de săpun. 

— Părul meu arată îngrozitor. 

— Aşa este, dar ne putem ocupa spre dimineaţă 
de păr, pentru că mai întâi trebuie să dormi puţin. 

Pornind de la nivelul feţei, Bill m-a spălat cu 
grijă pe tot corpul. Din pricina murdăriei şi a 
sângelui închegat, apa şi-a pierdut în scurt timp 
limpezimea. Mi-a examinat foarte atent braţul, ca 
nu cumva Eric să fi omis vreun ciob. Bill a golit 
cada şi a umplut-o din nou, răstimp în care n-am 
avut ce face decât să aştept tremurând. De 
această dată, am ieşit perfect curată. Plângându- 
mă a doua oară în privinţa părului, Bill a cedat 
rugăminţii mele. Mi l-a udat, mi-a dat cu şampon şi 
m-a clătit cu meticulozitate. Nu e nimic mai 
minunat decât să fii curat din cap şi până în 
picioare, să te întinzi apoi într-un pat cu aşternuturi 
curate şi să dormi în perfectă siguranţă. 

— Spune-mi ce s-a întâmplat la biserica Frăției, 
i-am zis, în timp ce mă ducea spre pat. [ine-mi de 
urât până adorm. 

Bill m-a strecurat sub cearşaf şi s-a întins alături 
de mine. Mi-am pus capul pe braţul lui şi s-a întors 
spre mine. M-am cuibărit la pieptul lui. 

— Când am ajuns acolo, locul arăta ca un 
furnicar cuprins de panică. Parcarea era plină de 
oameni şi maşini, care tot continuau să sosească 
pentru petrecerea de peste noapte. 

— Era vorba de-o întrunire, am murmurat, 

întorcându-mă pe partea dreaptă, pentru a mă 
ghemui cât mai aproape de el. 

— Era mare agitaţie. Aproape toţi s-au năpustit 
spre maşini şi au părăsit parcarea cât au putut de 
repede. Conducătorul lor, unul Newlin, a încercat 
să ne interzică accesul în clădirea Frăției - care a 
fost la un moment dat biserică, nu? -, avertizându- 
ne că vom pieri în flăcări dacă intrăm, pentru că 
eram nişte blestemaţi, a pufnit Bill. Stan însă l-a 
luat pe sus şi l-a dat deoparte. Am intrat apoi în 
clădire, urmaţi îndeaproape de Newlin şi de femeia 
lui, care s-au ţinut chiar în spatele nostru. Nici unul 
dintre noi n-a ars, ceea ce i-a speriat foarte tare pe 
ceilalţi. 

— Sunt convinsă, am bombănit eu. 

— Barry ne-a spus că, atunci când comunicase 
cu tine, simţise că te aflai undeva „jos” - sub 
nivelul pământului. | se păruse că auzise la tine 
cuvântul „scări”. Veniserăm doar şase - Stan, 
Joseph, Velasquez, Isabel şi alţi doi - şi ne-a luat 
cam şase minute să eliminăm toate posibilităţile şi 
să găsim scările. 

— Cum aţi trecut de uşă? l-am întrebat, 
amintindu-mi că avea încuietori zdravene. 

— Am spulberat-o într-o clipită. 

— Ah, normal, i-am zis, gândindu-mă că era 
alternativa care oferea cel mai uşor acces într-o 
incintă. 

— Ne-am gândit că încă erai închisă la subsol, 
desigur. Când am intrat în camera în care se afla 
un bărbat mort, cu pantalonii desfăcuţi... 

Bill s-a oprit pentru un lung moment. 

— Eram absolut sigur că fuseseşi acolo, pentru 
că ţi-am simţit mirosul în aer. Am văzut că tipul 
avea pe el urme de sânge, din sângele tău şi, în 
plus, am găsit alte urme, peste tot prin clădire. Am 
fost extrem de îngrijorat. 

L-am liniştit bătându-l uşor pe umăr. Mă 
simţeam prea extenuată ca să-l liniştesc cu mai 
multă vigoare, aşa că aceasta era singura 
consolare pe care i-o puteam oferi pentru moment. 

— Sookie, m-a întrebat el foarte atent, nu mai ai 
nimic important să-mi spui? 

Eram prea somnoroasă ca să analizez sensul 
întrebării. 

— Nu, i-am răspuns căscând. Cred că am spus 
destul despre aventurile mele din seara asta. 

— M-am gândit că poate n-ai vrut să spui totul, 
pentru că era şi Eric de faţă. 

L-am auzit descălţându-se de pantofi şi lăsându- 
i să cadă pe podea. 

— Godfrey a intervenit exact la ţanc, i-am zis, 
sărutându-l pe piept, exact în dreptul inimii. 

S-a instalat o lungă tăcere. M-am uitat la Bill, şi 
chipul său mi s-a părut atât de rigid, încât arăta ca 
o statuie. Genele negre contrastau puternic cu 
paloarea chipului. Ochii săi negri păreau o 
prăpastie fără să sfârșit.. 

— Spune-mi ce-aţi făcut în continuare, i-am zis. 

— Am pătruns şi mai adânc în adăpostul 
subteran şi am găsit o cameră mai mare, precum 
şi un fel de magazie plină de provizii - mâncare şi 
arme -, unde ne-a fost clar că locuise un vampir. 

Nu văzusem acea parte a adăpostului subteran 

şi, evident, nu aveam nici o intenţie să-l revizitez, 
să văd ce-am pierdut. 

— Pe Farrell şi Hugo i-am găsit într-o altă celulă. 

— Hugo era în viaţă? 

— Mai trăia, îmi zise Bill, sărutându-mă pe 
frunte. Din fericire pentru Hugo, lui Farrell nu-i 
place să facă sex decât cu tipi tineri. 

— Poate că acesta a şi fost motivul pentru care 
Godfrey l-a ales pe Farrell, când a hotărât să dea 
un alt exemplu de păcătos. 

Bill m-a aprobat dând din cap. 

— Aşa ne-a spus şi Farrell. Stătuse de foarte 
multă vreme fără să facă sex şi fără să se 
hrănească, aşa că se simţea extrem de înfometat, 
în ambele privinţe. Dacă Farrell n-ar fi fost 
constrâns de lanţurile de argint, Hugo ar fi... avut 
mult de furcă în preajma lui. Oricum, Farrell a 
reuşit să se hrănească din Hugo chiar şi încătuşat 
cu lanţuri de argint la mâini şi la picioare. 

— Ştiai că Hugo a fost trădătorul? 

— Da, mi-a zis Farrell că v-a auzit conversaţia. 

— Cum... Ah, da, uitasem de auzul fin al 
vampirilor. 

— Farrell ar fi vrut să ştie ce i-ai făcut lui Gabe 
de-a ţipat. 

— L-am pocnit peste urechi, i-am zis, făcându- 
mi palma căuş şi arătându-i cum am procedat. 

— Farrell a fost încântat, pentru că tipul ăsta, 
Gabe, era genul de om căruia îi plăcea să abuzeze 
de putere, şi-l supusese pe Farrell la multe 
umilinţe. 

— Farrell a avut mare noroc că nu este femeie. 

Unde-i Hugo acum? 

— Undeva în siguranţă. 

— În siguranţă pentru cine? 

— Pentru vampiri. Au decis să-l ţină departe de 
jurnaliştii care de-abia aşteaptă să pună mâna pe 
povestirea lui. 

— Ce-i vor face? 

— Asta hotărăşte numai Stan. 

— Nu-ţi aminteşti că am avut o înţelegere cu 
Stan? A promis că nu-i va ucide pe oamenii pe care 
eu îi găsesc vinovaţi. 

Era clar că Bill nu dorea să înceapă o polemică 
pe această temă. Chipul îi era împietrit. 

— Sookie, acum trebuie să dormi. Vorbim 
despre asta după ce te trezeşti. 

— Dar până atunci poate să fie deja mort. 

— De ce-ţi pasă ţie? 

— Fiindcă aşa ne-a fost înţelegerea! Ştiu că 
Hugo e un nemernic şi-l urăsc de moarte, dar 
totodată îmi pare rău pentru el. Nu pot să fiu 
părtaşă la uciderea lui şi să-mi trăiesc apoi viaţa ca 
şi cum n-aş avea nimic pe conştiinţă. 

— Sookie, o să fie în viaţă când te trezeşti. Mai 
vorbim atunci. 

Simţeam cum somnul mă trage în străfundurile 
sale asemenea curenților marini. Îmi era greu să 
cred că era numai două dimineaţa. 

— Îţi mulţumesc că ai venit după mine. 

Bill a continuat după o scurtă pauză: 

— La sediul Frăției am găsit doar urme din 
sângele tău şi cadavrul violatorului. Când am văzut 
că nu erai nici la spital, de unde dispăruseşi fără 

urmă... 

— Mmmmh? 

— Am fost foarte, foarte speriat. Nu ştia nimeni 
de tine. De fapt, în timp ce vorbeam cu asistenta 
care te luase în primire, numele tău a dispărut 
brusc de pe monitorul computerului. 

Eram impresionată. Teriantropii erau organizați 
uimitor de bine. 

— Poate că ar trebui să-i trimit Lunei un buchet 
de flori, i-am zis, articulând cuvintele cu mare 
greutate. 

Bill m-a sărutat - un sărut foarte plăcut -, după 
care n-am mai ştiut nimic. 

Capitolul 7 


M-am întors cu greu pe-o parte şi am privit 
ecranul luminos al ceasului de pe noptieră. Încă nu 
sosiseră zorile, dar nu mai era mult până atunci. 
Capacul sicriului era închis, ceea ce însemna că Bill 
se instalase deja înăuntru. De ce oare mă 
trezisem? N-am putut să nu mă întreb. 

Aveam ceva de făcut, dar uitasem ce anume. 
Uimită de lentoarea minţii, mi-am pus pe mine un 
tricou, o pereche de pantaloni scurţi şi m-am 
încălţat cu sandalele. Privind cu coada ochiului în 
oglindă, am observat că arătam la fel de groaznic, 
aşa că m-am întors cu spatele şi am început să mă 
pieptăn. Spre marea mea surprindere şi încântare, 
poşeta pe care o pierdusem se afla pe masa din 
camera de zi. Mi-o adusese cineva noaptea trecută 
de la sediul Frăției. Mi-am pus înăuntru „cheia” de 
plastic şi am coborât extenuată în holul liniştit al 
hotelului. 

Barry nu era de serviciu, iar înlocuitorul său era 
prea educat ca să mă întrebe ce naiba căutam 
acolo, arătând într-un hal fără de hal. Mi-a chemat 
un taxi şi i-am spus şoferului unde vreau să ajung. 
Acesta m-a privit în oglinda retrovizoare. 

— N-aţi vrea mai bine să mergeţi la un spital? 
mi-a sugerat, oarecum îngrijorat. 

— Nu, am fost deja, i-am zis, dar răspunsul meu 
nu păru să-l liniştească. 

— Dacă vampirii ăia vă tratează atât de rău, de 

ce mai umblaţi cu ei? 

— Oamenii mi-au făcut asta, i-am spus. Nu 
vampirii. 

După care am plecat. Fiind duminică dimineaţă, 
străzile nu erau aglomerate. Ne-a trebuit doar un 
sfert de oră să ajungem în locul în care fusesem cu 
o seară în urmă: parcarea bisericii Frăției. 

— Puteţi să mă aşteptaţi? l-am întrebat pe 
şofer, un bărbat la vreo şaizeci de ani, îmbrăcat 
într-o cămaşă din tartan cu capse şi nu cu nasturi, 
grizonant şi cu un dinte lipsă. 

— Da, nici o problemă, mi-a răspuns «el, 
aprinzând lumina din plafonieră şi scoțând de sub 
scaun o carte cu povestiri western, de Louis 
L'Amour. 

În parcarea puternic luminată de becurile cu 
vapori de sodiu, nu se vedea nici o urmă a 
incidentelor care avuseseră loc cu o seară în urmă. 
Nu erau decât două maşini în parcare, ceea ce 
sugera că fuseseră abandonate în noaptea 
precedentă. Una dintre ele îi aparținuse probabil lui 
Gabe. Nu ştiam dacă avusese sau nu rude, dar 
speram să nu fi avut. În primul rând, pentru că era 
atât de sadic, încât le-ar fi făcut cu siguranţă viaţa 
un calvar şi, în al doilea rând, pentru că sărmanii 
oameni s-ar fi întrebat pentru tot restul vieţii cum 
şi de ce murise. Oare ce făceau Sarah şi Steve 
Newlin? Le mai rămăseseră suficient de mulţi 
membri cât să poată continua activitatea Frăției? 
Armele şi proviziile erau probabil în continuare în 
subsolul bisericii. Cine ştie, poate chiar se 
pregăteau de venirea Apocalipsei. 

Din întunericul de dincolo de biserică, apăru o 
figură. Godfrey. Era în continuare despuiat până la 
brâu şi chipul îi arăta ca al unui băieţandru de 
şaisprezece ani. Numai strălucirea ochilor şi tiparul 
neobişnuit al tatuajelor îi trădau adevărata fire. 

— Am venit să te văd, i-am spus odată ce s-a 
apropiat, gândindu-mă că poate ar fi fost mai 
adecvată expresia „să te conduc pe ultimul drum”. 

— De ce? 

— Fiindcă ţi-am rămas datoare. 

— Dar sunt o creatură malefică. 

— Da, aşa e, i-am zis, acceptând realitatea. Ai 
făcut totuşi un lucru bun când m-ai salvat din 
mâinile lui Gabe. 

— Cum, ucigând un om în plus? Oricum, pentru 
mine n-a contat câtuşi de puţin. Au fost mult prea 
mulţi. Măcar te-am scutit de-o umilinţă. 

Glasul său parcă mi-a smuls inima din piept. 

Lumina ce cuprindea încet firmamentul era atât 
de slabă, încât strălucirea lămpilor fluorescente din 
parcare mi-a permis să privesc mai atentă chipul 
foarte, foarte tânăr din faţa mea. 

Dintr-odată, realmente absurd, am izbucnit în 
plâns. 

— iți mulţumesc, îmi spuse Godfrey pe un ton 
distant. lată, la final, cineva plânge pentru mine. 
Nu m-aş fi aşteptat la aşa ceva, adăugă el, 
îndepărtându-se la o distanţă sigură. 

O clipă mai târziu, răsări soarele. 


Imediat ce-am urcat în taxi, şoferul a lăsat 
deoparte cartea şi m-a întrebat: 

— Ce fac acolo, un foc de tabără? Mi s-a părut c- 
am văzut fum gros şi era cât pe ce să vin să văd ce 
se-ntâmplă. 

— Acum deja s-a stins, i-am răspuns. 


Pe parcursul a vreo doi kilometri, n-am făcut 
decât să-mi şterg lacrimile cu batista, după care 
am privit pe geam cum ieşeau din negura nopţii 
cartierele îndepărtate ale oraşului. 

La hotel, odată intrată în cameră, mi-am dat jos 
pantalonaşii, m-am întins în pat şi, pregătindu-mă 
pentru o lungă perioadă de veghe, m-am cufundat 
pe nesimţite într-un somn profund. 

Bill m-a trezit după asfinţit, exact aşa cum îi 
plăcea lui: ridicându-mi tricoul şi alintându-mi 
pieptul cu firele părului său negru. Simţeam că mă 
trezisem pe jumătate stimulată, ca să spun aşa, 
pentru că începuse să-mi răsfeţe tandru cu buzele 
unul dintre sâni, pe care-i considera cei mai 
frumoşi din lume. Era foarte grijuliu să nu cumva 
să-mi facă vreo rană cu caninii, care îi erau 
coborâţi complet - acesta fiind doar unul dintre 
indiciile excitării sale. 

— Dacă sunt foarte, foarte atent, ce zici, n-ar 
putea chiar să-ţi placă? îmi murmură el la ureche. 

— Numai dacă te porţi cu mine ca şi cum aş fi 
din sticlă, i-am şoptit, ştiind bine că nu-i ceream 
nimic imposibil. 

— Dar porţiunea asta nu pare deloc din sticlă, 
îmi zise el, coborându-şi cu gingăşie braţul spre o 
zonă mai delicată. Eşti caldă. Umedă. 

Am gemut. 

— Doar dintr-atât? Chiar te doare? întrebă el, 
mişcându-şi mai energic mâna. 

— Bill..., a fost tot ce-am mai apucat să-i spun, 
pentru că ne-am unit imediat buzele şi i-am simţit 
limba începând dansul unui ritm binecunoscut. 

— Întoarce-te într-o parte, îmi şopti el. Mă voi 
ocupa eu de tot. 

Ceea ce a şi făcut. 

— De ce ţi-ai pus tricoul pe tine? întrebă el mai 
târziu, după ce-şi luă din frigider o sticlă cu sânge 
şi-l încălzi în cuptorul cu microunde. 

Eu fiind destul de slăbită, a preferat să nu 
deguste şi din sângele meu. 

— Am asistat la moartea lui Godfrey. 

— Ce-ai făcut? întrebă contrariat Bill. 

— Godfrey a întâlnit în sfârşit zorile, i-am 
răspuns, folosind cu perfectă naturaleţe o expresie 
pe care nu cu mult timp în urmă o consideram 
stânjenitor de melodramatică. 

Urmă o tăcere îndelungată. 

— De unde ai ştiut că-şi va menţine hotărârea? 
Cum de-ai ştiut unde să te duci? 

Am ridicat din umeri, atât cât am putut, având 
în vedere că stăteam întinsă. 

— Părea foarte hotărât să respecte planul iniţial 
şi am presupus că nu va renunţa la el. În plus, mi-a 
salvat viaţa. Aşa că măcar atât puteam să fac 
pentru el. 

— A dat dovadă de curaj? 

— S-a stins cu multă demnitate, i-am spus, 
privindu-l în ochi. Mi-a părut chiar dornic să încheie 
socotelile cu viaţa. 

Nu ştiam ce-i în mintea lui Bill, dar aveam să 
aflu imediat: 

— Trebuie să mergem să ne întâlnim cu Stan, 
să-i spunem şi lui. 

— De ce trebuie să-l vedem iarăşi pe Stan? 

Dacă n-aş fi fost o femeie cu adevărat matură, 
m-aş fi supărat, cu siguranţă. Dar, chiar şi aşa, Bill 
m-a privit dojenitor. 

— Pentru că trebuie să-i povesteşti tot ce-ai 
păţit, aşa încât să fie pe deplin convins că ne-am 
făcut treaba. De asemenea, nu uita că mai este şi 
Hugo la mijloc, mi-a spus el, suficient de ferm cât 
să mă întristeze. 

Deoarece mă deranja până şi ideea de a-mi 
acoperi trupul cu veşminte care nu-mi erau 
necesare la rănile pe care le suferisem, am ales 
până la urmă o rochie lungă, fără mâneci, gri- 
închis, tricotată dintr-un material moale şi m-am 
încălţat cu sandale. Din moment ce-mi era încă 
dificil să-mi ridic braţele, Bill mi-a pieptănat părul şi 
mi-a pus în urechi o pereche de cercei pe carea 
hotărât să-i asorteze cu un lănţişor din aur. Arătam 
de parcă mă pregătisem pentru a participa la o 
reuniune a femeilor maltratate. Bill a sunat apoi la 
recepţie şi a solicitat închirierea unei maşini. Nu 
ştiu când a fost adus vehiculul în garajul subteran 
al hotelului. Nu ştiu nici măcar cine s-a ocupat de 
această treabă. Bill a condus. N-am mai privit o 
clipă pe fereastră. Mă săturasem deja de Dallas. 

Casa din Green Valley Road arăta la fel de 
liniştită ca în urmă cu două nopţi, dar, odată ce-am 
fost invitaţi înăuntru, am văzut că era plină de 


262 


vampiri. Sosisem în toiul unei petreceri de bun 
venit organizată în cinstea lui Farrell, care stătea în 
mijlocul camerei de zi şi ţinea de umăr un tânăr 
drăguţ, ce nu părea să fi avut mai mult de 
optsprezece ani. Tânărul avea în mână o sticlă de 
coca-cola, iar Farrell una cu sânge sintetic, 0- 
negativ, şi arăta aproape la fel de rumen ca şi 
partenerul său. 

Farrell nu mă cunoştea şi s-a arătat încântat 
când am făcut cunoştinţă. Era îmbrăcat din cap şi 
până în picioare într-o costumaţie de cowboy 
autentic şi mă aşteptam dintr-un moment într-altul 
să-l aud zornăind din pinteni când s-a aplecat 
deasupra mâinii pe care i-o întinsesem. 

— Eşti atât de minunată, îmi zise el exuberant, 
ridicând sticla cu sânge artificial, încât, dacă m-aş 
culca cu femei, te-aş curta o săptămână întreagă 
fără încetare. Ştiu că te indispun aceste mici 
vânătăi, dar ele nu fac decât să-ţi evidenţieze şi 
mai mult frumuseţea. 

Nu m-am putut abţine să nu râd, pentru că, pe 
lângă faptul că mergeam de parcă aş fi avut 
optzeci de ani, ştiam bine că-mi era învineţită 
toată partea stângă a feţei. 

— Bill Compton, eşti un vampir tare norocos, i 
se adresă Farrell. 

— Asta poţi s-o mai spui o dată, îi răspunse Bill, 
zâmbind oarecum rezervat. 

— Frumoasă şi curajoasă! 

— Mulţumesc, Farrell. Unde este Stan? i-am zis, 
hotărând să-i întrerup valul de laude care nu numai 
că-l enervau pe Bill, dar începuseră să-i stârnească 

interesul şi tânărului său însoțitor. 

Intenţionam să relatez povestirea o singură 
dată şi nu mai mult. 

— In sufragerie, unde vă aşteaptă cu deosebită 
plăcere, îmi răspunse acelaşi vampir tânăr care o 
adusese pe sărmana Bethany în sufragerie, când 
fusesem ultima oară aici. 

El trebuie să fi fost Joseph Velasquez. Nu părea 
să aibă mai mult de un metru şaptezeci şi cinci, iar 
genele moştenite de la strămoşii săi hispanici îl 
înzestraseră cu ten arămiu şi ochi negri, ca ai unui 
nobil iberic, în vreme ce natura de vampir îi 
împietrise privirea şi îi impregnase în ea dorinţa de 
a face numaidecât rău. Şi, după cum scruta 
camera, se părea că de-abia aşteaptă să pună 
mâna pe vreun scandalagiu. Tot el se ocupa 
probabil şi de menţinerea ordinii în interiorul 
cuibului. 

Am aruncat o privire spre ceilalţi vampiri şi spre 
cei câţiva oameni care petreceau în celelalte 
camere spaţioase ale casei. Pe Eric nu l-am văzut 
şi m-am întrebat dacă plecase deja spre 
Shreveport. 

— Unde-i Isabel? l-am întrebat încet pe Bill. 

— Isabel e pedepsită, mi-a răspuns atât de 
încet, încât de-abia l-am auzit. 

Nu dorea să vorbească despre acest lucru, iar 
când Bill considera că aşa este cel mai înțelept, 
ştiam că trebuie să-mi țin gura închisă. 

— A adus un trădător în cuib şi trebuie să 
plătească pentru asta. 

— Dar... 

— 9ŞŞ. 

Sufrageria era la fel de aglomerată ca şi camera 
de zi. Stan şedea pe acelaşi scaun şi purta aceeaşi 
vestimentaţie în care îl văzusem şi la ultima 
noastră întâlnire. S-a ridicat imediat ce-am intrat 
şi, după felul în care a făcut acest lucru, mi-am dat 
seama că era un gest prin care dorea să 
evidenţieze statutul important pe care-l 
căpătasem. 

— Domnişoară Stackhouse, Bill, ne întâmpină el 
politicos, strângându-mi cu mare grijă mâna. 

Stan mă examină din priviri şi, din spatele 
albastrului-spălăcit al ochilor, părea să nu piardă 
nici cel mai mic detaliu al rănilor mele. Îşi lipise 
rama ochelarilor cu bandă adezivă. 

— Vă rog, povestiţi-mi tot ce s-a întâmplat ieri, 
fără să omiteţi nimic, îmi zise el. 

Rugămintea lui mi-a amintit fără să vreau de 
rapoartele pe care Archie Goodwin i le dădea 
detectivului şi prietenului său, Nero Wolfe. 

— O să-l plictisesc pe Bill, i-am spus sperând să 
scap de această corvoadă reiterativă. 

— Bill nu se va supăra să fie şi el puţin plictisit. 
Nu aveam cum să scap, aşa că am oftat şi am 
început din clipa în care mă întâlnisem cu Hugo în 
hotelul Silent Shore. Pe parcursul naraţiunii m-am 
gândit că ar fi bine să nu amintesc şi numele lui 
Barry, din moment ce nu ştiam dacă doreşte să fie 
sau nu cunoscut de vampirii din Dallas. Aşa că i-am 
spus „unul dintre hamalii hotelului”. Însă îmi 
dădeam seama că vampirii ar fi putut afla foarte 
uşor despre cine era vorba, dacă îşi dădeau puţin 

silinţa. 

Când am ajuns la episodul în care Gabe l-a 
trimis pe Hugo în celula lui Farrell şi a încercat apoi 
să mă violeze, buzele mi s-au crispat într-o 
grimasă, iar chipul mi s-a încordat atât de puternic, 
încât am crezut că-mi va plesni pe loc. 

— De ce face asta? îl întrebă Stan pe Bill, ca şi 
cum eu nici n-aş fi fost de faţă. 

— Când e tensionată..., începu Bill. 

— Ah, da. 

Stan m-a privit şi mai gânditor, moment în care 
mi-am ridicat braţele şi mi-am strâns părul în 
coadă. Bill mi-a înmânat o cordeluţă elastică pe 
care a scos-o din buzunar şi, cu un efort 
considerabil, mi-am răsucit strâns părul, aşa încât 
să pot înfăşură cordeluţa de trei ori în jurul lui. 

Imediat ce-am început să-i relatez despre 
ajutorul primit din partea teriantropilor, Stan şi-a 
manifestat curiozitatea aplecându-se în faţă. A vrut 
să afle mai mult decât i-am spus, dar eram 
hotărâtă să nu-i divulg vreun nume. S-a arătat 
extrem de gânditor odată ce am încheiat şi i-am zis 
că vârcolacii mă lăsaseră chiar la intrarea în hotel. 
Nu ştiam dacă aş fi făcut bine să-l amintesc pe 
Eric, aşa că l-am omis cu desăvârşire. Oricum, 
apăruse aici ca un personaj venit din California şi 
n-avea ce căuta la hotel. Mi-am rectificat şirul 
povestirii şi i-am zis că am urcat direct în cameră, 
unde l-am aşteptat pe Bill. 

După aceea, i-am spus despre întâlnirea cu 
Godfrey. 

Spre surprinderea mea, Stan părea să nu 

priceapă faptul că Godfrey murise şi m-a rugat să-i 
repet acest episod al povestirii, răstimp în care şi-a 
întors capul în altă direcţie. Din spate, Bill m-a 
mângâiat liniştitor. Stan şi-a întors apoi privirea 
spre noi, ştergându-şi ochii cu o batistă pe care 
începuseră să apară pete roşii. Aşadar, era 
adevărat că vampirii puteau să plângă, şi era la fel 
de adevărat că aveau lacrimi de sânge. 

Am plâns şi eu împreună cu el, dar Godfrey 
meritase să moară, pentru că maltratase şi ucisese 
copii secole la rând. M-am întrebat câţi oameni or fi 
închişi pentru aceleaşi crime pe care le-a comis şi 
Godfrey. Pe de altă parte, Godfrey mă ajutase într- 
o situaţie extrem de neplăcută şi luase cu el cea 
mai împovărătoare suferinţă şi vinovăţie pe care o 
văzusem vreodată la cineva. 

— Cât curaj şi fermitate, spuse admirativ Stan. 
Nu părea deloc suferind, ci doar copleşit de 
admiraţie. 

— Chiar mi-au dat lacrimile, adăugă el pe un ton 
din care mi-am dat seama că dorea să-i aducă un 
adevărat omagiu. După ce Bill l-a identificat pe 
Godfrey noaptea trecută, am aflat că era membrul 
unui cuib din San Francisco. Colegii săi vor suferi 
îngrozitor când vor auzi că a fost capabil să-l 
trădeze pe Farrell. Dar, totodată, curajul de care a 
dat dovadă şi faptul că şi-a ţinut cuvântul şi şi-a 
dus la îndeplinire hotărârea...! 

Stan părea cu adevărat emoţionat, în timp ce 
pe mine mă dureau toate oasele. Am început să 
scotocesc prin poşetă după cutiuţa cu Tylenol, din 
care am vărsat în palmă două pastile. La un simplu 

gest din partea lui Stan, tânărul vampir mi-a adus 
imediat un pahar cu apă. 

— Mulţumesc, i-am spus, spre marea lui 
surprindere. 

— Şi noi îţi mulţumim pentru efortul depus, mi-a 
răspuns imprevizibil Stan, care părea să nu-şi fi 
uitat bunele maniere. Ai dus la bun sfârşit treaba 
pentru care ai fost angajată şi chiar mai mult decât 
atât. L-am găsit şi l-am salvat pe Farrell numai 
datorită ţie şi îmi pare tare rău că ai avut de suferit 
în urma acestei acţiuni. 

Din stilul în care mi-a vorbit, mi-am dat imediat 
seama că dorea să încheie întrevederea. 

— Ar mai fi o problemă, i-am zis, trăgându-mă 
spre marginea scaunului. 

Bill se mişcă brusc în spatele meu, dar nu l-am 
băgat de seamă. 

Cutezanţa de care dădusem dovadă îl făcu pe 
Stan să-şi ridice mirat sprâncenele decolorate. 

— Da, în ceea ce priveşte plata, aşa cum ne-a 
fost înţelegerea, vom trimite cecul 
reprezentantului vostru, în Shreveport. Vă rog, 
rămâneţi cu noi în această noapte şi vom sărbători 
împreună întoarcerea lui Farrell. 

— După cum ne-am înţeles, în cazul în care 
descopăr că o fiinţă umană este vinovată pentru 
tot ce s-a întâmplat, omul respectiv nu va fi 
pedepsit de vampiri, ci va fi predat poliţiei, aşa 
încât să plătească legal pentru faptele sale. Prin 
urmare, vreau să vă întreb unde este Hugo. 

Stan îşi ridică imediat privirea spre Bill, în 
spatele meu, părând să-l întrebe tacit cum de nu 

putea să-şi controleze mai bine femeia. 

— Hugo şi Isabel sunt împreună, îmi răspunse 
criptic Stan. 

Nu voiam cu adevărat să aflu ce se întâmpla cu 
ei, dar îmi revenea datoria să rezolv această 
problemă. 

— Să înţeleg că nu doriţi să vă respectaţi 
promisiunea? l-am întrebat, ştiind bine că aceasta 
era o reală provocare pentru Stan. 

Ar trebui să existe o cugetare, ceva de genul 
„mândru ca un vampir”. Fiindcă sunt cu toţii foarte 
orgolioşi. Îl jignisem profund pe Stan şi ştiam bine 
că orice alt vampir s-ar fi înfuriat peste măsură la 
auzul aluziei că i-ar lipsi onoarea. Chipul i s-a 
încrâncenat atât de înfricoşător, încât eram cât pe 
ce să renunţ. În doar câteva clipe, nu mai 
rămăsese nimic uman în el: buzele i-au descoperit 
brusc dinţii, caninii i-au coborât, trupul i s-a 
încovoiat şi părea să se alungească. 

Un moment mai târziu, s-a ridicat şi mi-a făcut 
un semn scurt din mână, să-l urmez. Bill m-a ajutat 
să mă scol şi l-am însoţit amândoi pe Stan, trecând 
prin dreptul a cel puţin şase dormitoare ale căror 
uşi erau închise. Din spatele unei uşi am auzit 
sunetele inconfundabile ale unui act sexual. Spre 
uşurarea mea, am trecut mai departe şi am urcat 
la etaj. Mi-a fost dificil să urc treptele. Stan n-a 
privit o clipă în spate şi nu şi-a încetinit deloc 
mersul, aşa încât a trebuit să ţinem pasul cu el. 
Oprindu-se în dreptul unei uşi care arăta la fel ca 
toate celelalte, a descuiat-o, s-a tras într-o parte şi 
mi-a făcut semn să intru. 

Nu era ceva ce-mi doream cu adevărat, dar a 
trebuit să-l ascult. Aşa că am păşit în faţă şi am 
privit înăuntru. 

Cu excepția mochetei albastru-închis, care 
acoperea toată podeaua, camera era complet 
goală. De unul din pereţii laterali ai camerei era 
legată Isabel, cu lanţuri de argint, bineînţeles. 
Hugo era şi el încătuşat, însă de peretele opus. 
Amândoi erau treji şi au privit imediat spre uşă. 

Isabel, deşi complet goală, m-a salutat din cap 
de parcă ne-am fi întâlnit la cumpărături. 
Încheieturile şi gleznele îi erau protejate cu un fel 
de manşete, aşa încât argintul să nu-i ardă pielea, 
dar se vedea clar că lanţul o slăbise serios. 

Hugo era şi el dezbrăcat şi privea fix către 
Isabel. Când am intrat, n-a făcut decât să-şi arunce 
într-o doară ochii spre uşă, după care şi-a îndreptat 
din nou atenţia asupra lui Isabel. Am încercat să nu 
mă simt stânjenită din pricina faptului că m-a 
întâmpinat cu atât de puţin respect. Cred însă că a 
fost pentru prima dată în viaţă când am văzut un 
adult despuiat, în afara lui Bill. 

— Deşi este foarte înfometată, nu se poate 
hrăni din el, îmi zise Stan. lar el nu poate să facă 
sex cu ea, cu toate că este topit după ea. Asta le 
va fi pedeapsa timp de luni de zile. Cum l-ar 
pedepsi pe Hugo tribunalele oamenilor? 

Am reflectat puţin la întrebarea lui. Ce făcuse 
Hugo, pentru a putea fi cu adevărat condamnat? 

Îi păcălise pe vampiri şi intrase în cuibul 
acestora cu gânduri necurate. În plus, o iubea cu 
adevărat pe Isabel, dar îi trădase totuşi pe 

camarazii acesteia. Hmmm. Nu cred să fi existat o 
lege în acest sens. 

— A ascuns totuşi un microfon în sufragerie, i- 
am răspuns, gândindu-mă că măcar pentru atâta 
lucru ar putea fi condamnat. 

— Şi cât va sta închis pentru această faptă? 
întrebă Stan. 

Bună întrebare. Slabe speranţe să ajungă să fie 
condamnat, pentru că un juriu uman ar putea 
considera justificată acţiunea de spionare a unei 
case frecventate de vampiri. Drept răspuns, am 
oftat. Ceea ce a fost suficient pentru Stan. 

— Pentru ce altceva ar putea sta la răcoare? 
întrebă el. 

— M-a păcălit şi m-a dus la sediul Frăției, ştiind 
bine că-mi pune viaţa în pericol... Nu e chiar ilegal, 
dar... el, ăăă... 

— Exact ce spuneam. 

Hugo arăta de parcă era vrăjit şi nu şi-a dezlipit 
o clipă privirea de Isabel. 

Aşa cum Godfrey săvârşise o mulţime de crime, 
Hugo provocase şi fusese părtaş la înfăptuirea 
acestor rele. 

— Cât vor sta aici? l-am întrebat. 

Stan ridică din umeri. 

— Trei sau patru luni. Lui Hugo îi vom da de 
mâncare, dar nu şi lui Isabel. 

— lar după aceea? 

— Pe el îl vom dezlega primul şi îi vom oferi 
astfel un avans de o zi. 

Bill mă apucă uşor de încheietură, semn că 
dorea să nu mai continui cu întrebările. 

Isabel se uită din nou la mine şi îşi aplecă uşor 
capul, părând a-mi spune că era pe deplin corectă 
pedeapsa prin care treceau. 

— În regulă, gata, le-am zis, ridicându-mi 
palmele în faţă. Ajunge! 

După care m-am întors şi am coborât scările 
încet şi precaută. 

Simţeam că-mi pierdusem puţin din integritate, 
dar nu reuşeam cu nici un chip să-mi dau seama 
cum aş fi putut acţiona altfel. Cu cât reflectam mai 
mult, cu atât deveneam mai confuză. Nu sunt 
obişnuită să clarific astfel de probleme morale. 
Pentru mine, lucrurile fie sunt rele, fie sunt bune. 

Ei bine, se pare că există totuşi şi o zonă 
cenuşie, deoarece sunt unele lucruri care se 
încadrează în această categorie, cum se întâmplă 
atunci când îi spun lui Arlene că are o rochie foarte 
frumoasă, când, de fapt, aceasta o face să arate 
îngrozitor, ori faptul că trăiesc cu Bill fără să fim 
căsătoriţi. Adevărul este că nu ne putem căsători, 
întrucât nu sunt legale astfel de mariaje şi, în plus, 
nici nu m-a cerut de soţie. 

Gândurile mi s-au tot învârtit zbuciumate în 
jurul nefericitei perechi din dormitorul de la etaj şi, 
spre surprinderea mea, mi-am dat seama că-mi 
părea mai rău de Isabel decât de Hugo. In definitiv, 
Hugo se făcea vinovat de înfăptuirea unui rău; 
Isabel fusese doar neglijentă. 

Aveam suficient timp să parcurg în voie astfel 
de şabloane mentale conclusive, din moment ce 
Bill părea să se distreze de minune la petrecere. 
Nu participasem decât o dată sau de două ori la 

genul acesta de petreceri mixte, formate din 
vampiri şi oameni. Un amestec ce-mi părea 
tulburător chiar şi acum, după doi ani de la 
recunoaşterea legală a vampirismului. Consumul 
public de sânge - direct de la oameni, fireşte - este 
interzis cu desăvârşire, iar în locuinţa vampirilor 
din Dallas această lege era respectată cu stricteţe. 
Am văzut din când în când câte un cuplu dispărând 
pentru o vreme la etaj, dar, de fiecare dată, 
oamenii au revenit în salon absolut nevătămaţi. 
Ştiu asta pentru că i-am numărat şi observat pe 
toţi cu mare atenţie. 

Bill trăia de luni de zile în compania oamenilor şi 
se simţea excelent ori de câte ori avea ocazia să 
întâlnească şi să discute cu semeni de-ai lui. A 
conversat entuziasmat, ba cu un vampir, ba cu 
altul, despre Chicago-ul anilor douăzeci, ori despre 
oportunităţile de afaceri din diverse companii pe 
care le deţineau vampirii în alte colţuri ale lumii. 
Eu, pe de altă parte, mă simţeam atât de sleită, 
încât m-am mulţumit să stau pe o canapea 
confortabilă şi să privesc în jur, sorbind din când în 
când din cocktailul cu votcă şi suc de portocale. 
Barmanul era un tânăr agreabil, cu care am 
discutat puţin despre munca în baruri. Deşi ar fi 
trebuit să mă relaxeze şi să mă bucure acest scurt 
răgaz în care nu lucram în localul lui Sam, simţeam 
că mi-ar fi plăcut mult mai mult să fiu îmbrăcată în 
uniforma barului şi să iau comenzile clienţilor. Nu 
eram deloc obişnuită cu schimbări majore în rutina 
vieţii mele. 

La un moment dat, s-a aruncat pe canapea o 

tânără, poate cu puţin mai mică decât mine, care 
s-a dovedit a fi prietena vampirului responsabil cu 
ordinea, Joseph Velasquez, cel care îl însoţise pe 
Bill în raidul de ieri-noapte la sediul Frăției. Pe fată 
o chema Trudi Pfeiffer. Trudi îşi coafase părul în 
ţepi roşii stridenţi, avea în limbă şi în nas câte un 
inel, machiajul îi era efectiv macabru şi îşi dăduse 
buzele cu ruj negru, culoare despre care mi-a spus 
mândră că poartă numele de Putreziciunea 
Mormântului. Talia blugilor îi era atât de joasă, 
încât n-am putut să nu mă întreb cum de reuşea să 
se ridice şi să şadă în ei. Şi-i purta probabil atât de 
jos, tocmai pentru a-şi scoate în evidenţă şi inelul 
din buric. Bluza pe care o purtasem în seara când 
mă atacase menada pălea în comparaţie cu 
decolteul extrem de larg al bluziţei tricotate în care 
se îmbrăcase Trudi. Altfel spus, Trudi era o fată 
căreia îi plăcea să lase totul la vedere. 

Când am început să discut cu ea, nu mai părea 
câtuşi de puţin la fel de ciudată cât o făcea să 
arate vestimentația pe care şi-o alesese. Trudi era 
studentă şi, din ce-am aflat de la ea, ascultându-i 
povestea într-un mod cât se poate de legitim, era 
convinsă că prietenia cu Joseph reprezenta o 
modalitate prin care dorea să-i enerveze pe cei din 
jurul ei. Aceştia fiind în principal părinţii, din câte 
înţelesesem. 

— Ar prefera să mă întâlnesc mai degrabă cu un 
negru, îmi zise ea mândră. 

Am încercat să arăt cu adevărat impresionată: 

— Ai tăi chiar îi urăsc pe morţi, nu? 

— Ah, mai mult decât orice, mi-a răspuns dând 

din cap de câteva ori, vânturându-şi excentrică 
unghiile negre în aer şi sorbind dintr-o sticlă de 
bere Dos Equis. Maică-mea îmi spune mereu: Chiar 
nu poţi să-ţi găseşti şi tu un bărbat viu? 

Am râs amândouă. 

— Şi, cum te înţelegi cu Bill? continuă ea, 
ridicându-şi sugestiv sprâncenele şi sugerându-mi 
astfel că este o întrebare foarte importantă. 

— Te referi la...? 

— Cum e la pat? Joseph este incredibil! N-aş 
putea spune că am fost surprinsă, ci mai degrabă 
uşor demoralizată. 

Am reflectat un minut la vorbele ei. 

— Mă bucur pentru tine, i-am zis într-un final. 

Dacă ar fi fost prietena mea bună, Arlene, i-aş fi 
răspuns printr-un clipit şi-un zâmbet, însă nici prin 
gând nu-mi trecea să discut despre viaţa mea 
sexuală cu o străină şi cu atât mai puţin să aflu 
cine ştie ce amănunte despre ea şi Joseph. 

Trudi s-a ridicat să-şi ia încă o bere şi a rămas 
să converseze cu barmanul. Am închis ochii 
uşurată şi obosită totodată, iar o clipă mai târziu 
am simţit perna canapelei lăsându-se lângă mine. 
Aruncând o scurtă privire în dreapta, am văzut că 
noul meu interlocutor era de această dată Eric. Nici 
că se putea mai bine. 

— Cum te simţi? întrebă el. 

— Mai bine decât arăt, l-am minţit. 

— l-ai văzut pe Hugo şi pe Isabel? 

— Da, i-am răspuns frământându-mi palmele în 
poală. 

— O răsplată binemeritată, nu? 

Credeam că Eric încearcă să mă provoace. 

— Intr-un fel, da. Admiţând că Stan îşi va ţine 
cuvântul. 

— Sper că nu i-ai spus în faţă acest lucru, îmi 
zise Eric amuzat. 

— Nu în chiar atât de multe cuvinte. Şi asta 
numai pentru că sunteţi al naibii de orgolioşi, i-am 
spus, surprinzându-l cu acest răspuns. 

— Aşa e, ai dreptate. 

— Ai venit până aici doar să mă verifici? 

— În Dallas? 

Am dat din cap uşor. 

— Da, îmi zise el, ridicând din umeri. 

Cămaşa tricotată pe care o purta, cu model 
plăcut, cafeniu-albastru, îi făcea umerii să arate 
masivi. 

— Este prima oară când te împrumutăm cuiva, 
continuă el, şi doream să mă asigur că lucrurile 
decurg în regulă şi fără să fie necesară prezenţa 
mea oficială. 

— Crezi că Stan ştie cine eşti? 

Întrebarea îi stârni interesul. 

— Nu-i un lucru nefiresc, îmi răspunse într-un 
final. Şi el ar fi procedat la fel, dacă ar fi fost în 
locul meu. 

— Ce zici, ai putea de-acum să ne laşi să trăim 
liniştiţi, pe mine şi pe Bill? l-am întrebat. 

— Nu, pentru că eşti foarte utilă şi, în plus, dacă 
mă vezi mai des, sper să ajungi să mă îndrăgeşti. 

— Nici gând. 

Eric pufni în râs, fixându-mă cu privirea într-un 
mod în care îmi arăta clar că vorbea foarte serios. 

Fir-ar să fie! 

— Arăţi nespus de senzuală în rochiţa asta 
tricotată şi fără nimic pe dedesubt, îmi zise Eric. 
Dacă îl laşi pe Bill şi vii la mine de bunăvoie, el va 
accepta acest lucru fără să crâcnească. 

— Dar nu voi face aşa ceva, i-am spus, moment 
în care am avut o străfulgerare. 

Eric a dat să-mi răspundă, dar i-am acoperit 
imediat gura cu palma şi mi-am întors de câteva 
ori capul într-o parte şi alta, pentru a recepționa 
totul cât mai clar. 

— Ajută-mă, i-am zis. 

Fără să scoată un cuvânt, Eric se sculă şi mă 
ajută cu tandreţe să mă ridic în picioare. 
Sprâncenele mi s-au încruntat brusc, imediat ce i- 
am simţit pe toţi în jurul casei. Eram înconjurați. 

Minţile atacatorilor ajunseseră la tensiune 
maximă. Dacă Trudi n-ar fi sporovăit mai devreme 
încontinuu, i-aş fi putut auzi înainte să se furişeze 
şi să înconjoare casa. 

— Eric, i-am zis, încercând să captez cât mai 
multe gânduri şi auzind dintr-odată o numărătoare 
inversă. Oh, Dumnezeule! Culcaţi-vă la podea! am 
strigat cât am putut de tare. 

Vampirii s-au conformat cu toţii şi doar oamenii 
au fost cei care au murit în clipa când membrii 
Frăției au deschis focul. 

Capitolul 8 


La un metru distanţă, Trudi zăcea sfârtecată de 
gloanţe. Părul stacojiu al fetei căpătase o altă 
nuanţă de roşu, iar ochii larg deschişi mă priveau 
pierduţi în veşnicie. 

Barmanul, Chuck, era doar rănit, întrucât 
structura solidă a barului îi oferise o oarecare 
protecţie. 

Eric se întinsese direct pe mine. Dat fiind că mă 
simţeam deja destul de rău, greutatea lui mă 
împovăra atât de mult, încât l-am înghiontit să se 
dea jos. Insă, un moment mai târziu, mi-am dat 
seama că el ar fi supravieţuit cu siguranţă în cazul 
în care ar fi fost atins de gloanţe. Ceea ce nu 
puteam spune şi despre mine. Aşa că l-am 
acceptat bucuroasă ca paravan, pentru minutele 
îngrozitoare ale primului atac, când puştile, 
carabinele şi pistoalele s-au descărcat fără oprire 
asupra vilei din suburbia oraşului. 

Pe toată durata împuşcăturilor şi zgomotelor 
infernale de sticlă spartă, a urletelor vampirilor şi 
strigătelor oamenilor, mi-am închis instinctiv ochii. 
Vacarmul era la fel de copleşitor ca şi valul uriaş 
format din zeci şi sute de minţi ce mă asaltează 
când călătoresc cu maşina în mare viteză. Odată 
ce zarva s-a mai potolit, l-am privit pe Eric în ochi. 
Incredibil, dar Eric părea chiar încântat. 

— Ştiam eu că, într-un fel sau altul, tot voi 
ajunge pe tine, îmi zise el zâmbind. 

— Încerci să mă înfurii, ca să uit cât sunt de 
înfricoşată? 

— Nu, doar profit de ocazie. 

Încercând să scap de sub el, am zvâcnit 
puternic din şolduri: 

— Ah, minunat! Mai fa o dată aşa. 

— Eric, tânăra cu care am discutat mai devreme 
zace la numai trei paşi de noi şi are sfârtecată o 
parte a craniului. 

— Sookie, mi-a răspuns devenind brusc foarte 
serios, sunt mort de câteva sute de ani şi sunt 
obişnuit cu astfel de scene. Fata încă n-a murit. A 
mai rămas în ea o mică scânteie. Vrei s-o 
transform? 

Rămăsesem pur şi simplu şocată. Cum aş fi 
putut lua o asemenea decizie? 

Răspunsul însă mi l-a dat chiar el: 

— Gata, nu mai e posibil. S-a dus. 

În răstimpul în care m-am holbat la el, s-a lăsat 
o linişte aproape completă. Singurele sunete care 
se auzeau erau gemetele prietenului lui Farrell, 
care îşi strângea cu ambele palme coapsa 
însângerată, în vreme ce de-afară s-au auzit 
maşinile îndepărtându-se în trombă pe străduţa 
liniştită a suburbiei. Semn că atacul luase sfârşit. 
Simţind că respir tot mai greu, am început să mă 
întreb ce-ar trebui să fac în continuare, întrucât 
trebuia să existe o modalitate de acţiune. 

Am trecut ca printr-un atac din timpul unui 
război şi speram să nu mai am vreodată parte de 
aşa ceva. 

În cameră răsunau acum cumplit strigătele 

supravieţuitorilor şi urletele de furie ale vampirilor; 
în aer fulguiau rămăşiţe minuscule din căptuşeala 
canapelei şi scaunelor; cioburile se împrăştiaseră 
peste tot, iar căldura nopţii cuprindea încet 
încăperea. Mai mulţi vampiri, printre care şi Joseph 
Velasquez, se ridicaseră şi porniseră deja în 
urmărirea atacatorilor. 

— Nu mai am nici o scuză să zăbovesc, îmi zise 
Eric, suspinând prefăcut, după care se ridică de pe 
mine şi îşi privi hainele. Văd că-mi murdăresc 
cămăşile de fiecare dată când ajung în preajma ta. 

— Eric, fir-ar să fie, i-am zis, ridicându-mă 
stângace şi grăbită în genunchi. Sângerezi. Ai fost 
lovit. Bill! Bill! 

Părul mi-a fluturat peste umeri când am aruncat 
o privire prin cameră, mişcându-mi rapid capul într- 
o parte şi alta. Ultima oară când îl văzusem discuta 
cu o femeie-vampir cu păr negru ce-i cobora mult 
pe mijlocul frunţii. La prima vedere, mi s-a părut că 
arată la fel ca Albă-ca-Zăpada. Ridicându-mă pe 
jumătate, am văzut-o în apropierea unei ferestre, 
întinsă pe podea şi având în piept un obiect 
ascuţit. Gloanţele spulberaseră tocul ferestrei şi 
proiectaseră în interior o serie de aşchii şi stinghii. 
Una dintre acestea îi străpunsese pieptul şi-o 
ucisese pe loc. Bill nu era nici printre vii, şi nici 
printre morţi. 

Eric îşi dădu jos cămaşa îmbibată cu sânge şi îşi 
privi umărul. 

— Sookie, glonţul este în rană, îmi zise Eric 
scrâşnind din dinţi. Suge-l afară. 

— Ce?! l-am întrebat uluită. 

— Dacă nu-l sugi, rana se va închide şi glonţul 
va rămâne înăuntru. Dacă ţi-e scârbă, ia un cuţit şi 
scoate-l odată. 

— Nu pot face aşa ceva. 

Aveam un briceag în micuța mea poşetă, dar nu 
mai ştiam unde-o lăsasem şi nu eram suficient de 
liniştită cât să-mi amintesc. 

— Am încasat glonţul ăsta pentru tine, mârâi 
Eric printre dinţi. Hai, ştiu că poţi să-l scoţi, pentru 
că nu eşti o persoană fricoasă. 

Mi-am impus să mă calmez, după care i-am 
folosit cămaşa pe post de tampon. Sângerarea 
aproape contenise şi, uitându-mă înăuntrul rănii, 
am zărit un capăt al glonţului. L-aş fi putut scoate 
foarte uşor, dacă aş fi avut unghii lungi, la fel ca 
Trudi, dar am degete mici şi unghii tăiate scurt. 

Am oftat resemnată şi, aplecându-mă spre 
umărul lui Eric, expresia „a înghiţi găluşca” a 
căpătat pentru mine un nou sens. 

Eric a gemut prelung când am supt puternic şi 
am simţit imediat glonţul în gură. Eric avusese 
dreptate. 

Covorul era deja mult prea murdar ca să mai ţin 
cont de bunele maniere şi, chiar dacă m-am simţit 
pentru moment cam prost-crescută, am scuipat pe 
podea glonţul şi cea mai mare parte a sângelui din 
gură. Însă, inevitabil, am şi înghiţit o parte din el. 
Umărul începuse deja să i se vindece. 

— În cameră duhneşte a sânge, şopti Eric. 

— Ei poftim, i-am zis, ridicându-mi privirea. Asta 
a fost cel mai scârbos... 

— Buzele îţi sunt pline de sânge, m-a întrerupt 

el, apucându-mi capul cu ambele palme şi 
sărutându-mă pasional. 

E foarte greu să nu-i răspunzi unui maestru în 
arta sărutatului, atunci când acesta îşi pune în 
practică talentul. Şi, dacă n-aş fi fost foarte 
îngrijorată în privinţa lui Bill, existau toate şansele 
să mă las în voia plăcerilor trupeşti sau, mai bine 
zis, să mă desfăt mai mult decât am făcut-o. 
Pentru că, să recunoaştem, apropierea morţii 
produce întotdeauna acest efect, prin care cauţi 
să-ţi reafirmi lăuntric sentimentul că eşti viu. Chiar 
dacă nu pot spune acelaşi lucru despre vampiri, se 
pare că nici ei, la fel ca şi oamenii, nu sunt imuni în 
faţa acestui sindrom şi, în plus, libidoul lui Eric se 
intensificase şi datorită abundenței sângelui din 
cameră. 

Ingrijorată pentru Bill şi şocată de violenţa 
atacului, m-am retras imediat în spate, după un 
fierbinte şi prelung moment în care am uitat 
complet de ororile din jurul meu. De-acum avea şi 
Eric buzele pline de sânge, şi apoi şi le-a lins cu 
plăcere şi pe îndelete. 

— Du-te şi caută-l pe Bill, mi-a spus cu o voce 
uşor răguşită. 

Privindu-i umărul, am văzut că rana aproape i 
se închisese. Am luat de pe podea glonţul şi l-am 
înfăşurat într-o bucată de pânză pe care am rupt-o 
din cămaşa lui Eric. Chiar nu ştiu ce-a fost în capul 
meu, dar, pentru moment, mi s-a părut un suvenir 
ce merită păstrat. În cameră, printre morţii 
împrăştiaţi pe podea, răniții primiseră deja primul 
ajutor din partea oamenilor şi a doi vampiri care nu 

porniseră pe urmele atacatorilor. 

Auzind în depărtare sirenele maşinilor de poliţie, 
m-am apropiat de uşa ciuruită de la intrare şi, 
asigurându-mă împotriva unui eventual atacator 
rămas în curte, m-am dat într-o parte şi am 
deschis-o precaută. Văzând că nu se întâmplă 
nimic, am păşit în prag şi am privit afară de sub 
cadrul uşii. 

— Bill! am strigat. Ai păţit ceva? 

În acel moment, Bill intră agale în curte, arătând 
nespus de roşu în obraji. 

— Oh, Bill, i-am spus, simţindu-mă brusc 
bătrână, iritată şi tristă. 

Eram copleşită de un sentiment de neputinţă şi 
groază, o senzaţie de profundă dezamăgire. 

Bill încremeni locului. 

— Au tras asupra noastră şi ne-au ucis câţiva 
semeni, îmi zise el, radiind de fericire şi având 
caninii coborâţi. 

— Tocmai ai ucis pe cineva. 

— Pentru a ne apăra... 

— Pentru a te răzbuna. 

Pentru mine era o diferenţă certă între aceste 
două justificări. Răspuns cu care îl pusesem vădit 
în încurcătură. 

— Nici măcar nu te-a interesat să vezi mai întâi 
dacă am păţit ceva, i-am zis. 

Un vampir n-are cum să-şi schimbe năravul, aşa 
cum nici tigrii nu pot scăpa de dungile de pe blană 
sau cum caii bătrâni nu se mai învaţă la ham. 
învățături şi avertismente bine intenţionate, pe 
care le auzisem mai mereu pe meleagurile natale. 

M-am întors şi am intrat în casă, unde am trecut 
cu atâta detaşare prin sângele, mizeria şi confuzia 
generală, încât ai fi zis că văd zi de zi astfel de 
lucruri. Aveam probabil să-mi dau seama de-abia 
în săptămâna următoare de unele dintre lucrurile 
oribile pe care le văzusem, când îmi vor apărea 
subit în minte imagini disparate ale cumplitei 
scene căreia îi fusesem martoră - un prim-plan al 
unui craniu spart, ori o arteră din care ţâşnea 
sânge. Însă în momentul de faţă nu mă gândeam 
decât să-mi găsesc cât mai repede poşeta, pe care 
am descoperit-o în al doilea loc în care m-am uitat. 
În timp ce Bill se îngrijea de răniţi, aşa încât să nu 
fie nevoit să discute cu mine, am ieşit din casă şi, 
în pofida neliniştii lăuntrice, am urcat la volanul 
maşinii închiriate şi am plecat imediat. Teama de a 
zăbovi acolo era mult mai cumplită decât frica de a 
înfrunta traficul aglomerat al oraşului. M-am 
îndepărtat de casă cu puţin înainte de sosirea 
poliţiştilor. 

După ce-am parcurs câţiva kilometri, am oprit în 
faţa unei biblioteci şi am scos din torpedo harta 
oraşului. Chiar dacă mi-a luat mai mult timp decât 
ar fi trebuit - şi asta numai din cauza faptului că 
mă simţeam atât de zdruncinată, încât de-abia mai 
puteam gândi -, am reuşit totuşi să găsesc drumul 
spre aeroport. Odată ajunsă acolo, am urmat 
indicatoarele ce mă îndrumau spre zona parcării 
rezervate maşinilor închiriate, unde am oprit, am 
lăsat cheile înăuntru şi am pornit spre aeroport. Mi- 
am rezervat un loc în avionul ce urma să plece 
peste o oră spre Shreveport. Slavă Domnului că 

aveam propria mea carte de credit. 

Nu mai sunasem niciodată de la un telefon 
public, aşa că mi-au trebuit câteva minute până să- 
mi dau seama cum să-l folosesc. Am avut însă 
noroc că l-am găsit pe Jason, care mi-a promis că 
mă aşteaptă la aeroport. 

În zorii zilei, eram deja în patul meu. 

Lacrimile însă m-au năpădit de-abia în ziua 


următoare. 
Capitolul 9 


Bill şi cu mine ne mai certaserăm de câteva ori. 
Mă săturasem şi înainte de problemele vampirilor; 
mă plictisisem să tot învăţ să mă acomodez cu ei şi 
să mă simt înspăimântată de faptul că ajungeam 
să mă implic tot mai mult în viaţa lor. 

Doream, din când în când, să stau numai în 
preajma oamenilor, ceea ce am şi făcut. Timp de 
peste trei săptămâni nu l-am sunat pe Bill; şi nici el 
nu m-a sunat. Ştiam că revenise din Dallas, pentru 
că îmi lăsase valiza pe veranda casei. Când am 
deschis geanta, am găsit într-un buzunar lateral o 
cutiuţă îmbrăcată în catifea neagră pentru bijuterii, 
în interiorul căreia era o pereche de cercei cu 
pietre de topaz şi un bileţel pe care scria: „Se vor 
asorta de minune cu rochia ta cafenie.” Referire la 
rochia gri-închis, tricotată, pe care o purtasem la 
petrecerea vampirilor. Am scos limba la cutiuţă şi 
după-amiază m-am dus şi i-am lăsat-o în cutia 
poştală. Imi luase în sfârşit un cadou, iar eu i-l 
returnasem. 

Nici măcar n-am încercat să-mi reconsider 
poziţia, întrucât m-am gândit că mintea mi se va 
limpezi după o vreme şi voi şti ce am de făcut în 
continuare. 

Am citit câteva ziare, unde vampirii din Dallas şi 
prietenii lor erau prezentați drept martiri. 
Caracterizare ce trebuie să-i fi convenit de minune 
lui Stan. „Masacrul de la miezul nopţii”, cum a fost 
denumit atacul din Dallas, era descris în toate 
publicaţiile ca exemplu perfect de ură rasială. 
Legislaturile erau presate să adopte tot felul de 
legi care, deşi n-aveau nici o şansă să fie 
legiferate, măcar le dădeau oamenilor speranţa că 
ar putea fi aprobate: legi prin care se cerea ca 
proprietăţile vampirilor să intre sub protecţie 
federală, legi care să le permită vampirilor să 
deţină poziţii politice privilegiate. Asta în contextul 
în care nu sugerase nimeni ideea ca vampirii să 
aibă dreptul să candideze, ori să fie cel puţin 
reprezentanţi ai Senatului Statelor Unite. In 
legislatura Texasului a fost înaintată o moţiune prin 
care s-a propus ca execuțiile legale să fie duse la 
îndeplinire de un vampir, în acest sens fiind citat 
un anume senator Garza: „Moartea survenită în 
urma unei muşcături de vampir este considerată 
nedureroasă şi, în plus, este un act nutritiv pentru 
vampir.” 

Aveam însă veşti pentru senatorul Garza: 
muşcăturile de vampir sunt plăcute numai dacă 
vampirul doreşte acest lucru. În situaţia în care 
vampirul nu-şi vrăjeşte mai întâi victima, o 
muşcătură adevărată - spre deosebire de o 

alintare drăgăstoasă - doare cumplit. 

M-am întrebat dacă senatorul Garza era cumva 
rudă cu Luna, dar Sam mi-a spus că acest nume 
este la fel de răspândit printre americanii de 
origine mexicană, cum este „Smith” printre 
americanii de origine engleză. 

Sam nu m-a întrebat de ce vreau să ştiu acest 
lucru, ceea ce m-a făcut să mă simt puţin tristă, 
deoarece obişnuiam să cred că sunt importantă 
pentru Sam. Însă era probabil foarte ocupat cu 
munca şi cu alte treburi. Arlene mi-a zis că s-ar 
putea să-şi fi făcut o prietenă şi, din ce ne 
aminteam cu toţii, asta ar fi însemnat prima lui 
relaţie. Nici unul din noi n-a văzut-o pe fata 
respectivă şi nici nu am reuşit să-i aflăm 
identitatea, ceea ce ni s-a părut destul de ciudat. 
Când am încercat să-i povestesc despre vârcolacii 
din Dallas, n-a făcut decât să-mi zâmbească şi să- 
şi găsească imediat ceva de făcut. 

Fratele meu, Jason, a trecut într-o zi pe la mine 
şi am luat masa împreună. N-a fost însă un prânz 
aşa cum obişnuiam când trăia bunica. Buni 
pregătea de fiecare dată o masă îmbelşugată la 
prânz, iar seara nu mai mâneam decât sandviciuri. 
Pe atunci, Jason venea la noi destul de des. 
Probabil şi pentru că Buni era o bucătăreasă 
excelentă. Eu, în schimb, i-am servit doar 
sandviciuri cu carne tocată prăjită şi salată de 
cartofi, fără să menţionez că o cumpărasem de la 
magazin. După care am băut amândoi ceaiul de 
piersici pe care-l pregătisem mai devreme. 

— Ce-i între tine şi Bill? întrebă el fără 

menajamente, după ce termină de mâncat. 

— Sunt supărată rău de tot pe el, i-am zis. 

— De ce? 

— Fiindcă şi-a încălcat promisiunea. 

Jason se străduia să se comporte ca un frate cu 
adevărat grijuliu, eforturi care m-au condus la 
gândul că ar trebui să-i accept ca atare îngrijorarea 
şi nu să mă enervez pe el. Mi-a trecut prin minte 
ideea, nu pentru prima oară, că era posibil să fi 
avut o fire mai irascibilă doar în anumite 
conjuncturi. Mi-am blocat complet cel de-al şaselea 
simţ, aşa încât să ascult doar cuvintele lui Jason. 

— L-a văzut cineva în Monroe. 

Am inspirat profund. 

— Cu altcineva? 

— Da. 

— Cine era? 

— N-o să-ţi vină să crezi, dar este vorba de 
Portia Bellefleur. 

N-aş fi fost mai surprinsă nici dacă Jason mi-ar fi 
mărturisit că Bill se întâlnea cu Hillary Clinton, deşi 
Bill era democrat. L-am privit pe Jason ca şi cum 
m-ar fi anunţat subit că este întruchiparea Satanei. 
Singurele lucruri pe care eu şi Portia Bellefleur le 
aveam în comun erau locul de naştere, organele 
genitale feminine şi părul lung. 

— Ei bine, i-am răspuns pierdută, nu ştiu dacă 
să izbucnesc în râs, ori să am un acces de furie. Tu 
ce înţelegi din asta? l-am întrebat, gândindu-mă că 
nimeni n-ar putea şti mai multe decât Jason în 
privinţa relaţiilor dintre bărbaţi şi femei. 

Sau, cel puţin, mă aşteptam să-mi dea un 

răspuns care să reflecte părerea unui bărbat. 

— Nu-ţi seamănă câtuşi de puţin, din nici un 
punct de vedere, îmi răspunse el neobişnuit de 
gânditor. Este o fată şcolită, provine dintr-un 
mediu familial, i-aş putea spune, aristocratic şi 
profesează în domeniul avocaturii. În plus, fratele 
ei este poliţist. Am auzit că merg împreună la 
simfonii şi la tot felul de prostii. 

Lacrimile începuseră deja să-mi umezească 
ochii. Şi eu aş fi mers cu Bill la un concert simfonic, 
dacă m-ar fi invitat. 

— Pe de altă parte, tu eşti inteligentă, eşti 
frumoasă şi eşti dispusă să-i tolerezi stilul ciudat 
de viaţă. 

Chiar dacă n-am înteles exact la ce făcea 
referire, m-am gândit că-i mai bine să nu-l întreb. 

— Noi însă nu suntem o familie aristocrată. Tu 
lucrezi într-un bar, iar fratele tău se ocupă de 
întreţinerea şi repararea drumurilor, îmi zâmbi 
Jason din colţul gurii. 

— Şi noi avem aici o istorie la fel de îndelungată 
ca a familiei Bellefleur, i-am zis, încercând să nu 
par supărată. 

— Ştiu acest lucru la fel de bine ca şi tine, iar 
Bill ştie şi el acest fapt, pentru că era în viaţă pe 
atunci. 

Ceea ce era perfect adevărat. 

— Ce s-a mai întâmplat cu Andy? l-am întrebat. 

— Deocamdată nu este învinuit de nimic, dar au 
început să circule prin oraş tot felul de zvonuri 
referitoare la acel club de noapte. Lafayette a fost 
atât de încântat de invitaţia de a intra în acel cerc, 

încât, evident, nu s-a putut abţine să nu le 
pomenească şi altora de acest lucru. Unii spun că 
Lafayette a fost redus la tăcere tocmai pentru că n- 
a respectat prima regulă a clubului, şi anume 
aceea de a păstra tăcerea. 

— Dar tu ce crezi? 

— Dacă ar fi existat cu adevărat un asemenea 
club în Bon Temps, eu aş fi fost primul invitat, îmi 
răspunse el cât se poate de serios. 

— Ai dreptate, ai fi fost primul pe lista 
invitaţilor, i-am zis, uimită din nou de sensibilitatea 
de care dădea dovadă Jason. 

Oare de ce nu mă gândisem şi eu la asta? Pe 
lângă faptul că Jason avea reputaţia unui bărbat 
care încălzise o mulţime de paturi, era totodată un 
tip atractiv şi necăsătorit. 

— Însă, dacă stau să mă gândesc mai bine, i-am 
zis încet, Lafayette era homosexual. 

— Şi? 

— In acest club, dacă există cu adevărat, nu 
sunt acceptate probabil decât persoanele care n- 
au nimic în privinţa acestei orientări sexuale. 

— Da, s-ar putea să ai dreptate, îmi zise Jason. 

— Da, domnule Homofob. 

Jason îmi zâmbi şi ridică din umeri. 

— Ce să-i faci, avem cu toţii câte un cusur, îmi 
zise el. În plus, după cum bine ştii, în ultimul timp 
m-am văzut doar cu Liz şi nu cred să existe 
persoană care să nu ştie că Liz nu-ţi dă un şerveţel 
pe degeaba, darămite să-şi împartă cu altcineva 
prietenul. 

Avea dreptate, pentru că familia lui Liz dusese 

la extremă proverbul „Nici să iei şi nici să dai cu 
împrumut”. 

—Jason, eşti de pomină, i-am zis, concentrându- 
mă mai degrabă asupra defectelor sale, decât ale 
părinţilor lui Liz. Să ştii că sunt lucruri mult mai rele 
decât acela de a fi homosexual. 

— De pildă? 

— Hoţia, trădarea, crima, violul... 

— Da, bine, am prins ideea. 

— Sper să fie aşa. 

Chiar dacă mă întristau diferenţele dintre noi, 
tineam foarte mult la Jason, pentru că nu-l mai 
aveam decât pe el. 

l-am văzut pe Bill şi Portia chiar în seara aceea, 
surprinzându-i fugitiv în maşina lui Bill, în timp ce 
mergeau pe strada Claiborne. Portia îl privea şi-i 
vorbea lui Bill, în vreme ce el se uita drept în faţă, 
impasibil ca întotdeauna. Ei nu m-au văzut, pentru 
că tocmai scosesem nişte bani de la bancomat şi 
urma să plec spre muncă. 

Zvonurile şi realitatea sunt două lucruri complet 
diferite. M-a copleşit deodată valul zdrobitor al 
furiei şi am înţeles îndată ce simţise Bill în 
momentul când îşi văzuse prietenii murind. Îmi 
venea să omor pe cineva, doar că nu ştiam pe cine 
anume. 

Când am ajuns în bar, l-am văzut pe Andy 
şezând la o masă în sectorul lui Arlene. Nu mi-a 
părut deloc rău, întrucât Andy nu arăta prea bine. 
Era nebărbierit şi avea hainele mototolite. În drum 
spre ieşire, s-a apropiat de mine şi i-am simţit în 
respiraţie damful puternic de băutură. 

— la-ţi-l înapoi, îmi spuse el înfuriat peste 
măsură. Primeşte-l înapoi pe nenorocitul ăla de 
vampir, ca să-mi lase sora în pace. 

N-am ştiut ce să-i răspund, aşa că n-am făcut 
decât să mă holbez la el şi să-l urmăresc până ce-a 
ieşit din bar împleticindu-se. După felul cum se 
comporta, nu cred să mai fi surprins pe nimeni - 
aşa cum se întâmplase în urmă cu câteva 
săptămâni - faptul că în maşina lui fusese găsit un 
cadavru. 

În seara următoare am fost liberă, iar 
temperatura a scăzut brusc. Era o zi de vineri şi mă 
săturasem deja să fiu singură, aşa că am hotărât 
să merg la meciul de fotbal ce se disputa pe 
terenul liceului. Unica activitate recreativă de pe 
teritoriul orăşelului Bon Temps, distracţie care este 
în detaliu comentată luni dimineaţa, în fiecare 
magazin şi local din oraş. Inregistrarea meciului 
este dată de două ori pe fiecare post de televiziune 
local, iar jucătorii care demonstrează că au talent 
cu mingea se transformă peste noapte în mici 
vedete. 

Ştiind că nu vine nimeni neîngrijit la o astfel de 
partidă, mi-am prins cu un elastic părul la spate şi 
mi-am cârlionţat cu ondulatorul şuviţele din părţi, 
aşa încât să-mi stea bine. Vânătăile îmi 
dispăruseră. M-am fardat cu minuţiozitate şi am 
terminat machiajul după ce mi-am conturat fin 
buzele cu un creion de buze. Am tras pe mine o 
pereche de pantaloni de stofă şi un jerseu cu negru 
şi roşu, după care m-am încălţat cu o pereche de 
ghetuţe negre şi mi-am pus în urechi două tortiţe 

din aur, sfârşind prin a-mi acoperi elasticul din păr 
cu o fundă roşie-neagră - asta pentru a nu lăsa nici 
un dubiu în privinţa faptului că ştiam care sunt 
culorile liceului nostru. 

— Arăt chiar bine, mi-am spus, privindu-mă în 
oglindă. Chiar al naibii de bine, am adăugat 
luându-mi jacheta neagră, poşeta şi plecând 
imediat spre oraş. 

Băncile erau pline de cunoscuţi, unii dintre ei 
salutându-mă, alţii spunându-mi că arăt minunat, 
deşi, în realitate, mă simţeam... îngrozitor. Imediat 
ce mi-am dat seama de acest lucru, am arborat un 
zâmbet şi am pornit în căutarea cuiva alături de 
care să mă aşez. 

— Sookie! Sookie! strigă de pe rândul de sus 
Tara Thornton, una din bunele mele prietene din 
liceu, făcându-mi disperată semn cu mâna. 

l-am zâmbit şi am pornit spre ea, urcând 
treptele şi discutând pe scurt cu alţi cunoscuţi, 
printre care Mike Spencer, patronul casei de 
pompe funebre, îmbrăcat în veşmintele sale 
preferate, tipic costumaţiei sudiste tradiţionale; 
buna prietenă a bunicii mele, Maxine Fortenberry 
şi nepotul acesteia, Hoyt, prieten bun cu Jason. L- 
am văzut şi pe avocatul preistoric al oraşului, Sid 
Matt Lancaster, înfofolit alături de nevasta lui. 

Tara şedea alături de logodnicul ei, Benedict 
Tallie, căruia, din păcate pentru el, îi rămăsese 
definitiv porecla de „Fraieru'”. Lângă ei stătea 
prietenul cel mai bun al lui Benedict, JB du Rone. 
Moralul şi libidoul mi s-au trezit imediat ce l-am 
văzut. JB era atât de atrăgător, încât ar fi putut 

oricând să pozeze pentru coperta unui roman de 
dragoste. Din nefericire, după cum descoperisem 
în cele câteva întâlniri pe care le avusesem cu el, 
creierul îi era complet inutil. Adeseori mă 
gândisem că nu are nici un rost să-mi ridic bariera 
mentală când mă aflam în preajma lui JB, întrucât 
nu avea absolut nimic în creier. 

— Bună, ce mai faceţi? 

— Splendid! îmi răspunse Tara, veselă nevoie 
mare. Tu cum o mai duci? Nu te-am mai văzut de- 
un car de ani! 

Părul negru îi era tuns ca al unui puşti, iar pe 
buze îşi dăduse cu un ruj atât de aprins, că ar fi 
putut isca şi-un mic incendiu. Era îmbrăcată în alb 
şi negru, cu o eşarfă roşie, pentru a se încadra în 
spiritul echipei favorite, şi împărțea cu Fraieru' o 
băutură dintr-un pahar de plastic, de genul acelora 
care se vând pe stadioane. Am simţit înainte să mă 
apropii că băutura era combinată cu whisky. 

—JB, dă-te mai încolo, să stau lângă tine, i-am 
zis zâmbind. 

— Imediat, Sookie, îmi răspunse el, arătându-se 
foarte bucuros să mă vadă. 

Acesta era unul din farmecele lui JB. Printre 
celelalte erau incluse dinţii perfect albi, un nas 
drept, un chip masculin, dar totodată atât de 
frumos încât îţi venea să-l mângâi, o talie subţire şi 
umeri laţi. Posibil ca talia să nu-i fi rămas la fel de 
subţire ca în adolescenţă, dar, în definitiv, slavă 
Domnului, JB era om, ca noi toţi. M-am aşezat între 
Fraieru' şi JB, moment în care Fraieru' s-a întors şi 
mi-a zâmbit vizibil ameţit. 

— Vrei o gură, Sookie? 

Intrucât văd aproape zilnic efectele băuturii, 
consum foarte rar alcool. 

— Nu, mulţumesc, i-am spus. Ce mai faci? 

— Bine, mi-a răspuns, după ce-a stat ceva pe 
gânduri. 

Băuse mai mult decât Tara. De fapt, băuse chiar 
prea mult. 

Am discutat despre cunoştinţele şi prietenii 
noştri comuni, dar numai până la începerea 
meciului, pentru că, imediat după aceea, meciul a 
fost singurul nostru subiect de conversaţie. 
Aceasta era partida cea mare, întrucât fiecare meci 
din ultimii cincizeci de ani este bine întipărit în 
memoria colectivă a orăşelului Bon Temps, iar 
jocul de azi urma să fie comparat cu toate celelalte 
meciuri, şi jucătorii cu toţi ceilalţi sportivi din 
meciurile anterioare. Din moment ce-mi 
dezvoltasem foarte mult bariera mentală, puteam 
să mă bucur şi eu de acest mic eveniment şi să 
pretind că oamenii sunt exact ceea ce spun, fiindcă 
eram hotărâtă să nu ascult nici măcar un gând. 

Pe parcursul unui val de complimente 
referitoare la părul şi înfăţişarea mea, JB s-a tras 
tot mai aproape de mine. Maică-sa îl învățase încă 
din copilărie că femeile preţuite sunt femei fericite. 
O filosofie simplă, care îl ajutase pe JB să aibă o 
viaţă fără probleme. 

— Sookie, îţi aduci aminte de doctoriţa de la 
spital? întrebă el ca din senin, în al doilea sfert al 
partidei. 

— Da. Doctoriţa Sonntag. Văduva... 

O femeie prea tânără pentru a rămâne văduvă 
şi chiar prea tânără pentru a fi doctoriţă. Eu i-o 
prezentasem lui JB. 

— Ne-am întâlnit o perioadă, continuă el 
melancolic. 

— Mă bucur, i-am zis, amintindu-mi de 
speranţele pe care mi le pusesem în relaţia lor. 
Avusesem convingerea că doctoriţei Sonntag nu i- 
ar fi stricat ceea ce avea de oferit JB, iar lui JB îi 
trebuia... ei bine, avea nevoie de cineva care să 
aibă grijă de el. 

— Acum a fost mutată înapoi în Baton Rouge şi 
chiar îmi este dor de ea, îmi zise el îndurerat. 

Micuţul nostru spital fusese cumpărat de un 
serviciu privat de asistenţă medicală, iar medicii 
din camerele de urgenţă erau schimbaţi din patru 
în patru luni. 

— Însă mă bucur enorm să te văd, mă 
încredinţă el, punându-şi braţul pe după umerii 
mei. 

— JB, de ce nu te duci în Baton Rouge s-o vezi? 
i-am sugerat. 

— Pentru că serviciul nu-i permite să aibă prea 
mult timp liber. 

— Pentru tine îşi va face timp liber. 

— Crezi? 


— Asta numai în cazul în care nu e complet 
idioată, i-am spus. 

— Da, m-aş putea duce. Am vorbit la telefon 
într-una din serile trecute şi mi-a zis că-i este dor 
de mine. 

— Ţi-a dat un indiciu mai mult decât evident, JB. 

— Crezi? 

— Fireşte. 

JB se înveseli brusc. 

— Atunci voi pleca mâine spre Baton Rouge, îmi 
zise sărutându-mă pe obraz. Sookie, eşti o minune 
de fată! 

— Şi tu eşti un tip de treabă, JB, i-am răspuns, 
pupându-l scurt pe buze. 

Moment în care Bill parcă mă fulgeră cu 
privirea. 

El şi Portia stăteau în sectorul de mai jos, pe 
rândul de scaune din apropierea terenului. Bill era 
întors spre mine şi mă privea. 

Nu mi-ar fi ieşit mai bine această scenă nici 
dacă aş fi plănuit-o. A fost un moment magnific, o 
situaţie perfectă de a-l scoate din sărite. 

Însă totul s-a năruit într-o clipă. 

Simţeam că-l doresc numai pe el. 

Mi-am îndreptat imediat privirea spre JB şi i-am 
zâmbit, deşi nu-mi stătea gândul decât la Bill, pe 
care aş fi vrut să-l întâlnesc şi să facem dragoste 
sub tribune; doream să-mi tragă pantalonii în vine 
şi să mă aplece în faţă; voiam să mă facă să gem. 

Aceste sentimente mă surprinseseră atât de 
mult, încât nu mai ştiam ce să fac. Chipul mi s-a 
înroşit brusc şi n-am mai reuşit să-mi păstrez 
zâmbetul pe buze. 

Un minut mai târziu, am găsit totul chiar 
amuzant. Datorită abilității mele neobişnuite, am 
fost crescută într-un mod cât se poate de 
convenţional şi, evident, am aflat încă de mică 

principalele lucruri despre viaţa sexuală a 
oamenilor. Informaţii pe care le-am recepționat din 
mintea celorlalţi fără să am capacitatea de a filtra 
ceea ce recepţionam. Am considerat întotdeauna 
foarte interesant sexul, cu toate că handicapul 
care m-a ajutat să învăţ teoretic o mulţime de 
lucruri despre sex m-a împiedicat să pun teoria în 
practică. În definitiv, nu-i deloc uşor să te implici 
sexual cu un partener despre care ştii bine că îşi 
doreşte s-o fi avut în locul tău pe Tara Thornton - 
de exemplu - ori se frământă la gândul că n-a luat 
cu el un prezervativ şi speră să ai tu unul, ori îţi 
critică în sinea lui anumite părţi ale corpului. 
Pentru ca un act sexual să fie încununat de succes, 
trebuie să mă concentrez numai asupra mișcărilor 
partenerului, aşa încât să nu-mi distragă atenţia 
gândurile acestuia. 

Alături de Bill nu auzeam absolut nimic. In plus, 
avea foarte multă experienţă, era nespus de 
tandru şi dedicat în întregime satisfacerii 
partenerei. Se părea că intrasem şi eu în categoria 
narcomanilor de genul lui Hugo. 

Am răbdat liniştită până la finalul meciului, 
zâmbind şi salutând din cap, atunci când era 
necesar acest lucru, încercând totodată să nu 
privesc în jos şi în stânga mea şi trezindu-mă mult 
după pauza dintre reprize, când mi-am dat seama 
că nu auzisem nici măcar unul din cântecele 
orchestrei liceului. Pierdusem de asemenea şi 
piruetele verişoarei Tarei. Când spectatorii au 
pornit încet spre parcarea stadionului, după ce 
echipa Bon Temps Hawks a învins cu 28 la 18, i-am 

zis lui JB că-l duc eu acasă. Fraieru' se mai trezise 
din băutură, aşa că nu aveam de ce să-mi fac griji 
în privinţa lor şi am răsuflat uşurată imediat ce-am 
văzut-o pe Tara urcându-se la volan. 

JB locuia într-un duplex, aproape de centrul 
oraşului. Când am ajuns în dreptul clădirii, m-a 
îmbiat foarte dulce să intru, dar i-am spus că 
trebuie neapărat să ajung acasă, după care l-am 
îmbrăţişat cu căldură şi i-am reamintit s-o sune pe 
dr. Sonntag, al cărei nume de botez tot nu 
reuşisem să-l aflu. 

Chiar dacă mi-a promis că o va suna, cu JB nu 
puteai fi niciodată sigur. 

M-am oprit apoi să pun benzină la singura 
benzinărie deschisă până noaptea târziu, unde am 
zăbovit şi conversat îndelung cu vărul lui Arlene, 
Derrick - un tip suficient de curajos cât să nu se 
sperie de schimbul de noapte - fapt pentru care 
am ajuns acasă mai târziu decât planificasem. 

Când am dat să deschid uşa casei, Bill s-a ivit 
brusc din întuneric şi, fără să scoată o vorbă, m-a 
apucat de braţ şi m-a întors spre el, sărutându-mă 
şi lipindu-mă cu spatele de uşă. In timp ce-şi freca 
ritmic şi sugestiv corpul de mine, am bâjbâit în 
spate după cheie şi, imediat ce-am descuiat uşa, 
am intrat împleticindu-ne în casă, unde m-a întors 
şi m-a aplecat cu faţa spre canapea. M-am sprijinit 
cu mâinile de pernele canapelei şi, aşa cum îmi 
imaginasem, mi-a tras în vine pantalonii şi m-a 
pătruns în clipa imediat următoare. 

Am gemut atât de sălbatic, încât nici nu mi-a 
venit să cred că pot scoate un astfel de sunet. Ca 

şi mine, Bill se exterioriza cu aceeaşi sonoritate 
primitivă. Simţeam că nu mai pot îngăima nici 
măcar un cuvânt. Bill îşi strecură mâinile pe sub 
jerseu şi îmi sfâşie sutienul în două. Era 
neîndurător. Când am terminat prima oară, am 
simţit că era cât pe ce să mă prăbuşesc din 
picioare. 

— Nu, horcăi el, când i-am făcut neputincioasă 
semn să termine. 

A continuat un timp în acelaşi ritm, înteţindu-şi 
apoi mişcările, până când am început să suspin 
adânc, moment în care mi-a rupt jerseul şi şi-a 
împlântat dinţii în umărul meu, scoțând un geamăt 
prelung şi profund, care a încetat după câteva 
secunde bune, când totul a luat sfârşit. 

Respiram de parcă aş fi alergat un kilometru cu 
mare viteză. Bill tremura din tot corpul. Fără să se 
mai obosească să-şi aranjeze hainele, m-a întors 
cu faţa spre el, şi-a aplecat capul şi mi-a lins 
micuța rană de pe umăr. După ce sângerarea s-a 
oprit şi rana a început să se vindece, m-a 
dezbrăcat complet, tandru şi fără grabă. 

— Miroşi ca el, îmi zise scurt, după care începu 
să înlăture acel miros şi să-l înlocuiască cu al său. 

Ajunşi în dormitor, înainte ca buzele să ni se 
întâlnească din nou, am mai avut la dispoziţie doar 
câteva momente în care să mă bucur că 
schimbasem aşternuturile de dimineaţă. 

Dacă până atunci avusesem oarece îndoieli, 
acum eram absolut sigură că nu se culcase cu 
Portia Bellefleur. Nu ştiam ce urmărise, dar îmi era 
clar că nu avea cu ea o relaţie intimă. Strecurându- 

şi braţele sub mine, m-a lipit de el cât a putut de 
strâns, după care mi-a dezmierdat gâtul cu vârful 
nasului şi mi-a masat şoldurile, coborându-şi 
degetele pe coapse şi sărutându-mă uşor în 
spatele genunchilor. Pur şi simplu, era îmbătat de 
prezenţa mea. 

— Sookie, te rog, desfă picioarele, îmi şopti 
foarte convingător, pe un ton rece şi grav. 

Era din nou pregătit şi începuse la fel de 
nesăţios, de parcă ar fi dorit să demonstreze ceva. 

— Fii mai blând, au fost primele cuvinte pe care 
i le-am adresat de când nu mai vorbisem cu el. 

— Nu pot. A trecut prea multă vreme, dar îţi 
promit că următoarea oară voi fi foarte dulce, mi-a 
răspuns, plimbându-şi vârful limbii pe gât şi 
zgâriindu-mă uşor cu caninii... 

Colţii, limba, gura, degetele, bărbăţia - toate 
mă făceau să mă simt de parcă aş fi făcut dragoste 
cu diavolul tasmanian. Bill era pretutindeni şi era 
extrem de grăbit. 

După ce s-a prăbuşit peste mine, m-am simţit 
realmente extenuată. Când s-a dat într-o parte, şi- 
a lăsat un picior pe mine şi un braţ pe pieptul meu. 
Poate c-ar fi fost mai rău numai dacă ar fi folosit un 
vătrai încins în foc. 

— Eşti bine? gemu el. 

— Da, având în vedere că m-ai izbit serios de 
câteva ori cu capul de perete, i-am răspuns abia 
şoptit. 

Am aţipit amândoi şi, aşa cum se întâmpla de 
obicei pe parcursul nopţii, Bill se trezi primul: 

— Sookie, îmi zise el în şoaptă. Draga mea. 

Trezeşte-te. 

— Ah, am îngăimat încet. 

Pentru prima oară după câteva săptămâni, m- 
am trezit cu impresia confuză că totul era în regulă 
în viaţa mea. Deznădejdea m-a cuprins însă încet 
şi mi-a dat clar de înţeles că lucrurile erau departe 
de a merge spre bine. Când mi-am deschis ochii, l- 
am văzut pe Bill deasupra mea. 

— Trebuie să vorbim, îmi spuse el, dându-mi la 
o parte şuviţele de păr ce-mi acopereau faţa. 

— Atunci, vorbeşte. 

Eram pe deplin trează acum şi, ceea ce 
regretam nu era sexul, ci faptul că trebuia să 
punem la punct problemele care apăruseră între 
noi. 

— În Dallas mi-am pierdut cumpătul, continuă el 
fără să mai piardă vremea. Vampirilor li se 
întâmplă adeseori acest lucru, îndeosebi atunci 
când au şansa evidentă de a porni la vânătoare. In 
plus, noi am fost cei atacați şi avem tot dreptul să-i 
vânăm pe cei care doresc să ne ucidă. 

— Asta înseamnă reîntoarcerea la primitivism, i- 
am răspuns. 

— Sookie, vampirii sunt vânători din fire. Asta 
ne este natura, îmi spuse el foarte serios. Suntem 
la fel ca leoparzii, ca lupii. Nu suntem oameni. 
Desigur, ne putem preface, atunci când încercăm 
să trăim printre oameni... în societatea voastră. Ne 
amintim uneori cum era să fii viu, ca voi. Însă nu 
mai suntem aceeaşi rasă. Nu mai suntem făcuţi din 
aceeaşi plămădeală. 

Am reflectat puţin la vorbele lui, mai ales că-mi 

spusese adeseori acest lucru, în cuvinte diferite, 
chiar de la începutul relaţiei noastre. 

Sau, la fel de posibil, poate că doar el făcea 
compromisuri în această relaţie, iar eu nu vedeam 
cu adevărat ceea ce era el în realitate. Ori de câte 
ori mă împăcasem cu gândul că este diferit de 
mine, îmi dădeam brusc seama că mă aşteptam să 
se comporte ca şi cum ar fi fost JB du Rone, ori 
Jason, ori chiar pastorul parohial. 

— Cred că pricep în sfârşit, i-am răspuns. Dar 
trebuie să înţelegi că, uneori, nu-mi place deloc 
această diferenţă dintre noi. Câteodată simt nevoia 
să stau singură şi să mă liniştesc. O să fac tot 
posibilul să ne înţelegem cât mai bine. Te iubesc 
sincer. 

Odată ce i-am promis că voi face unele concesii, 
mi-am amintit brusc de durerea mea sufletească şi 
l-am apucat de păr, l-am împins într-o parte şi m- 
am suit deasupra lui, privindu-l direct în ochi: 

— Acum, ia spune-mi, ce-ai făcut cu Portia? 

Bill îşi aşeză palmele masive pe şoldurile mele 
şi începu să-mi explice totul: 

— A venit la mine chiar în noaptea când m-am 
întors din Dallas. Citise în ziare tot ce s-a întâmplat 
şi m-a întrebat dacă ştiam pe cineva din cei care 
avuseseră nenorocul să fie prezenţi acolo. Când i- 
am spus că eu însumi am avut acest ghinion - fără 
să menţionez nimic despre tine -, Portia mi-a zis că 
unele din armele folosite în atac au fost obţinute 
de aici, din Bon Temps, din magazinul Sheridan's 
Sport. Am întrebat-o cum de-a aflat această 
informaţie, dar mi-a răspuns că statutul de avocat 

o împiedică să-mi divulge sursa informaţiilor. 
Întrebând-o apoi de ce mi-a destăinuit acest lucru, 
din moment ce nu poate să-mi deconspire nimic 
mai mult, mi-a zis că este un cetăţean care 
respectă legile şi nu-i place deloc să stea cu 
mâinile în sân în timp ce sunt persecutați 
concetăţeni de-ai ei. Când am întrebat-o de ce a 
venit tocmai la mine, mi-a răspuns că sunt singurul 
vampir pe care-l cunoaşte. 

L-am crezut cu aceeaşi convingere cu care 
credeam că Portia era în secret dansatoare din 
buric. Mi-am mijit ochii şi am reflectat puţin: 

— Portiei nu-i pasă nici cât negru sub unghie de 
drepturile vampirilor. Poate vrea mai degrabă să-ţi 
intre în pantaloni, dar în mod sigur n-o interesează 
problemele legale ale vampirilor. 

— Să-mi intre în pantaloni? Ce mod de a-mi 
răstălmăci cuvintele! 

— Eh, lasă, c-ai mai auzit expresia asta, i-am zis 
puţin ruşinată. 

Bill clătină din cap, vădit amuzat. 

— Să-mi intre în pantaloni, repetă el mult mai 
lent. Acum aş fi eu în pantalonii tăi, dacă ai fi 
îmbrăcată cu ei, continuă el frecându-şi sugestiv 
palmele. : 

— Termină odată, i-am zis. Incerc să mă 
gândesc la ceva. 

Bill mă prinse de şolduri şi începu să mă mişte 
uşor deasupra lui. Începea deja să-mi tulbure şirul 
gândurilor. 

— Bill, gata, i-am spus. Fii atent, părerea mea 
este că Portia vrea să fie văzută alături de tine, aşa 

încât să fie invitată în clubul intim din Bon Temps. 

— Ce club intim? întrebă curios Bill, fără să-şi 
oprească mişcările. 

— Da, n-aveai de unde să ştii... Ah, Bill. Nu... 
Bill, mă simt încă obosită... Oh! Ah, Dumnezeule! 

Strângându-mă ferm între braţe, m-a pătruns 
încă o dată şi a început să se unduiască ritmic sub 
mine. 

— Ohhh, am  gemut,  lăsându-mă în voia 
momentului. 

In faţa ochilor mi-a apărut deodată un amalgam 
de culori şi mă simţeam zgâlţâită atât de puternic, 
încât am pierdut noţiunea mişcărilor. Am terminat 
amândoi deodată şi am rămas apoi îmbrăţişaţi, 
răsuflând din greu câteva minute. 

— Nu vreau să ne mai despărţim vreodată, îmi 
şopti Bill. 

— Ce pot spune, pentru asta chiar ar merita. 

Un fior îi cutremură corpul. 

— Nu, îmi zise el. Este ceva încântător, dar aş 
prefera mai degrabă să plec din oraş câteva zile, 
decât să ajungem să ne certăm din nou. 

— Este adevărat că ai supt un glonţ din umărul 
lui Eric? întrebă el, deschizându-şi larg ochii. 

— Da, fiindcă mi-a zis că trebuie neapărat să-l 
scoată cineva, înainte ca rana să se închidă. 

— Şi nu ţi-a spus că avea un briceag în 
buzunar? 

— Nu, i-am răspuns contrariată. Chiar avea? De 
ce să fi făcut una ca asta? 

Bill îşi ridică sprâncenele, de parcă aş fi întrebat 
ceva ridicol. 

— la ghiceşte, îmi zise el. 

— Pentru că a vrut să-i sug umărul? Doar nu 
vorbeşti serios. 

Bill continuă să mă privească la fel de sceptic. 

— Oh, Bill. M-a dus de nas. la stai puţin... el 
chiar a fost împuşcat! Glonţul m-ar fi putut lovi pe 
mine, dar în schimb l-a lovit pe el. Eric m-a 
protejat. 

— Cum? 

— Păi, s-a întins peste mine şi... 

— Exact ce-am vrut să spun. 

Bill nu era câtuşi de puţin o persoană 
demodată, deşi, în acel moment, chipul îi căpătase 
expresia unui bărbat cu idei foarte învechite. 

— Bill, dar... vrei să spui că este chiar atât de 
prefăcut? 

Îşi ridică încă o dată sprâncenele. 

— Faptul că a stat pe mine nu înseamnă mare 
lucru, am protestat, şi nu pot crede că a făcut asta 
numai pentru a se alege cu un glonţ în umăr. 
Dumnezeule, e incredibil! 

— A reuşit astfel să-ţi dea din sângele lui. 

— Doar o picătură sau două, pentru că restul l- 
am scuipat, i-am răspuns. 

— O picătură este suficientă, atunci când eşti la 
fel de bătrân ca Eric. 

— Suficientă pentru ce? 

— De-acum ştie câteva lucruri despre tine. 

— Ce ştie, mărimea pe care o port la rochii? 

Bill zâmbi, ceea ce nu era întotdeauna o 
privelişte relaxantă. 

— Nu, îţi poate cunoaşte sentimentele. Va şti 

când eşti nervoasă, excitată, iubitoare. 

Am ridicat din umeri. 

— Nu-i va ajuta la nimic. 

— Posibil să nu fie un lucru prea important, dar 
fii mai atentă de-acum încolo, mă avertiză cu 
seriozitate Bill. 

— Mie tot nu-mi vine să cred că s-ar expune 
cineva unui glonţ, doar în speranţa că m-ar putea 
astfel convinge să-i scot glonţul şi să înghit 
totodată şi o picătură de sânge. E complet ridicol. 
De fapt, ştii, impresia mea e că ai deschis acest 
subiect numai pentru a nu te mai bate la cap în 
legătură cu Portia. Ceea ce n-am să fac. Părerea 
mea este că Portia s-a întâlnit cu tine doar pentru a 
fi invitată în clubul ăla intim. Din moment ce e 
văzută în compania unui vampir, oamenii vor crede 
că este capabilă şi de alte lucruri. Aşadar, Portia 
speră să ajungă acolo şi să afle cine l-a ucis pe 
Lafayette, după care Andy va scăpa de orice 
învinuire. 

— E un scenariu foarte complicat. 

— Îl poţi infirma? l-am întrebat, mândră că 
folosisem un termen din rubrica „Un cuvânt pe zi” 
din calendar. 

— Într-adevăr, nu, îmi răspunse el, rămânând 
perfect nemişcat. 

Ochii îi încremeniseră, braţele îi erau complet 
relaxate şi, din moment ce Bill nu respiră, arăta 
absolut inert. 

În cele din urmă, clipi. 

— Ar fi fost poate mai bine dacă mi-ar fi spus de 
la început ce intenţionează. 

— Sper că n-ai fost atât de imprudent încât să 
te culci cu ea, i-am zis, recunoscând că numai 
ideea în sine mă înnebunea de gelozie. 

— Chiar mă gândeam când o să mă întrebi 
acest lucru, îmi spuse el calm. De parcă n-ai şti că 
nu voi împărţi niciodată acelaşi pat cu un 
Bellefleur. In plus, nici ea nu doreşte câtuşi de 
puţin să se culce cu mine. De fapt, am văzut 
imediat că i-a fost extrem de greu să pretindă că 
ar dori acest lucru, la o dată viitoare. Portia nu ştie 
deloc să joace teatru. De fiecare dată când am ieşit 
împreună, n-a făcut decât să mă plimbe prin tot 
felul de locuri, unde, după cum spunea ea, Frăția 
ar avea simpatizanți, precum şi un depozit secret 
de arme. 

— Atunci de ce ai acceptat toate acestea? 

— Este totuşi o persoană vrednică de respect şi, 
bineînţeles, am vrut să văd dacă eşti geloasă. 

— Ah, înţeleg. Şi, ce crezi? 

— Ei bine, răspunse el, nu mai vreau să te văd 
nici măcar la un metru de cretinul ăla frumuşel. 

—)B? Sunt ca o soră pentru el, i-am răspuns. 

— Ai uitat, dar ai băut din sângele meu şi îmi 
pot da seama foarte bine ce simţi, îmi zise Bill. Nu 
cred să te simţi ca o soră pentru el. 

— lar prin asta îţi poţi explica şi motivul pentru 
care mă aflu acum în pat cu tine, nu? 

— Eşti cu mine fiindcă mă iubeşti. 

Am pufnit în râs, chicotind lipită de gâtul lui. 

— Se apropie zorile, îmi spuse. Trebuie să plec. 

— Bine, puişor, i-am zâmbit, privindu-l cum îşi 
strângea lucrurile. Să ştii că îmi datorezi un jerseu 

şi un sutien. De fapt, două, pentru că unul mi l-a 
rupt Gabe, iar atunci eram în timpul serviciului. Şi, 
aseară, tu mi-ai rupt alt sutien, plus jerseul. 

— Tocmai de aceea am şi cumpărat un magazin 
cu haine de damă, mi-a zis foarte liniştit. Aşa încât 
să le pot rupe ori de câte ori simt nevoia să fac 
acest lucru. 

Am râs şi m-am întins pe spate. Nu-mi strica să 
mai dorm câteva ore. Încă zâmbeam când a ieşit 
din cameră şi mai ştiu doar că m-am trezit la 
mijlocul dimineţii, simțind în inimă o bucurie pe 
care nu o mai cunoscusem de mult timp. (Sau, cel 
puţin, mie mi se părea că trecuse foarte mult 
timp.) Am intrat în baie cu oarecare precauţie, cu 
intenţia de a mă scălda într-o cadă plină cu apă 
caldă şi, imediat ce-am început să mă spăl, am 
simţit ceva în lobul urechilor. M-am ridicat în cadă 
şi am privit în oglinda de deasupra chiuvetei: în 
timp ce dormeam, Bill îmi pusese în urechi cerceii 
cu topaz. 

Dorea să aibă întotdeauna ultimul cuvânt. 


Deoarece reîntâlnirea noastră fusese secretă, 
eu am fost prima care a primit invitaţia la club. Nu 
mă gândisem o clipă că s-ar fi putut întâmpla aşa 
ceva, dar, odată ce-a devenit un fapt, din moment 
ce până şi Portia îşi dăduse seama că ar putea 
primi o invitaţie similară dacă era văzută în 
compania unui vampir, am înţeles de îndată că era 
normal ca eu să fi fost prima vizată. 

Spre surpriza şi dezgustul meu, cel care a 
deschis discuţia în acest sens a fost nimeni altul 

decât Mike Spencer. Mike era managerul unei case 
de pompe funebre şi, totodată, medic legist în Bon 
Temps, iar între noi nu exista o relaţie prea 
cordială. Cu toate acestea, îl cunoşteam de când 
mă ştiam şi îl tratam întotdeauna cu respect - un 
obicei pe care mi-era greu să-l încalc. În seara 
aceea, Mike venise la Merlotte's îmbrăcat în 
hainele pe care obişnuia să le poarte când lucra la 
firma lui de pompe funebre, deoarece sosise de la 
priveghiul doamnei Cassidy. Costumul negru, 
cămaşa albă, cravata simplă, cu dungi, şi pantofii 
lustruiţi îi schimbaseră complet aspectul. Nu mai 
semăna câtuşi de puţin cu acel Mike Spencer 
căruia îi plăceau cravatele-şnur şi cizmele cu 
vârfuri ascuţite. 

Din moment ce Mike era cu cel puţin douăzeci 
de ani mai în vârstă decât mine, l-am privit 
întotdeauna ca pe un bătrân şi, din acest motiv, 
atitudinea lui m-a şocat pur şi simplu. La fel de 
surprinzător era şi faptul că stătea singur la masă. 
Când i-am dus un hamburger şi o bere, în timp ce- 
şi plătea  consumaţia, mi-a spus complet 
dezinteresat: 

— Sookie, ne întrebam dacă poţi să vii şi tu 
mâine-seară în casa lui Jan Fowler de pe malul 
lacului, unde ne strângem câţiva cunoscuţi. 

Norocul meu că am un foarte bun control al 
mimicii, deoarece, în acel moment, uşor ameţită, 
m-am simţit de parcă s-ar fi deschis sub mine un 
hău. Am înţeles îndată la ce făcea referire, dar tot 
nu-mi venea să cred ce aud. Am început imediat 
să-l scrutez mental şi i-am zis: 

— Aţi spus „câţiva cunoscuţi”, nu? Cine ar fi 
aceştia, domnule Spencer? 

— Sookie, n-ai vrea să-mi spui mai bine Mike? 

Am consimţit dând din cap şi am continuat să-i 
cercetez mintea, care... Oh, Dumnezeule, Louise ar 
paraliza dacă ar şti ce-i trece prin cap! 

— Da, vor fi acolo şi câţiva prieteni de-ai tăi, 
printre care Portia, Tara şi Fraieru', precum şi soţii 
Hardaway. 

Tara şi Fraieru'... un alt şoc pentru mine. 

— Şi ce anume se întâmplă la petrecerile astea? 
Doar bem şi dansăm? 

Nu era deloc o întrebare deplasată. Indiferent 
câţi oameni ştiau că deţin capacitatea de a citi 
gândurile şi oricât de multe mărturii ar fi existat în 
acest sens, nimeni nu credea cu adevărat că sunt 
capabilă de acest lucru. Mike, de asemenea, nu 
credea că pot să recepţionez cu adevărat imaginile 
şi noţiunile ce-i bântuiau prin minte. 

— Ei bine, câteodată ne mai şi destrăbălăm 
puţin. Din moment ce te-ai despărţit de prietenul 
tău, ne-am gândit că ţi-ar prinde bine puţină 
distracţie. 

— Da, poate am să vin, i-am răspuns deloc 
entuziasmată, aşa încât să nu arăt prea 
nerăbdătoare. Când vă întâlniți? 

— Mâine-seară, la zece. 

— Mulţumesc de invitaţie, i-am spus politicoasă, 
luându-mi bacşişul şi apoi îndepărtându-mă agale. 

În clipele de răgaz din restul programului de 
lucru, am analizat profund situaţia: la ce va ajuta 
vizita mea acolo? Oare aş putea afla ceva prin care 


311 


să dezleg misterul morţii lui Lafayette? Nu-l 
plăceam prea mult pe Andy Bellefleur, iar de-acum 
o plăceam şi mai puţin pe Portia, însă nu era corect 
ca Andy să fie condamnat şi să-i fie distrusă 
reputaţia pentru o faptă pe care nu o comisese. Pe 
de altă parte, se înţelegea de la sine că 
petrecăreţii de la vila de pe malul lacului vor 
căpăta suficientă încredere în mine şi îmi vor 
destăinui secretele lor cele mai tainice numai după 
ce voi deveni de-a casei - ceea ce mi-ar fi fost 
imposibil. Nu eram sigură că voi putea face faţă 
nici unei singure întâlniri. Pentru nimic în lume nu 
doream să-mi văd prietenii şi vecinii 
„destrăbălându-se”. Nu voiam să-i văd participând 
la genul acesta de distracţii. 

— Ce s-a întâmplat, Sookie? m-a iscodit Sam, 
atât de aproape de mine, încât am tresărit. 

L-am privit, dorindu-mi să-l pot întreba ce 
gândeşte. Deşi slăbuţ, Sam era musculos, puternic 
şi isteţ. Contabilitatea, administrarea barului, 
organizarea şi întreţinerea localului - nici una din 
aceste treburi nu păreau să-l epuizeze. Sam era un 
bărbat independent, pe care îl plăceam şi în care 
aveam încredere. 

— Am o mică dilemă, i-am răspuns. Sam, ce te 
nelinişteşte? 

— Sookie, seara trecută am primit un telefon 
foarte interesant. 

— De la cine? 

— De la o femeie cu voce piţigăiată din Dallas. 

— Serios? l-am întrebat, zâmbind larg, fără să- 
mi folosesc rânjetul prin care obişnuiesc să-mi 

ascund nervozitatea. Era cumva o femeie de 
origine mexicană? 

— Aşa mi s-a părut. Mi-a vorbit şi de tine. 

— E ţâfnoasă şi înfiptă, i-am spus. 

— Şi are o mulţime de prieteni. 

— In genul acelora pe care ţi i-ai dori şi tu? 

— Am deja câţiva prieteni foarte buni, mi-a 
răspuns Sam, strângându-mi scurt mâna. Dar e 
plăcut să cunoşti persoane cu care ai interese 
comune. 

— Aşadar, te duci în Dallas? 

— S-ar putea. Pentru moment, mi-a făcut 
cunoştinţă cu nişte persoane din Ruston care... 

„Sunt capabile să-şi schimbe forma fizică în 
nopțile cu lună plină, l-am completat mental. 

— Cum te-a găsit? Eu nu i-am dat numele tău, 
pentru că nu ştiam dacă vrei sau nu să-ţi dezvălui 
identitatea. 

— Te-a găsit mai întâi pe tine, îmi răspunse 
Sam. lar apoi i-au spus câţiva... localnici cine îţi 
este şef. 

— Cum de n-ai luat legătura cu grupul lor până 
acum? 

— Până când nu mi-ai povestit păţania cu 
menada, n-am crezut că mai am de cunoscut atât 
de multe lucruri. 

— Sam, te-ai văzut cu ea? 

— Da, am petrecut câteva nopţi împreună, în 
pădure. Atât în pielea lui Sam, cât şi în cealaltă 
formă a mea. 

— Dar e o fiinţă foarte rea, am răbufnit. 

Sam îşi îndreptă brusc spatele. 

— La fel ca şi mine, este o fiinţă supranaturală, 
îmi spuse el impasibil. Nu e nici bună, nici rea, ci 
este aşa cum este. 

— Eh, fii serios, i-am zis, nevenindu-mi să cred 
că aud una ca asta din gura lui Sam. Dacă se 
comportă în acest fel, înseamnă că vrea ceva de la 
tine, am adăugat, amintindu-mi de frumuseţea 
menadei, excluzând desigur sângele din jurul gurii. 

Aspect care pe Sam, ca teriantrop, nu l-ar fi 
deranjat câtuşi de puţin. 

— Ah, am îngăimat, înțelegând brusc despre ce 
era vorba. Chiar dacă nu-i puteam citi clar 
gândurile, întrucât şi Sam era o ființă 
supranaturală, i-am perceput imediat starea 
emoţională - aceea de jenă, excitare, resemnare şi 
erotism. 

— Oh, am repetat, întru câtva mai categorică. 
Sam, scuză-mă. N-am vrut să vorbesc urât de 
cineva cu care... Aăă... 

Oricât ar fi fost de corectă, mi-era tare greu să 
folosesc expresia „te culci”. 

— ...Cu care îţi petreci timpul liber, i-am zis 
neconvingătoare. Sunt sigură că este o persoană 
foarte drăguță, odată ce ajungi s-o cunoşti mai 
bine. Posibil să-i port ranchiună şi din pricina 
dungilor violete cu care mi-a înfrumusețat 
spinarea. O să încerc să-mi mai elimin din 
prejudecăţi, i-am zis, plecând să iau o comandă şi 
lăsându-l pe Sam cu gura căscată. 

l-am telefonat apoi lui Bill şi i-am lăsat un 
mesaj. Neştiind ce intenţionează în privinţa Porţiei 
şi gândindu-mă că exista posibilitatea să mai fie 

cineva în cameră atunci când îşi va asculta 
mesajele, i-am zis: „Bill, mâine-seară sunt invitată 
la o petrecere. Dă-mi de ştire dacă socoteşti că nu 
e bine să mă duc.” Nu i-am mai spus cine sunt, 
fiindcă ştiam că-mi cunoaşte vocea. De asemenea, 
era posibil ca şi Portia să-i fi lăsat un mesaj similar 
- o idee care m-a înfuriat peste măsură. 

In drum spre casă, am sperat că Bill mă va 
asalta cu acelaşi erotism ca şi noaptea trecută, dar 
curtea şi împrejurimile casei erau pustii. Odată ce- 
am intrat, atenţia mi-a fost imediat atrasă de 
luminiţa intermitentă a robotului telefonic. 

— Sookie, se auzi vocea calmă a lui Bill, să nu 
cumva să te aventurezi în pădure. Menada n-a fost 
deloc mulţumită de tributul pe care i l-am oferit. 
Eric s-ar putea să-ţi telefoneze mâine-noapie, 
deoarece vine în Bon Temps să negocieze cu ea. In 
Dallas, celelalte... persoane, cele care te-au ajutat, 
le cer o recompensă uriaşă vampirilor de-acolo, 
aşa că voi pleca în Dallas cu Anubis, pentru a mă 
întâlni cu ele, împreună cu Stan. Ştii unde voi fi 
cazat. 

Groaznic! Bill nu va fi în Bon Temps să mă ajute, 
şi-mi era complet inaccesibil. Sau nu? Fiind ora unu 
dimineaţa, am sunat imediat la hotelul Silent 
Shore, al cărui număr de telefon avusesem grijă să 
mi-l trec în agendă. Bill nu se cazase, dar coşciugul 
- pe care recepţionerul îl numise „bagajul” - era 
deja în camera pe care o rezervase. l-am lăsat şi 
acolo un mesaj, pe care a trebuit să-l cifrez în aşa 
fel încât să nu poată fi înţeles de un străin. 

Cu o noapte în urmă nu dormisem mai deloc şi 

mă simţeam foarte obosită, însă nu aveam nici cea 
mai mică intenţie să merg neînsoţită la petrecerea 
de a doua zi. Am oftat profund şi am format 
numărul de la barul vampirilor din Shreveport, 
Fangtasia. 

— Aţi apelat barul Fangtasia, unde morţii revin 
la viaţă noapte de noapte, se auzi vocea 
înregistrată a unuia din asociaţi, Pam. Pentru orele 
de funcţionare ale localului, formaţi unu. Pentru a 
rezerva o masă, formaţi doi. Pentru a vorbi cu o 
persoană vie ori cu un vampir mort, formaţi trei. 
Sau, dacă vreţi cumva să faceţi o glumă proastă, 
vă spunem doar atât: vă găsim, oriunde aţi fi. 

Am format trei. 

— Fangtasia, răspunse Pam, de parcă ar fi fost 
cea mai plictisită persoană din lume. 

— Bună, i-am spus voioasă, intenţionând astfel 
să-i contracarez lehamitea. Pam, Sookie la telefon. 
Eric este pe-acolo? 

— Da, întreţine maimuţoii, îmi zise Pam. Ceea 
ce însemna probabil că Eric şedea într-un fotoliu în 
mijlocul barului, arătând splendid şi înfiorător, 
deopotrivă. Bill îmi spusese că unii vampiri aveau 
contracte cu Fangtasia, unde veneau o dată sau de 
două ori pe săptămână, pentru a ajuta la fluxul 
turiştilor. Ca proprietar, Eric se afla acolo noapte 
de noapte. Mai exista un bar pe care vampirii îl 
frecventau de bunăvoie, unde turiştii umani nu se 
aventurau niciodată. Nici eu nu fusesem în localul 
acela, dar asta numai pentru că mă săturam deja 
de baruri în orele pe care le petreceam la muncă. 

— Vă rog, doamnă, puteţi să mi-l daţi la telefon? 

— Ah, bine, îmi zise în silă. Am auzit că ai avut 
ceva peripeții în Dallas, continuă ea, în timp ce 
mergea, deşi nu-i auzeam cu adevărat paşii, ci 
doar fluctuațiile zgomotului de fundal. 

— Unele de neuitat. 

— Ce părere ţi-a făcut Stan Davis? 

Hmmm. 

— Un tip aparte. 

— Şi mie îmi place aspectul ăla de mocofan. 

Bine că nu se afla lângă mine, să mă fi văzut 
cum m-am strâmbat în receptorul telefonului. Nu 
mă gândisem niciodată că Pam îndrăgea bărbaţii. 

— Mi s-a părut că, momentan, nu are o relaţie 
cu cineva, i-am zis, speram eu, la întâmplare. 

— Ah, atunci poate că-mi voi lua o scurtă 
vacanţă şi voi pleca la Dallas. 

Era o informaţie nouă şi pentru mine, întrucât 
nu ştiam că şi între vampiri se pot înfiripa relaţii 
amoroase. Nu văzusem până atunci doi vampiri 
care să fie împreună. 

— Aici sunt, îmi zise Eric. 

— Şi eu tot aici, i-am răspuns uşor amuzată de 
stilul lui Eric de a răspunde la telefon. 

— Ah, Sookie, micuța mea sugătoare de 
gloanţe, îmi spuse el drăgăstos şi tandru. 

— Ah, Eric, vânjosul meu făţarnic. 

— Doreşti ceva, draga mea? 

— În primul rând, nu sunt draga ta şi ştii bine 
acest lucru. În al doilea rând, Bill mi-a spus că 
soseşti aici mâine-noapte, aşa e? 

— Da, pentru a cutreiera pădurile în căutarea 
menadei care a considerat total inadecvată oferta 

noastră de vin de colecţie şi un taur tânăr. 

— l-aţi luat un taur viu? am întrebat, 
închipuindu-mi-l fermecată pe Eric mânând o vită 
în remorca maşinii şi transportând-o apoi pe o 
şosea laterală până la marginea pădurii, unde 
trebuia s-o dea jos şi s-o gonească în pădure. 

— Da, chiar aşa am făcut. Eu, Pam şi Indira. 

— A fost distractiv? 

— Nespus, îmi răspunse uşor surprins. N-am 
mai văzut de câteva secole o vită. Pam a trăit 
numai la oraş, iar Indira s-a arătat mult prea 
fascinată de taur, ca să-mi mai fie şi de ajutor. 
Însă, dacă îţi plac astfel de expediţii, data viitoare 
când mai transportăm animale, te chem şi poţi 
veni şi tu cu noi. 

— Mulţumesc, ar fi minunat, i-am zis, fiind 
aproape convinsă că era un telefon pe care nu 
aveam să-l primesc vreodată. Uite de ce te-am 
sunat: aş vrea să mă însoţeşti la o petrecere 
mâine-noapte. 

A urmat o tăcere îndelungată. 

— Nu-ţi mai ţine Bill de urât în pat? Au devenit 
cumva permanente neînțelegerile care au apărut 
între voi în Dallas? 

— Ceea ce voiam să spun este următorul lucru: 
Bill a plecat la Dallas şi am nevoie de cineva care 
să-mi păzească spatele mâine-seară, i-am zis, 
plesnindu-mă pe frunte cu dosul palmei. Nu pot să- 
ţi dau acum toate detaliile, dar important e că 
trebuie neapărat să merg mâine la o petrecere 
cam deocheată... adică, un fel de... orgie. Am 
neapărată nevoie de cineva, în caz că... pentru 

orice eventualitate. 

— Este fascinant, răspunse Eric încântat de-a 
binelea. Şi, din moment ce am mâine drum prin 
oraş, te-ai gândit să-ţi fiu escortă la o orgie, nu? 

— Da, fiindcă ştiu că poţi să arăţi ca un om, i- 
am zis. 

— Este vorba de o orgie a oamenilor? Una în 
care nu sunt invitaţi şi vampiri? 

— Da, o orgie unde nici unul dintre invitaţi nu 
ştie că va sosi acolo un vampir. 

— Aşadar, cu cât voi arăta mai uman, cu atât 
voi părea mai inofensiv, corect? 

— Da. Trebuie să le citesc minţile, să le aflu 
gândurile. Şi vom pleca imediat ce-i voi sugestiona 
să-şi amintească lucrul pe care vreau să-l 
descopăr. 

Imi venise o idee excelentă prin care să-i 
determin să se gândească la Lafayette, dar nu i-am 
mai dezvăluit-o lui Eric, pentru că tocmai asta avea 
să fie problema. 

— Altfel spus, vrei să particip la o orgie cu 
oameni, unde nu voi fi bine venit şi de unde vom 
pleca înainte să apuc să mă distrez şi eu puţin? 

— Da, i-am zis, aproape chiţăind de nerăbdare, 
hotărându-mă să insist, pentru că tot intrasem în 
horă: Şi... ce crezi, ai putea să te prefaci că eşti 
homosexual? 

O nouă pauză îndelungată. 

— La ce oră vrei să ajung? întrebă încet Eric. 

— Păi, ce zici, e bine la nouă şi jumătate? 
Fiindcă trebuie să-ți mai  destăinui câteva 
amănunte. 

— La nouă şi jumătate sunt la tine. 

— Duc telefonul înapoi în cameră, îmi zise Pam. 
Ce i-ai spus lui Eric? Pentru că şi-a închis ochii şi tot 
dă încet din cap. 

— Nu zâmbeşte, măcar puţin? 

— Absolut deloc, mi-a răspuns Pam. 

Capitolul 10 


Bill nu m-a sunat în noaptea aceea, iar a doua zi 
am plecat de la muncă înainte de asfinţit, îmi 
lăsase totuşi un mesaj pe care l-am ascultat 
imediat ce-am ajuns acasă şi am început să mă 
aranjez pentru „petrecere”. 

— Sookie, mi-a fost foarte greu să înţeleg ce-mi 
spuneai în mesajul acela codificat, mi-a zis. Vocea 
calmă cu care îmi vorbea de obicei căpătase o 
tonalitate de tristețe şi supărare. Dacă eşti 
hotărâtă să participi la petrecerea aia, nu te duce 
singură, pentru nimic în lume. Nu merită. Roagă-l 
pe Sam să te însoţească, ori pe fratele tău. 

Ei bine, îmi găsisem pe cineva mult mai 
puternic, fapt datorită căruia ar fi trebuit să mă 
simt cu adevărat în siguranţă. Nu credeam însă că 
l-aş putea linişti pe Bill, dacă i-aş fi transmis că 
merg însoţită de Eric. 

— Stan Davis şi Joseph Velasquez îţi transmit 
salutările lor, precum şi Barry, tânărul responsabil 
de bagajele clienţilor. 

Am zâmbit. Şedeam în mijlocul patului cu 
picioarele încrucişate, îmbrăcată doar într-un vechi 
capot din bumbac şi îmi ascultam mesajele 
pieptănându-mi părul relaxată. 

— N-am uitat nici acum noaptea de vineri, 
continuă Bill pe acelaşi ton care mă înfiora. Şi nu o 
voi uita vreodată. 

— Ce s-a petrecut între voi vineri-noapte? 

întrebă Eric. 

Am tresărit puternic şi, odată ce-am simţit că 
inima avea să-mi rămână în cavitatea toracică, am 
sărit din pat şi m-am repezit spre el cu pumnii 
încleştaţi. 

— Eşti suficient de vârstnic încât să ştii că nu 
trebuie să intri în casa cuiva fără să baţi la uşă că 
ai voie şi să-i păşeşti pragul numai după ce eşti 
invitat înăuntru. Aşadar, când m-ai auzit pe mine 
să te fi invitat în casă? 

— Când am trecut pe-aici luna trecută, să-l văd 
pe Bill. Să ştii că am ciocănit la uşă, îmi răspunse 
Eric, străduindu-se să arate cât mai jignit. Nu mi-ai 
răspuns şi, auzind voci, am intrat şi chiar te-am 
strigat pe nume. 

— Poate că doar mi-ai şoptit numele, i-am 
răspuns la fel de furioasă. Oricum, a fost foarte 
urât din partea ta şi ştii şi tu bine acest lucru! 

— Cu ce te îmbraci pentru petrecere? întrebă el, 
schimbând imediat subiectul. Cum ar putea apărea 
la o petrecere erotică o tânără cuminte ca tine? 

— Nu ştiu, i-am zis, temperată brusc de această 
dilemă. Ar trebui să aleg ceva prin care să arăt că 
sunt genul de fată căreia îi plac orgiile, dar n-am 
fost niciodată la aşa ceva şi n-am nici cea mai vagă 
idee cu ce m-aş putea îmbrăca, deşi ştiu foarte 
bine cum să mă fardez. 

— Eu am participat la orgii, se lăudă el. 

— Oare de ce nu mă surprinde lucrul ăsta? Şi cu 
ce te-ai îmbrăcat? 

— Ultima dată am ales un costum de fiară, dar, 
de această dată, m-am hotărât la ceva cu totul 


322 


diferit. 

Eric venise îmbrăcat într-un trenci lung, pe care 
şi l-a scos brusc, moment în care n-am putut decât 
să încremenesc şi să mă holbez la el. Evident, Eric 
era genul de bărbat care prefera blugii şi tricourile, 
dar, în seara asta, alesese un maiou roz şi 
pantaloni mulaţi, până la genunchi. Nu ştiu de 
unde îi procurase şi habar n-aveam dacă exista 
vreo firmă care producea pantaloni din lycra 
pentru bărbaţi, măsură mare. Pantalonii erau 
trandafiriu-azurii, cu model asemănător şuviţelor 
unduitoare de pe părţile laterale ale camionetei lui 
Jason. 

— Oho, i-am spus, neştiind cum altfel să mă 
exprim. Uau, chiar că-i un echipament pe cinste. 

Când ai în faţă un tip masiv, îmbrăcat doar în 
pantalonaşi mulaţi, nu prea mai ai ce să-ți 
imaginezi. Am rezistat însă ispitei de a-i cere lui 
Eric să se întoarcă puţin şi cu spatele. 

— M-am gândit că n-aş fi prea convingător în 
rolul de partener pasiv, îmi zise Eric, aşa că am 
ales vestimentația asta mixtă, pentru a da de 
înţeles că sunt deschis la orice. 

Eric îşi dădu ochii peste cap şi chiar părea să-i 
placă această ipostază inedită. 

— Ah, bineînţeles, i-am răspuns, încercând să 
privesc în altă parte. 

— Vrei să-ţi caut eu ceva cu care să te îmbraci? 
se oferi Eric, deschizând sertarul de sus al 
dulapului, înainte să apuc să-i spun: 

— Nu, nu! Găsesc eu ceva! 

Însă n-am reuşit să aleg altceva, în afara unui 

tricou şi a unor pantalonaşi scurţi foarte sexy. În 
orice caz, pantalonaşii de blugi îmi rămăseseră din 
perioada liceului şi îmi veneau „ca un cocon ce 
învăluie trupul delicat al fluturelui”, după cum îmi 
spusese Eric poetic. 

— Sau, mai degrabă, ca unei starlete din filmele 
deocheate, am bombănit, întrebându-mă dacă 
modelul dantelei bikinilor avea să-mi rămână 
imprimat pe fund pentru tot restul vieţii. 

Mi-am asortat blugii scurţi cu un sutien albastru- 
argintiu, peste care mi-am pus un maiou ce lăsa la 
vedere cea mai mare parte a modelului sutienului - 
un articol de lenjerie pe care Bill încă nu-l văzuse şi 
care îmi rămăsese astfel în bună stare. Bronzul 
pielii nu-mi dispăruse şi am hotărât să-mi las părul 
desfăcut. 

— Hei, ia te uită, avem părul de aceeaşi 
culoare, i-am spus, privindu-mă în oglindă alături 
de el. 

— Chiar aşa, fato, îmi zâmbi Eric. Dar, ia zi-mi, 
eşti blondă peste tot? 

— Ai vrea să ştii, nu? 

— Mai întrebi? îmi răspunse el simplu. 

— Eh, atunci vei rămâne doar cu imaginaţia. 

— Chiar asta şi fac. Sunt convins că eşti blondă 
peste tot. 

— Acelaşi lucru l-aş putea spune şi eu despre 
tine, după culoarea părului de pe piept. 

Eric îmi ridică braţul şi îmi privi subsuoara. 

— Voi, femeile, sunteţi tare prostuţe că vă 
radeţi părul de pe corp, îmi spuse el, dându-mi 
drumul braţului. 

Am dat să-i mai spun ceva pe această temă, dar 
mi-am dat brusc seama de consecințele 
dezastruoase ale răspunsului meu, aşa că i-am 
spus grăbită: 

— Gata, trebuie să plecăm. 

— Nu-ţi dai şi cu parfum? întrebă el, în timp ce 
mirosea sticluţele de pe măsuţa de toaletă. Ah, 
uite, dă-ţi cu ăsta! adăugă, aruncându-mi o 
sticluţă, pe care am prins-o fulgerător, moment în 
care a ridicat din sprâncene mirat: Miss Sookie, se 
pare că ai mai mult sânge de vampir decât am 
bănuit. 

— Ah, Obsession, i-am zis, privind flaconul şi 
având grijă să nu răspund la observaţia lui, după 
care mi-am parfumat uşor sânii şi zona din spate a 
genunchilor, gândindu-mă că sunt astfel acoperită 
din cap şi până în picioare. 

— Sookie, ce-ai de gând în seara asta? întrebă 
Eric, privindu-mi cu interes mişcările. 

— Mergem la petrecerea asta stupidă, aşa-zis 
sexy, ne implicăm în această direcţie numai atât 
cât este necesar, până când reuşesc să aflu 
informaţiile dorite. 

— Referitoare la? 

— La uciderea lui Lafayette Reynold, bucătarul 
de la Merlotte's. 

— Şi pentru ce facem acest lucru? 

— Pentru că l-am plăcut pe Lafayette şi, de 
asemenea, pentru a elimina suspiciunile de crimă 
care planează asupra lui Andy Bellefleur. 

— Bill ştie că încerci să salvezi un Bellefleur? 

— De ce mă întrebi asta? 

— Ştii bine că Bill îi urăşte pe cei din familia 
Bellefleur, îmi răspunse Eric, de parcă acesta ar fi 
trebuit să fie cel mai cunoscut lucru din Louisiana. 

— Nu, i-am zis. Nu ştiam chestia asta, am 
adăugat, aşezându-mă pe scaunul de lângă pat, 
privindu-l fix pe Eric. De ce? 

— Sookie, va trebui să-l întrebi pe Bill acest 
lucru. la zi-mi, ăsta e singurul motiv pentru care 
mergem acolo? Nu cumva te foloseşti de acest 
pretext pentru a te apropia de mine? 

— Nu sunt eu chiar atât de vicleană şi de 
isteaţă, Eric. 

— Sookie, te minţi singură, îmi răspunse Eric cu 
un zâmbet splendid. 

Amintindu-mi de spusele lui Bill referitoare la 
posibilitatea ca Eric să-mi simtă stările interioare, 
m-am întrebat cât de multe aflase Eric despre 
mine. 

— Eric, uite ce vom face, i-am zis, ieşind pe uşă 
şi traversând veranda neacoperită - moment în 
care m-am oprit şi am reflectat cum să-i transmit 
cât mai bine ceea ce voiam să-i spun. 

Eric aşteptă. Cerul înnorat al serii îmi dădea 
sentimentul că pădurea înconjura de foarte 
aproape casa. Noaptea îmi părea apăsătoare, dar 
numai pentru că mergeam la o întrunire pe care o 
găseam complet dezgustătoare, unde urma să aflu 
cine ştie ce lucruri despre oameni pe care nu-i 
cunoşteam şi pe care nu doream să-i cunosc. După 
ce-am învăţat o viaţă întreagă cum să blochez 
mental informaţiile impudice, mi se părea stupid să 
caut acum exact acest gen de gânduri. Simţeam 

însă că am un fel de obligaţie civică faţă de Andy 
Bellefleur şi trebuia să descopăr adevărul; în plus, 
o respectam pe Portia pentru devotamentul şi 
dorinţa ei de a-şi salva fratele şi de a se supune în 
acest sens chiar şi unor ipostaze complet 
neplăcute. Imi era de neînțeles dezgustul sincer pe 
care îl simţea faţă de Bill, repulsie pe care mi-a 
confirmat-o şi Bill, când mi-a spus că Portia era cu 
adevărat  înspăimântată de el. Mă simţeam 
înfricoşată de orele ce aveau să vină, precum şi de 
perspectiva descoperirii chipului ascuns al unor 
persoane pe care le cunoşteam de-o viaţă. 

— Să nu permiţi nimănui să se atingă de mine, 
da? i-am zis lui Eric fără să mai pierd vremea. Nu 
am nici o intenţie de a ajunge la intimitate cu 
vreunul dintre oamenii de acolo. Mi-e teamă să nu 
se întâmple ceva neplăcut, să întreacă cineva 
măsura. Chiar dacă fac acest lucru pentru a 
răzbuna moartea lui Lafayette, nu sunt totuşi 
dispusă să merg atât de departe şi să mă implic 
sexual cu vreunul din petrecăreţi. 

Aceasta era adevărata mea temere, frică pe 
care nu mi-o recunoscusem până în acel moment, 
respectiv posibilitatea de a fi păcălită, de anu mă 
putea apăra şi de a mă transforma într-o victimă. 
În copilărie am trecut prin ceva cumplit, printr-o 
experienţă  josnică, pe care n-am putut s-o 
întâmpin şi nici s-o controlez. Mi-aş dori mai 
degrabă să mor, decât să fiu încă o dată supusă 
unui asemenea abuz. De aceea m-am şi împotrivit 
lui Gabe cu atât de multă furie şi m-am simţit 
extrem de uşurată când Gabe a sfârşit în 


327 


strânsoarea necruțătoare a lui Godfrey. 

— Ai atât de multă încredere în mine? întrebă 
surprins Eric. 

— Da. 

— E... o nebunie, Sookie. 

— Aici nu sunt de acord cu tine. 

Nu ştiam de unde căpătasem atât de multă 
siguranţă, dar aceasta era o certitudine. Mi-am pus 
pe mine puloverul gros şi lung pe care-l ţineam pe 
braţ şi am pornit spre maşină. 

Clătinând uşor din cap şi  strângându-şi 
pardesiul în jurul trupului, Eric îmi deschise 
portiera Corvette-ului său roşu. Urma să ajung la 
orgie în stil mare. 

l-am explicat lui Eric pe unde s-o ia către lacul 
Mimosa şi, în timp ce mergeam - mai bine zis, 
zburam - pe o şosea îngustă, cu două benzi, i-am 
povestit evenimentele recente. Eric conducea cu 
deosebit entuziasm şi impetuozitate. Dar şi cu 
nesăbuinţa cuiva care ştie că este extrem de greu 
de omorât. 

— Nu uita totuşi că eu sunt muritoare, i-am spus 
imediat ce-a luat o curbă cu o viteză atât de 
ameţitoare, încât mi-aş fi dorit să am unghiile puţin 
mai lungi, aşa încât să le pot muşca zdravăn. 

— Mă gândesc adesea la asta, îmi răspunse 
Eric, privind fix şoseaua în faţa lui. 

N-am ştiut ce să înţeleg din răspunsul lui, aşa că 
mi-am îndreptat gândurile spre lucruri mai 
relaxante: o baie fierbinte acasă la Bill; cecul gras 
pe care aveam să-l primesc de la Eric, odată ce 
vampirii din Dallas clarificau această problemă; 

faptul că Jason se întâlnise cu o singură femeie 
timp de mai multe luni la rând, ceea ce însemna că 
avea gânduri serioase în privinţa ei, ori, la fel de 
posibil, ar fi putut însemna că le cunoscuse în 
districtul Renard pe toate femeile necăsătorite - 
precum şi unele care n-ar fi trebuit să fi fost 
accesibile. Era o noapte minunată şi răcoroasă, iar 
eu mă plimbam într-o maşină superbă. 

— Eşti fericită, spuse Eric. 

— Da, chiar sunt. 

— O să fie totul bine. 

— Mulţumesc. Ştiu că aşa va fi. 

l-am arătat un mic semn pe care scria „Fowler” 
şi indica spre un drum lăturalnic, mascat aproape 
complet de un gărduleţ format din arbuşti de mirt 
şi măceşi. Am intrat pe drumul îngust, pietruit şi 
brăzdat de gropi, mărginit de copaci şi înclinat 
destul de abrupt. Eric şi-a manevrat încruntat 
Corvette-ul de-a lungul hârtoapelor. Odată ajunşi la 
nivelul luminişului în care se afla cabana, costişa 
coborâse suficient cât să lase acoperişul casei 
puţin mai jos de înălţimea la care trecea şoseaua 
ce înconjura lacul. Pe pământul bătătorit din faţa 
cabanei erau parcate patru maşini. Ferestrele erau 
deschise, pentru a permite răcorii nopţii să intre în 
casă, dar storurile erau trase. Auzind dinăuntru mai 
multe voci, fără să disting sensul cuvintelor, am 
simţit dintr-odată un imbold puternic de a nu intra 
în cabana lui Jan Fowler. 

— Ce zici, aş putea fi bisexual? întrebă Eric. 

Nu părea să-l deranjeze nimic şi, de fapt, arăta 
chiar amuzat. Am coborât şi am stat faţă în faţă în 


329 


dreptul maşinii, în timp ce mi-am încălzit puţin 
mâinile în buzunarele puloverului. 

— Da, i-am zis ridicând din umeri. 

Ce importanţă mai avea acest lucru? Deoarece 
trebuia oricum să ne prefacem. Am observat cu 
coada ochiului o mişcare în spatele unui stor ridicat 
parţial. 

— Ai grijă, suntem urmăriţi. 

— Atunci o să mă port destul de intim, îmi zise 
Eric, aplecându-se şi sărutându-mă, dar fără să mă 
apropie de el. 

Având în vedere că nu m-a îmbrăţişat, m-am 
simţit destul de relaxată. Ştiam că va trebui să 
vină şi momentul în care voi fi nevoită să mă sărut 
şi cu alte persoane, aşa că n-am reacţionat şi mi- 
am impus să mă comport cât mai firesc. 

Posibil să fi fost o persoană al cărei talent 
natural a fost dezvoltat de un profesor foarte 
priceput. Bill îmi spusese deja că sărut excelent şi 
nici prin gând nu-mi trecea să-l dezamăgesc. 

judecând după starea pantalonilor elastici pe 
care-i purta Eric, eram sigură că Bill ar fi fost 
mândru de mine. 

— Eşti pregătit să intri? l-am întrebat, făcând tot 
posibilul să nu-mi cobor privirea mai jos de nivelul 
pieptului lui Eric. 

— Nu chiar, dar n-avem ce face, îmi răspunse 
el. Cel puţin, în felul ăsta arăt în dispoziţie maximă. 

Chiar dacă mă necăjea gândul că era a doua 
oară când îl sărutasem pe Eric şi îmi plăcuse mai 
mult decât ar fi trebuit, n-am putut să-mi rețin un 
surâs din colţul buzelor, în timp ce parcurgeam 

terenul accidentat al luminişului. Am urcat treptele 
terasei spaţioase din lemn, plină de scaune pliante 
din aluminiu, printre care se afla şi un grătar mare 
cu gaz. Uşa din plasă a scârţâit în momentul când 
Eric a deschis-o, iar eu am ciocănit uşor în tocul 
uşii de la intrare. 

— Cine e? se auzi vocea lui Jan. 

— Sookie, împreună cu un prieten, i-am răspuns 
eu. 

— Oh, minunat! Hai, intraţi! strigă ea. 

Toţi cei prezenţi şi-au îndreptat privirile spre noi 
imediat ce-am deschis uşa. Odată ce Eric păşi în 
spatele meu, zâmbetele de bun venit s-au 
transformat brusc în priviri mirate. 

Când Eric s-a oprit în dreptul meu şi şi-a scos 
pardesiul, aruncându-l pe braţ, am fost cât pe ce 
să pufnesc în râs când am văzut varietatea 
expresiilor celor din cameră. După şocul realizării 
faptului că Eric era vampir, realitate de care şi-au 
dat cu toţii seama în cel mult un minut, privirile au 
început să-l măsoare pe Eric din cap şi până în 
picioare. 

— Sookie, cine e prietenul tău? întrebă Jan 
Fowler, o localnică divorțată de nenumărate ori, 
intrată în al treilea deceniu de viaţă. 

Jan purta un furou din dantelă; părul, ciufulit, îi 
era vopsit în şuviţe de culori diferite, iar machiajul i 
s-ar fi potrivit mai degrabă unei actriţe, pe scenă, 
întrucât efectul era puţin cam izbitor pentru 
atmosfera dintr-o cabană de pe malul lacului 
Mimosa. Se gândise probabil că, în calitate de 
gazdă, putea să se îmbrace cu orice doreşte la 

orgia pe care o organizează. Imediat ce mi-am dat 
jos puloverul, am avut parte de aceleaşi priviri 
indiscrete pe care le suportase şi Eric. 

— El este Eric, i-am zis. Deranjez cumva dacă 
am venit cu un prieten? 

— Cu cât mai mulţi, cu atât mai bine, îmi 
răspunse Jan pe deplin sinceră, fără să privească o 
clipă spre chipul lui Eric. 

— Eric, ce-ai vrea să-ţi aduc de băut? 

— Nişte sânge ar fi perfect, îi răspunse el vesel. 

— Ah, da, cred că avem pe aici o sticlă de 0- 
pozitiv, îi zise ea, neputându-şi dezlipi ochii de la 
pantalonaşii săi elastici. Câteodată... ne mai 
prefacem şi noi, adăugă ea, ridicându-şi sugestiv 
sprâncenele şi privindu-l lascivă. 

— Acum nu mai aveţi de ce să vă prefaceţi, i-a 
zis Eric, răspunzându-i printr-o privire la fel de 
provocatoare. 

Urmând-o pe gazdă spre frigider, Eric îl mângâie 
uşor pe Fraieru' pe umăr, gest în urma căruia 
chipul acestuia se lumină brusc. 

Mda. Ei bine, ştiam de la bun început că aveam 
să aflu câteva lucruri noi. În dreptul lui Fraieru', 
Tara arăta atât de posomorâtă, încât sprâncenele 
negre păreau să i se fi lăsat complet peste căpruiul 
ochilor. Tara, deşi alesese să poarte doar un sutien 
şi un slip de un roşu-ţipător, arăta totuşi foarte 
senzuală, iar unghiile de la picioare şi de la mâini şi 
le asortase cu o ojă de culoarea rujului. Venise 
pregătită. Când ni s-au întâlnit privirile, şi-a 
îndreptat imediat ochii în altă parte. Nu a fost 
nevoie să-i citesc gândurile, ca să-i recunosc 

sentimentul de ruşine. 

Mike Spencer şi Cleo Hardaway şedeau amărâţi 
pe canapeaua de lângă peretele din partea stângă. 
Căsuţa, la fel ca majoritatea reşedinţelor de acest 
gen din Bon Temps, era mobilată numai cu 
vechituri şi era formată în principal dintr-o cameră 
de zi spațioasă, pe al cărei perete din dreapta se 
aflau o chiuvetă şi o sobă, iar în colţul îndepărtat o 
toaletă mascată de un intrând. În orice caz, cele 
mai multe din cabanele de pe lac nu au mochete 
groase şi pufoase, nici perne aruncate peste tot 
prin cameră şi nici storuri trase la toate ferestrele. 
În plus, pe mochetă erau împrăştiate tot felul de 
articole dezgustătoare - nici măcar nu ştiam la ce 
foloseau unele dintre ele. 

Am arborat însă un zâmbet dezinvolt şi am 
îmbrăţişat-o pe Cleo Hardaway aşa cum făceam de 
fiecare dată când ne vedeam. N-am putut totuşi să 
nu observ cu această ocazie faptul că era mult mai 
îmbrăcată atunci când lucra în bufetul liceului. Nu 
acelaşi lucru îl puteam spune despre vestimentația 
lui Mike, care îşi alesese ceva mult mai sumar 
decât chiloţeii cu şnur. 

Da, ştiam că va fi rău, dar erau totuşi câteva 
ipostaze la care nu mă aşteptasem. Cleo îşi unsese 
cu gel sânii uriaşi ciocolatii, care luceau la fel de 
puternic ca şi părţile intime ale lui Mike. Nici măcar 
nu mai voiam să mă gândesc în ce mă băgasem. 

Mike dădu să mă apuce de mână, dorind 
probabil să-l ajut să-şi întindă gelul mai bine, dar 
m-am eschivat iute şi m-am îndreptat spre Tara şi 
Fraieru'. 

— Nu credeam că vei veni, îmi zise Tara 
zâmbind, dar fără să fie cu adevărat bucuroasă. 

De fapt, arăta îngrozitor de tristă. Probabil şi 
datorită faptului că Tom Hardaway îngenunchease 
în faţa ei şi îi săruta de zor interiorul coapselor. 
Sau, posibil să o fi necăjit interesul evident al 
logodnicului ei pentru Eric. Când am încercat s-o 
privesc în ochi, am simţit dintr-odată că mi se face 
greață. 

Deşi nu venisem decât de cinci minute, 
simțeam că sunt cele mai lungi minute din viața 
mea. 

— Vii des la astfel de reuniuni? am întrebat-o 
prosteşte pe Tara, în timp ce Fraieru' bâjbâia după 
năstureii şortului meu, fără să-şi dezlipească ochii 
de la fundul lui Eric, care stătea în faţa frigiderului 
şi discuta cu Jan. R 

Fraieru' iarăşi băuse. li simţeam damful băuturii. 
Ochii îi străluceau. 

— Prietenul tău este într-adevăr mare, îmi zise 
el de parcă priveliştea i-ar fi lăsat gura apă. 

Ceea ce poate se şi întâmpla. 

— Mult mai mare decât Lafayette, i-am şoptit, 
moment în care şi-a întors brusc privirea spre 
mine. De aceea m-am şi gândit că va fi bine venit. 

— Ah, da, răspunse Fraieru', hotărât să nu-mi 
contrazică afirmaţia. Da, Eric... e cu adevărat 
mare. Bine că mai avem şi noi parte de ceva 
diversitate. 

— E incredibil că a venit în Bon Temps, i-am 
răspuns, încercând să nu par prea îndrăzneață şi 
suportându-l pe Fraieru', în timp ce se tot chinuia 

să-mi desfacă nasturele blugilor scurţi. 

Făcusem însă o greşeală să vin lângă el, pentru 
că Fraieru' nu se gândea decât la fundul lui Eric. Şi 
la alte câteva părţi ale acestuia. 

Şi, dacă tot vorbisem de lup, Eric mă îmbrăţişa 
de la spate şi mă  îndepărtă de mâinile 
neîndemânatice ale lui Fraieru'. M-am lăsat pe 
spate în braţele lui Eric, bucuroasă că-mi venise în 
ajutor. De fapt, mi-am dat seama că bucuria 
apăruse deoarece mă aşteptam ca Eric să se 
comporte necuviincios. Este însă dezgustător să 
vezi astfel de atitudini la persoanele pe care le 
cunoşti de-o viaţă. Nu ştiam dacă îmi pot controla 
chipul suficient de mult, aşa încât să nu-mi trădez 
dezgustul, drept pentru care mi-am legănat 
şoldurile lipită de Eric şi, imediat ce l-am auzit 
scoțând un geamăt de mulţumire, m-am întors cu 
faţa la el şi mi-am trecut braţele pe după gâtul lui, 
ridicându-mi privirea. Eric a răspuns bucuros 
sugestiei mele tăcute. Liniştită că-mi ascunsesem 
astfel chipul, puteam de-acum să-i dau frâu liber 
minţii. Când Eric mi-a deschis uşor buzele cu limba, 
mi-am coborât bariera mentală şi am rămas 
complet deschisă. Erau în cameră câţiva 
„emiţători” atât de puternici, încât nu-mi mai 
permiteau să fiu eu însămi şi îmi dădeau senzaţia 
că sunt o conductă străbătută de nevoile 
copleşitoare ale celor din jurul meu. 

Am recepționat imediat nota principală a 
gândurilor lui Fraieru', care îşi amintea în acele 
momente de Lafayette, de corpul cafeniu şi 
subţirel al acestuia, de tandreţea degetelor şi ochii 

machiaţi strident. Îşi aducea aminte de şoaptele 
sugestive ale acestuia şi, deodată, îşi înăbuşi 
aceste amintiri plăcute cu unele greţoase, 
amintindu-şi-l pe Lafayette protestând violent, 
strigând... 

— Sookie, îmi şopti Eric atât de încet, încât nu 
cred să-l fi putut auzi altcineva. Sookie, relaxează- 
te. Sunt lângă tine. 

l-am mângâiat gâtul şi am simţit pe cineva în 
spatele lui Eric, o persoană care tocmai se lipise de 
el. 

Jan îşi întinse braţul pe lângă Eric şi începu să- 
mi mângâie fundul, atingere în urma căreia i-am 
simţit gândurile foarte clar; era o „transmiţătoare” 
excepţională. l-am răsfoit mintea ca şi cum aş fi 
frunzărit paginile unei cărţi şi n-am găsit nimic 
interesant. Jan nu se gândea decât la anatomia lui 
Eric şi îşi făcea griji în privinţa fascinaţiei pe care o 
avea faţă de Cleo şi pieptul acesteia. Nimic care 
să-mi stârnească atenţia. 

M-am concentrat în altă direcţie şi m-am 
strecurat în mintea lui Mike Spencer, unde am 
găsit încâlceala obscenă la care mă şi aşteptam, 
printre care imaginea propriilor palme frământând 
sânii lui Cleo şi imaginea unui alt trup cafeniu, inert 
şi neînsufleţit. Gândul i-a îmbujorat brusc chipul. 
Am văzut-o pe Jan în amintirile lui dormind pe 
canapeaua bombată din cameră, în timp ce 
Lafayette îi ameninţa că dacă nu vor înceta să-l 
mai bată, va spune tuturor cu cine s-a culcat şi tot 
ce fac ei acolo, moment în care Mike a tăbărât cu 
pumnii pe el, iar Tom Hardaway a îngenuncheat pe 

pieptul negru şi uscăţiv... 

Simţeam că trebuie să plec cât mai repede. 
Chiar dacă nu aflasem tot ce-mi propusesem, nu 
mai puteam suporta atmosfera din jurul meu. Nu 
ştiu cum ar fi putut îndura Portia asemenea scene, 
mai ales că, neavând harul de care mă bucuram 
eu, ar fi fost nevoită să rămână ceva timp în 
compania acestor persoane, pentru a afla cât de 
cât ce se petrecuse cu Lafayette. 

Jan îmi masa în continuare fundul. Nu credeam 
să am vreodată parte de cel mai searbăd pretext 
pentru a face sex: o relaţie intimă în care să 
lipsească dăruirea mentală şi sufletească, iubirea 
sau afecțiunea - ori chiar simplul sentiment de 
simpatie. 

După cum aflasem de la prietena mea, Arlene, 
măritată de patru ori, bărbaţii nu au nici o 
problemă în acest sens. Din câte se părea, iată că 
existau şi femei pe care nu le deranja acest lucru. 

— Trebuie să ies până afară, i-am şoptit lui Eric, 
ştiind bine că mă poate auzi. 

— Bine, hai să mergem împreună, îmi răspunse 
atât de încet, încât am avut impresia că i-am auzit 
vorbele doar mental. 

Când m-a ridicat şi m-a aruncat peste umărul 
său, părul mi s-a revărsat până aproape de mijlocul 
coapselor lui Eric. 

— leşim puţin afară, îi zise el lui Jan, încheind cu 
un plescăit răsunător. 

Ceea ce însemna probabil că îi dăduse un pupic. 

— N-aş putea să vin şi eu? murmură ea la fel de 
gutural ca Marlene Dietrich. 

Norocul meu că nu-mi vedea nimeni chipul. 

— Lasă-ne un minut singuri. Sookie este puţin 
cam ruşinoasă, îi spuse Eric la fel de promiţător ca 
un butoi plin cu o nouă aromă de îngheţată. 

— Incălzește-o bine, se auzi glasul înăbuşit al lui 
Mike Spencer. De-abia aşteptăm s-o vedem pe 
Sookie a noastră în călduri. 

— O să fie fierbinte rău, îl asigură Eric. 

— A naibii de fierbinte, adăugă Tom Hardaway 
dintre picioarele Tarei. 

Apoi, mulţumită lui Eric, am ieşit şi m-a întins 
numaidecât pe capota Corvette-ului, după care s-a 
lăsat pe mine, încadrându-mi umerii cu braţele şi 
sprijinindu-şi greutatea corpului în mâini. 

Când şi-a îndreptat privirea spre mine, chipul îi 
arăta ciudat. Caninii îi erau coborâţi, iar ochii larg 
deschişi. Albul lor imaculat mi-a permis clar să văd 
acest lucru. În întunericul care ne înconjura, n-aş fi 
putut să-i văd albastrul irisurilor nici dacă aş fi vrut. 
Dar oricum nu-mi doream asta. 

— A fost ceva..., însă n-am continuat, ci am 
făcut o pauză şi am inspirat profund. În definitiv, a 
fost ideea mea să venim aici, aşa că nu-ți voi 
reproşa dacă mă faci făţarnică, dar ştii ce cred eu? 
Este ceva îngrozitor. Chiar le plac bărbaţilor 
asemenea lucruri? Sau femeilor, la drept vorbind? 
Este aşa o mare mulţumire să faci sex cu cineva de 
care nici măcar nu-ţi place? 

— Sookie, tu mă placi? întrebă Eric, lăsându-se 
pe mine şi începând să se mişte extrem de 
sugestiv. 

— Eric, nu mai ştii de ce-am venit aici? 

— Ne privesc cei din casă. 

— Nu contează. Nu-ţi mai aminteşti ce-am 
hotărât? 

— Ba da. 

— Bun, atunci hai să plecăm. 

— Ai obţinut dovada dorită? Ai descoperit ce 
doreai să afli? 

— Nu am mai multe dovezi decât aveam înainte 
să venim aici şi n-am aflat ceva care să poată fi 
prezentat ca probă în instanţă, i-am zis chinuindu- 
mă să-i îmbrăţişez mijlocul. Dar ştiu cine l-a 
omorât: Mike, Tom şi, probabil, Cleo. 

— Interesant, răspunse Eric fără nici un pic de 
sinceritate, vârându-şi vârful limbii în urechea 
mea. 

Întâmplarea făcea să-mi placă acest lucru, aşa 
că am simţit cum mi se accelerează brusc 
respiraţia. Posibil să nu fi fost complet refractară în 
privinţa partidelor de sex ocazionale, aşa cum 
crezusem. Dar, pe de altă parte, chiar îl plăceam 
pe Eric. Atunci când nu-mi era teamă de el. 

— Nu, chiar urăsc chestia asta, i-am spus, 
hotărându-mă deja în acest sens. Nu-mi place 
absolut deloc, am adăugat înghiontindu-l puternic 
pe Eric, dar fără vreun rezultat concret. Eric, 
ascultă-mă. Am făcut tot ce mi-a stat în putinţă 
pentru Lafayette şi Andy Bellefleur. Chiar dacă n- 
am aflat mare lucru, Andy va trebui să se descurce 
singur cu informaţiile pe care i le voi transmite. La 
urma urmelor, este poliţist şi poate să descopere 
probe concludente. Nu sunt îndeajuns de altruistă 
încât să merg atât de departe. 


339 


— Sookie, îmi zise Eric, care părea să nu fi auzit 
nimic din ce i-am spus. Hai, predă-te! 

Eh, acum fusese cât se poate de direct. 

— Nu, i-am zis cât am putut de categorică. Nu! 

— O să te apăreu de Bill. 

— Tu eşti cel care va avea nevoie de protecţie! 
i-am răspuns eu, dar fără să mai fiu mândră de 
afirmaţia mea, odată ce-am reflectat scurt la 
aceasta. 

— Ai cumva impresia că Bill e mai puternic 
decât mine? 

— Nu vreau să continuăm discuţia pe acest 
subiect, i-am zis. 

După care am adăugat: 

— Eric, îţi apreciez dorinţa de a mă ajuta şi de a 
veni într-un loc atât de cumplit ca acesta. 

— Sookie, crede-mă, adunătura asta de gunoaie 
nu înseamnă nimic, dar absolut nimic, în 
comparaţie cu unele locuri pe unde am fost. 

ÎI credeam întru totul. 

— Bine, dar pentru mine este ceva groaznic. Şi, 
de fapt, chiar dacă ar fi trebuit să-mi dau seama că 
era normal ca o atmosferă de acest gen să-ți 
stârnească apetitul, ştii foarte bine că n-am venit 
aici pentru a mă culca cu altcineva. Bill este 
prietenul şi iubitul meu. 

Chiar dacă sunau ridicol în aceeaşi propoziţie 
cuvintele iubit şi Bill, în micuța mea lume, rolul lui 
Bill era acela de „iubit”. 

— Mă bucur să aud asta, se auzi un glas rece, 
bine cunoscut. Pentru că, altminteri, scena de faţă 
m-ar fi făcut să-mi reconsider poziţia. 

Ah, minunat! 

Eric s-a ridicat brusc, iar eu am sărit de pe 
capota maşinii şi am pornit repede în direcţia din 
care auzisem vocea lui Bill. 

— Sookie, mi-a spus el, odată ce m-am apropiat, 
se pare că nu pot să te las să pleci nicăieri de una 
singură. 

Nu-mi dădeam seama prea bine, dar în 
semiobscuritatea care ne înconjura, Bill nu părea 
deloc bucuros să mă vadă. Sentiment pentru care 
nu-l puteam învinui cu nimic. 

— Am greşit enorm, i-am spus cu toată 
sinceritatea şi l-am îmbrăţişat. 

— Miroşi a Eric, îmi şopti el cu faţa cufundată în 
părul meu. 

Eh, fir-ar să fie, pentru Bill miroseam 
întotdeauna a alţi bărbaţi. Am simţit dintr-odată 
cum mă copleşeşte un sentiment de ruşine şi 
tristeţe, moment în care mi-am dat seama că 
situaţia se putea înrăutăţi serios. 

Dar avea să se întâmple un lucru cu totul 
neaşteptat, pentru că, în acel moment, Andy 
Bellefleur, zdrenţuit şi murdar din cap până-n 
picioare, ieşi din tufişuri cu o puşcă în mână. 

— Sookie, dă-te de lângă vampir, îmi zise el. 

— Nu, i-am spus, îmbrăţişându-l puternic pe Bill, 
fără să reuşesc să-mi dau seama cine pe cine 
proteja. 

Oricum, dacă Andy ne dorea despărțiți, eu 
voiam cu orice preţ să rămânem cât se poate de 
uniţi. 

Deodată, pe terasa cabanei au răbufnit 

vociferări. Cu toate că nici unul din noi nu ridicase 
glasul, era clar că ne urmărise cineva de la 
fereastră - deşi, mai devreme, mă întrebasem 
dacă nu cumva inventase Eric acest lucru -, pentru 
că spectacolul din faţa casei atrăsese atenţia 
petrecăreţilor din interior. În răstimpul în care eu şi 
Eric stătusem în curte, orgia continuase, întrucât 
Tom Hardaway şi Jan erau complet despuiaţi, iar 
Fraieru' arăta mult mai băut decât îl văzusem mai 
devreme. 

— Miroşi a Eric, îmi repetă Bill printre dinţi. 

leşindu-mi complet din fire, m-am desprins 
imediat de el, uitând complet de Andy şi de arma 
cu care ne ameninţa. 

Reacţionam arareori în acest mod, dar nu chiar 
atât de rar cum se întâmpla mai demult. Mă 
simţeam însă foarte bine dispusă. 

— Da, aşa e, iar eu n-ar trebui să-ţi reproşez 
nimic în legătură cu mirosurile pe care le simt la 
tine şi care-mi spun că ai fost cu şase femei! Ceea 
ce nu e nici pe departe greşit, nu? 

Bill a rămas cu gura căscată şi, în spatele meu, 
Eric a pufnit în râs. În timp ce grupul de pe verandă 
asista ca vrăjit la cearta noastră, Andy considera 
că nu trebuie să-l ignorăm nici pe el, mai ales că 
avea o armă în mână. 

— Adunaţi-vă laolaltă, strigă acesta; se vedea 
că băuse serios înainte să-şi facă apariţia aici. 

Eric ridică din umeri şi-i strigă: 

— Bellefleur, ai avut vreodată de-a face cu un 
vampir? 

— Nu, îi răspunse Andy. Dar gloanţele de argint 

pot oricum să-ţi pună capăt zilelor. 

— Eh, s-o crez..., am dat să-i răspund, dar Bill 
mi-a acoperit imediat gura cu palma. 

Gloanţele de argint erau fatale doar pentru 
vârcolaci. In cazul vampirilor, chiar dacă aceştia 
reacţionau îngrozitor la argint, nu sufereau cu 
adevărat decât dacă erau loviți în locuri vitale. 

Eric, ridicându-şi mirat o sprânceană, porni 
totuşi spre grupul dezmăţaţilor adunaţi pe terasă. 
Bill m-a luat de mână şi ne-am alăturat celorlalţi. 
Mi-aş fi dorit în acele momente să ştiu ce gândeşte 
Bill. 

— Care dintre voi e vinovat? Ori sunteţi cu toţii? 
urlă Andy. 

Toţi tăceam. În dreptul meu, îmbrăcată doar în 
lenjerie intimă roşie, Tara tremura vizibil şi era 
foarte speriată. Intrebându-mă dacă ne-ar ajuta la 
ceva să-i aflu gândurile, mi-am îndreptat atenţia 
spre Andy. Ştiu bine că persoanele băute nu sunt 
subiecţi telepatici buni, deoarece le trec prin minte 
doar lucruri stupide, au idei pe care nu te poţi 
bizui, iar amintirile lor sunt fluctuante. Lui Andy nu- 
i treceau prea multe gânduri prin minte. Important 
era că nu-i plăcea de nici unul dintre cei strânşi în 
poiană, nici chiar de el însuşi, şi era hotărât să afle 
adevărul într-un fel sau altul. 

— Sookie, vino aici, strigă el. 

— Nu, i-a răspuns hotărât Bill. 

— Vreau s-o am lângă mine în cel mult treizeci 
de secunde, altfel... o împuşc! îi zise Andy, 
îndreptând puşca spre mine. 

— lar după aceea nu vei mai trăi decât cel mult 

jumătate de minut, ripostă Bill. 

Ştiam că vorbeşte cât se poate de serios. Andy 
l-a crezut şi el. 

— Nu-mi pasă, i-a răspuns Andy. Oricum, nu se 
termină lumea dacă dispare Sookie. 

Ei bine, chestia asta m-a înfuriat rău de tot. 
Începusem să mă calmez puţin mai devreme, dar 
afirmaţia lui mi-a reaprins nervii. 

M-am smucit din mâna lui Bill şi am coborât 
nervoasă treptele verandei. Nu eram însă atât de 
orbită de furie cât să-i ignor arma, deşi am fost 
foarte tentată să-l apuc pe Andy de boaşe şi să 
strâng cu toată forţa. Chiar dacă m-ar fi împuşcat, 
ştiam cel puţin că-l făcusem să sufere serios. Insă, 
pe de altă parte, o astfel de reacţie mi-ar fi fost la 
fel de dăunătoare ca şi băutura. Merita oare să mă 
sacrific pentru un scurt moment de satisfacţie? 

— Sookie, ia citeşte-le mintea şi spune-mi cine 
este făptaşul, îmi ordonă Andy, apucându-mă de 
ceafă ca pe o marionetă şi întorcându-mă cu faţa 
spre grupul strâns pe terasă. 

— Ce naiba crezi că făceam eu aici, idiotule? Ai 
cumva impresia că-mi place să-mi petrec timpul 
liber în compania unor nenorociţi ca ăştia? 

Drept răspuns, Andy mă zgâlţăi zdravăn de gât, 
oferindu-mi astfel posibilitatea să-i scap din 
strânsoare şi să-i înşfac arma. Dar, chiar dacă 
eram foarte puternică, nu mă aflam totuşi prea 
aproape de el, aşa încât să pot fi sigură de reuşita 
acţiunii. Am decis să mai aştept un minut şi l-am 
văzut pe Bill străduindu-se să-mi transmită ceva 
prin mimica feţei, însă n-am reuşit să-l înţeleg. Eric 

tot încerca s-o pipăie ca din greşeală pe Tara, ori 
pe Fraieru' - nu-mi dădeam seama prea bine. 

Dinspre liziera pădurii se auzi scâncind un căţel. 
N-am putut să-mi întorc capul, dar am privit în 
acea direcţie cu coada ochiului. Situaţia devenea 
tot mai interesantă. 

— Ah, e Dean, i-am zis lui Andy. Ţi-l mai aduci 
aminte pe câinele meu collie, nu? 

Mi-ar fi prins bine ajutorul venit din partea unei 
persoane în carne şi oase, dar, din moment ce Sam 
intrase în scenă în trupul câinelui în care obişnuia 
să se transforme, trebuia de-acum să rămână în 
forma în care venise, pentru că ar fi fost foarte 
riscant să-şi demaşte identitatea. 

— Da, văd. Ce caută câinele tău aici? 

— Nu ştiu, dar te rog să nu-l împuşti. 

— N-am tras niciodată într-un câine, îmi 
răspunse el, cu adevărat contrariat. 

— Ah, dar pe mine mă poţi împuşca fără nici o 
problemă, am adăugat amărâtă. 

Câinele s-a apropiat imediat de noi, iar eu m-am 
întrebat ce gândea Sam, întrebându-mă totodată 
dacă îşi păstra gândurile în răstimpul în care se 
afla în trupul său preferat. Îndreptându-mi ochii 
spre puşcă, am observat că Sam - mai bine spus 
Dean - mi-a urmărit atent direcţia privirii, însă n- 
am reuşit să estimez cât anume a desluşit din 
sugestia mea. 

Scoţându-şi colții şi fixându-şi privirea asupra 
puştii, câinele a început să mârâie. 

— Potoleşte-te, îi strigă iritat Andy. 

Dacă i-aş fi putut distrage puţin atenţia, 

vampirii l-ar fi putut imobiliza în mai puţin de un 
minut. Am analizat iute modalităţile prin care l-aş fi 
putut contracara pe Andy şi mi-am dat seama că ar 
trebui în primul rând să-i prind arma cu ambele 
mâini şi să-i îndrept ţeava în aer. Dar, având în 
vedere poziţia în care mă ţinea Andy, n-avea să-mi 
fie deloc uşor. 

— Nu, scumpa mea, îmi strigă Bill. Surprinsă de 
reacţia lui Bill, mi-am îndreptat fulgerător ochii 
spre el şi l-am observat îndreptându-şi privirea 
undeva în spatele meu. l-am înţeles imediat aluzia. 

— la te uită cine e ţinută aici ca o puicuţă 
neputincioasă! se auzi o voce din spatele lui Andy. 

Ah, situaţia devenea cu adevărat pa/pitantă. 

— Oh, e chiar mesagera mea! 

Menada se învârti într-un cerc larg în jurul lui 
Andy şi se opri în dreapta lui, la doar câţiva paşi 
distanţă, fără să se interpună între Andy şi grupul 
de pe verandă. De această dată, arăta curată şi nu 
purta nici un fel de veşmânt pe ea. Din câte îmi 
dădeam seama, ea şi Sam se giugiuliseră în 
pădure şi fuseseră atraşi de vociferările noastre. 
Părul negru şi încurcat îi ajungea până la nivelul 
şoldurilor. Nu părea să-i fie deloc frig. Cu excepţia 
vampirilor, noi simţeam din plin răcoarea aerului. 
În definitiv, veniserăm îmbrăcaţi pentru o orgie, nu 
pentru o petrecere în aer liber. 

— Bună, mesagero, mă salută menada. 
Prietenul meu canin mi-a reproşat faptul că nu m- 
am prezentat data trecută. Numele meu este 
Callisto. 

— Domnişoară Callisto, i-am răspuns, neştiind 

ce alt termen să folosesc. 

Mi-aş fi completat salutul şi printr-o uşoară 
înclinare a capului, dacă Andy nu m-ar fi strâns de 
gât atât de puternic, încât începea deja să-mi 
provoace dureri. 

— Cine e viteazul ăsta care te-a înhăţat cu atâta 
putere? întrebă Callisto, apropiindu-se puţin. 

Nu ştiam cum arată Andy, dar toţi cei de pe 
verandă erau captivaţi şi înspăimântați, cu 
excepţia lui Eric şi a lui Bill, care se trăgeau uşor în 
spatele oamenilor. Ceea ce nu era deloc de bine. 

— Andy Bellefleur. Şi are o problemă, am 
răspuns cu o voce răguşită. 

După felul în care mi s-a înfiorat pielea, mi-am 
dat imediat seama că menada se apropiase. 

— N-ai văzut niciodată una ca mine, nu-i aşa? i 
se adresă lui Andy. 

— Niciodată, recunoscu Andy uluit. 

— Sunt frumoasă? 

— Da, i-a răspuns el fără să ezite. 

— Merit să primesc tribut? 

— Da, i-a zis el. 

— lubesc la nebunie beţia, iar tu eşti cât se 
poate de beat, îi spuse Callisto fericită. Ador 
plăcerile carnale, iar oamenii ăştia sunt plini de 
pofte trupeşti. Îndrăgesc nespus astfel de locuri. 

— Ah, perfect, îi spuse Andy nesigur. Unul din 
ăştia este criminal şi trebuie să aflu care dintre ei. 

— Nu-i doar unul, am bombănit. 

Ca să-mi aducă aminte că mă aflu în puterea 
lui, Andy m-a zgâlţâit serios, lucru care începea 
deja să mă scoată din sărite. 


347 


Menada se apropiase suficient cât să mă poată 
atinge. Mi-a mângâiat încet chipul şi i-am simţit pe 
degete mirosul de ţărână şi de vin. 

— Tu nu eşti beată, remarcă ea. 

— Nu sunt. 

— Şi nici nu te-ai bucurat de plăcerile trupului în 
seara asta. 

— Ah, dar am tot timpul s-o fac, i-am zis. 

Menada a izbucnit în râs. Un hohot ascuţit şi 
răsunător, ce continuă fără întrerupere. 

Andy, tulburat tot mai mult de apropierea 
menadei, îşi slăbi strânsoarea. Nu ştiu cum o 
vedeau cei de pe terasă, dar Andy, convins că 
avea în faţă o creatură a nopţii, mi-a dat imediat 
drumul. 

— Fetiţo, ia vino până aici, îi strigă Mike 
Spencer. Să te vedem mai de-aproape. 

M-am aşezat pe o mică movilă de pământ, 
alături de Dean, care începuse să-mi lingă bucuros 
faţa, în timp ce menada l-a cuprins pe Andy de 
mijloc. Andy şi-a mutat puşca în mâna stângă, aşa 
încât să-i răspundă îmbrăţişării. 

— la zi, ce voiai să afli? l-a întrebat menada 
calmă şi cumpătată, vânturându-şi alene toiagul 
lung, cu un con de brad în vârf. 

Căutasem în enciclopedie cuvântul „menadă” şi 
aflasem că toiagul respectiv se numea tirs. De- 
acum ştiam că, dacă e să mor, măcar nu muream 
proastă. 

— Unul dintre ăştia l-a omorât pe un tip, 
Lafayette, şi vreau să ştiu care-i vinovatul, îi 
răspunse Andy cu agresivitatea specifică beţivilor. 

— Bineînţeles că vrei, scumpul meu, îl alintă ea. 
Vrei să ţi-l găsesc eu? 

— Chiar te rog, se milogi el. 

— În regulă. 

După ce i-a scrutat pe toţi, menada şi-a 
îndreptat spre Fraieru' degetul cocârjat. Tara s-a 
agăţat de braţul logodnicului ei şi a încercat să-l 
ţină lângă ea, dar acesta şi-a retras mâna, a 
coborât treptele terasei şi, rânjind prosteşte, s-a 
îndreptat spre menadă împleticindu-se. 

— Tu eşti femeie? o întrebă Fraieru'. 

— Asta în nici un caz, i-a răspuns Callisto. Văd 
însă că ai băut serios astă-seară, a adăugat ea, 
atingându-l cu toiagul. 

— Ah, da, consimţi el, fără să mai zâmbească, 
după care privi în ochii ei şi se cutremură. 

Ochii menadei străluceau puternic. M-am uitat 
la Bill şi l-am văzut privind fix în pământ, în timp ce 
Eric îşi admira capota maşinii. Ignorată de toţi, am 
început să mă târăsc uşor spre Bill, fir-ar să fie de 
treabă! 

Câinele a pornit alături de mine şi m-a împuns 
neliniştit cu botul, semn că dorea să mă mişc mai 
repede. Odată ajunsă la picioarele lui Bill, i-am 
atras atenţia trăgându-l de pantaloni şi i-am simţit 
imediat palma pe creştetul capului. Mi-era teamă 
să mă ridic. 

Strecurându-şi braţele subţiri pe după mijlocul 
lui Fraieru', Callisto i-a şoptit ceva, după care el i-a 
confirmat din cap, răspunzându-i în şoaptă. Când 
menada l-a sărutat, Fraieru' a încremenit brusc, 
rămânând pironit locului şi privind pierdut spre 

pădure, în vreme ce menada a pornit cu paşi lini 
spre terasă. 

S-a oprit apoi în faţa lui Eric, aflat mai aproape 
de verandă decât noi. L-a privit din cap şi până în 
picioare şi i-a aruncat acelaşi zâmbet terifiant. Eric, 
având grijă să nu se uite în ochii ei, îşi ţinea 
privirea aţintită spre pieptul acesteia. 

— Minunat, zise ea, absolut magnific. Dar nu şi 
pentru mine, splendid corp de carne moartă. 

Menada urcă imediat printre cei aflaţi pe 
verandă, inspiră profund şi se delectă cu damful de 
băutură şi cu mirosul lascivităţii. Adulmecă apoi de 
câteva ori în aer, ca şi cum ar fi căutat urma unui 
vânat, după care se postă în faţa lui Mike Spencer. 
Trupului de vârstă mijlocie al acestuia părea să nu- 
i priască aerul rece al nopţii, dar Callisto se arăta 
încântată de bărbatul din faţa ei. 

— Ah, îi zise ea la fel de bucuroasă ca şi cum ar 
fi primit un cadou, văd că eşti foarte mândru! Eşti 
cumva rege? Eşti un mare războinic? 

— Nu, i-a răspuns Mike. Sunt patronul unei case 
de pompe funebre, adăugă nu foarte sigur pe el. 
Dar tu, domniţă, ce anume eşti? 

— N-ai văzut niciodată una ca mine? 

— Nu, i-a zis el, în vreme ce toţi ceilalţi au negat 
din cap. 

— Şi nu-ţi aminteşti de prima mea vizită? 

— Nu, doamnă. 

— Mi-ai adus totuşi o ofrandă. 

— Eu? Ce ofrandă? 

— Da, atunci când l-ai omorât pe negrul ăla 
sfrijit şi drăguţ. Era un copilaş neînsemnat pentru 

mine şi un tribut corespunzător. Mulţumesc că l-ai 
lăsat în apropierea localului; barurile sunt pentru 
mine o adevărată încântare. N-aţi reuşit să mă 
vedeţi prin pădure? 

— Doamnă, noi nu v-am făcut nici o ofrandă, 
interveni Tom Hardaway, căruia frigul îi încreţise 
serios pielea şi îi ascunsese aproape complet 
penisul. 

— Şi pe tine te-am văzut, i-a răspuns ea, 
moment în care s-a aşternut liniştea. 

zgomotele slabe şi mişcările ce animă 
întotdeauna pădurea din jurul lacului au contenit 
brusc, obligându-mă astfel să mă ridic cu mare 
precauție în dreptul lui Bill. 

— lubesc violența sexuală şi patima beţiei, zise 
ea visătoare. Când simt pe cineva în apropierea 
morții, străbat în goană kilometri întregi pentru a-i 
vedea sfârşitul. 

Temerile celor din jur mi-au asaltat năvalnic 
mintea. Acoperindu-mi imediat chipul cu palmele, 
m-am protejat cu cele mai puternice bariere 
mentale posibile şi am izbutit cu greu să ţin în frâu 
spaima ce mă copleşea. Mi-am încovoiat umerii şi 
mi-am muşcat limba, ca nu cumva să-mi scape 
vreun suspin. L-am simţit pe Bill întorcându-se spre 
mine, după care i s-a alăturat Eric şi mi-au susţinut 
corpul între ei. Nu-i nimic senzual în a fi presată 
între doi vampiri, în special în circumstanţele de 
faţă. Dorinţa lor urgentă de a păstra neapărat 
tăcerea mi-a alimentat frica şi mai mult. Ce i-ar 
putea speria atât de tare pe vampiri? Câinele, 
intenţionând să ne ofere şi el protecţie, îşi lipi 

corpul de picioarele noastre. 

— L-ai lovit în timpul sexului, îi zise menada lui 
Tom. L-ai bătut din trufie, dar şi pentru că 
servilismul lui te dezgusta şi excita, deopotrivă, 
adăugă ea, întinzându-şi palma osoasă pentru a-i 
mângâia uşor chipul negru, din care nu distingeam 
decât albul ochilor. lar tu - continuă ea, alintându-l 
pe Mike cu cealaltă mână - ai făcut acelaşi lucru, 
deoarece te-ai lăsat în voia nebuniei şi furiei de 
moment. Apoi, sărmanul v-a ameninţat că dă totul 
în vileag. 

Menada îi lăsă în pace chipul lui Tom şi începu 
s-o mângâie pe soţia acestuia, Cleo, care îşi luase 
pe ea un jerseu, dar pe care nu şi-l încheiase. 

Reuşind să nu atragă atenţia, Tara, singura 
dintre noi care nu părea paralizată de frică, începu 
încet să se retragă în spate. Simţeam înăuntrul ei 
scânteia micuță a speranţei şi dorinţei de a 
supravieţui. Tara se ghemui dedesubtul unei mese 
din fier forjat, unde se chirci cât a putut de mult, 
strângându-şi puternic pleoapele şi promiţându-i 
lui Dumnezeu o mulţime de lucruri pozitive 
viitoare, cu condiţia s-o scape cu bine din situaţia 
de faţă. Şi mie îmi trecuse acest lucru prin minte. 
Valurile fricii proiectate năvalnic de cei de pe 
terasă căpătau tot mai multă amploare, îmi 
provocau spasme cumplite în tot corpul şi-mi 
spulberau toate barierele mentale pe care le 
ridicasem. Simţeam că nu mai rămăsese nimic din 
mine; simţeam că eram doar o manifestare a fricii. 
Eric şi Bill şi-au unit braţele pentru a mă susţine în 
picioare, nemişcată între ei. 

Jan, în goliciunea ei, fusese ignorată complet de 
menadă. Nu o atrăgea probabil cu nimic pe 
aceasta. Trăsătura ei principală nu era trufia, ci 
patetismul şi, în plus, Jan nu băuse nimic în seara 
aceea. Îi plăcea desfrâul sexual din cu totul alte 
necesităţi, complet diferite de dorinţa de a uita de 
propria persoană - nevoi care nu au nimic de-a 
face cu dorinţa de a-ţi părăsi mintea şi corpul şi de 
a te lăsa în voia unei clipe de nebunie extatică. 
Încercând la fel ca întotdeauna să fie în centrul 
atenţiei, Jan, arborând un zâmbet pe care şi l-ar fi 
dorit senzual, şi-a întins braţul şi a apucat-o pe 
menadă de mână. Deodată, crispându-se toată, a 
început să scoată nişte sunete oribile, în timp ce 
gura a început să-i spumege, ochii i s-au dat peste 
cap şi s-a prăbuşit pe podeaua verandei, lovind în 
pardoseală cu tocurile pantofilor. 

Apoi, odată cu revenirea liniştii, în mijlocul 
micului grup adunat pe verandă, am simţit la 
numai câţiva metri distanţă ceva îngrozitor şi 
ameninţător, ceva extrem de scârbos şi de 
copleşitor. Frica s-a domolit brusc şi am început să 
mă calmez. Presiunea extremă de mai devreme 
îmi părăsi încet mintea, dar, odată cu declinul 
acesteia, părea să-i ia locul o nouă apăsare, o forţă 
incredibil de minunată şi absolut malefică. 

Era o adevărată nebunie, o mânie de-o 
seninătate desăvârşită. Callisto  exulta în 
fanatismul furiei, în extazul nimicirii, în exuberanta 
mândriei.  Simţindu-mă  copleşită de aceste 
răbufniri odată cu toţi ceilalţi aflaţi pe terasa casei, 
m-am cutremurat, m-am prăbuşit în mine însumi 

şi, în vreme ce nebunia menadei continua să le 
îmbibe minţile, doar palma lui Eric m-a împiedicat 
să urlu la fel de strident ca toţi ceilalţi. L-am 
muşcat puternic şi i-am simţit gustul sângelui, 
moment în care l-am auzit mormăind de durere. 

Ţipetele au continuat parcă o veşnicie, încheiate 
de câteva gâlgâieli groaznice. Câinele, scâncind, s- 
a împins şi mai puternic în picioarele noastre. 

Deodată, totul a încetat. 

M-am simţit ca o marionetă ale cărei sfori au 
scăpat brusc din mâna păpuşarului. Am căzut din 
picioare. Bill m-a întins pe capota maşinii lui Eric şi, 
imediat ce mi-am deschis ochii, am văzut-o pe 
menadă aplecată deasupra mea. Creatura îmi 
zâmbea mânjită toată de sânge. Arăta de parcă şi- 
ar fi vărsat pe cap o găleată cu vopsea roşie, iar 
părul, la fel ca fiecare părticică a corpului, îi era 
complet năclăit în sânge şi duhnea atât de puternic 
a metal coclit, încât simţeam că mă sufoc. 

— Ai fost aproape, îmi zise ea, pe un ton dulce 
şi cristalin ca al unui flaut, după care se aplecă 
greoaie, de parcă ar fi vrut să-mi arate că tocmai 
terminase o masă copioasă. Ai fost foarte aproape. 
Posibil să nu mai ajungi niciodată la acest prag. 
Deşi, nu se ştie. N-am văzut niciodată pe cineva 
care să înnebunească din pricina nebuniei altora. 
Un gând foarte captivant. 

— Captivant poate pentru tine, i-am răspuns 
icnind, moment în care câinele m-a muşcat uşor de 
picior, să-mi amintească probabil cu cine vorbeam. 

— Ah, dragul meu Sam, murmură menada 
privindu-l. Scumpul meu, acum trebuie să te las. 

Câinele o privi de parcă i-ar fi înţeles vorbele. 

— Ne-am distrat foarte frumos câteva seri la 
rând, când am cutreierat pădurile şi am prins 
câţiva iepuraşi şi ratoni, continuă ea, mângâindu-l 
pe cap. 

Animalul începu să dea rapid din coadă. 

— lar apoi am făcut şi alte năzdrăvănii. 

Câinele rânji şi gâfâi precipitat. 

— Dragule, acum a venit vremea să plec. 
Lumea e plină de păduri şi de oameni care trebuie 
să-şi vadă lungul nasului. Vreau şi alte ofrande. Nu 
trebuie să fiu uitată. Rămân îndatorată nebuniei şi 
morţii, adăugă ea asemenea unei persoane 
ghiftuite, după care pomi încet spre liziera pădurii. 

— In definitiv, adăugă ea peste umăr, sezonul 
de vânătoare nu durează la nesfârşit. 

Capitolul 11 


Nici dacă aş fi vrut, n-aş fi putut să mă duc să 
văd ce se petrecuse pe terasa cabanei. Bill şi Eric 
arătau cu adevărat mişcaţi, iar când vampirii ajung 
să fie impresionați de ceva, înseamnă că nu 
trebuie sub nici o formă să te aventurezi într-o 
eventuală investigaţie. 

— Trebuie să dăm foc cabanei, l-am auzit pe 
Eric de la câţiva paşi distanţă. Deşi Callisto ar fi 
trebuit să-şi curețe mizeria. 

— Din ce-am aflat, nu face niciodată acest 
lucru, i-a răspuns Bill. O conduce nebunia. Ai auzit 
vreodată de vreun sonat căruia să nu-i pese dacă 
este descoperit? 

— Eh, nu ştiu, i-a zis nepăsător Eric, părând să 
ridice ceva foarte greu, după care se auzi o 
bufnitură puternică. Am întâlnit câteva persoane 
care, deşi erau cu adevărat nebune, dădeau totuşi 
dovadă de foarte multă viclenie. 

— Ai dreptate, îi spuse Bill. N-ar fi bine să lăsăm 
câţiva şi pe terasă? 

— Pentru ce? 

— Aşa e, sunt perfect de acord cu tine. Mai ales 
că avem parte de-o noapte deosebită. 

— Să ştii că ea m-a sunat şi mi-a cerut ajutorul, 
îi răspunse Eric, dorind mai degrabă să clarifice 
contextul situaţiei, decât afirmaţia lui Bill. 

— Atunci e totul în regulă. Cred că-ţi mai aduci 
aminte de învoiala noastră. 

— Cum aş fi putut s-o uit? 

— Ştii că ne aude şi Sookie. 

— Nu mă deranjează cu nimic, îi zise râzând 
Eric. 

Mi-am ridicat privirea spre cerul nopţii şi, fără 
prea multă curiozitate, m-am întrebat despre ce 
naiba discutau. Nu eram un ţinut, un teritoriu care 
să fie împărţit după bunul plac al unui dictator. 
Revenindu-şi la forma umană, Sam se odihnea 
alături de mine complet despuiat. În momentele 
acelea, nici că-mi mai păsa. Frigul însă părea să 
nu-l deranjeze pe Sam, probabil pentru că era 
teriantrop. 

— Hopa, ia uite că avem pe cineva în viaţă, 
strigă Eric. 

— Tara, strigă Sam. 

Tara ţâşni pe treptele terasei, o zbughi spre noi 
şi, îmbrăţişându-mă strâns, izbucni în plâns. 
Obosită peste măsură, mi-am pus braţele în jurul ei 
şi am lăsat-o să se smiorcăie în voie. Rămăsesem 
amândouă în vestimentația în care veniserăm, eu 
în tricou şi pantalonaşi scurţi de blugi, iar ea în 
lenjerie intimă roşie - costumaţii care ne făceau să 
arătăm ca doi uriaşi nuferi albi, rătăciţi pe luciul 
rece al unui heleşteu. Mi-am îndreptat spinarea şi 
am strâns-o în braţe pe Tara. 

— Ce zici, ne aduci o pătură din cabană? l-am 
întrebat pe Sam. 

Mi s-a părut foarte interesantă imaginea, când |- 
am privit din spate cum urca într-un suflet treptele 
terasei. Un minut mai târziu, reveni la fel de 

energic şi - uau, priveliştea era de această dată şi 
mai interesantă - ne înfăşură pe amândouă cu 
pătura. 

— inseamnă că trăiesc cu adevărat, am 
bombănit. 

— De ce spui asta? întrebă curios Sam, care nu 
părea foarte surprins de cursul evenimentelor. 

Nu-i puteam spune că mă însufleţise scena în 
care îl văzusem ţopăind, aşa că i-am răspuns cât 
mai simplu posibil: 

— Ce fac Andy şi Fraieru'? 

— Parcă aş asculta un program la radio, a 
intervenit brusc Tara, chicotind într-un fel care nu 
mi-a plăcut câtuşi de puţin. 

— Sunt pironiţi în locul în care i-a lăsat menada, 
îi răspunse Sam. Privesc în gol şi încă 
supraviețuiesc. 

— Ah, încă supraviețuiesc, îi zise Tara, începând 
să fredoneze refrenul melodiei lui Elton John, „l'm 
Still Standing”. 

Singurul care a râs a fost Eric. 

El şi Bill au pregătit totul pentru a da foc 
cabanei şi au revenit agale spre noi, pentru o 
verificare de ultim moment. 

— Cu ce maşină ai venit? o întrebă Bill. 

— Uhhh, un vampir, îi zise Tara. Tu eşti iubitul 
lui Sookie, nu-i aşa? Atunci, ia zi-mi, ce-ai căutat la 
meciul de ieri-noapte cu căţeaua aia de Portia 
Bellefleur? 

—E o drăguță, interveni Eric, coborându-şi 
binevoitor privirea spre Tara, căreia îi zâmbi 
oarecum dezamăgit, asemenea unui crescător de 

câini de rasă ce priveşte admirativ o căţeluşă 
foarte simpatică, dar maidaneză. 

— În ce maşină ai venit? repetă Bill. Dacă ţii 
cumva la ea, aş vrea să mi-o arăţi îndată. 

— Într-un Camaro alb, i-a răspuns domolindu-se. 
Gata, plec acasă. Sau, mai bine n-aş conduce eu. 
Sam, ce zici? 

— Nici o problemă, te duc eu. Bill, vrei să te mai 
ajut la ceva? i 

— Cred că mă descurc cu Eric. Il poţi lua şi pe 
slăbănog cu voi? 

— Pe Fraieru'? Da, am eu grijă de el. 

Tara mă sărută pe obraz şi pomi precaută spre 
maşina aflată în cealaltă parte a curții. 

— Am cheile în maşină, strigă ea. 

— Ai şi poşeta acolo? 

Poliţia ar fi intrat cu siguranţă la bănuieli dacă 
ar fi găsit poşeta Tarei într-o cabană plină de 
cadavre. 

— Ah... nu, e în casă. 

L-am privit tăcută pe Bill, iar acesta a intrat în 
cabană şi a revenit cu o geantă mare de umăr, 
suficient de încăpătoare cât să conţină nu doar 
trusa de machiaj şi articolele de zi cu zi, ci şi un 
schimb complet de haine. 

— Asta e? 

— Da, mulţumesc, îi zise Tara, luându-i geanta 
cu atâta reţinere, încât părea să-i fie teamă ca nu 
cumva să-i atingă degetele, deşi, mai devreme, nu 
fusese deloc pretențioasă la atingerile din cabană. 

Eric îl cără pe Fraieru' la maşină. 

— N-o să-şi amintească nimic din ce s-a 

petrecut aici, îi zise el Tarei, în timp ce Sam 
deschidea uşa din spate şi-l ajuta pe Eric să-l bage 
pe Fraieru' în maşină. 

— Mi-aş dori să pot spune acelaşi lucru şi 
despre mine. 

Evenimentele cărora le fusese martoră o 
împovăraseră atât de mult, încât păreau să-i fi 
îmbătrânit chipul. 

— Aş vrea să nu fi văzut ciudăţenia aia sau ce-o 
fi fost ea. De fapt, nici măcar n-ar fi trebuit să vin 
aici. Urăsc de moarte chestia asta, dar m-am 
gândit că merită sacrificiul, pentru Fraieru', adăugă 
ea, privind corpul inert de pe bancheta din spate. 
Însă nu merită. Nimeni nu merită. 

— Dacă vrei, pot să-ţi şterg această amintire, îşi 
oferi Eric ajutorul. 

— Nu. Trebuie să ţin minte ce s-a petrecut aici 
şi consider că este datoria mea să car această 
povară pentru ceilalţi, i-a răspuns ea pe un ton ce 
părea al unei femei cu douăzeci de ani mai 
vârstnică. 

Sunt situaţii în care ne putem maturiza în numai 
câteva clipe; eu trecusem printr-o astfel de trăire 
la vârsta de şapte ani, când îmi muriseră părinţii. 
Tara o cunoştea în această noapte. 

— Insă toţi ceilalţi sunt morţi, cu excepţia mea, 
a lui Fraieru' şi a lui Andy. Nu vă e teamă că vom 
spune totul poliţiei? Sau vreţi să ne reduceţi şi pe 
noi la tăcere? 

Eric şi Bill s-au privit reciproc, iar Eric s-a 
apropiat de Tara. 

— Tara, uite cum stau lucrurile, a început el 

foarte calm, moment în care Tara a făcut greşeala 
să-şi ridice ochii spre el şi, odată ce Eric i-a fixat 
privirea, a început imediat să-i şteargă amintirile 
acestei nopţi. 

Eram prea obosită să protestez şi oricum n-aş fi 
rezolvat nimic. Din moment ce Tara ridicase deja 
aceste întrebări, era clar că nu putea face faţă unei 
asemenea poveri. Speram să nu-şi repete în viitor 
greşelile, mai ales că nu mai deţinea de-acum 
informaţiile care s-o ajute să-şi dea seama ce preţ 
plătise pentru ele. In orice caz, nu putea să fie 
lăsată să bată toba în stânga şi-n dreapta. 

Tara şi Fraieru' au pornit spre oraş în maşina 
condusă de Sam - care împrumutase pantalonii lui 
Fraieru' -, iar Bill a terminat ultimele pregătiri, aşa 
încât incendiul care va distruge cabana să pară 
unul natural. Eric aranja şi număra cadavrele pe 
terasă, pentru a se asigura că arătau suficient de 
întregi, aşa încât să nu le trezească suspiciuni 
investigatorilor. 

— De ce-i urăâşte Bill pe cei din familia 
Bellefleur? l-am întrebat încă o dată, când a venit 
în curte, pentru a vedea cum se mai simte Andy. 

— Ah, e o poveste veche, ce datează dinainte 
de transformarea lui Bill, îmi răspunse Eric 
mulţumit de condiţia lui Andy şi pornind imediat la 
treabă. 

De îndată ce am auzit o maşină apropiindu-se, 
Bill şi Eric au apărut aproape instantaneu în curte. 
De undeva din spatele cabanei se auzeau slab 
câteva trosnituri. 

— Nu putem provoca incendiul din mai multe 

locuri deodată, pentru că îşi vor da seama că n-a 
izbucnit natural, îi zise Bill. Nu-mi plac deloc 
progresele din domeniul criminalisticii. 

— Dacă tot ne-am decis să nu facem public 
acest incident, investigatorii vor trage concluzia că 
focul a izbucnit din vina vreunuia dintre 
petrecăreţi, i-a răspuns Eric. Însă, după cum văd 
eu, s-ar putea ca tot noi să ajungem tapii 
ispăşitori... şi e cumplit de enervant, când ştii bine 
cât suntem de puternici. 

— Băieți, nu-s venită de pe lună, încă sunt o 
fiinţă umană şi vă aud foarte bine, le-am zis, 
privindu-i cu asprime şi surprinzându-le pe chip o 
infimă urmă de jenă, când au văzut-o pe Portia 
Bellefleur coborând din maşină şi alergând spre 
fratele ei. 

— Ce i-aţi făcut lui Andy? Vampiri nenorociţi! 
răbufni ea răguşită de durere, trăgându-i în toate 
părţile gulerul cămăşii, pentru a găsi eventuale 
semne de muşcături. 

— Ei i-au salvat viaţa, i-am zis. 

Eric o privi şi-o analiză îndelung pe Portia, după 
care începu să caute prin maşinile chefliilor morţi. 
Le luase cheile puţin mai devreme, într-un mod pe 
care nici nu voiam să mi-l închipui. 

Bill s-a apropiat de Andy şi i-a cerut să se 
trezească, dar pe un ton atât de silențios, încât nu 
putea fi auzit de la mai mult de câţiva paşi 
distanţă. 

Andy clipi şi îşi îndreptă privirea spre mine, 
mirat pesemne că nu mai sunt în mâinile lui. Când 
l-a văzut pe Bill atât de aproape de el, a tresărit 

speriat, aşteptându-se probabil să fie atacat. 
Observând apoi că Portia era lângă el, s-a uitat 
peste umărul lui Bill, spre cabană. 

— A luat foc, remarcă el încet. 

— Da, i-a răspuns Bill. Sunt cu toţii morţi, cu 
excepţia a două persoane care au plecat în oraş şi 
nu mai ştiu nimic din ce s-a petrecut aici. 

— Înseamnă că... oamenii ăştia l-au ucis pe 
Lafayette? 

— Da, i-am zis. Mike şi soţii Hardaway, deşi cred 
că şi Jan ştia de acest lucru. 

— Dar n-am nici o dovadă în acest sens. 

— Ah, ştiam eu, strigă Eric, privind în 
portbagajul unui Lincoln. 

Ne-am îndreptat cu toţii spre maşina lui Mike 
Spencer. Acuitatea vizuală superioară de care se 
bucurau Bill şi Eric le-a permis să vadă clar petele 
de sânge din portbagaj, unde se mai aflau câteva 
cârpe pătate şi un portofel. Eric luă atent 
portvizitul şi-l deschise cu grijă. 

— Al cui e? întrebă Andy. 

— Al lui Lafayette Reynold, i-a răspuns Eric. 

— Dacă lăsăm maşinile aşa cum sunt, poliţiştii 
vor descoperi probele în portbagaj, ancheta va lua 
sfârşit şi îmi vor şterge toate învinuirile. 

— Slavă Domnului! suspină Portia într-un suflet. 
Andy, gata, hai să mergem acasă, adăugă ea, în 
vreme ce chipul simplu şi părul castaniu bogat i-au 
sclipit câteva secunde în licărul lunii ce se strecura 
printre copaci. 

— Portia, îi zise Bill, uită-te la mine. 

Portia îşi ridică privirea, după care se uită 

imediat în altă parte. 

— Îmi pare rău că te-am indus în eroare, se 
scuză ea iute, vădit ruşinată de faptul că era 
nevoită să-i ceară iertare unui vampir. N-am dorit 
decât să mă vadă unul din cei care frecventau 
acest club, aşa încât să mă invite şi pe mine la 
petrecerile lor şi să aflu tot ce s-a întâmplat. 

— Sookie a făcut asta pentru tine, îi zise Bill cu 
blândeţe. 

Portia mă privi fulgerător. 

— Sper să nu te fi necăjit prea rău, Sookie, îmi 
zise ea, surprinzându-mă. 

— A fost ceva oribil, i-am spus, privind-o pe 
Portia încremenind în faţa mea. Dar acum a trecut. 

— Îţi mulţumesc că l-ai ajutat pe Andy, îmi 
răspunse ea prinzând curaj. 

— Nu l-am ajutat pe Andy, ci pe Lafayette, i-am 
zis tăindu-i imediat elanul. 

Portia inspiră profund. 

— Înţeleg, mi-a răspuns cu oarece demnitate. A 
fost colegul tău de muncă. 

— A fost prietenul meu, am corectat-o. 

— Prietenul tău, îmi zise ea, îndreptându-şi 
spatele. 

Vâlvătăile cuprinseseră deja cabana şi în scurt 
timp aveau să sosească la faţa locului poliţiştii şi 
pompierii. Venise vremea să plecăm. 

Am observat însă că nici Eric şi nici Bill nu s-au 
oferit să-i şteargă lui Andy amintirile. 

— Ai face bine să pleci cât mai repede, i-am zis. 
la-o pe Portia, duceţi-vă acasă şi spuneţi-i bunicii 
voastre să jure că aţi stat în casă toată noaptea. 

Fără să mai scoată o vorbă, fratele şi sora au 
urcat grăbiţi în Audi-ul Portiei şi s-au făcut 
nevăzuţi. Eric s-a ghemuit în Corvette şi a pornit 
spre Shreveport, iar Bill şi cu mine am luat-o prin 
pădure până la maşina cu care venise şi pe care o 
ascunsese în spatele copacilor de pe marginea 
şoselei. M-a cărat în braţe, aşa cum îi plăcea 
adeseori s-o facă şi cum, trebuie să recunosc, îmi 
plăcea şi mie, ocazional. lar acum nici că se putea 
o ocazie mai bună. 

Nu mai rămăsese mult până la revărsatul 
zorilor. Una dintre cele mai lungi nopţi din viaţa 
mea se apropia de sfârşit. Obosită peste măsură, 
m-am relaxat  rezemându-mă de spătarul 
scaunului. 

— Unde s-a dus Callisto? l-am întrebat pe Bill. 

— N-am nici cea mai vagă idee, dar ştiu că-i 
place să se plimbe din loc în loc. Nu multe menade 
au supravieţuit dispariţiei zeului lor, iar cele care 
au mai rămas, se ascund şi rătăcesc prin păduri, 
făcându-se nevăzute imediat ce le este 
descoperită prezenţa. Sunt foarte viclene şi iubesc 
războaiele şi nebunia acestora. Nu stau niciodată 
departe de un câmp de luptă. Sunt sigur că s-ar fi 
mutat toate în Orientul Mijlociu, dacă ar fi avut 
păduri unde să se ascundă. 

— De ce-a venit Callisto aici? 

— Cred că a fost în trecere. A stat vreo două 
luni, iar acum se îndreaptă... numai ea ştie încotro. 
Posibil să pornească spre Rezervaţia Everglades, 
ori în amontele râului, spre platoul Ozark. 

— Nu înţeleg cum de-a putut Sam să se 

înhăiteze cu ea. 

— Aşa se spune? Asta facem şi noi acum, 
suntem înhăitaţi? 

Lovindu-l în chip de dojana peste braţ, m-am 
simţit de parcă aş fi dat în trunchiul unui copac. 

— Ştii bine ce-am vrut să zic. 

— Poate c-a vrut să vadă cum este şi de partea 
sălbăticiei. Este totuşi destul de greu pentru Sam 
să găsească pe cineva care să-i accepte adevărata 
natură, mi-a răspuns Bill, păstrând apoi tăcerea. 

— Da, este într-adevăr foarte greu, i-am zis, 
amintindu-mi cu tristeţe momentul când Bill 
revenise în vila din Dallas roşu în obraji. Dar cei 
care se iubesc sunt greu de despărţit. 

Mi-am amintit totodată cum mă simţisem când 
auzisem că se vedea cu Portia şi n-am putut să nu 
reflectez puţin la felul în care reacţionasem când îi 
văzusem pe amândoi la meciul de fotbal. l-am 
aşezat mâna pe coapsă şi i-am strâns-o uşor - 
moment în care i-am observat colții coborând 
puţin; mi-a zâmbit, dar fără să-şi ia privirea de la 
drum. 

— Ai rezolvat problema cu vârcolacii din Dallas? 
l-am întrebat câteva clipe mai târziu. 

— Da, într-o oră am terminat, ori, mai bine spus, 
Stan a rezolvat totul. Le-a pus la dispoziţie ferma 
lui, pentru nopţile cu lună plină, pentru o perioadă 
de patru luni. 

— Oh, foarte frumos din partea lui. 

— Da, mai ales că treaba asta nu-l costă absolut 
nimic. El oricum nu obişnuieşte să vâneze şi, după 
cum bine a spus, exemplarele bolnave sau slabe 

trebuie să dispară într-un fel sau altul din turmele 
de căprioare. 

— Aha, da, l-am aprobat. 

— Nu uita că sunt totuşi vânători. 

— Da, ai dreptate. 

Când am ajuns acasă, nu mai rămăsese mult 
până la venirea zorilor. Eric ajunsese probabil în 
Shreveport. În timp ce Bill a făcut un duş, pentru 
că nu mâncasem nimic de ore bune, am înfulecat 
câteva sandviciuri cu unt de arahide şi gem, şi m- 
am spălat apoi pe dinţi. 

Cel puţin nu avea de ce să se grăbească. Bill 
pierduse în ultima lună multe nopţi pentru a-şi 
construi un adăpost în casa mea. Tăiase podeaua 
debaralei din vechiul meu dormitor, unde 
dormisem ani de zile înainte de moartea bunicii, 
după care mă mutasem în camera «i. 
Transformase duşumeaua cămării într-o trapă pe 
care s-o poată închide odată ce cobora sub podea. 
Eu eram singura care ştia ce făcuse acolo şi, dacă 
se întâmpla să fiu trează după ce intra sub 
pământ, aşezam deasupra trapei o valiză veche şi 
câteva perechi de pantofi, aşa încât să pară totul 
cât mai firesc. Pentru ca spaţiul îngust de sub 
pământ să nu arate foarte sinistru, Bill îşi pusese 
acolo un sicriu în care să doarmă. Nu rămânea 
prea des la mine, dar din când în când îi prindea 
bine acest locşor. 

— Sookie, îmi strigă Bill din baie, hai că mai am 
timp să te spăl. 

— Dacă vrei neapărat să mă speli, să ştii că 
după aceea îmi va fi foarte greu să adorm. 

— De ce? 

— Fiindcă voi rămâne frustrată. 

— Frustrată?! 

— Da, pentru că o să fiu curată, dar... neiubită. 

— Într-adevăr, nu mai e mult până la răsărit, 
recunoscu Bill scoţându-şi capul pe lângă perdeaua 
de la duş. Mâine însă avem toată noaptea la 
dispoziţie. 

— Asta numai dacă nu ne trimite Eric să-i 
rezolvăm şi alte probleme, am bombănit imediat 
ce l-am auzit punându-şi capul sub jetul duşului. 

Ştiam că, după cum îi stătea în obicei, îmi 
consumase deja toată apa caldă, aşa că mi-am dat 
jos pantalonaşii de blugi, hotărâtă fiind să scap 
definitiv de ei. Mi-am scos apoi tricoul şi m-am 
întins în pat. Mulțumită că noul meu sutien 
rămăsese intact, m-am întors într-o parte şi am 
închis ochii, pentru că mă deranja lumina ce venea 
prin uşa întredeschisă de la baie. 

— Draga mea... 

— Gata, ai ieşit de la duş? am întrebat 
adormită. 

— Da, acum douăsprezece ore. 

— Cum?! 

Am deschis larg ochii şi am privit spre ferestrele 
în spatele cărora nu era cu adevărat beznă, ci doar 
foarte întunecat. 

— Ai adormit. 

Eram învelită cu o pătură şi purtam în 
continuare sutienul argintiu şi bikinii dantelaţi. Insă 
mă simţeam ca o bucată de pâine mucegăită. 
Privind spre Bill, am văzut că era complet 

dezbrăcat. 

— Ţine-ţi gândul, i-am zis, după care am făcut o 
scurtă vizită la baie. 

Când am revenit, Bill mă aştepta în pat, 
sprijinindu-se în cot. 

— Ai văzut cum îmi vin bikinii pe care mi i-ai 
luat? l-am întrebat făcând o piruetă, pentru a-l 
bucura pe deplin de generozitatea de care dăduse 
dovadă. 

— Sunt minunati, dar s-ar putea ca ţinuta să-ţi 
fie puţin cam nepotrivită pentru această ocazie. 

— Şi ce ocazie ar fi asta? 

— Cea mai bună partidă de sex pe care ai avut- 
o vreodată. 

Am simţit brusc în pântec fiorul pasiunii. Mi-am 
păstrat însă chipul impasibil. 

— Eşti chiar atât de sigur că va fi cea mai bună? 

— Ah, da, mi-a răspuns cu un glas la fel de lin şi 
liniştitor ca susurul unui pârâu ce curge peste 
pietrele de munte. Sunt foarte sigur şi la fel o să fii 
ŞI tu. 

— Bine, demonstrează-mi, i-am zis zâmbind 
uşor. 

Întunericul din cameră îi masca ochii, dar am 
reuşit să-i văd buzele arcuite în zâmbetul pe care 
mi l-a adresat, spunându-mi totodată: 

— Cu mare plăcere. 

Ceva mai târziu, epuizată, încercam să-mi 
recapăt energia, în timp ce Bill îşi ţinea un braţ pe 
stomacul meu şi un picior peste mine. Buzele îmi 
erau atât de istovite, încât de-abia am putut să-l 
sărut pe umăr. Bill îmi lingea încetişor înţepăturile 

micuţe de pe umăr. 

— Ştii ce-avem de făcut? i-am zis, simţindu-mă 
prea leneşă să mai fac altă mişcare. 

— Hm? 

— Trebuie să luăm ziarul. 

După o pauză îndelungată, Bill se dezlipi cu 
greu de lângă mine şi porni alene spre uşa de la 
intrare. Tânăra care îmi aduce zi de zi ziarul intră 
de fiecare dată cu maşina pe aleea din faţa casei 
şi-l aruncă în direcţia verandei, deoarece îi dau un 
bacşiş generos pentru acest lucru. 

— la uite, zise Bill, moment în care mi-am 
deschis somnoroasă ochii şi l-am văzut ţinând 
ziarul îndoit la subraţ, iar în mâini un platou învelit 
în staniol. 

Am coborât din pat şi am pornit împreună spre 
bucătărie. Mi-am pus pe mine capotul roz şi mi-am 
târşâit picioarele după Bill,  admirându-i 
naturaleţea cu care reuşea să se poarte. 

— Văd că am un mesaj pe robotul telefonic, i- 
am zis, în timp ce pregăteam cafeaua. 

Odată ce-am terminat cel mai important lucru, 
am desfăcut folia de aluminiu şi am găsit 
dedesubtul acesteia o prăjitură în două straturi, cu 
glazură de ciocolată, ornată cu nuci pecan în formă 
de stea. 

— Prăjitura de ciocolată a bătrânei doamne 
Bellefleur, i-am zis impresionată. 

— Ştii de la cine e doar dintr-o simplă privire? 

— Ah, e o prăjitură vestită. O legendă, aş spune. 
Nu există nimic mai delicios ca prăjitura doamnei 
Bellefleur. Dacă se hotărăşte vreodată să participe 

la târgul anual de dulciuri, premiul întâi îl are ca şi 
asigurat. Ştiu că o pregăteşte şi pentru 
înmormântări. Jason spune că merită câteodată să 
moară cineva, numai pentru a mai avea şi noi 
posibilitatea să căpătăm o bucăţică din prăjitura 
doamnei Bellefleur. 

— Cât de frumos miroase, spuse Bill şi, spre şi 
mai marea mea surprindere, se aplecă şi adulmecă 
de aproape prăjitura. 

Deoarece Bill nu respiră, nu-mi dădeam seama 
că poate să miroasă, dar uite că o făcea. 

— Dacă ai avea un parfum cu acelaşi miros, te- 
aş mânca bucăţică cu bucăţică. 

— Ai făcut-o mai devreme. 

— Eh, atunci aş face-o a doua oară. 

— Nu cred c-aş mai rezista, i-am zis, turnându- 
mi cafeaua în cană şi holbându-mă surprinsă la 
prăjitură. Habar n-aveam că ştie unde locuiesc. 

Bill apăsă pe butonul de redare a mesajelor 
telefonice şi se auzi în cameră glasul unei 
aristocrate bătrâne, cu un pronunţat accent sudist: 

— Domnişoară Stackhouse, am ciocănit la uşă, 
dar eraţi probabil ocupată şi nu mi-aţi putut 
răspunde. V-am lăsat la intrare o prăjitură de 
ciocolată, întrucât n-am ştiut cum altfel să vă 
mulţumesc pentru ceea ce mi-a povestit Portia că 
aţi făcut pentru nepotul meu, Andrew. Unii sunt 
îndeajuns de binevoitori să-mi spună că nu 
pregătesc o prăjitură rea. Sper să vă placă. Dacă 
vă pot fi vreodată de ajutor, vă rog să nu ezitaţi să- 
mi daţi telefon. 

— Dar nu şi-a spus numele. 

— Caroline Holliday Bellefleur se aşteaptă s-o 
cunoască toţi. 

— Cine? 

Bill încremenise în dreptul ferestrei, în vreme ce 
eu şedeam la masa din bucătărie şi îmi beam 
cafeaua dintr-una din cănile înflorate ale bunicii. 

— Caroline Holliday Bellefleur. 

Chiar dacă nu se putea albi mai mult decât era, 
Bill arăta foarte uluit. Se aşeză brusc pe scaunul 
din faţa mea: 

— Sookie, fă-mi o favoare. 

— Da, puişor. Ce anume? 

— Du-te la mine acasă şi adu-mi Biblia din 
biblioteca de pe hol. 

Arăta nespus de tulburat, aşa că mi-am luat 
imediat cheile de la maşină şi am plecat într-acolo 
în capot, sperând să nu mă întâlnesc cu nimeni pe 
drum. Aveam câţiva vecini care locuiau în 
apropierea şoselei noastre comunale, dar 
nădăjduiam ca nici unul dintre aceştia să nu aibă 
obiceiul de a ieşi la plimbare la ora patru 
dimineaţa. 

Odată ce-am intrat în casa lui Bill, am găsit 
Biblia exact în locul în care îmi spusese că se află. 
Am deschis uşiţa cu geam a bibliotecii şi am luat 
cu mare atenţie cartea. Vechimea exemplarului m- 
a impresionat atât de mult, încât am fost cât pe ce 
să mă împiedic şi să-l scap pe treptele de la 
intrare. Bill mă aştepta în acelaşi loc în care îl 
lăsasem. Când i-am pus cartea în faţă, a privit-o 
îndelung, răstimp în care mi-a trecut prin minte 
gândul că nu poate să o atingă. Văzând că nu-mi 

cere ajutorul, am hotărât să aştept tăcută. În cele 
din urmă, şi-a întins mâna, şi degetele-i albe au 
început să mângâie pielea ponosită a coperţii. 
Cartea era voluminoasă, iar titlul de pe copertă era 
gravat cu litere aurii decorative. 

A deschis cu gingăşie coperta, a întors apoi o 
filă şi a privit pierdut o pagină de familie, pe care 
scriseseră mai multe persoane. 

— Eu am scris aici, şi aici, îmi spuse el în 
şoaptă, arătându-mi câteva rânduri. 

Simţeam că mi se înmoaie picioarele când am 
ocolit masa şi am privit pagina, stând în spatele lui. 
Mi-am aşezat încet palmele pe umerii săi, pentru a- 
| readuce în prezent, după care m-am chinuit să 
descifrez scrisul. 

William Thomas Compton, scrisese mama sau 
probabil tatăl lui. Wăscut /a 9 aprilie 1840. 
Altcineva completase: Decedat la 25 noiembrie 
1868. 

— la te uită, ai şi-o zi de naştere, m-am trezit 
spunându-i cel mai prostesc lucru posibil. 

Insă nu-mi trecuse niciodată prin minte ideea că 
Bill avea o zi de naştere. 

— Am fost al doilea băiat al lor, mi-a zis Bill. 
Singurul care a ajuns la maturitate. 

Mi-am adus aminte că-mi spusese că Robert, 
fratele lui mai mare, murise pe când el avea cam 
doisprezece ani, iar alţi doi copii dispăruseră în 
fragedă pruncie. Pagina de sub degetele lui Bill 
conţinea toate datele naşterilor şi morţilor din 
familia lui. 

— Sarah, sora mea, n-a putut avea copii, iar 

bărbatul ei a murit de tânăr în război. Toţi tinerii 
noştri au dispărut în război. Eu am fost singurul 
care a supravieţuit, doar pentru a muri mai târziu. 
In ceea ce-i privea pe membrii familiei mele, asta e 
data la care am dispărut definitiv pentru ei. 
Mentiune înscrisă de mâna surorii mele, Sarah. 

Buzele mi s-au crispat, aşa încât nu am mai 
putut să scot nici un sunet. Tonul glasului şi felul în 
care atingea Biblia m-au impresionat peste măsură 
şi mi-au umplut ochii de lacrimi. 

— lar aici este numele soţiei mele, continuă el 
cu o voce tot mai puţin perceptibilă. 

M-am aplecat şi am citit însemnarea: Caroline 
Isabelle Holliday - moment în care am simţit că se 
învârte camera cu mine, dar mi-am dat imediat 
seama că nu era posibilă ideea care-mi trecuse 
prin minte. 

— Am avut împreună trei copii. 

Erau trecute şi numele acestora: Thomas 
Charles Compton, născut în 1859 - ceea ce 
însemna că rămăsese însărcinată imediat după 
căsătorie. 

Eu şi Bill nu vom avea niciodată copii. 

Sarah Isabelle Compton, născută în 1861 - şi 
botezată după numele mătuşii ei, sora lui Bill, şi a 
mamei acestora. Micuța se născuse cu puţin 
înainte să plece Bill la război. Lee Davis Compton, 
născut în 1866 - bebeluş procreat după 
reîntoarcerea lui Bill acasă. Decegat în 1867 - 
scrisese altcineva. 

— Copiii mureau pe-atunci ca muştele, şopti Bill. 
Războiul ne  sărăcise cumplit şi nu existau 

medicamente. 

Am fost cât pe ce să ies din bucătărie şi să-mi 
vărs lacrimile şi tristeţea în altă parte, dar mi-am 
dat seama că, aşa cum Bill suporta foarte bine 
aceste amintiri, trebuia să dau şi eu dovadă de 
aceeaşi tărie ca şi el. 

— Şi ceilalţi doi copii? l-am întrebat. 

— Au trăit, mi-a răspuns, moment în care chipul 
i s-a mai destins puţin. Când am murit, Tom avea 
numai nouă ani, iar Sarah şapte. Sarah avea părul 
blond-deschis, la fel ca al mamei ei. 

Bill schiţă un zâmbet, un surâs pe care nu i-l 
văzusem niciodată pe chip şi care îl făcea să arate 
ca orice om. Îmi părea o fiinţă complet diferită, nu 
mai era persoana cu care făcusem dragoste cu nici 
un ceas în urmă. Am tras un şervetel din cutia de 
pe bufet şi mi-am tamponat obrajii. Văzând că-i 
dau lacrimile, i-am scos şi lui un şerveţel pe care l- 
a privit atât de mirat, încât ai fi zis că s-ar fi 
aşteptat la altceva. Probabil la o batistă din mătase 
cu monogramă. Şerveţelul s-a înroşit imediat ce-a 
început să-şi şteargă uşor obrajii. 

— Nu m-am interesat ce s-a întâmplat cu ei, 
adăugă Bill gânditor. M-am distanțat complet de 
familie şi, bineînţeles, n-am mai revenit pe aceste 
meleaguri, câtă vreme ştiam că există şansa ca 
vreunul din ei să fie în viaţă. Ar fi fost prea 
chinuitor, pentru toţi. 

Bill citi în josul paginii şi continuă: 

— Descendenta mea, Jessie Compton, cea de la 
care am moştenit casa, a fost ultimul membru al 
familiei noastre. Neamul mamei mele, de 

asemenea, aproape s-a stins, urmaşii familiei 
Loudermilk fiind acum rude foarte îndepărtate cu 
mine. Insă Jessie se trage din familia fiului meu, 
Tom, iar fata mea, Sarah, s-a căsătorit în 1881 şi a 
făcut un copil - da, Sarah a avut copii! Chiar patru 
la număr! Unul dintre ei s-a născut mort. 

Nu-l mai puteam privi pe Bill şi, în schimb, am 
hotărât să mă uit pe fereastră. Începuse ploaia. 
Bunicii mele îi plăcuse atât de mult vechiul 
acoperiş subţire al casei, încât, atunci când am fost 
nevoite să-l schimbăm, a preferat acelaşi gen de 
tablă galvanizată, aşa că era normal ca răpăitul 
picăturilor de ploaie să fie pentru mine un sunet 
cât se poate de relaxant. Dar nu şi în noaptea asta. 

— Uite, Sookie, îmi zise Bill arătându-mi spre 
pagina cu însemnări. Uite! Fiica fetei mele Sarah, 
botezată Caroline după bunica ei, s-a măritat cu un 
văr îndepărtat, Matthew Phillips Holliday, iar cel de- 
al doilea copil al ei poartă numele de Caroline 
Holliday, încheie el înflăcărat. 

— Ceea ce înseamnă că bătrâna doamnă 
Bellefleur este stră-strănepoata ta. 

— Da, răspunse parcă nevenindu-i să creadă. 

— lar Andy, am continuat fără să mai stau mult 
gânduri, este, ăăă... stră-stră-strănepotul tău. Şi 
Portia... 

— Exact, îmi zise nu foarte bucuros. 

Nu mai ştiam ce să spun, aşa că, pentru 
moment, am tăcut mâlc. Un minut mai târziu, am 
simţit brusc impulsul de a dispărea şi am încercat 
să mă furişez afară din bucătărie. 

— De ce anume crezi că au mare nevoie? 

întrebă el, strecurându-şi braţul pe după mijlocul 
meu şi oprindu-mi astfel o nouă tentativă de 
eschivare. 

— Au nevoie de bani, i-am răspuns prompt. 
Chiar dacă nu le poţi rezolva problemele personale, 
au nevoie stringentă de bani. Bătrâna Bellefleur nu 
vrea sub nici o formă să renunţe la casă, locuinţă 
care le face o gaură serioasă în economii. 

— E o femeie trufaşă? 

— Cred că ţi-ai dat seama de acest lucru din 
mesajul ei telefonic. Dacă n-aş fi aflat mai devreme 
că numele de fată i-a fost Holliday, aş fi fost 
convinsă că este descendenta directă a „Trufiei” - 
o trăsătură cât se poate de naturală pentru ea, i- 
am răspuns urmărindu-l atentă. 

Bill părea bine dispus de faptul că putea să-şi 
ajute în mod concret urmaşii. Ştiam că în 
următoarele zile se va lăsa purtat de valul 
amintirilor şi n-aveam de gând să-i reproşez ceva 
în acest sens. Problema ar fi putut apărea numai 
dacă se hotăra cumva să se îngrijească permanent 
de Andy şi Portia. 

— Până acum, nici măcar nu voiai să auzi de 
numele de Bellefleur. De ce? i-am zis, 
surprinzându-mă şi pe mine. 

— iți aminteşti de seara când le-am vorbit 
membrilor clubului bunicii tale, Descendenții 
Morților Glorioşi? 

— Da, fireşte. 

— Şi-ţi mai aduci aminte ce-am povestit, despre 
soldatul acela rănit, care tot striga după ajutor? ŞI 
despre încercarea prietenului meu Tolliver 

Humphries de a-l salva? 

Am dat uşor din cap. 

— Tolliver a murit pentru el, continuă 
posomorât Bill. După moartea acestuia, soldatul 
rănit a tot continuat să urle după ajutor şi am 
reuşit să-l luăm de-acolo de-abia după lăsarea 
întunericului. Pe tânăr îl chema Jebediah Bellefleur 
şi avea numai şaptesprezece ani. 

— Oh, Dumnezeule! Aşadar, până azi n-ai ştiut 
nimic altceva despre familia Bellefleur? 

Bill mi-a confirmat că aşa stăteau lucrurile. 

Am încercat să mă gândesc la un răspuns 
înălţător, la o cugetare despre schema nevăzută a 
lucrurilor, ori despre binele care n-aşteaptă 
recompensă sau - de ce nu? - după faptă şi 
răsplată. 

Am dat încă o dată să ies din bucătărie, dar de 
această dată Bill m-a apucat de mână şi m-a 
apropiat de el. 

— iți mulţumesc, Sookie. 

Nicidecum nu mă aşteptam la aşa ceva din 
partea lui. 

— Pentru ce? 

— M-ai impulsionat să fac ceea ce este just, fără 
să aştept vreo răsplată în acest sens. 

— Bill, eu nu te pot obliga să faci ceva din ce nu 
doreşti să faci. 

— M-ai îndemnat să gândesc ca un om, la fel 
cum o făceam atunci când eram în viaţă. 

— Binele pe care-l faci nu izvorăşte din mine, ci 
numai din tine. 

— Sookie, eu sunt vampir şi am trăit ca vampir 

mult mai multă vreme decât am vieţuit ca om. Ştiu 
că te-am supărat de multe ori, dar adeseori, drept 
să-ţi spun, nu înţeleg de ce te comporţi aşa cum o 
faci. A trecut foarte multă vreme de când n-am mai 
simţit că sunt o fiinţă umană şi nu mă simt deloc 
bine să-mi amintesc cum era în perioada în care 
trăiam ca om. Uneori, nici măcar nu vreau să mi se 
reamintească acest lucru. 

Intram deja în ape prea adânci pentru mine. 

— Nu-mi dau seama dacă am dreptate sau 
greşesc, dar nu ştiu cum să fiu diferită, i-am zis. 
Dacă n-ai fi fost tu, m-aş fi simţit îngrozitor. 

— Dacă mi se întâmplă ceva, îmi răspunse Bill, 
te poţi duce la Eric. 

— Mi-ai mai spus asta. Dacă ţi se întâmplă ceva, 
eu n-am de ce să mă duc la cineva anume. Sunt 
stăpână pe mine însămi şi pot hotărî singură ce-aş 
putea face într-o asemenea situaţie. Important 
este ca tu să ai grijă să nu ţi se întâmple nimic. 

— In anii care vor veni ne vom confrunta cu 
multe probleme din partea Frăției şi vom fi obligaţi 
să recurgem la represalii, care s-ar putea să-ţi 
displacă profund. Şi, în plus, mai sunt şi riscurile 
slujbei pe care trebuie s-o îndeplineşti, mi-a zis Bill, 
fără să facă nicidecum referire la servitul clienţilor 
în bar. 

— Vom învinge obstacolele pe rând, i-am zis 
aşezându-mă în poala lui Bill, ceea ce era o 
adevărată desfătare, având în vedere că era 
complet gol. 

Până să-l întâlnesc pe Bill nu avusesem parte de 
prea multe bucurii în viaţă. Acum însă mă 

delectam zilnic, o dată sau de două ori pe zi. 

În  semiobscuritatea bucătăriei, învăluiţi în 
mireasma cafelei ce mirosea - în felul ei - la fel de 
îmbietor ca prăjitura de ciocolată şi acompaniaţi de 
răpăitul picăturilor de ploaie, trăiam un moment 
minunat în compania vampirului meu, pe care 
oamenii l-ar putea numi un moment de căldură şi 
dragoste. 

Mângâindu-mi obrazul de al lui Bill, mi-am dat 
seama că nu-i o exprimare tocmai potrivită, pentru 
că, în seara aceasta, Bill arătase aproape ca un 
om. lar eu... ei bine, în timp ce făceam dragoste pe 
aşternuturile noastre curate, i-am văzut în 
întuneric strălucirea nepământească şi minunată a 
corpului - aşa cum de altfel străluceam şi eu. 

